AVERTISMENT 


Prezentul text este o versiune substanţial ameliorată şi 
adăugită a primei părți din Dubla sacrificare a lui Eminescu 
(1997, 1999). Imboldul de a scrie această serie de nu mai puţin 
de trei variante, devenită, între timp, un fel best-seller, o datorez 
inimosului editor şi scriitor Mihail I. Vlad, directorul Editurii 
Macarie din Târgovişte, care, întâmplător, mi-a pus la dispoziţie 
cartea lui Ovidiu Vuia despre Eminescu, apărută în Elveţia, în 
1989. Tot pe atunci, tocmai se tipărise şi lucrarea lui N. 
Georgescu, A doua viaţă a lui Eminescu (1994. La Macarie, a şi 
ieşit de sub teascuri întâia ediţie, care s-a bucurat de un succes 
neaşteptat, trezind numeroase controverse. Graţie lui Mihai 
Adauge, ea a intrat şi pe piaţa din Basarabia, cu largi ecouri. O 
altă ediţie s-a imprimat la Editura Serafimus din Braşov. 

Azi, există un curent tot mai puternic în favoarea 
revizuirii imaginii biografiei eminesciene dintre 1883 - 1889, 
imagine care, cu siguranţă, în pofida protestelor şi rezistențelor, 
se va impune, în cele din urmă, şi-n universităţi sau în manualele 
şcolare. S-au raliat curentului de opinie de care vorbeam fie noi 
cercetători (Ion Filipciuc, Călin L. Cernăianu, Vitalie Pastuh- 
Culboteanu - Chişinău, D. Iordache - Cernăuţi ş. a.), fie emines- 
cologi de mare prestigiu, precum Zoe Dumitrescu-Buşulenga, 
Dimitrie Vatamaniuc, George Munteanu, Mihai Cimpoi. 

Cum, între timp, s-au acumulat noi date, iar revalorifi- 
carea critică a izvoarelor mai vechi oferă surprize adesea spe- 
ctaculoase, s-a ivit necesitatea conceperii unei căți autonome, 
fără partea a doua din ediţiile anterioare, nu numai din rațiuni de 
spaţiu editorial. Cercetarea de faţă se concentrează nu doar 
asupra faptului biografic, dar, îndeobşte, vizează sensul ontolo- 
gic al jertfei şi jertfirii lui Eminescu, având ca finalitate emanci- 
parea spiritualității culturale şi politice a neamului românesc. 
Această nouă miză îşi găseşte roadele datorită grupului editorial 
de la revista Scara din Bucureşti. 

Am pariat pe o strânsă arguţie, bazată pe documente şi pe 
rezultatele altor cercetători mai noi. Cartea se vrea o sinteză 

cvasidefinitivă asupra destinului eminescian marcat de geniul 
publicistului care implică existenţa de model exemplar, fără de 
care cultura şi civilizația unui popor s-ar nărui. După atâtea 
decenii de comunism şi după prăbuşirea morală şi economică de 
după 1989, Eminescu rămâne steaua călăuzitoare în regăsirea 
drumului salvator. Acesta este sensul jertfei şi al jertfirii lui, de 
care poetul a fost conştient până la intoxicarea finală cu mercur, 
care i-a pricinuit nu numai o infernală suferinţă psihică şi morală, 
dar şi moartea fizică. Pentru a se ajunge la adevărl, a fost nevoie, 
însă, de un veritabil „cutremur” în eminescologie, aflat acum în 
plină derulare. Rezultatele finale se vor desluşi când lava vulca- 
nului în fierbere va începe să se răcească şi-şi va contura noile 
forme de relief. 


Autorul 

Motto: „Mai deunezi îmi spunea că el este «ein 
aufgegebener Mensch» („un om sacrificat”, n. n., Th. C.), şi în 
adevăr acesta e sentimentul ce pare că-l are despre sine”. 
(Scrisoarea lui Petre Th. Missir către Titu Maiorescu, laşi, 13 
mai 1884) 


1. PRELIMINARII. FALSUL CULT EMINESCU 


După numeroasele pagini biografice eminesciene, între 
care strălucesc, îndeobşte, două cărți (Viaţa lui Mihai Eminescu 
de G. Călinescu, 1932 şi Hyperion, I de George Munteanu, 
1973), se părea că n-a mai rămas nimic de spus despre existenţa 
lumească a lui Eminescu. Cât priveşte promisiunile regretatului 
Ion Roşu! , acestea n-au fost împlinite, biografia sa oprindu-se 
la un singur volum, nu lipsit de interes. Surpriza a venit din altă 
parte, prefigurată de unele articole din revista Luceafărul, sem- 
nate de Mihai Ungheanu şi N. Georgescu. Ele se refereau la 
perioada cea mai tragică, dar şi cea mai obscură a vieţii lui 
Eminescu - anii 1883 - 1889. Încă de pe atunci (1986 - 1989), 
reacţiile de protest n-au întârziat să apară, căci amintiţii critici 
tulburau serios o anumită imagine oficială asupra anilor de boală. 
Părea că G. Călinescu şi urmaşii săi spuseseră esenţialul, crista- 
lizaseră un şablon convenabil despre un Eminescu victimă a 
unei agonii încheiate la 15 iunie 1989 printr-o „paralizie gener- 
ală”, pe fondul unui sifilis congenital matern, asociat cu alcoo- 
lismul şi cu alte abuzuri. Ziua de 28 iunie 1983 era declarată ca 
debutul morţii intelectuale, după care au urmat 6 ani sterili, com- 
pătimiţi de toată lumea. La crearea acestei imagini au contribuit 
deopotrivă medici de prestigiu (savantul G. Marinescu şi Panait 
Zosin, de pildă), biografi, foşti prieteni sau duşmani, oameni 
politici etc. 


1 - Cf. Ion Rosu, Legendă şi adevăr în biografia lui M. Eminescu, 1. 
Originile, Edit. Cartea Românească, Bucureşti, 1989. 

Două cărţi, semnate de Ovidiu Vuia şi N. Georgescu,? m- 
au determinat să recitesc capitolele despre anii de boală din 
biografiile eminesciene ale lui G. Călinescu, George Munteanu, 
Zoe Dumitrescu-Buşulenga, D. Murăraşu, Petru Rezuş sau 
Augustin Z. N. Pop. Majoritatea lor, într-adevăr, au o latură 
comună: amestecul derutant de documentaristică şi poezie, 
lucrurile fiind vădit deformate prin prisma exclusivă a nebuniei. 
Încât obiecţia formulată de N. Georgescu că eminescologia 
suferă încă de lipsa interpretării critice a izvoarelor mi se pare 
legitimă, câtă vreme nu există o instituție naţională Eminescu şi 
câtă vreme eminescologia va continua să fie doar preocuparea 
unor pasionaţi de poetul naţional.3 Să nu uităm că nici pre- 
conizata „catedră Eminescu” nu s-a realizat.+ Şi încă se mai 
vorbeşte de un cult Eminescu, devenit cal de bătaie al modei 
„demitizante” de după 1989. El există ca atmosferă, dar nicio- 
dată n-a devenit instituţie culturală a statului român. Eminescu n- 
a ajuns să marcheze politica românească oficială, exceptând 
unele momente pasagere (când liberalii i-au adoptat ideea prin 
noi înşine, după moartea lui I. C. Brătianu), deşi el este înteme- 
ietorul doctrinei naționale moderne. Dimpotrivă, opera lui a fost 
cu grijă separată de structurile de profunzime ale politicii 


2 - Între timp, după 1997, când am publicat prima ediţie la Dubla sacri- 
ficare a lui Eminescu, Edit. Macarie, Târgovişte, au mai apărut studii semnate 
de Ion Filipciuc, D. Vatamaniuc, Călin L. Cernaianu s. a. 

3 - Cf. N. Georgescu, A doua viață a lui Eminescu, Edit. Europa Nova, 
Bucureşti, 1994, p. 41. 

4 - La cincizeci de ani de la moartea poetului, Pompiliu Constantinescu 
scria cunoscutul articol O catedră Eminescu, în care pleda pentru instituţio- 
nalizarea cercetărilor eminesciene, argumentând: "Poet, critic al culturii, ziarist 
şi polemist, doctrinar al naţionalismului, critic literar şi dramatic, culegător de 
folclor, preocupat de filologie, de pedagogie, de metafizica, de politica şi de 
câte altele, Eminescu este un geniu complet şi complex, iar opera lui are atin- 
geri cu atâtea domenii ale spiritului". (Cf. Pompiliu Constantinescu, O catedră 
Eminescu, Edit. Junimea, laşi, 1987, col. "Eminesciana" , p. 153). 

naționale, publicistica fiind interzisă după al doilea război mon- 
dial, efectele prelungindu-se până azi. Nu e simptomatic că 
Eminescu are atâţia duşmani înverşunaţi şi după 1989? În mod 
fățarnic se vorbeşte de „statutul” de poet naţional. În realitate, de 
un secol încoace, Eminescu este înlăturat, sub o formă sau alta - 
cu excepţia unor perioade, ca, de pildă, anii premergători Marii 
Uniri - de la plăsmuirea destinului nostru național. lar anii bolii 
au directă legătură cu această interdicţie a lui Eminescu şi con- 
sacră o sacrificare ce datează din una dintre cele mai negre zile 
ale istoriei româneşti: 28 iunie 1883. N-am găsit echivalente pen- 
tru asemenea zi decât 26 iunie 1940, sau 23 august 1944, ziua 
arestării mareşalului Antonescu. Aceste zile sunt legate de 
hotărâri imperiale care au pecetluit soarta ţării pentru decenii 
întregi. 

Am temeiuri să cred că aşa-zisul „cult Eminescu” este o 
diversiune ad hoc confecţionată pentru a preveni şi a face inefi- 
cace un veritabil cult Eminescu. Om al adevărului, al vertica- 
lității morale, al cuprinderii fiinţei româneşti în abisurile şi lumi- 
nişurile ei, o dată asimilat la corpul statului român, Eminescu ar 
deveni ceea ce s-a vrut întreaga viaţă - arheul ivirii sale în uni- 
versalitate, adică al unui stat modern, democratic, civilizat, demn 
de a sta alături de marile culturi şi civilizaţii ale Europei. Prin 
numita diversiune, însă, se creează impresia (pe care naivii o iau 
ca atare) că eminescianismul este, dimpotrivă, un element nefast, 
inamicul public nr. 1 al democraţiei şi statului român. Nu întâm- 
plător unul dintre sprijinitorii involuntari şi candizi ai curentului 
antieminescian asimila „cultul pentru poet” cu acela al lui 
Ceauşescu (Gh. Grigurcu). Cum deşănţatul cult ceauşist (con- 
fecționat şi întreţinut de cei care se declară, azi, anticomunişti şi 
anticeauşişti), ne-a dus la dezastru, prin echivalare, se sugerează 
că eşecul României se datorează atât comunismului, cât şi 
„naţionalismului” eminescian. În realitate, statul român n-a atins 
niciodată exigenţele lui Eminescu, fiindcă nici nu şi-a propus 
vreodată, deşi marii gânditori au pledat statornic pentru asimi- 
larea organică a eminescianismului ca temei al fiinţei noastre. 
Invoc aici cuvintele lui Simion Mehedinţi, fiindcă ele mi se par 

foarte potrivite pentru starea actuală a României: „Cum a purtat 
Eminescu în sufletul său durerea românilor din toate timpurile şi 
din toate țările româneşti n-a mai purtat-o nimeni. 

Numai urmând învăţăturile lui, mai pot afla urmaşii calea 
mântuirii din prăpastia în care am căzut. 

Cine va călca alături va rătăci... 

Se nenoroceşte pe sine şi va nenoroci şi pe alţii făcând să 
crească ruina ţării, în loc de a o scădea”. 

Este echivalabil cultul lui Eminescu raportat la mizeria 
zelatorilor ceauşişti? Întrebarea e retorică, fiindcă situaţiile sunt 
antitetice. De aceea, luând atitudine împotriva „demitizanţilor” 
improvizaţi, de ultimă oră, George Munteanu 
scria: «idolatrizarea» celui de la care am moştenit Scrisorile, 
Luceafărul, Doina, Glossă, e singurul «cult» căruia eu unul nu-i 
descopăr nici o prihană.”5 

Aşa se explică de ce în 1992 cunoscutul eminescolog 
parafraza celebrul Zuriik zu Kant! prin Înapoi la Eminescu! 
Dar, repet, cultul pentru Eminescu, dacă există, el e privilegiul 
unui cerc de inițiați, fără influență asupra istoriei concrete a 
românilor. Acest cult, bazat pe o profundă cunoaştere a operei 
eminesciene, nu poate fi confundat cu diverse festivisme de 
ocazie, când se pronunţă fraze sforăitoare („Nu slăvindu-te pe 
tine... lustruindu-se pe el / Sub a numelui tău umbră”. - 
Scrisoarea I). 

Nici în şcoală nu există un veritabil cult Eminescu. Puţini 
profesori ştiu să-l facă accesibil pe scriitor. Dacă există elevi 
„sătui” de Eminescu (după cum ne asigură, în ultima vreme, N. 
Manolescu), e fiindcă aceştia sunt deopotrivă „sătui” (din varii 
pricini) şi de I. Creangă, şi de T. Arghezi, şi de Hortensia 
Papadat-Bengescu etc. Când ţi se propune ca ideal, în spirit pseu- 
do-postmodernist, cultura de tip Coca-Cola, e normal ca 


5 - George Munteanu, Eminescu şi antinomiile posterităţii, Edit. 
Albatros, Bucureşti, 1998, p. 239. Vezi şi Paul Everac, Cultul personalității lui 
Eminescu, "Adevărul literar şi artistic", 26 mai 1998, p. 14. 

6 - Ibidem, p. 281. 

Eminescu şi valorile clasice, în genere, să fie privite ca anacro- 
nisme. Nu Eminescu e vinovat dacă nu-i mai spune nimic lui 
Cristian Preda, bunăoară, ci o anume inaptitudine culturală care 
ameninţă cu lichidarea fiinţei europene. 

Altminteri, un poet basarabean pătruns de duhul curat al 
eminescianismului, Nicolae Dabija, contrazice, recent, profeția 
lui T. Maiorescu relativ la influenţa ce o va avea poetul în secolul 
al XX-lea. E adevărat, poetul a marcat pe marii gânditori şi scrii- 
tori ai secolului, dar n-a devenit mit naţional, fiindcă n-a mode- 
lat din temelii viaţa politică, socială şi morală, graţie clivajului 
dintre „pătura superpusă” şi națiunea profundă. În consecință, 
spune Nicolae Dabija într-un editorial, secolul al XX-lea a 
aparţinut mai degrabă eroilor lui Caragiale decât lui Eminescu.” 

Conchizând, se poate vorbi în România modernă de un 
pseudo-cult Eminescu. Perpessicius l-a numit ca atare încă din- 
tre cele două războaie mondiale, când constata că oficialitățile nu 
găseau fonduri nici măcar pentru o statuie a poetului. Se întreba 
cu ironie Perpessicius: „Nu sunt, oare, acestea, semnele celui mai 
autentic cult - Eminescu?”8 


7 - Nicolae Dabija, Secolul lui Caragiale, în "Literatură şi artă", 
Chişinău, nr. 3 (2787), 21 ianuarie 1999, p. 1. 
8 - Perpessicius, Eminesciana, Edit. Junimea, laşi, 1983, p. 443. 


2. VIDUL SPIRITUAL 


De aceea, cu mâhnire o spun, 28 iunie 1883 este o cheie 
hermeneutică pentru istoria românească modernă şi ea 
marchează înlăturarea lui Eminescu de la făurirea destinului 
românesc. De atunci, orice mişcare politică ce şi-l revendică, este 
marginalizată şi descrisă în culori sumbre. E suficient să 
amintesc tragica eroare a lui Panait Istrati, care, în numele ide- 
alurilor kominterniste, a declanşat, în 1924, un aberant atac 
împotriva lui Eminescu.’ Când Panait Istrati se va trezi din dro- 
garea ideologică şi se va întoarce la matca naţionalismului emi- 
nescian, el însuşi va fi condamnat la moarte civilă.10 

Nu ştiu dacă N. Georgescu şi-a dat seama pe deplin de 
importanța concluziilor sale la care a ajuns după investigaţii 
arhivistice de peste cincisprezece ani. În orice caz, punctul nodal 
al cercetărilor sale este ziua de 28 iunie 1883, ziua condamnării 
la moarte civilă a geniului eminescian. Cei mai mulţi comenta- 
tori - şi n-au fost puţini - , seduşi îndeobşte de unele aspecte sen- 
zaţionale, au trecut cu seninătate pe lângă mesajul cărții. Numai 
urmaşii peste timp ai celor care au „semnat” sentinţa morţii civile 
a poetului au înţeles „primejdia” şi au încercat s-o ridiculizeze, 
reducând-o la senzaționalul ieftin. 

În ce mă priveşte, n-am putut să reacţionez prompt, la 
prima lectură a cărții, în 1994. M-au reţinut unele puncte „vul- 


9 - Panait Istrati, Între neam şi umanitate, în "Adevărul literar şi artis- 
tic", 21 septembrie 1924. 

10 - Cf. Mihai Ungheanu, Panair Istrati şi kominternul, Edit. Porto- 
Franco, Galaţi, 1994, pp. 49-53. 

nerabile”, legate mai ales de interpretarea cifrelor masonice 
implicate, începând cu faimosul interogatoriu de la 13 iunie 
1889, luat de judecătorul Bursan şi terminând cu celebrul pasaj 
final din biografia călinesciană, sau ediția de Poesii a lui Titu 
Maiorescu. lată, însă, că, între timp, mi-a căzut sub ochi o carte 
a unui medic psihiatru român din exil, Ovidiu Vuia, publicată (tot 
după îndelungi investigaţii) în 1989, pătrunsă cu greu în ţară şi 
neştiindu-se mai nimic despre ea.ll Evident, lucrarea i-a rămas 
necunoscută, la vremea aceea, şi lui N. Georgescu. 

Studiile lui Ovidiu Vuia veneau în sprijinul tezelor lui N. 
Georgescu, dar primul, în mod aparent paradoxal, va nega posi- 
bila coroborare, în ultimele sale cărți în care şi-a revizuit unele 
concluzii.!2 Era o supărare la mijloc pe care am înţeles-o prea 
bine. Volumul de la Editura Paco a fost demolat de câţiva spe- 
cialişti, între care George Munteanul? şi Z. Ornea. Pricina 
reacției critice era diferită la cei doi autori. Adevărul e că Ovidiu 
Vuia se arăta un temperamental care se mişcă bine în domeniul 
său, dar care devine irelevant când se erijează în altceva (poet, 
critic literar etc.), comiţând nu numai greşeli de scriere, de infor- 
mare şi naivităţi interpretativ-sentimentale, ci dând şi sentințe 
disproporţionate, agresive, ca, de pildă, etichetarea emines- 
cologilor George Munteanu şi Petru Rezuş ca „retrograzi” numai 
din pricină că au preluat de la alții diagnosticul de sifilis conge- 
nital matern cu paralizie generală progresivă, în ce-l priveşte pe 
Eminescu. Rectificarea erorii se putea discuta la modul civilizat. 


11 - Ovidiu Vuia, Mihai Eminescu. 1889-1989, Edit. Coresi, Viganello, 
Elveţia, 1989. Între timp, cartea a apărut la o editura din ţară, sub titlul Misterul 
morţii lui Eminescu (Edit. Paco, Bucureşti, 1996). De asemenea, Spre ade- 
văratul Eminescu, 2 vol., Râmnicu-Vâlcea, 2000. Cu regret, aflu că în 2001 
Ovidiu Vuia a murit. George Munteanu s-a stins şi el din viaţă în noiembrie, 
acelaşi an. 

12 - Ovidiu Vuia, Despre boala şi moartea lui Eminescu. Studiu pato- 
grafic, Edit. "Făt-Frumos", Bucureşti, 1997, ediţie îngrijită de Gheorghe Sărac. 

13 - Vezi George Munteanu, Sutor, ne supra crepidam!, în "Luceafărul", 
nr. 43/1996, p. 11. 

La drept vorbind, o monografie de interes capital în cercetările 
eminescologice, cum e Hyperion, I, nu poate fi expediată la 
tomberonul cu rebuturi din cauza unei erori biografice depistate 
de cineva mai avizat într-un domeniu. Evitând, în edițiile a doua 
şi a treia ale Duble sacrificări... orice polemică sterilă cu Ovidiu 
Vuia, am uzat, în schimb, de cele două merite pe care el însuşi şi 
le recunoaştea: diagnosticul bolii şi cauza morţii, pe de o parte, 
şi schimbarea opticii cu privire la „întunecimea minţii” dintre 
anii 1883-1889. 

Voi începe cu ultimul aspect. Deşi nu admitea evidenţa 14, 
Ovidiu Vuia se-ntâlnea cu Nicolae Georgescu în răspunsul la 
întrebarea dacă anii 1883-1889 au însemnat moartea intelectuală 
a geniului eminescian. Soluţia ambilor este negativă. N. 
Georgescu s-a dovedit, însă, mai abil în confruntarea cu tradiţia: 
„Biografiile moderne instituiesc modelul tiranic după care „ne- 
bunia“ şi-a aşternut definitiv umbra după primul atac, cel din 
iunie 1883, până la moarte - iar în intervalul 1884-1889 poetul n- 
a mai creat nimic”15. Printre cei dintâi mari eminescologi ai 
vremii care au impus ideea vidului intelectual se numără şi G. 
Ibrăileanu, pentru ca să devină punct de vedere oficial, de neclin- 
tit, cu G. Călinescu şi cu toate biografiile care l-au succedat. 

Între teza vidului spiritual şi diagnosticul paralizie gene- 
rală progresivă pe fond luetic este o strictă condiționare. 
Judecând lucrurile în această ecuaţie, biografii, dacă doreau să 
fie consecvenţi cu adevărul, s-au văzut nevoiţi a transfera orice 
revenire a puterii creatoare într-un timp revolut, emițând ipoteza 
că toate poeziile publicate după 1883 sunt anterioare nefastului 
an. Şi s-au găsit (sau şi confecţionat) argumente în acest sens. 
Cum lada de manuscrise era la Maiorescu, explicaţia nu putea fi 
decât transcrierea din memorie (mecanică?) a unor poezii mai 
vechi. Din acest punct de vedere, poetul avea comportamentul 


14 - După mărturiile ulterioare ale lui N. Georgescu, s-a produs, totuşi, 
o apropiere a poziţiilor lor, oglindit şi de un schimb epistolar. 
15 - N. Georgescu, op. cit., p. 13. 

unui impostor (sau autoplagiator), lipsit, altfel spus, de cel mai 
elementar simţ moral, minţindu-se pe sine şi pe ceilalți. Evident, 
cauza nu putea fi decât nebunia. Ea îl absolvea de orice respon- 
sabilitate. Ba, D. Murăraşu merge până acolo, încât îi vede pe 
prietenii poetului dispuşi a-i stimula iluziile, crezând că astfel îi 
fac un bine. Ilustrativă este povestea traducerii comediei cu 
subiect antic Lad's după Le jouer de flute de Emile Augier, dar 
prin intermediarul german al lui Karl Saar Lad's oder der 
Flâtenspieler. N. Petraşcu, fratele cunoscutului pictor, prieten al 
poetului, depusese mărturie că traducerea a făcut-o Eminescu în 
anul 1888. Într-o scrisoare din septembrie 1888, către Cornelia 
Emilian, Harieta confirmă că traducerea din Lad's a fost începută 
de Eminescu la Botoşani, în primăvara lui 1888.16 Veronica 
Micle reuşise să-l smulgă pe poet de la Botoşani, unde dr. Iszac 
îl supusese (slujindu-se şi de Harieta) tratamentului cu fricţiuni 
mercuriale, înrăutățindu-i starea sănătăţii. La Bucureşti, în 1888, 
N. Petraşcu l-a găsit în toate facultățile mintale. Poetul i-a vorbit 
de proiecte literare şi politice. Altminteri, a şi reluat activitatea 
publicistică în acel an. N. Petraşcu avea sarcina supravegherii 
poetului. L-a îndemnat să lucreze şi Eminescu i-a promis, 
aducându-i, peste o săptămână, un monolog dintr-un act. Era din 
Lad's. După mai multe amânări, perfect motivate de Eminescu”, 
piesa a fost citită, ca originală, în casa lui Maiorescu. Sub titlul 
care aparţine lui Eminescu, stă scris de mâna poetului: comedie 
antică într-un act,// în versuri //de // Mihail Eminescu. Însuşirea 
piesei pare a fi dovada stării psihice de om rătăcit. Intrigă, însă, 
scrisul impecabil şi transpunerea desăvârşită în septenari trohaici 
cu rime împerecheate. Nu încape îndoială, traducerea e supe- 
rioară originalului francez şi versiunii germane a lui Saar. D. 
Murăraşu nu crede spusele lui N. Petraşcu şi pe cele ale Harietei 


16 - Trimiterile la scrisorile Harictei către Cornelia Emilian se vor face 
după antologia lui Gheorghe Sărac Documente privind adevărul despre boala 
şi moartea lui Eminescu, Edit. Malasi, Bucureşti, 2000, aici, p. 86. 

17 - A se vedea cele trei scurte scrisori trimise de poet - Opere, XVI, 
Edit. Academiei, Bucureşti, 1989, p. 285. 

(deoarece contrazic teza paraliziei generale) din corespondenţa 
cu Cornelia Emilian şi emite ipoteza că tradu-cerea e anterioară 
anului 1883. Spre consolarea poetului, T. Maiorescu ar fi scos, în 
acea zi, din ladă chiar manuscrisul cu Lad's, punându-i-l la dis- 
poziţie poetului, pentru ca după lectură hârtiile să reintre în 
depozitul aflat la critic.18 

E greu de crezut că Maiorescu a jucat o asemenea piesă 
tragi-comică. Investigaţiile lui Petru Creţia atestă că traducerea e 
chiar din 1888 (între februarie şi septembrie). Lucru sigur e că 
versiunea eminesciană s-a făcut după cea germană a lui Karl 
Saar. În 1942, I. E. Torouţiu a stabilit, ajutat de Philipp Reclam 
jr. din Leipzig, că traducerea lui Saar s-a tipărit în 1888.19 Piesa 
Lad's se constituie ca penultima mare performanţă intelectuală a 
lui Eminescu. Rămâne enigma însuşirii textului tradus. Dacă 
judecăm lucrurile numai în referențialul nebuniei, avem o expli- 
caţie comodă. Se pare, însă, că pe Eminescu l-a durut enorm 
neîncrederea prietenilor. De aceea şi ezita să iasă la rampă. 
Schimbând însă sistemul de referință, e posibilă o altă explicaţie. 
Nu cumva Lad's, în intenţia lui Eminescu, e un caz din categoria 
sonetului despre Veneţia, a primei versificări a basmului Fata în 
grădina de aur etc.? Asemenea versiuni sunt, în definitiv, nişte 
traduceri în vederea unor creaţii originale, prin prelucrări succe- 
sive, iar editorii le includ în opera poetului. Deja titlul Lad's 
aparținea lui Eminescu şi deja versiunea primă depăşea origi- 
nalul, ca în cazul sonetului după Cerri. Nimic nu garantează că 
poetul n-ar fi reluat textul în alte forme. Aici îi dau dreptate lui 
Ovidiu Vuia, care înclină şi el spre o asemenea soluţie. Jignit de 
compasiunea prietenilor şi de acuzația implicită de plagiat, 
Eminescu s-a gândit să se „răzbune” pe prieteni oferindu-le o 
proză ironic-umoristică (dar care abordează, în realitate, tema 


18 - D. Murăraşu, Mihai Eminescu. Viaţa şi opera, Edit. Eminescu, 
Bucureşti, 1983, pp. 395-397. 

19 - Cf. M. Eminescu, Opere, VIII, Edit. Academiei, Bucureşti, 1988, 
pp. 1128-1129. 

„nebuniei” omului sănătos), atribuind-o, de astă dată, lui Mark 
Twain şi dând-o drept o traducere. Este vorba de schiţa Clanţ cu 
toţii, fraţi iubiţi.20 Problema e că acest „ultim hohot de râs” al lui 
Eminescu nu se găseşte printre operele lui Mark Twain. Până se 
va descoperi o schiță cu acest titlu şi acest conţinut în bibli- 
ografia prozatorului american, povestea rămâne absolut stranie şi 
mă tem că intră în joc uriaşa noastră ignoranță în materie de 
Eminescu. Menţionez că schiţa s-a tipărit întâia oară în Fântâna 
Blanduziei, la 18 decembrie 1888.71 Iar, peste toate, stilul „tra- 
ducerii” este de o seninătate subtil-ironică fără cusur. 

Un contemporan al poetului, I. Gh. Nicoleanu, îşi aducea 
aminte că proza îi scandalizase pe cititorii din laşi pentru ambi- 
guitatea licenţioasă a cuvântului găuri din versurile: „Clanţ cu 
toții, fraţi iubiţi!/ Faceţi găuri unde ştiţi...” Un ieşean a trimis o 
scrisoare la redacţie: „Eminescu a râs cu hohote şi - dacă mi-aduc 
bine aminte - a păstrat fenomenala scrisoare./ Nu-l mai văzusem 
râzând cu atâta poftă!”22 

La scurt timp, vor mai apărea două articole de Eminescu: 
1888 (25 decembrie 1888) şi Ziua de mâine (1 ianuarie 1889). La 
acestea, sunt de adăugat articolele din România liberă, care s-ar 
putea să fie mai multe decât a reținut ediţia academică, existând 
mărturia că poetul tipărea către două pe săptămână. Ultimul a 
fost restituit, cu argumente, de către N. Georgescu, care-l reține 
şi la Addenda de la A doua viaţă... Articolul Numele poetului s- 
a tipărit în 13 ianuarie 1889 şi a produs o zguduitură politică, 
pricinuind căderea guvernului. În consecinţă, ca şi în 1883, poe- 
tul a fost, mai întâi, încarcerat la Mărcuţa, de unde a ajuns la 
Institutul lui Şuţu, unde i s-a dat lovitura de graţie, fiind tratat, 
pentru a treia oară, cu mercur, dar de astă dată sub formă de 
injecții, ducându-l la aparenţa paraliziei generale sifilitice. 

Am zăbovit asupra acestor întâmplări, fiindcă ele (împre- 
ună cu multe altele) atestă, cu jumătate de an înainte de moarte, 


20 - Vezi şi Ovidiu Vuia, op. cit., p. 33. 
22 - Gh. Nicoleanu, Eminescu şi "Fântâna Blanduziei”, seria a Il-a, nr. 
1, 1 octombrie 1899, p. 1. 

că teza vidului spiritual nu se susține. Petru Creţia a demonstrat 
că poeziile date la tipar în anii bolii sunt superioare estetic vari- 
antelor din lada cu manuscrise de la Maiorescu, unele strofe fiind 
inedite. „În fond - se întreba eminescologul - de ce trebuie 
neapărat să fie poezii cu totul noi când toată viaţa asta făcuse, 
perfecționase ani după ani lucrări oricât de vechi. Dar, în al 
doilea rând, cel mai important este că aceste poezii, în varianta 
finală oferită de poet în aceşti ani târzii, au fost reelaborate şi fin- 
isate aşa cum Eminescu ar fi procedat în anii lui cei mai buni”'25. 
Mai mult decât atât, aceste „variante” finale exprimă exemplar 
„poezia categorială” la care ajunge poetul după 1882. La 10 
aprilie 1882, Eminescu o informează pe Veronica Micle că 
lucrează la „Legenda Luceafărului”, care va marca o nouă etapă 
în lirica lui, superioară tuturor celorlalte: „Cred că e un gen cu 
totul nou acela pe care-l cultiv acum. E de o linişte perfectă, 
Veronică, e senin ca amorul meu împăcat, senin ca zilele de aur 
ce mi le-ai dăruit”24. Trăim un crunt paradox: tocmai în perioa- 
da când Eminescu atinge zodia cumpenei, olimpianismul ființei, 
el este declarat a fi căzut în subteranele Infernului. Dar, pentru a- 
i contrazice pe judecători, poetul, cu mare zgârcenie, a dat din 
când în când semnale din intermundiile seninătăţii, iar nu din 
haos. Criticii sunt unanimi în aprecia, în Sara pe deal (1885), o 
variantă-capodoperă de o seninătate contrastând, în chip 
derutant, cu starea de „întunecime” şi de „zbucium” a minţii. La 
fel, varianta finală din La steaua (1886), apreciată în acelaşi sens 
chiar de Titu Maiorescu, deşi pretindea că poetul i-ar fi „plagiat” 
ideea pe care el o exprimase într-o conferință „Despre hipno- 
tism”, ţinută la Ateneu (11 aprilie 1882) şi publicată în România 


23 - Petru Creţia, Testamentul unui eminescolog, Edit. Humanitas, 
Bucureşti, 1998, p. 176. 

24 - Dulcea mea Doamnă / Eminul meu iubit. Corespondenţă inedită 
Mihai Eminescu - Veronica Micle, scrisori inedite din arhiva familiei Graziella 
şi Vasile Grigorcea, Edit. Polirom, laşi, 2000, ediţie îngrijită, transcriere, note 
şi prefață de Cristina Zarifopol-Illias, p. 266. 

liberă (20 aprilie 1882), apoi într-o broşură. În realitate, atât poe- 
tul, cât şi Maiorescu porniseră de la un izvor comun (Gottfried 
Keller), cum a stabilit eminescologia. În plus, caietele arată 
temeinice cunoştinţe de astronomie, la Eminescu. lar varianta pe 
care a transcris-o în albumul Ririei (1886) e inferioară aceleia 
trimise, în acelaşi an, în toamnă, spre publicare, lui T. Maiorescu. 
Mentorul Junimii o consideră o „poezie nouă”, în scrisoarea 
adresată Emiliei Humpel (4/16 noiembrie 1886). Poezia se va 
tipări în nr. din decembrie al Convorbirilor literare. 

Internat cu forța la Mănăstirea Neamţ, în acelaşi an, 
Eminescu face acolo dovada unei remarcabile dispoziţii cre- 
atoare, citind curent presa literară, scriind scrisori către prieteni. 
Cu înlesnirea lui Leon Onicescu, funcţionar al mănăstirii, tri- 
mite, în primele zile ale anului 1887, poezia De ce nu-mi vii, la 
„Convorbiri literare”. Iacob Negruzzi a apreciat-o ca fiind scrisă 
(finalizată) în deplină luciditate. Şi în acest caz varianta de tipar 
e superioară celeia din manuscris, datată de Perpessicius, cu 
aproximaţie, 1882-1883. Într-un studiu despre Eugen Coşeriu (O 
ciudată însemnare manuscrisă despre Eminescu, Freiburg, 1981), 
Paul Miron a scos la iveală o grăitoare însemnare de pe o carte 
de rugăciuni de la Neamţ, prin care un preot, asistat de un anume 
Ion Gheorghiţă din Crăcăoani, a spovedit şi a împărtăşit pe 
Eminescu şi l-a găsit în deplinătatea mintală, altfel regulile pre- 
oţiei nici nu i-ar fi îngăduit s-o facă.25 Cum spovedania şi 
împărtăşania s-au făcut chiar la aducerea poetului în mănăstire, 
la 1886, înseamnă că medicii sub girul cărora poetul a fost expe- 


25 - Iată însemnarea: "Pe ziua de sf. Voievozi la anul 1886 m-au chemat 
la M-rea Neamţu, la bolniță, şi l-am spovedit şi l-am împărtăşit pe poetul M. 
Eminescu. Şi au fost acolo Ion Gheorghiță, din Crăcăoani, care acum este pri- 
mar. lar M. Eminescu era limpede la minte, numai tare posac şi trist. Şi mi-au 
sărutat mâna şi-au spus: Părinte, să mă îngropaţi la țărmurile mării şi să fie 
într-o mănăstire de maici, şi să ascult în fiecare seară ca la Agafton cum cântă 


"Lumina lina". lar a doua zi...” Din pacate, însemnarea se întrerupe aici. 

diat aici au executat mai degrabă un ordin decât şi-au făcut mese- 
ria! 

Cât priveşte Kamadeva, între versiunea din 1876 şi cea 
tipărită în Convorbiri literare la 1 iulie 1887, raportul e acelaşi, 
de la stângăcii de expresie la perfecţiune. 

Aceste insistente reluări ameliorative sunt o constantă a 
modului de creaţie eminescian, dar au devenit program cu finali- 
tate îndeobşte din 1882, când Titu Maiorescu i-a propus strân- 
gerea poeziilor într-un volum. Mărturia certă o găsim în scriso- 
rile inedite. La 8 februarie 1882, îi scrie Veronicăi: „Titus îmi 
propune să-mi editez versurile şi am luat de la el volumul 1870 - 
1871 din «Convorbiri» unde stau «Venere şi Madonă» şi 
«Epigonii». Vai, Muti, ce greşeli de ritm şi rimă, câte nonsensuri, 
ce cuvinte stranii! E oare cu putinţă a le mai corija, a face ceva 
din ele? Mai nu cred, dar în sfârşit să cercăm' 26. 

Ei bine, această încercare de a da ţinută editorială poezi- 
ilor de la 1870 încolo l-a preocupat pe poet câtă vreme a fost în 
viață, iar reacția atât de dură la ediția pe care şi-a permis-o 
Maiorescu, fără acordul său final, aşa se explică. 

Întrucât asupra chestiunii voi mai reveni, să reiau firul fal- 
sei controverse dintre Ovidiu Vuia şi Nicolae Georgescu. Deşi 
sunt voci care susțin că Eminescu n-a fost bolnav între 1883- 
1889, o asemenea poziţie tranşantă nu se găseşte la N. Georgescu 
şi lucrurile trebuie nuanţate. Însă dr. Vuia, dintr-o pornire „crip- 
tică”, ţine morţiş să denatureze sensul cărţii lui N. Georgescu, 
atribuindu-i eroarea că „întreaga boală psihică a poetului nu ar fi 
decât o înscenare a duşmanilor lui, în frunte cu francmasone- 
ria”'27. Nu cred că prin mistificări de felul acesta se poate face 
ştiinţă în mod onest. Respingând teza „vidului spiritual”, N. 
Georgescu a avertizat şi el asupra consecinţelor paraliziei gene- 
rale progresive: „Într-adevăr, un «un paralitic general», un 
«abulic în ultimul grad» - aceştia sunt pacienţi care nu mai 
creează... În privinţa lui Eminescu, impresionante rămân, însă, 


26 - Ibidem, p. 188. 
27 - Ovidiu Vuia, op. cit., p. 95. 

mărturiile documentare ale unor bărbaţi avizaţi despre bogăția 
hârtiilor sale scrise”28. De altfel, în cele două noi volume publi- 
cate în anul 2000, Ovidiu Vuia s-a dovedit cu mult mai informat 
şi mai nuanţat, prefigurându-se o concordanţă a diverselor pozi- 
ţii asupra chestiunii. 

Ce-i drept, obiectul cărţii lui N. Georgescu nu-l constitu- 
ie boala poetului de după 1883. Dar ea infirmă, cum s-a văzut, 
diagnosticul paraliziei generale progresive, direct şi indirect prin 
spulberarea tezei minţii ireversibil întunecate. Altminteri, şi a- 
depţii sifilisului congenital matern s-au văzut confruntaţi cu 
perioadele bune şi foarte bune ale poetului, care i-au îngăduit 
întoarcerea la uneltele sale. G. Călinescu, D. Murăraşu, George 
Munteanu ş. a. consemnează reveniri, adesea spectaculoase, ale 
capacităţii intelectual-creative. Fireşte, ar fi trebuit să le dea de 
gândit dacă ar fi fost avertizaţi asupra simptomatologiei şi 
urmărilor bolii. Reacţia lor poate fi scuzabilă, de vreme ce şi spe- 
cialişti valoroşi s-au putut înşela. Greşeala biografilor a constat, 
când totuşi au cunoscut urmările paraliziei generale progresive, 
în aceea că au silit faptele să se conformeze „teoriei” (diagnos- 
ticul presupus) şi nu invers. De aici s-a născut teza vidului spiri- 
tual. Este de-a dreptul decepţionant, spre exemplu, să-l vezi pe 
G. Călinescu cum îşi etalează maliţia sancționând ca produs al 
bolii unele preocupări ştiinţifice şi matematice ale poetului. 
Ironia a făcut ca G. Călinescu să găsească dovezi de „nebunie” şi 
în unele texte reproduse de Eminescu după mari fizicieni ai 
vremii (cazul Robert Mayer)!29 

În descrierea diverselor camere în care a locuit Eminescu 
la Iaşi sau Bucureşti (făcută de contemporani) revine ca un lait- 
motiv, chiar în lipsa lăzii cu manuscrise de la Maiorescu, 
prezenţa a numeroase hârtii-manuscrise. Cel mai adesea, însă, 
cercetătorii nu le-au acordat girul „normalităţii”, fiind asimilate 


28 - N. Georgescu, op. cit., p. 14. 
29 - G. Călinescu, Opera lui Mihai Eminescu, I, II, Edit. Minerva, 


Bucureşti, 1976. Vezi ultimele capitole din vol. I. 

cu forme de delir scris. „În ajunul îmbolnăvirii - scrie, de exem- 
plu, D. Murăraşu -, era preocupat de matematica diferențială, 
fără de care, spunea el, n-am putea pătrunde «adevărata fire a 
lucrurilor». Îşi umpluse odaia cu fiţuici pline de calcule difere- 
nţiale. S-au păstrat şi note de-acest fel din epoca bolii: ecuaţii, 
definiții absurde, nume proprii şi deodată cuvinte ca: trădare, 
Schopenhauer, Ce e viaţa? Laplace. Teoreme în legătură cu cer- 
cul, fraze sensuale şi apoi cuvinte care arată febra stăpânitoare pe 
mintea bolnavului; Hegel, cuadratura cercului, Ştefan Vodă, 
Giordano Bruno. Delirul îl îndrepta apoi spre alte direcţii: 
Tinerețe - Bărbăţie - Bătrâneţe, Platon, antinomiile lui Kant. De- 
a lungul paginilor, ca un laitmotiv, apare preocuparea de centrul 
de gravitație în univers şi în făptura omului”30. 

Văzute astfel, însemnările lui Eminescu nu prezintă nici 
un interes în afara documentului psihic utilizabil de către medici, 
mai mult sau mai puţin abuziv. Paradoxal, rătăcirea gravă nu era 
a lui Eminescu. Gândirea strict pozitivistă poate însemna la fel 
de bine o ruptură de realitate. Eminescu o ştia prea bine când 
afirma despre eroul său Dionis că în această ordine a realităţii 
(cea a cercului strâmt) el nu-şi putea exercita gândirea şi împlini 
fericirea. A rămas, de altfel (şi asta la 1872!), în memoria con- 
temporanilor stupida reacţie la lectura nuvelei la Junimea, când 
poetul a replicat cu ironie că acolo e „o terorie greu de înțeles”. 
Cum „greu de înţeles” s-au dovedit a fi însemnările poetului pen- 
tru minţi strălucite ca ale lui G. Călinescu sau D. Murăraşu! Voi 
observa doar că „obsesia” lui Eminescu pentru „punctul gravi- 
taţional” constituie temelia ontologiei sale - cea a arheuluisl, 
care, astăzi, ne trezeşte uimirea prin profunzimea ei. Mai mult, 
ştiinţa contemporană susţine că între cele câteva forţe fundamen- 
tale din univers, cea gravitațională e şi cea mai enigmatică dintre 
toate. Nu e vina lui că biografii nu l-au înţeles. 


30 - Op. cit., pp. 370-371. 

31 - Cf. D.Tiutiuca, Mihai Eminescu. Cumpănirea întru archaeus, Edit. 
Porto - Franco, Galaţi, 1993; Theodor Codreanu, Modelul ontologic emines- 
cian, Edit. Porto-Franco, Galaţi, 1992. 

Voi mai menţiona un exemplu de deformare interpreta- 
tivă sub greutatea tiranică a unui model consacrat. El mi se pare 
cu atât mai elocvent, cu cât aparţine lui Petru Creţia. Acesta, am 
văzut, demonstrase că Lad's e databilă la 1888, argument 
recunoscut, de la bun început, pentru „imaginea noastră despre 
capacităţile artistice ale poetului în ultimii ani de viaţă”32. În ia- 
nuarie 1992, Petru Creţia a primit o informaţie parvenită de la o 
fostă studentă a profesorului I. D. Ştefănescu (Cernăuţi), apropi- 
at al lui Al. Vlahuţă. Scriitorul bârlădean s-a întâlnit pe Calea 
Victoriei cu Eminescu în zilele premergătoare ultimei internări la 
„Caritas” şi i-a încredinţat un caiet mare, cu copertele roşii, în 
care ar fi avut poeziile în forma lor definitivă. Caietul avea 
închizători de metal şi i s-a dat lui Vlahuţă sub jurământ că se va 
deschide la o sută de ani după moarte. Din nefericire, în vremea 
refugiului în Moldova (1916), casa din Bucureşti i-a fost prădată, 
dispărând şi caietul. Ținând seamă că poetul fusese profund 
nemulțumit de ediţia Maiorescu, e posibil ca să fi lucrat la o 
formă definitivă a poeziilor. Profesorul I.D. Ştefănescu a depus 
mărturie că a văzut caietul la Vlahuţă. Totuşi, în lipsa obiectului, 
faptul ţine de legendă. Dar nu asta e chestiunea, ci semnificația 
supoziţiei lui Petru Creţia: „Îmi îngădui una atroce: că în caietul 
acela nu se găseau decât foi albe”'33. Nu gratuitatea presupunerii 
interesează ca atare, ci neîncrederea prestabilită a eminescologu- 
lui în capacitatea poetului de a lucra pentru o ediţie definitivă a 
poemelor sale, fapt care contrazice investigaţiile la vol. VIII de 
Opere, cât şi concluziile deja amintite din Testamentul unui emi- 
nescolog. Să aibă legătură această evoluţie a lui Petru Creţia cu 
„directivele” postdecembriste care l-au făcut reticent faţă de 
gândirea din opera publicistică? 

În fine, legenda vehiculată de Vlahuţă şi de prof. I. D. 
Ştefănescu ar trebui admisă, cel puţin, în sensul himericului 
proiect al CĂRȚII lui Mallarmé, singurul poet din epocă obsedat 


32 - M. Eminescu, Opere, VIII, p. 1128. 
33 - Petru Creţia, Testamentul unui eminescolog, 6, în "Adevărul literar 
şi artistic", an. VII, nr. 430, 11 august 1998, p. 11. 

în aşa măsură de perfecțiune ca Eminescu. După cum Mallarmé 
n-a realizat CARTEA, nici Eminescu pe a sa, aşa cum şi-ar fi 
dorit-o. Petru Creţia recunoştea că idealul de perfecțiune al lui 
Eminescu era supraomenesc. Dar poetul era capabil de a-l rea- 
liza, de vreme ce şi-n clipele pustiirii celei mai accentuate putea 
improviza versuri precum cele reținute de Vlahuţă, în 1889: 

„„Atâta foc, atâta aur 

Şi-atâtea lucruri sfinte, 

Peste-ntunericul vieţii 

Ai revărsat, părinte!” 

lar ca pentru o ultimă contrazicere a falselor judecăţi 
despre capacitatea de creaţie din preajama morţii, în buzunarul 
hainei în care a murit, s-au găsit poemele Viaţa şi Stelele-n cer, 
care se vor tipări în Fântâna Blanduziei. Ceea ce înseamnă că 
poetul nu doar delira, culegând pietricele de pe lângă ziduri. 

În fine, voi mai aminti două informaţii despre o a doua 
ladă de manuscrise, ridicată de la ultima gazdă bucureşteană a 
poetului. Asupra ei a atras atenţia Ilarie Chendi: „De la 1884, 
însă, când s-a întors de la Viena, până la 1889, când a urmat cat- 
astrofa morţii, el a mai muncit mult. Unde sunt manuscriptele lui 
din acel interval?” 

La zece ani de la moartea poetului, revista Floare albastră 
îi închină un număr comemorativ, păstrat într-un exemplar unic 
la Muzeul Literaturii Române din Bucureşti şi scos abia de 
curând din uitare de revista Literatorul. Un articol se intitulează 
La cine sunt manuscrisele lui Eminescu? Se relatează că la ulti- 
ma gazdă din str. Ştirbei Vodă au rămas multe manuscrise 
(prezenţa lor e confirmată şi de alte surse) cu proză, versuri, 
însemnări diverse: „Aceste manuscrise numita doamnă le-a 
adunat în teancuri şi le-a pachetat într-un geamantan. După 
moartea lui Eminescu, neştiind ca cui să se adreseze, fiindcă nu 
cunoştea rudele lui, doamna L. a ţinut la sine încă vre-o trei luni 
mica avere a poetului, până ce într-o zi au venit trei domni şi, 
dându-se drept prietini ai răposatului, au cerut să li se predea 
cărțile şi manuscrisele lui. Doamna L. le-a predat tot, fără a-şi 
reține nici o slovă şi fără a mai cerceta, dacă aceşti «prietini» 

erau rezi legali şi autorizaţi sau nu. Ba, buna credință a acestei 
femei a fost atât de mare, în cât nici de numele «prietinilor» n-a 
mai întrebat. Chestiunea e foarte misterioasă”34. 

Misterul acestui ultim geamantan cu cărți şi manuscrise 
pare să fie definitiv îngropat. Dacă «prietinii» nu şi-au dezvăluit 
identitatea nici fostei gazde şi nici public, înseamnă că nu au avut 
interesul s-o facă. Autorul articolului se întreabă cine au fost 
«prietinii» şi dacă nu cumva păstrează manuscrisele pentru a le 
preface în bani buni mai târziu. Doar un zvon e menţionat: cum 
că „un fruntaş literat şi bun cunoscător al lui Eminescu posedă 
vre-o 15 poesii inedite de-ale poetului, pe cari are de gând a le 
scoate la iveală mai târziu”. Altceva nu mai ştim, dar supoziţii se 
pot face. Posibil ca aceste manuscrise să fi intrat, ulterior lăzii de 
la Maiorescu (1902), în Biblioteca Academiei. Petru Creţia, 
invocând aceeaşi ladă în ultima sa carte, credea că şi în zilele 
noastre mai sunt inşi care deţin manuscrise inedite ale poetului.35 
Ovidiu Vuia aminteşte de greşeala lui Perpessicius de a consi- 
dera toate manuscrisele ca provenind de la Maiorescu, datându- 
le, inevitabil, înainte de 28 iunie 1883, de unde şi situările greşite 
în timp ale poemelor apărute după 1883: „există nenumărate 
mărturii asupra intrării la Academie a altor manuscrise de poezii 
eminesciene după data de 1883 (?), deci din perioada îmbol- 
năvirii sale”36. Pentru a stabili adevărul, ar trebui realizată o 
investigaţie asupra istoricului intrării la Biblioteca Academiei, 
peste ceea ce au făcut Petru Creţia şi alții. Asta ar fi varianta 
„fericită” a istoriei ultimelor manuscrise. Dar poate să fie şi 
altceva. Ținând seamă că documente importante despre boala 
poetului au dispărut, la fel de misterios, de la Ober Döbling, dar 


34 - Cf. Amintiri despre Eminescu, în "Literatorul", nr. 25/1996, p. 10. 
Articolul, se pare, e conceput de acelaşi Ilarie Chendi. 

35 - Deocamdată, s-a confirmat, în chip cu totul spectaculos, presupo- 
ziţia lui D. Vatamaniuc asupra existenței unor scrisori inedite. Este vorba de 
amintitul volum de la Editura Polirom din Iaşi. 

36 - Ovidiu Vuia, Despre boala şi moartea lui Eminescu. Studiu 


patografic, op. cit., p. 83. 

nu numai (conform cercetărilor lui lon Grămadă), încât nici azi 
nu se cunoaşte diagnosticul corect pus de medicii vienezi, e la fel 
e probabil că cineva a avut interesul ca documentele din anii 
„întunecaţi” să fie distruse, eventual păstrate cele ce ţineau de lit- 
eratură, care au şi intrat la Biblioteca Academiei. 

Dar sunt alte numeroase dovezii despre luciditatea cre- 
atoare din anii bolii. Amita Bhose, autoarea unor temeinice studii 
eminesciene, a elogiat forţa intelectuală în traducerea gramaticii 
sanscrite după Franz Bopp.37 Despre articolele din România 
liberă, din 1888, pomenite deja, G. Călinescu recunoaşte că 
„arată multă chibzuinţă a judecății şi o linişte, în sfârşit, a con- 
cepţiunii, încât nimic nu te-ar face să bănuieşti că sunt scrise de 
un om care până mai deunăzi privea lumea cu ochii rătăciți”'38. 
Despre aceleaşi articole (Iconarii d-lui Beldiman şi Iarăşi 
iconarii, din 13 şi 20 noiembrie 1888), George Munteanu 
decidea: „Nici o deosebire nu se vădea între ideile profesate în 
aceste articole şi ceea ce publicase în Timpul”39. Peste două 
pagini, criticul adaugă: „O deosebită chibzuinţă arăta Eminescu 
acum în toate, şi prin august 1888 prietenii îl credeau pe deplin 
restabilit”. 

Evident, atât G. Călinescu, cât şi George Munteanu simt 
că la mijloc e o contradicţie. Astfel de reveniri indiscutabile sunt 
puse de ultimul pe seama „vigorii fizice înnăscute” şi „a unui 
patrimoniu spiritual ce radia energie, chiar şi după ce fusese 
părăsit de principiul coordonator”40, De altminteri, în legătură cu 
George Munteanu, se cuvin rectificate unele acuze tranşante ale 
lui Ovidiu Vuia. Biograful nu se numără printre adepţii exclu- 
sivişti ai diagnosticului de paralizie generală progresivă, oricât ar 
părea de surprinzător. Dr. Vuia îl asimilează acestei direcţii (iar, 


37 - A se vedea comentariile autoarei în M. Eminescu, Opere, XIV, 
Edit. Academiei, Bucureşti, 1983, p. 1011-1018. 

38 - G. Calinescu, Viaţa lui Mihai Eminescu, Junimea, laşi, p. 357. 

39 - George Munteanu, Hyperion, I. Viaţa lui Eminescu, Edit. Minerva, 
Bucureşti, 1973, p. 340. 

40 - Ibidem, p. 333. 

mai recent, şi Călin L. Cernăianu), neînţelegând unghiul de 
vedere al lui George Munteanu. Biograful îşi pune întrebarea: 
„ce însemnătate poate avea pentru un cercetător al operei lui 
Eminescu «numele» pe care un medic sau altul îl poate da bolii 
de care a suferit poetul? Eminescu a trăit, a suferit, a scris cu dis- 
poziţiile derivate din ceea ce credea că ştie el despre ameninţarea 
care îl pândea”, iar eroismul existenţei sale de creator genial stă 
în lupta sa extraordinară cu boala, depăşindu-şi datul existenţial, 
ceea ce şi constituie deosebirea capitală dintre un geniu şi un psi- 
hotic de rând.4! Întreaga biografie construită de George 
Munteanu se axează pe surprinderea, bazată pe o vastă docu- 
mentare, a întrecerii poetului cu propriul destin. Eminescu, 
cunoscându-se ca nimeni altul, a înţeles pretimpuriu că nu are 
timp, angajându-se într-o cursă „contracronometru”. De aici, 
bunăoară, ciudatul său program de studiu de la Viena şi Berlin, 
spre deruta minţii raționale şi ordonate a lui T. Maiorescu, cel 
care zadarnic a încercat să-l înzestreze pe poet cu un titlu de doc- 
tor. Acest traseu al biografiei lui George Munteanu nu este nici o 
clipă condiţionat de diagnosticul precis al bolii lui Eminescu. El 
rămâne perfect valabil în ecuaţia psihozei maniacale depresive 
pe fond ereditar, acceptată de I. Nica şi de Ovidiu Vuia (de care 
era convins în forul lui interior şi Maiorescu). Ceea ce se poate 
obiecta şi demonstra e că al doilea diagnostic, care s-a impus, 
finalmente, prin dr. Şuţu (de vreme ce l-a tratat cu mercur!) şi 
prin G. Marinescu (sifilis cerebral), nu mai face posibil funda- 
mentul monografiei lui George Munteanu. Altfel zis, dacă 
Eminescu ar fi suferit de lues moştenit de la mamă, devenit cere- 
bral, n-ar mai fi fost posibilă nici un fel de rezistenţă a minţii 
geniale, ținând seamă de stadiile şi simptomele acestei groaznice 
maladii. Sau poate forța spirituală a unui geniu să biruie şi o 
asemenea grozăvie? Punctul nevralgic al discuţiei ştiinţifice aici 
intervine. De aceea, George Munteanu s-a ferit să invoce un 
diagnostic sau altul. În nici un caz el nu poate fi acuzat că a fost 


41 - Ibidem, p. 420. V. şi p. 376. 

adeptul diagnosticului dat de Panait Zosin sau al celui dat de Ion 
Nica. Însă el, ca şi ceilalţi biografi, n-a putut ocoli problema 
reală a bolii lui Eminescu, despre care se poate discuta acum în 
alți termeni. Neaderând la diagnosticul doctorului Nica, el a 
rămas la nivelul concluziilor lui G. Călinescu, admițând, în chip 
arbitrar, ca nespecialist, posibilitatea unui sifilis congenital 
matern cu manifestări atipice. 

Cartea lui I. Nica a apărut cu un an înaintea tipăririi 
monografiei lui George Munteanu. Ecoul ei a fost aproape nul, 
de vreme ce această nouă biografie, care a marcat eminescologia 
pentru alte câteva decenii, nu l-a putut convinge pe biograf să 
abandoneze definitiv diagnosticul de siflis. Întrebându-l de ce nu 
a valorificat concluziile lui Ion Nica, George Munteanu mi-a 
răspuns prin două scrisori, în vara anului 1999. Pe cea din 11 
iulie 1999 am publicat-o, cu acordul autorului, ca postfață, la 
ediţia a treia a Dublei sacrificări... La obiecțiile mele, George 
Munteanu a venit cu o explicație imposibil de ignorat şi care, alt- 
minteri, constituie, după lungile discuţii din ultimii ani, princi- 
palul punct de sprijin al celor care încă mai cred în sifilisul emi- 
nescian. E vorba de scrisoarea Veronicăi din 7 noiembrie 1879, 
cu mult controversatul pasaj: „La informaţiile care mi le ceri prin 
scrisoarea ta din urmă, nu pot să-ţi răspund mai nimic, sunt 
lucruri care cu greu le-aş putea confia unei scrisori; dacă răul n- 
a existat la tine, atunci e o închipuire a mea şi o frică, care m-a 
făcut să-mi imaginez cine ştie ce, dacă însă vreun rău a existat, 
apoi pozitiv că s-a transmis; în tot cazul, nu-i nimic, îţi voi expli- 
ca când vom fi împreună ce-i şi cum”. Trimiţând la paginile din 
Hyperion, 1, iată cum comentează, în scrisoarea din 11 iulie 
1999, fragmentul din epistola Veronicăi: „se poate transmite 
altceva decât luesul, ori altă morbiditate ca asta, prin «psihoza 
maniacală» a spiritului, sau prin trupescul act sexual?... lată sin- 
gurul punct - discutabil la infinit - unde eu, deşi ştiam deja din 
cartea doctorului Nica, nu am putut să mă raliez părerii lui”. 

Trebuie să fii de rea credință să nu accepti logica moti- 
vaţiei. La aceasta, George Munteanu invocă soarta Veronicăi, 
care, bănuieşte nu numai el, s-ar fi sinucis, la Văratec, în acelaşi 

an cu decesul poetului, tocmai din pricina bolii pe care i-a trans- 
mis-o Eminescu! În faza actuală a cercetărilor, se pot oferi 
răspunsuri la ambele ipoteze. 

În legătură cu moartea Veronicăi, va trebui să reconsid- 
erăm tabloul mai vechi din cartea lui Octav Minar, considerat un 
mistificator din pricină că ar fi inventat scrisori pe care le-a 
atribuit lui Eminescu. Însă cele 93 de scrisori inedite tipărite în 
2000 spulberă nedreapta acuzaţie. Şi tot ele pot dezlega enigma 
celebrului pasaj din scrisoarea Veronicăi, pe care tocmai l-am 
reprodus. Autoarea se referea la o epistolă a lui Eminescu din 31 
octombrie 1879 („scrisoarea ta din urmă”). Or, până în 2000, 
scrisoarea n-a putut fi cunoscută, ea zăcând în seiful din Elveţia. 
Citind-o, nu vom găsi absolut nimic care ar putea să ne îndrume 
spre o mărturie a lui Eminescu prin care el ar recunoaşte că ar 
suferi de vreo boală venerică. Scrisoarea este una dintre cele mai 
profunde ale lui Eminescu, iar răul de care el se simte ameninţat 
împreună cu femeia iubită vine din exterior, ca ecou al situației 
singulare a cuplului în societatea vremii, ca ecou al iubirii lor cu 
totul atipice pentru lumea considerată „normală”. 

După moartea lui Ştefan Micle, a urmat „luna de miere” a 
celor doi îndrăgostiţi, care s-a prelungit aproape 45 de zile, între 
5 septembrie şi 18 octombrie 1879. Au fost cele mai fericite zile 
din viaţa lor, dar plecarea Veronicăi din Bucureşti a lăsat un gol 
existenţial între ei. Plus de asta, Veronica înaintase Camerei o 
suplică pentru pensie de urmaş şi lucrurile se mişcau greu, poet- 
ul intervenind prin mai mulţi prieteni sau cunoscuţi. Ecourile 
despărțirii şi ale „afacerii” Veronicăi fac obiectul scrisorilor lui 
Eminescu din 23 şi din 31 octombrie, ambele inedite. lată boala 
de care se plânge poetul (ca de obicei): „De când ai plecat tu, n- 
a plecat numai fericirea ci şi liniştea şi sănătatea mea. Dureri 
reumatice am început a simţi în picioare, însoţite ca totdeauna de 
dese bătăi de inimă”. Şi: „Veronică dragă, au n-am fost noi prea 
fericiți într-o lume, în care fericirea nu poate exista? Este în 
lumea asta destul loc pentru atâta iubire câtă avem? Nu este 
amorul nostru o anomalie în ordinea lucrurilor lumii, o anomalie 
pentru care cată să fim pedepsiţi? Se potriveşte amorul şi sufer- 

inţele noastre cu o lume în care basseţa, invidia, răutatea dom- 
nesc peste tot şi pururi? / Şi când gândesc că-n viața mea com- 
pusă din suferinţe fizice şi rele morale ca o excepţie tu mi-ai dat 
zile aurite, pot crede în dăinuirea acestei excepţii? / Dulce şi 
dragă Veronică, doresc ca amorul unui nenorocit ca mine să nu fi 
aruncat o umbră în viaţa ta senină, în sufletul tău plin de veselie 
precât e plin de un gingaş şi nesfârşit amor. lubeşte-mă şi iartă- 
mi păcatele, căci tu eşti Dumnezeul la care mă închin”42, 
Ultimele două paragrafe pot fi cele care au alarmat-o pe 
Veronica, dar, cum vedem, ele nu au nici o referinţă fiziologică, 
ci una de înaltă metafizică socială şi sentimentală, dar cu con- 
secinţe dure la existenţa celor doi îndrăgostiţi, care l-au determi- 
nat pe poet să scrie, în alte contexte, lucruri cu mult mai grave. 
Cum în scrisoarea lui Eminescu referințele sunt altele, temerile 
femeii (neconfirmate de alte scrisori), în mod logic, au alt obiect 
decât un presupus sifilis. Demonstrația o face, destul de 
convingător, Călin L. Cernăianu.% „Informaţiile” cerute de 
Veronica sunt în legătură cu suplica de la Cameră, iar răul trans- 
mis este chiar cel vizat şi de Eminescu. E vorba, în primul rând, 
de atmosfera dur ostilă (culmea, în numele „moralei”!) creată în 
jurul celor doi. Aceasta îl va determina pe poet (o ştim, acum, 
mai limpede, din scrisorile inedite) să spună că are prieteni foarte 
reci şi duşmani foarte fierbinţi şi că ei doi au ajuns să fie cei mai 
urâţi oameni, el din pricina ziaristicii de la Timpul, ea fiindcă și- 
a legat soarta de geniul incomodului jurnalist. În scrisoarea din 
23 octombrie, Eminescu numeşte, de altfel, răul direct: „Rău e 
pentru tine că roşii sunt asupra căderii, căci atunci până la 
venirea unui alt guvern i|-]ar întârzia citirea şi trecerea prin 
cameră”'+4. Confuzia care s-a produs se datorează exprimării 
deficitare a Veronicăi, lăsând loc ambiguităţii, care a făcut să 
curgă atâta cerneală deformatoare de adevăr. Formularea la tine 


42 - Dulcea mea Doamnă..., op. cit., p. 36. 

43 - Călin L. Cernăianu, Conjuraţia anti-Eminescu, III, nr. 3-5, Edit. 
Semnele timpului, Bucureşti, 2002, pp. 34-48. 

44 - Dulcea mea Doamnă..., p. 31. 

poate însemna, argumentează Călin L. Cernăianu, „la tine în 
oraş”, „la tine la serviciu”, „la tine în inimă” etc. Dar cea mai 
convingătoare probă e una de ordin medical. Şancrul sifilitic, 
primul semn al contaminării, apare în maximum 15-30 de zile de 
la contactul sexual. Or, cei doi au stat împreună 45 de zile. Dar 
Veronica nu s-a alarmat în acest interval. lar dacă evenimentul s- 
ar fi produs, nu mai avea rost să-l semnaleze abia de la Iaşi. 

După N. Georgescu, ar mai putea exista e explicaţie a 
alarmei Veronicăi, dacă e vorba, totuşi, de o intimitate sexuală. 
Teama ei poate proveni din inconvenientul, nu numai moral, de 
a fi rămas însărcinată, ceea ce, de fapt, s-a şi întâmplat, fiindcă 
ea va naşte un copil mort al lui Eminescu, în anul următor, lucru 
iarăşi ignorat de biografi. 

Poate mai „culpabil” rămâne G. Călinescu, care a preluat 
cu nonşalanţă de cunoscător diagnoza sifilitcă, dar mai puţin 
vinovat decât neuropatologii înşişi. Vina constă mai ales în aceea 
că prin autoritatea lor morală, acreditată şi de Academia 
Română, au întârziat nepermis de mult restabilirea adevărului cu 
privire la anii de „boală” ai poetului. 

Aceşti mari biografi, ca şi alţii, nu s-au gândit că au fost 
induşi eroare de un diagnostic greşit, dar care a convenit celor ce 
au provocat moartea civilă a ziaristului Eminescu. De aceea nu e 
neîndreptăţită acuza lui Ovidiu Vuia că G. Călinescu nu a mani- 
festat, până la capăt, suficientă responsabilitate față de 
Eminescu. Paradoxal, până şi lui Călinescu Eminescu i-a rămas 
un mare necunoscut. În consecință, e legitimă părerea lui Ovidiu 
Vuia că „opera lui Eminescu se cere reinterpretată, chiar dacă pe 
această cale trebuiesc revăzute monumente, ca cel ridicat de har- 
nicul Perpessicius”45. Premisă justificată, care a stimulat, în 
ultimii cincisprezece ani, o nouă etapă în eminescologie, bazată 
pe ediția naţională, care încă se găsea în curs de finalizare edito- 
rială. Încheierea acesteia, reconsiderarea anilor de boală şi a 
gândirii polimorfe, de o surprinzătoare profunzime şi moderni- 


45 - Op. cit., 1989, p. 19. 

tate - iată cele trei mari evenimente petrecute în eminescologic, 
după dispariţia generaţiei lui Călinescu şi Perpessicius. 

3. MOARTE INTELECTUALĂ SAU TĂCERE ASUMATĂ? 


Eroarea capitală a eminescologiei e de a fi fost prizonieră 
a propriei măsuri, ignorând dimensiunea reală a geniului. 
Aceasta e, de altfel, norma antropocentrismului tradițional, acel 
homo mensura al lui Protagoras, conform căruia omul este 
măsura tuturor lucrurilor. Intuiţia geniului arhaic asupra 
urmărilor catastrofale ale unei asemenea „măsuri” s-a reliefat în 
grotesca poveste a tiranului Procust, cel care lungea sau scurta 
trecătorii străini după propria măsură, cu un pat intrat în legendă. 

Cum am arătat, însă, în altă parte, Eminescu dintâi gândi- 
tor laic european care răstoarnă canonul antropocentric, afirmând 
că fiecare lucru îşi are propria măsură. Deci şi fiecare om. lar el 
ştia ca nimeni altul care-i este măsura, având o excepțională 
conştiinţă de sine, care, finalmente, a început să-l „deranjeze” pe 
marele său „ocrotitor” de la Junimea, încât această conştiinţă de 
sine a trebuit să fie tălmăcită drept semn de „nebunie”. Aşa se 
explică apariţia acelui nefericit adaos (o măsluire, între altele, a 
propriului jurnal întru manipularea posterităţii) din Însemnări 
zilnice, la 23 iunie 1883: „Foarte excitat, sentiment al personal- 
ităţii exagerat...” Stai şi te întrebi: cum de a putut Maiorescu să- 
l acuze de sentiment al personalităţii exagerat, când el ştia că 
Eminescu era culmea cea mai înaltă a inteligenţei româneşti, 
cum el însuşi ne asigură în scrisoarea pe care i-o trimite la Ober 
Döbling, în ianuarie 1884, sau în studiul Eminescu şi poeziile lui 
(1889)? 

Problema e că insistenta coroborare a „vidului de creaţie” 
cu nebunia se bazează pe o stranie încercare de mitizare a poet- 
ului, în termeni apologetici, dar pe fondul augmentării efectului 

sterilizant al bolii psihice. Imaginea aceasta este, funciarmente, 
opera lui Maiorescu, preluată până la sațietate de diverse condeie 
contemporane şi de cei mai mulți interpreţi de mai târziu. 

Un exemplu tipic este C. Mille, şi el „beneficiar” al 
polemicilor mai vechi ale lui Eminescu, pe care se preface că le- 
a „iertat”. Mai mult, Mille se erijează în campion al „ajutorării” 
poetului, prin colecte publice, în perioada internării la 
Mănăstirea Neamţ. Chiar de 15 ianuarie 1887 el scrie un 
„răsunător” articol de compătimire publică, în Lupta lui Gh. 
Panu, solicitând subscripţii pentru „nenorocit”. Mille îl prezintă 
pe Eminescu de tot pierdut: „Tot ce a mai rămas din Eminescu e 
animalul care-şi îndeplineşte funcțiunile, maşinăria omenească 
pe care nu o mai însufleţeşte suflul cugetării”. Apoi, se înfioară, 
„admirativ”, de soarta poetului: „Şi această personalitate, această 
ființă extraordinară, cât a dus viaţa vie a fost necunoscut de toţi, 
dezgustat şi amărât, şi astăzi, după ce slava i s-a recunoscut, duce 
greul jug al vieţii moarte într-o casă de nebuni”. 

Deja sintagma viaţă moartă, oximoron eminescian, 
etichetează ceea ce s-a numit vidul spiritual. Cum însă cuvântul 
grăieşte totdeauna mai mult decât intenționează emițătorul, C. 
Mille nu-şi poate reprima amintirea publicistului, care a 
declanşat, în realitate, moartea civilă: „Sunt memorabile arti- 
colele Timpului de pe acele vremuri, ca bucăţi literare. Eu unul, 
care am fost de câteva ori batjocorit prin aceste reviste, nu pot 
decât să le recunosc talentul. Eminescu judeca cu simţirea, nu cu 
mintea, şi de aceea nu punea în polemica sa decât pasiunea care- 
l insufla. În ura-i pasională a oamenilor care ne guvernează şi 
care-i insufla tot dezgustul, mai ales că puneau deasupra faptelor 
lor firma liberalismului, Eminescu trecea în partea opusă, deveni 
reacționar”. 

Sunt aici câteva clişee care au persistat de-a lungul vremii 
împotriva gazetăriei eminesciene, axate pe tot atâtea minciuni 
sfruntate. Mille s-a considerat „batjocorit” de Eminescu şi 
extinde o impresie strict personală la întreaga publicistică. 
Eminescu n-a batjocorit pe nimeni în toată viaţa lui din simplul 
motiv că măsura fiinţei sale era adevărul şi pentru că el era un 

model de moralitate publică. Batjocură, în schimb, e aprecierea 
că Eminescu „judeca cu simţirea, nu cu mintea”, când abia 
acuzatorul urma atare cale, neavând acces la profunzimile lucid- 
ităţii eminesciene. De nenumărate ori a precizat poetul că norma 
adevăratului patriot e să judece deopotrivă cu inima şi cu mintea. 
Indirect, Mille insinuează că toată publicistica lui Eminescu este 
lipsită de rațiune, de vreme ce exclude pe faţă orice contribuţie a 
minţii din creaţia sa. Or, e un fel de a spune că toată opera lui e 
produsul nebuniei, fiindcă numai nebunul este frustrat total- 
mente de contactul cu realitatea, pradă fanteziilor sale. Iar în 
publicistică nebunia nu s-a putut arăta decât ca ură pasională. 

Şi totuşi acestei ticăloşii ordinare, „nebunul” sfâşiat de 
ură, definitiv pierdut, aflat într-o „casă de nebuni”, îi dă neo- 
brăzatului o replică uluitoare prin cumpănire, sobrietate şi con- 
centrare a expresiei, trimiţându-i de la Neamţ lui Gh. Panu urmă- 
torul text, menit a fi o scrisoare deschisă: 

Monastirea Neamţului, ianuarie 1887 


Iubite Panu, 


S-a răspândit prin ziare ştirea că aş fi grav bolnav. Toate 
aceste zvonuri, lipsite de orice fundament, sunt răspândite, poate 
cu rea intenţie, din laşi, încât d. C. Mille, într-unul din articolele 
sale, a găsit motiv de-a vorbi de boala mea pretinsă. Te rog a 
spune tuturor că se află în deplină eroare şi că (afară de suferinţa 
mea de picioare) nu am absolut nimic. Un mic dementi în organ- 
ul d-tale de publicitate n-ar strica. 

Primeşte salutările mele cele mai cordiale, cu care rămân 
al d-tale credincios prieten. 

M. Eminescut€. 

Citind cuvintele lui Mille şi pe cele ale lui Eminescu, te 
întrebi cine e „rătăcitul” şi cine cel „cu minte”. N. Georgescu le 


46 - M. Eminescu, Opere, XVI, p. 239. 

califică, pe bună dreptate, drept turpitudini.*7 Cert e că 
scrisoarea lui Eminescu a avut efect şi grupul de la laşi a sistat 
ruşinoasa campanie a colectelor, iar redacţia recunoştea că poet- 
ul „restabilea singur adevărul în privinţa stării sale de sănătate”. 
În aceleaşi zile, poetul a protestat, cu aceleaşi efecte, şi împotri- 
va colectelor inițiate de Al. Vlahuţă, iar lui lacob Negruzzi i-a 
trimis poezia De ce nu-mi vii, într-o variantă definitivă, ca pen- 
tru a demonstra că oricând e capabil de creaţie. 

De, se va zice, dar comparativ cu anii anteriori lui 28 
iunie 1883... Acesta e principalul „atu? al celor care susţin 
moartea spirituală a ultimilor ani din viață. După datele pe care 
le avem la dispoziţie (şi pe unele le-am produs aici şi în capitolul 
anterior), ceea ce pare argument imbatabil e un simplu foc de 
paie, aprins de cei care n-au reuşit să-l cunoască pe Eminescu în 
toată anvergura fiinţei sale. Judecătorii lui uită că poetul se găsea 
într-o situaţie excepţională, când toţi ceilalți puteau interpreta ca 
nebunie orice faptă şi orice gând de minimă susceptibilitate. A 
fost nevoie ca tot Eminescu să ne dea o lecţie de liminară lucid- 
itate, din care atât contemporanii, cât mai ales urmaşii n-au înţe- 
les nimic. „Lecţia” se află în cea mai tragică epistolă care s-a 
scris vreodată, aceea trimisă de la Viena lui Chibici-Revneanu, la 
12 ianuarie 1884: „mi-e frică chiar de-a-mi plânge soartea căci şi 
aceasta ar fi interpretat ca semn de nebunie”48, 

La Neamţ, Eminescu n-a făcut decât să dea unul dintre 
semnalele prin care a încercat „să restabilească adevărul” în 
legătură cu sine, el având, totodată, deplina conştiinţă că e un om 
sacrificat, cum se confesează în 1884 nu doar lui Petre Missir, ci 
şi lui Vlahuţă şi altora. Dar el are luciditatea acestui sacrificiu în 
sensul cel mai adânc, în sensul de a-l fi primit în numele unui 
adevăr mai presus de puterea înţelegerii omului, un adevăr la 
capătul căruia te aşteaptă marea enigmă sau runa, cum o mai 


47 - N. Georgescu, Moartea antumă a lui Eminescu, Edit. Cartier, 
Chişinău, p. 214. 
48 - Opere, XVI, p. 198. 

numeşte el în varii contexte - moartea. Or, moartea e totuna cu 
tăcerea, precum a spus-o maestrul său Shakespeare. Altfel, prim- 
irea sacrificiului ar fi o farsă. 

Niciodată Eminescu n-a fost mai puternic, mai 
„supraom”, chiar în sensul dat cuvântului de Nietzsche, ca în anii 
zişi ai întunecării. Ce fel de „întunecare” dacă el, aflat pe cruce, 
îi spune cu blândeţe lui Mille că s-a înnămolit în „deplină 
eroare”? lar numai peste doi ani ştie că Dumnezeu l-a pus la grea 
încercare, spre a-şi ispăşi grelele păcate, pe ale sale şi mai ales pe 
ale altora, şi refuză sinuciderea, înălțând ochii spre lumina div- 
ină, închinându-i o ultimă capodoperă, din care Vlahuţă a reţinut 
esenţialul: Atâta foc, atâta aur / Şi-atâtea lucruri sfinte / Peste- 
ntunericul vieţii / Ai revărsat, părinte! 

Eminescu a fost un om profund religios, cum o recunoaşte 
şi Slavici. El s-a considerat (s-a văzut şi din scrisoarea către 
Veronica, din 31 octombrie 1879) un om cu păcate, a cărui sufer- 
inţă nu poate fi stinsă „cu toate apele mării” (Odă - în metru 
antic). Şi mai ştia demult că judecătorii farisei îi vor vedea numai 
„păcatele şi vina”, uitând de „lumina ce în lume a revărsat-o” 
(Scrisoarea I). Cum lumea e aparenţa, iar nu adevărul, pariul ei 
este minciuna, căreia îi cad pradă şi epigonii, pseudoscriitorii de 
felul lui C. Mille. Poetul adevărat, însă, nu este menit minciunii. 
El se retrage din teatrul lumii, ca semn al puterii sale, gata să 
părăsească şi poezia, de s-ar dovedi zadarnică. La 21 de ani, 
Rimbaud, în geniul său fulgurant, are dura revelaţie a acestui 
adevăr capital şi părăseşte poezia pentru totdeauna. E marele 
secret al tăcerii lui Rimbaud, despre care am scris cu decenii în 
urmă. Ei bine, dintre contemporanii săi, doar Eminescu mai are 
această tărie. Aparent, Eminescu s-a maturizat mai greu decât 
Rimbaud, căci a pătruns pe culmile marii poezii între 1874 - 
1883. Din 1878, el deja este ispitit să părăsească poezia. Practic, 
el în 1883 a părăsit definitiv poezia. Singurul rol care-i mai 
rămăsese a fost acela de a-şi împlini CARTEA, ca Mallarme. lar 
în fruntea cărții a pus tocmai poema Singurătate, în care marea 
noutate programatică este intenţia de a părăsi poezia: Ah! de câte 
ori voit-am / Ca să spânzur lira-n cui / Şi un capăt poeziei / Şi 

pustiului să pui;. Mulţi s-au mirat de locul poeziei în ediţia 
Maiorescu (care, de fapt, este a lui Eminescu, dar cu grave inger- 
inţe maioresciene, care au avut menirea să reveleze condiţia de 
crucificat a poetului). Nimeni n-a înţeles mai bine decât 
Caragiale cât de gravă a fost „tulburarea” formei poeziei emine- 
sciene, echivalând cu subminarea CĂRȚII, încât a devenit, tot 
după vorba poetului, „carte tristă şi-ncâlcită”. Protestând alături 
de Eminescu (care, însă, în protestul său a fost cotat de nebun!), 
Caragiale îl acuza pe Maiorescu de violarea civilizaţiei europene 
al cărei mesager se voia. (Vezi ultima parte a cunoscutului arti- 
col Două note). 

Revenind, dacă Eminescu n-a părăsit poezia în 1878, e 
fiindcă nu l-au lăsat necuvântătoarele („greieri”, „şoareci”), 
semn că nu-şi isprăvise opera. Trei ani mai târziu, deja îi scria 
unui prieten, fie şi imaginar, că refuză a mai scoate pana din 
cerneală: De ce pana mea rămâne în cerneală mă întrebi? / De ce 
ritmul nu m-abate cu ispita-i de la trebi? / De ce dorm, îngălben- 
ite, între galbenele file, / lambii suitori, troheii, săltăreţele dac- 
tile? / Dacă tu ştiai problema astei vieţi cu care lupt, / Ai vedea 
că am cuvinte pana chiar să o fi rupt, / Căci întreb, la ce-am 
începe să-ncercăm în luptă dreaptă / A turna în formă nouă limba 
veche şi-nţeleaptă? / Acea tainică simţire, care doarme-n a ta 
harpă, / În cuplete de teatru s-o desfaci ca pe o marfă, / Când cu 
sete cauţi forma ce să poată să te-ncapă, / Să le scrii, cum cere 
lumea, vro istorie pe apă? (Scrisoarea II). 

Aici se pune zidul despărțitor între poezia sa şi poezia 
lumii. Peste doi ani, hotărârea a fost luată definitiv: el nu va mai 
lucra decât la forma ce să poată să-l încapă. lar fiindcă „protec- 
torul” său a luat decizia să-l „protejeze” până şi de propria-i ladă 
cu manuscrise şi cărţi, el, din memorie, va da şlefuire ultimă 
câtorva poeme şi le va încredința publicităţii, ca tot atâtea semne 
şi ca tot atâtea palme nevăzute, adresate celor ce l-au declarat 
mort intelectualiceşte, sau, şi mai rău, l-au adus în starea să 
moară intelectualiceşte. Numai ţinerea lui departe de lada cu 
manuscrise, care a trecut de la Simţion, la Chibici, apoi la 
Maiorescu, l-a împiedicat să ducă la forma perfectă CARTEA, 

căci, după 28 iunie 1883, ultimul l-a considerat „irecuperabil”, 
bun doar de a sta la Mărcuţa sau la Golia, cum a pretins 
Maiorescu a-i fi scris lui Gheorghe Eminovici, în vara lui 1883. 
Şi când te gândeşti că s-au găsit critici şi istorici literari care să 
laude fapta mentorului, sub pretextul că ar fi salvat, astfel, de la 
distrugere tezaurul eminescian, nu poţi decât înmărmuri de slăbi- 
ciunea minții omeneşti. 

Nimic nu ne îndrituieşte să credem că pentru a-şi distruge 
opera a făcut Eminescu atâtea demersuri pe lângă prieteni şi pe 
lângă Maiorescu de a-şi recupera lada cu manuscrise. Şi totuşi, 
în ciuda lipsirii de un bun care îi aparţinea în mod legal, există 
informaţia că şi-a dus la bun sfârşit CARTEA, că i-a încredințat- 
o lui Vlahuţă înainte de moarte, dar că această „carte albă”, cum 
„atroce” o califica Petru Creţia, s-a pierdut pentru totdeauna. Şi 
de ce n-ar fi fost această carte chiar albă, ca semn al tăcerii 
ultime, o carte pe care, în definitiv, a scris-o şi Rimbaud după al 
21-lea an al vieţii, rămânându-ne de la Eminescu, de la Rimbaud, 
de la Mallarme doar fragmentele impure ajunse la tipar, spre a 
putea întrevedea CARTEA de dincolo de cuvintele lumeşti? 

Spre deosebire de toţi cei care au deplâns raritatea 
prezenţelor poetice eminesciene în presa vremii (care ar dovedi 
vidul spiritual), eu, unul, mă mir infinit că Eminescu s-a îndurat 
să mai trimită poezii spre publicare, că asemenea fapte sunt clipe 
de slăbiciune ale omului Eminescu, dacă nu vor fi fiind tot semne 
de supremă putere, manifestată ca gesturi de milă pentru cei ce- 
| compătimeau, lovindu-l şi strivindu-l cu „bunătatea lor de 
amici. 

Dar dacă poetul îşi împlinise menirea, încât abandonul 
poeziei a fost pe deplin legitim, în alt punct nevralgic a fost el 
atins cu o cruzime incomensurabilă, care niciodată nu va putea fi 
iertată, deşi poetul i-a iertat pe toţi în faţa morţii. Şi aici se difer- 
ențiază el decisiv de aventurierul Rimbaud. Francezul părăsea, o 
dată cu poezia, o ţară aşezată, ajunsă la maturitatea civilizației şi 
culturii. Pe când Eminescu mai avea o misiune, pe care şi-o 
asumase încă de la Viena şi Berlin, aceea conferită de destinul 
ziaristului şi tocmai aceea a fost curmată brusc, cu aruncarea 

peste bord, la 28 iunie. Încât miza morţii civile n-a fost nicicum 
poetul, ci luptătorul pentru făurirea României moderne. Împotri- 
va lui se vor coaliza, de acum încolo, toate forţele, conştient sau 
atrase în sorbul minciunii fără voie, ridicându-se, ca pentru com- 
pensaţie, o statuie de mit romantic poetului. 

4. MIZA MORŢII CIVILE 


Invocând anii bolii, cititorii ar putea crede că autorii 
noştri se zbat să susțină că operele date de Eminescu între 1883 
- 1889 sunt evaluate nedrept. În unele cazuri, e o necesitate (v. 
corespondenţa, poeziile, articolele, traducerile). Totuşi, acestea 
sunt puţine, până la un eventual miracol al descoperirii celei de a 
doua lăzi cu manuscrise. Din acest punct de vedere, îmbol- 
năvirea l-a marcat, neîndoielnic, în chip negativ, reducându-i 
capacitatea creatoare, aşa cum anticipa el însuşi în Scrisoarea IV: 
Unde-s şirurile clare din viața-mi să le spun?/ Ah! Organele-s 
sfărmate şi maestrul e nebun! E un adevăr care l-a determinat pe 
George Munteanu să atenueze entuziasmul lui Ovidiu Vuia priv- 
itor la inexistenţa „marii întunecimi”. Însă nu aceasta e miza, ci 
alta: anume că Eminescu a rămas capabil de creaţie, de o reală 
posibilitate de ameliorare, dacă nu de o însănătoşire totală. Şi 
asta graţie, dacă se poate spune aşa, maladiei reale de care a 
suferit, alta decât luesul cerebral. Iar această altă maladie n-a 
fost, se pare, nici nebunia ereditară (acea psihoză maniaco- 
depresivă, pentru care s-a decis I. Nica şi pe care, în definitiv, o 
vehiculează, în posteritate, cu autoritatea lui, T. Maiorescu, el 
ascunzând, însă, fapte care cu greu îşi vor mai putea, de azi 
înainte, menţine aparențele pozitive). În orice caz, această boală 
reală i-a permis poetului să-şi menţină viu intelectul atunci când 
a avut şansa să fie tratat adecvat sau, mai degrabă, să i se între- 
rupă tratamentul nefast. Şi tocmai capacitatea intelectuală revig- 
orabilă i-a fost pusă în joc şi eliminată din ordinea creaţiei cul- 
turale şi politice. 

E la mijloc ceea ce N. Georgescu a numit moartea civilă, 
pusă la cale nu atât de forţe obscure, cât perfect orchestrate, care 
nici azi nu doresc să se afle adevărul. Asta ar explica necurmata 
stare de război cu Eminescu, de un secol încoace, război care a 
culminat în anii comunismului şi s-a prelungit, cu violenţă, şi 
după 1989. Unul din argumentele forte ale cabalei antiemine- 
sciene e că publicistica n-ar avea nici o însemnătate, comparativ 
cu poezia, deoarece e produsul unei minţi pândite de boală, „pen- 
tru o bucată de pâine” etc. Am văzut cum teza aceasta s-a născut 
chiar în mintea contemporanilor, de soiul lui C. Mille sau al lui 
Nicu Xenopol. Este cauza care l-a determinat pe Ovidiu Vuia să 
cerceteze: „Adevărul m-a preocupat în primul rând, oricât m-ar 
fi durut, recunosc deschis, caracterizările duşmanilor poetului şi 
bineînţeles ai neamului românesc, când afirmă despre ideile sale, 
mai ales social-politice, că nu sunt de luat în seamă, odată ce vin 
de la un sifilitic şi alcoolic. Ori (sic!) adevărul este că Eminescu 
n-a fost nici sifilitic, nici alcoolic!!!”49 

De aici facilitatea punerii la index a gândirii social- 
politice eminesciene, care i-a îndemnat pe unii eminescologi de 
seamă s-o ocolească, chiar când i-au intuit valoarea. De aici au 
curs cu nemiluita etichetările cele mai prăpăstioase aduse la zi cu 
toată pompa (reacţionar, paseist, antisemit, xenofob, naţionalist 
şovin, protolegionar, fascist, execrabil om politic etc.). 

Din timpul vieţii poetului şi până azi, obsesia denigrato- 
rilor a rămas aceeaşi la Grigore Ventura, contemporanul său, şi la 
Moses Rosen, contemporanul nostru. Oamenii din această cate- 
gorie au crezut că labilitatea lor intelectuală, de fapt, ideologică, 
va avea mai mult credit prefăcându-se că laudă poezia. Scriu ca 
şi cum ar regreta profund că Eminescu s-a „coborât” atât de jos 
ca ziarist! Este o viclenie care a indus pe mulţi în eroare. Dar 
dacă poetul ar fi considerat publicistica, dincolo de năduful unei 
munci epuizante, atestabil, în chip dramatic, în corespondenţă, 
simplă meserie de fraze „pentru o bucată de pâine”, de ce proiec- 

tase, înaintea poeziilor (şi din iniţiativă proprie) să-şi editeze arti- 
colele în volum? De altfel, contemporanii de bună credință au 
înțeles importanţa publicisticii. În discursul funebru de la groapa 
poetului, D. Laurian spunea: „Tot ce scria dânsul, izvora dintr-o 
adâncă convicţiune. Nimic nu era fals, nimic nu era formă goală 
ori ipocrizie la acest uvrier al cugetării. Pentru nimic în lume nu 
s-ar fi prefăcut Eminescu. Era franc în ură ca şi-n iubire”50, 
Eminescu ştia bine ce-l aşteaptă, când şi-a descris poster- 
itatea în Scrisoarea I şi în alte texte. El a prezis osanalele care 
ucid. Un Corneliu Botez, de exemplu, a editat un volum al poezi- 
ilor lui Eminescu, în 1909, cu prilejul comemorării a două 
decenii de la moarte. Fondurile rezultate au fost folosite pentru 
ridicarea cunoscutei statui din Galaţi, dezvelită în toamna lui 
1911. Atunci s-a declanşat o polemică aprinsă în jurul publicis- 
ticii lui Eminescu, hotărându-se, pentru mulţi ani, marginalizarea 
ei. Corneliu Botez, cu atuul binefăcătorului, a respins cu violență 
publicistica, contribuind la ruperea în două a operei. Corneliu 
Botez a fost un colaborator la „Adevărul literar şi artistic”, pub- 
licaţie de stânga, aceeaşi care va găzdui atacul antieminescian al 
lui Panait Istrati. „Opera poetică a lui Eminescu - scria, în acelaşi 
nefericit an 1911, Nicu Xenopol - e suficientă pentru a-l ridica 
printre geniile neamului nostru. Ce-i folosesc gloriei acestui om 
dezmormântarea articolelor sale de gazetă, a polemicilor sale din 
ziarul Timpul, unde a scris nu doar că avea patimă pentru viața 
politică, ci împins numai de necesitatea vieţii? (...) Avea uri 
neexplicabile, provenite dintr-o nepricepere absolută a curentu- 
lui care împingea societatea românească spre propăşire econom- 
ică”. N. Xenopol se străduie, în continuare, să probeze „urile” lui 
Eminescu, să ne convingă că era de o incompetenţă crasă în 
chestiuni economice şi financiare, conchizând: „Eminescu, care 
a fost un poet genial, n-ar fi fost în stare să negocieze un împru- 
mut (de la Banca Naţională, n.n.) de 500 lei (sic!). În asemenea 


50 - Cf. Amintiri despre Eminescu, Edit. Viitorul românesc, Bucureşti, 
2000, selecţie, prefaţă şi îngrijirea ediţiei de Ileana Ene. 

condițiuni, scrierile politice ale lui Eminescu nu au nici o val- 
oare; ele nu fac decât să pună în lumină părțile slabe ale 
inteligenței lui...”51 

Prevăzând parcă ignobila acuză a lui N. Xenopol, 
Eminescu ne dă amănunte chiar în privința modului de a împru- 
muta de la bancă, într-o scrisoare adresată lui Ioan Al. Samurcaş, 
la 4/6 noiembrie 1874: „Eu însumi am un salariu de 53 taleri 
(200 1. n.) şi altfel nici o avere pe baza căreia aş putea face un 
împrumut”'52. Din fericire, noi ştim astăzi că N. Xenopol este un 
personaj cu totul neglijabil în materie de literatură economică şi 
politică, pe când Eminescu străluceşte deopotrivă ca poet şi gân- 
ditor. Există numeroase studii, în ultimele decenii, care atestă 
superioritatea gândirii economice eminesciene comparativ cu a 
contemporanilor săi. Pentru a le veni în ajutor, poetul a intențion- 
at, la un moment dat, să elaboreze şi un dicţionar economic.53 

Cât despre profunzimea şi despre actualitatea gândirii de 
ansamblu din publicistica lui Eminescu avem, astăzi, lucrări fun- 
damentale, semnate de D. Vatamaniuc, Ilie Bădescu ş. a. 

De ce şi cum s-a produs moartea civilă a lui Eminescu ? 


51 - Cf. fară nouă, noiembrie 1911, apud N. Georgescu, op. cit., p. 164. 
Un tablou edificator asupra destinului publicisticii eminesciene în jurul anului 
1911 ne ofera N. Georgescu în recenta Moarte antumă a lui Eminescu. 

52 - M. Eminescu, Opere, XVI, Edit. Academiei, Bucureşti, 1989, p. 5. 

53 - Vezi şi M. Eminescu, Economia naţională, Edit. Junimea, laşi, 
1983, antologie, studiu introductiv, note şi comentarii de Vasile C. Nechita. De 
asemenea, Vasile C. Nechita, Meditaţii economice eminesciene, Edit., Junimea, 
Iaşi, 1989. Autorul oferă o bogată bibliografie la pp. 309-322. 

5. CE SPUNECORESPONDENȚA. 
„MARTOR AL ADEVĂRULUI” 


Reacţia violentă la adresa publicisticii arată că aceasta a 
țintit anihilarea ziaristului. Principala cauză a morţii civile este 
chiar publicistica. Ea l-a ucis de două ori: o dată prin epuizarea 
nervoasă şi a doua oară prin adversitățile ireconciliabile pe care 
le-a trezit. „Urile neexplicabile” nu vor fi ale lui Eminescu, ci ale 
celor care-şi vedeau periclitate interesele mărunte în faţa intere- 
sului naţional apărat de poet. Desigur, acele „uri” devin explica- 
bile. Nu contra „curentului care împingea societatea românească 
spre propăşire economică” se ridicase poetul, ci în contra acelo- 
ra care-şi apărau „propăşirea” personală şi de grup . 

Ambele cauze de care vorbeam sunt precizate, cu o clar- 
itate ce nu lasă loc dubiilor, în corespondenţa deja cunoscută, dar 
mai ales în cea inedită. Le voi ilustra pentru ca să nu se spună iar 
că lipsesc probele documentare. În februarie 1882, se confesează 
Veronicăi astfel, relativ la munca de la Timpul: „Eu rămân cel 
amăgit în afacere, căci am lucrat din convingere şi cu speranţa în 
consolidarea ideilor mele şi un mai bun viitor (s. n.). // Dar nu 
merge. În opt ani de când m-am întors în România decepțiune a 
urmat la decepțiune şi sunt atât de bătrân, atât de obosit, şi dege- 
aba pun mâna pe condei să-ncerc ceva - simt că nu mai pot, mă 
simt că am secat moraliceşte şi că mi-ar trebui un lung, lung 
repaos ca să-mi vin în fire. Şi cu toate acestea, ca lucrătorii cei 
de rând din fabrici, un asemenea repaos nu-l pot avea nicăiri şi la 
nimeni. Crede-mă, mica şi unica mea Veronicuţă, sunt strivit. Nu 
mă mai regăsesc şi nu mă mai recunosc. 

Poate da Dumnezeu să vie alte vremi, ne poate dărui 
soarta limanul în care să petrecem amândoi, după o tinereţe 
zadarnică, într-o modestă şi fericită pace ? Eu nu ştiu''5%. 

Speranţa îi era în deşert, fiindcă trei obstacole au stat în 
calea căsătoriei lor (căsătorie care, cu siguranţă, i-ar fi echilibrat 
existența): boala, sărăcia şi prietenii (îndeobşte, Maiorescu). 
Toate acestea, deşi nu necunoscute, sunt definitiv limpezite în 
corespondenţa ultimă. Când spun „boala”, ea trebuie coroborată 
şi cu sărăcia care l-a împins la munca epuizantă de la Timpul. 
Ereditatea, pe care au dat exclusiv vina Maiorescu şi alții, nu se 
susține, întrucât frații nu i-au murit de nebunie, precum au 
pretins, după urechea interesului, Maiorescu, Iacob Negruzzi, 
Ion Slavici ş. a., ci din cu totul alte pricini. Mult mai corectă e 
poziţia lui A. D. Xenopol, iar în raportul medicului anonim (care 
nu e altul decât Al. Şuţu, după cum argumentază, convingător, 
Călin L. Cernăianu) comentat de George Potra în 1934, se scrie: 
„S-a zis că Eminescu a devenit alienat în urma unei maladii sifil- 
itice ce l-ar fi isbit acum 10-12 ani. Eroare./ Eminescu n-a fost 
sifilitic. Ideia aceasta s-a născut din doctrina eronată ce profesa 
o şcoală germană că paralizia generală este totdeauna o manifes- 
taţiune sifilitică, tot aşa de adevărată ca aceea care susţine că 
toate sclerosele cerebro-spinale sunt de origine sifilitică. 

Alţii au zis că el se alcooliza. Şi această idee este ca cea 
dintâiu o supoziţiune cu totul gratuită. (...) Adevărata cauză a 
maladiei lui Eminescu pare a fi surmenajul cerebral, oboseala 
precoce şi intensă a facultăţilor sale intelectuale”'55. 

De ce a intervenit surmenajul cerebral o spune poetul în 
scrisorile către Veronica, dar nu numai. lar dacă surmenajul a 
culminat cu o criză de nervi în nefasta zi de 28 iunie 1883, e 
fiindcă i s-au alăturat alte două motive, de care prietenii n-au vrut 


54 - Dulcea mea Doamnă..., op. cit., pp. 217-218. 
55 - George Potra, Mihail Eminescu. Cauzele morţii sale - studiu, 
Bucureşti, Edit. Literară "Cultura poporului", 1934; reprodus în Gheorghe 


Sărac, Documente..., op. cit., p. 118. 

să ţină seama, dimpotrivă, s-au slujit de ele spre a scăpa de 
primejdiosul luptător politic: e vorba de căldurile sufocante din 
acele zile (călduri pe care, totuşi, T. Maiorescu le ia în consider- 
atie în scrisoarea pe care i-o trimite poetului la Ober Döbling!) şi 
de interzicerea Societăţii Carpaţii, al cărei membru de frunte era 
poetul. Şi trebuie precizat că nu atât publicistica lui combativ- 
doctrinară, în care punea pasiune, l-a istovit, cât partea informa- 
tivă, seacă, de tipul telegramelor Havas, pe care le blestemă. El 
ajunsese să scrie aproape integral ziarul, iar aceasta nu este o leg- 
endă. Vara, îndeobşte, mai toţi din redacţie profitau de conştiin- 
ciozitatea şi hărnicia poetului, plecând în concedii la munte sau 
în străinătate, repaus de care poetul se plângea că nu-l poate avea 
de la nimeni. Încă din 1880, Caragiale a abandonat Timpul, 
preferând publicaţia satirică Scrânciobul, care-şi avea redacţia în 
vecinătatea ziarului conservator, deşi, formal, nu se despărţise de 
gazetă, încasând şi de acolo leafă şi lăsând toată munca pe seama 
lui Eminescu. La 10 martie 1880, poetul se destăinuia Veronicăi 
că noua reorganizare din redacție l-a împovărat peste puteri: 
„Departe dar ca noua organizare să-mi fi adus vreo înlesnire, 
sunt din contra silit ca zilnic să scriu, căci amicul meu nu mai 
lucrează decât exclusiv pentru [,,]Scrânciobul[,,] său // încât am 
destule şi prea destule cuvinte de a mă plânge de el”56. Iar pe 14 
martie 1880: „Carageali nu mai lucrează nimic şi abuzează pot 
zice într-un mod extraordinar de prieteşugul meu pentru el - ba 
are de gând să plece şi la Iaşi, nu ştiu sigur pentru ce”57. Şi pe 
22 martie 1880: „Primeşte «Timpul» şi vezi fără îndoială prima 
pagină plină de reviste sau studii, cari de 22 de zile încoace sunt 
scrise toate aproape exclusiv de mine, îţi poţi închipui dar că sunt 
supraîncărcat cu fel de fel de prostii, încât sunt două zile de când 
nu ţi-am răspuns"58. Faptul e confirmat şi din surse exterioare, 
una demnă de încredere fiind a lui Vlahuţă, care l-a cunoscut în 


56 - Dulcea mea Doamnă..., op. cit., p. 107. 
57 - Ibidem, p. 114. 
58 - Ibidem, p. 123. 

perioada de la Timpul. Pe la sfârşitul lui mai, 1883, istovirea 
salahorică ajunsese la culme, prefaţând criza din 28 iunie. Iat-o, 
în relatarea lui Vlahuță: „Conştiincios şi muncitor peste măsură, 
de multe ori Eminescu ducea singur greutățile gazetei. Câte nopţi 
petrecute cu condeiul în mână! Ş-a doua zi, palid, nepieptănat, 
plin de cerneală pe degete, c-un teanc mare de foi intra în 
tipografie, unde rânduia materia, redacta informaţii, făcea corec- 
turi şi numai sara, când gazeta începea să se vânture la roată, 
atunci îşi aducea şi el aminte că e trudit şi n-a mâncat nimic în 
ziua aceea. 

Îmi pun mâinile la ochi şi trec repede peste acest şir de 
ani, în cari Eminescu şi-a dat cea mai scumpă şi mai nobilă parte 
din viaţa şi inteligenţa lui pentru... o mizerabilă bucăţică de 
pâine. Când veneau căldurile nesuferite ale verii, patronii de la 
Timpul plecau toţi la băi. Eminescu stetea neclintit în Bucureşti, 
mistuindu-se şi luptând până la jertfă pentru onoarea şi triumful 
altora, soldat credincios şi nefericit. 

Într-o zi m-am dus la tipografie să-l iau ca să mâncăm 
împreună. L-am găsit făcând corecturi. Era abătut şi foarte obosit 
la față. 

- Uf, nu mai pot, nu mai pot... Aş vrea să mă duc undeva 
la ţară, să mă odihnesc vro două săptămâni... 

- De ce nu te duci? 

- Dar unde să mă duc? Cu ce să mă duc? Pe cine să las în 
locul meu?... 

Asta era pe la sfârşitul lui mai. După o săptămână 
gazetele anunțau că Eminescu a înnebunit”59. Nu o săptămână, 
ci o lună. Dar epuizarea nervoasă în sine nu înseamnă şi nebunie, 
iar o asemenea oboseală, cunoscută de prieteni, putea foarte bine 
să fie eliminată printr-un concediu ca acela de la moşia lui 
Nicolae Mandrea, din vara anului 1878. Sau cel mai bine printr- 
o altă slujbă, rămânând să scrie la gazetă doar ca militant națion- 
al şi gânditor cu câteva clase deasupra celorlalți. 


59 - 1. Vlahuţă, în Amintiri despre Eminescu, op. cit., pp. 138-139. 

Încă de prin 1880 el simte că are, în preajmă, „amici reci 
şi duşmani fierbinţi”, iar în redacţie se pomeneşte, după 
retragerea lui Slavici şi Caragiale, cu „colaboratori sau coredac- 
tori” mediocri „cu cari n-am ce împărţi nici în clin, nici în 
mânec” (6 ianuarie 1882). Încât, în februarie, acelaşi an, îi scrie 
Veronicăi dramatica scrisoare despre imensul surmenaj şi despre 
zădărnicia muncii lui. A încercat să găsească soluţii pentru o altă 
slujbă. V. A. Urechia i-a propus, prin Teodor Nica, o catedră de 
germană la Universitatea din laşi, dar cel care pune condiţii e 
poetul, dat fiind că respectivul era liberal: anume, să nu-i 
pretindă nimeni a se dezice de ideile sale: „să am libertatea 
deplină de-a face oricând o declaraţie în public că primind un 
post de profesor, nu devin liberal şi că rămân ceea ce am fost, 
adversar al partidului roşu şi al ideilor lor. Sunt curios să ştiu ce 
răspuns o să dea la aceasta”60. Se vede, aşadar, cum dubla refe- 
renţialitate acţionează şi-aici. Poetul a scris gazetărie şi n-a scris 
„pentru o bucată de pâine”. Ce l-ar fi împiedicat să-şi schimbe 
culoarea politică (normă generală, până în zilele noastre - mai cu 
seamă - în lumea românească!)? Bineînţeles că Urechia, oricât ar 
fi fost de generos, nu putea admite condiţia morală a lui 
Eminescu. Despre reacţia universitarului, poetul îi scrie 
Veronicăi în august 1882: „Tu ştii bine că pentru a primi postul 
din laşi, eu i-am pus anume condiţii, cea de căpetenie era că, 
oricând un jurnal l-ar interpela cum am fost numit sub regimul 
roşu, eu să am dreptul a răspunde că nu mi-am schimbat de loc 
ideile, că rămân ceea ce am fost pururi, condiţie care i s-a părut 
lui prea grea. A mă face însă renegat politic nu-mi dă mâna şi 
numai cu acest preţ el m-ar fi numit”€l. Extraordinară dificultate 
de a trăi într-un mediu corupt şi partizan! Se justifică, din acest 
punct de vedere, spusa lui A. D. Xenopol: anume că mediul 
blestemat din ţară a distrus „țesătura nervilor” lui Eminescu.62 


60 - Scrisoarea din 24-25 martie 1882, ibidem., p. 249. 
61 - Ibidem, p. 362. 
62 - D. Xenopol, Unul din cei mai nobili fii ai ţării, în Amintiri despre 


Eminescu, op. cit., p. 108. 

Om al verticalității morale şi al adevărului, Eminescu este 
presat din toate părțile (prieteni politici şi adversari) să se 
„mlădieze” spre a o duce mai bine. Poetul e conştient că aceasta 
e „fatalitatea”, „nenorocirea” vieţii sale. În februarie 1880, îi 
scria femeii iubite: „eu sunt unul din oamenii cei mai nenorociţi 
din lume”. De ce? „Şi tu ştii care este acea nenorocire. Sunt 
nepractic, sunt peste voia mea grăitor de adevăr, mulți mă urăsc 
şi nimeni nu mă iubeşte afară de tine. Şi poate nici tu nu m-ai 
iubit câtuşi de puţin, dacă nu [era] acest lucru extraordinar în 
ființa mea care e totodată o extraordinară nenorocire. Căci e bine 
ca omul să fie tratabil, maniabil, să se adapteze cu împrejurările 
şi să prinză din zbor puţinul noroc care îl dă o viaţă scurtă şi chi- 
nuită, şi eu nu am făcut nimic din toate acestea, ci te-am atras 
încă şi pe tine în cercul meu fatal, te-am făcut părtaşă // urei cu 
care oamenii mă onorează pe mine. Căci acesta e singurul reaz- 
im al caracterului meu - mă onorează ura lor şi nici nu mă pot 
închipui altfel decât urât de ei”'63. 

E o mărturie capitală, care incifrează/dezvăluie, simultan, 
destinul morţii civile cu care oamenii l-au onorat. Căci, paradox- 
al, e vorba de o onoare, de care poetul este perfect conştient şi în 
virtutea căreia el primeşte să fie jertfit, să fie alesul pentru sacri- 
ficare, aşa cum i-o va mărturisi, în 1884, lui Petre Th. Missir, că 
el este „ein aufgegebener Mensch” („un om sacrificat”). 
Eminescu nu disprețuiește „cercul strâmt” al urii „onorante”, ci 
îl opune „cercului fatal”, hyperionic, al său, ca om fără soluţie, 
fără stea cu noroc. Părintele Constantin Galeriu spune că jertfa e 
revelaţie a adevărului, cu conştiinţa libertăţii scopului, nelumesc, 
acea libertate „înţeleasă ca decizie voluntară în vederea unui 
scop, ca opțiune”ô4, Această decizie era deja luată de poet la 


63 - Dulcea mea Doamnă..., op. cit., p. 92. O spusese, de altfel, şi în 
Scrisoarea II: "Daca port cu uşurinţă şi cu zâmbet a lor ură, / Laudele lor desi- 
gur m-ar scârbi peste masură”. 

64 - Părintele Galeriu, Jertfă şi răscumpărare, Edit. Harisma, Bucureşti, 
1991,p. 19. 

Viena şi la Berlin. În 1873, îşi recuza „fericirea” în această lume 
scriindu-i lui Samson Bodnărescu despre intenţia ca, întors în 
ţară, să se arunce „iarăşi în valurile vieţii practice. Mie indiferent 
cum - eu ş-aşa nu mai pot fi fericit în lume” (poetul înţelegea 
„viaţa practică” drept una a muncii şi adevărului): „şi am făcut- 
o aceasta cu deplina conştiinţă a sacrificiului”65, se referea el la 
viaţa lui nu ca la o boemă, cum va insinua Maiorescu, ci ca lep- 
ădare de sine. 

Jertfa veritabilă, spune Părintele Galeriu, e acelui fără pri- 
hană sau, cum zice Joseph de Maistre: „Numai cel nevinovat 
poate plăti pentru cel vinovat”. În martiriu „se afirmă jertfa 
supremă”, iar „Sensul originar al noţiunii de martiriu este acela 
de martor autentic al adevărului; a da mărturie de adevăr cu 
întreaga ființă, în orice situaţie şi sub orice risc”66. Eminescu 
îndeplineşte, la modul absolut, această condiţie a martiriului. Tot 
Părintele Galeriu spune că „Jertfa nu are sens decât dacă trece în 
interiorul conştiinţei”67. Poetul îndeplineşte ambele condiţii: 
mărturia adevărului şi asumarea conştientă a mărturiei. Fireşte, 
om cu păcate legate de „o mână de pământ”, cum spune în 
Scrisoarea I, poetul simte această fatalitate a jertfei, în ipostaza 
de martor al adevărului, ca pe o teribilă ispăşire, de unde şi regre- 
tul că n-are o altă fire, de unde şi blestemul aruncat propriei vieți: 
„Aştept telegramele Havas ca să scrie, să scriu de meserie, scrie- 
mi-ar numele pe mormânt şi n-aş mai fi ajuns să trăiesc”. 
(Scrisoare din 28 decembrie 1879, către Veronica). Speră la feri- 
cire, totuşi, crede că e posibilă o viaţă liniştită lângă femeia iubită 
şi suferă îngrozitor când unul dintre cei mai buni prieteni profită 
de răcirea relaţiilor cu Veronica, atrăgând-o în cursa „cercului 
strâmt”. lată cum defineşte gelozia, la 22 martie 1880: „Nu e o 
patimă mai egoistă, mai înjosită, mai incapabilă de-a fi înălțată 
peste lumea de rând decât aceasta. Ea are neputinţa invidiei, dar 


65 - M. Eminescu, Opere, XVI, p. 298. 
66 - Părintele Galeriu, op. cit., pp. 33-34. 
67 - Ibidem, p. 34. 

unită cu părerea de rău după un cer pe care l-ai pierdut. E un 
Jupiter invidios, deci cu atât mai mică, cu cât mai jos cădem din 
cercul nostru”68. Aceasta e şi diferenţa între martiriul suprem, al 
Mântuitorului, şi cel al unui om, fie el şi genial. Or, Eminescu 
este un om complet, sfârtecat între înălţare şi cădere, împovărat 
de păcatele firii.*9 În februarie 1882, nu-l cruţă pe Caragiale, 
aventurierul: „Pe pezevenchiul de grec, te rog; sau dacă-l 
primeşti - te oblig să fie şi Câmpeanca de faţă, pentru că nu voi 
să rămâi // tu, om sincer şi adevărat, incapabil de viclenie şi min- 
ciună, sub impresia acestui şarpe veninos, acestei arhicanalii 
ingrate, mincinoase şi spioane”70. Nu atât presupusa relaţie cu 
Veronica l-a mâhnit pe Eminescu la Caragiale, cât gestul său de 
„spion”, cum o spune în scrisoare, confirmându-se astfel întâm- 
plarea povestită de Matei Eminovici într-o epistolă către 
Corneliu Botez, din 20 aprilie 1909. Generalul Florescu sau 
Manolache Costache Epureanu îi furnizase poetului nişte docu- 
mente compromițătoare pentru C. A. Rosetti, spre a le publica. 
„Pezevenchiul”, însă, le-a sustras din seif dându-i-le lui C. A. 
Rosetti, fapt de pe urma căruia Caragiale a obţinut postul de revi- 
zor şcolar în judeţul Neamţ, când, pe deasupra, ar fi făcut 
avansuri Veronicăi. În realitate, diferendul dintre Eminescu şi 
Caragiale are ca subiect această faptă reprobabilă a dramaturgu- 
lui (care i-a şi adus plecarea silită de la Timpul). Cât priveşte 
scrisorile pe care le cerea insistent Veronica de la Caragiale, 
acestea nu erau ale ei către Caragiale, ci proprietatea ei de la 
Eminescu, nişte scrisori despre „haremul” lui Maiorescu şi 
despre alte lucruri compromițătoare despre magistru şi Junimea, 


68 - Dulcea mea Doamnă..., op. cit., p. 114. 

69 - Pe de altă parte, demonstrează N. Georgescu, martiriul lui 
Eminescu a fost şi mai tragic, de vreme ce el nu este un martir complet, în sen- 
sul ca n-a avut "martori" pe măsura sacrificiului său. Martorii anilor săi negri 
se dovedesc a fi în marea lor majoritate mincinoşi, incapabili a-i descifra des- 
tinul, pradă aparenţelor construite de cei interesaţi. 

70 - Ibidem, p. 184. 

de care Veronica a vrut să se slujească spre a se răzbuna pe poet 
într-un moment de tensionare a relaţiilor dintre dânşii. lată cum 
îl ameninţă Veronica într-o scrisoare rămasă inedită până în anul 
2000: „Dorul unei răsbunări tot atât de puternice şi vindicative ca 
nenorocirea pe care mi-aţi făcut-o D. Voastră în acord cu Mite 
Kremnitz, pe care mi-aţi descri-o ca odalisca lui Maiorescu, 
asupra lui Maiorescu şi mai cu seamă asupra Dtale. Eu nu voi 
face // nimic altă decât voi publica din vorbă în vorbă descrierea 
care mi-aţi făcut-o despre faimosul cerc literar din Bucureşti sub 
titlul: Haremul lui Jupiter sau Misterele unui cerc literar. E trist 
că Dta vei fi victima încrederii ce ai avut în mine, vei purta însă 
consecvențele de mii de ori mai fatale ale încrederii ce am pus în 
Dta şi cuvântul Dtale. // Eu, oricare ar fi urmările ce ar atrage 
după sine publicarea care o voi face, nu am nimic de perdut, din 
contra, totul de câştigat, căci am afirmarea Dtale prin două 
scrisori cum că în adevăr aţi avut nefericirea a-mi face acea 
destăinuire prin urmare dacă vor fi urmări de calomnie, nu eu voi 
fi calomniatoarea ci acel ce mi-a comunicat acele frumoase 
lucruri. Am jurat cu foc şi amar răsbunare, şi voi lucra din răs- 
puteri să-mi ajung scopul după cum Vi l-aţi ajuns D.V. et 
Companie”7l. 

Dacă episodul Caragiale a fost trecător, reflex al miticis- 
mului balcanic, Maiorescu e cel ce se va opune, cu o îndârjire 
incredibilă, căsătoriei cu Veronica, neputând uita, probabil, 
episodul de pe vremea când a depus mărturie împotrivă-i. În 
iunie 1882, criticul intervine iarăşi pe lângă Veronica să-l lase în 
pace pe Eminescu şi să renunţe la căsătorie. Indignat, poetul îi 
scrie femeii, în aceeaşi lună: „Apropos de Titu. Da! Vorba ceea: 
râde vârşa de baltă şi baba de fată. Cine s-a găsit să-ţi facă morală 
în privirea relației cu mine? Maiorescu. O fi el critic, o fi el om 
de litere, dar iubirea mea pentru tine şi dezinteresarea ta 
copilăroasă şi adevărată cu care ai fost şi rămâi a mea, aceasta nu 
ar fi găsit-o la nici una din doamnele pe care le-a perindat. 


71 - Ibidem, p. 482. 

Deosebirea dintre el şi mine e că el a avut pururi ce oferi 
femeilor, şi eu n-am avut nimic, decât ingratitudine chiar. Tu nu 
eşti de comparat cu acele şi de aceea rău face a te mustra pentru 
lucruri cari sunt spre lauda ta. // Imorală e o femeie care iubeşte 
din capriţiu, imorală cea care iubeşte pentru bani şi pentru 
interese, dar dacă există moralitate în amor e numai amorul de 
bunăvoie, fără interes, cu uitare de sine şi cu uitare de tot. De 
aceea, draga mea Nicuţă, îţi zic: opinia celor ce sunt mai răi decât 
noi nu ne atinge întru nimic”72. Veronica nu şi-a dus ameninţarea 
la capăt, fiindcă trebuie să fi încercat „răzbunarea” prin 
Caragiale, dându-i scrisorile lui Eminescu, însă „grecul” nu s-a 
folosit de ele, refuzând, totuşi să i le restituie, chiar şi la insis- 
tențele lui Eminescu. Caragiale fie că le-a distrus, fie că i le-a 
înapoiat poetului în 1887. Oricum, ele nu se găsesc în corespon- 
denţa inedită şi nici pretinse scrisori ale lui Caragiale către 
Veronica nu se cunosc. Cert e că încă din 1881, de când datează 
această scrisoare a Veronicăi, relațiile dintre poet şi Maiorescu 
erau foarte încurcate. 

Asemenea dezamăgiri lumeşti n-ar fi fost nimic dacă cer- 
cul în jurul său nu s-a fi strâns sugrumător. În iunie 1882, a scă- 
pat pentru câteva zile la Constanţa, dar grija îl prinde încă de- 
aici, „căci colegii mei pleacă amândoi la 1 Iulie”: „Şed în 
mansarda mea şi cetesc economie politică, pregătindu-mă pentru 
trista campanie de vară, pentru caniculă, când, singur la 
«Timpul» voi trebui să scriu în fiece zi altceva”73. Pentru ca în 
iulie, la întoarcere, să constate: „« Timpul» acesta m-a stricat în 
realitate cu toată lumea; sunt un om urât şi temut - fără nici un 
folos du reste”74. În august, impresia se adânceşte: „ştii că n-am 
ce căuta la Iaşi (Urechia nu-i acceptase independența de gândire, 
cum nu i-o vor accepta nici conservatorii, adică „ai săi”!), că sunt 
unul dintre oamenii cei mai urâţi din România, precum tu eşti 


72 - Ibidem, p. 298. 
73 - Ibidem, p. 291. 
74 - Ibidem, p. 325. 


52 Theodor Codreanu 


una din femeile cele mai bine urâte din Iaşi. Naturi ca ale noas- 
tre sunt menite să înfrângă relele sau să piară, nu să li se plece 
lor”75. 

În 1882, aceste rele încă mai puteau fi înfrânte de poet. 

Cabala antieminesciană se pusese în mişcare încă de pe la 
1880. G. Călinescu pomeneşte de faptul că poetul era neliniştit 
„de ideea unei cabale urzite împotrivă-i”, înainte de debutul 
bolii.76 Dar criticul vede în aceasta un semn de psihoză! Însă 
deja la 13 martie 1881 I. C. Brătianu ameninţa public, în 
Parlament, că pentru „instigatorii” din presă se vor lua măsuri 
drastice, trimiţându-i să se „odihnească” în mănăstiri! Ce ştia A. 
C. Cuza, un foarte bun cunoscător al operei eminesciene, de a 
inserat în programul politic al Ligii Apărării Naţional-Creştine 
(1923) aceste cuvinte: „Liberalii au ucis mişeleşte pe cel mai 
mare poet al neamului, Mihail Eminescu, şi l-au îngropat, în mod 
barbar, într-un mormânt simplu, c-o mică cruce la căpătâi, pe 
care fiecare trecător prost îşi scrie numele. Aşa se află şi as- 
tăzi”77. E o referinţă la asasinatul moral sau la asasinat în sensul 
propriu al cuvântului? Sunt întrebări grave, la care opinia publică 
are, în sfârşit, drept de răspuns. Cu atât mai mult, cu cât biografii 
n-au luat în considerație mărturiile care se abat de la imaginea 
oficială a dramei poetului. Deocamdată, doar un exemplu. Ilie 
Ighel, care l-a văzut ultima oară pe Eminescu în iulie 1888, era 
convins că a fost supus unui regim care l-a adus la moarte: „Dar 
dacă noi tinerii strigăm astăzi şi cerem socoteală celor ce au adus 
o pieire grabnică marelui bard, e că Eminescu a fost omorât cu 
zile, că aceia ce trebuiau să se îngrijească de el, l-au lăsat lipsit 
de rațiune, să zacă în neştire!”'78 


75 - Ibidem, p. 357. 

76 - Op. cit., p. 327. 

77 - Cf. Catehismul politic cuzist al Ligii Apărării Naţional-Creştine, în 
"Arhivele totalitarismului", an. II, nr. 1-2/1994, p. 164. 

78 - Ilie Ighel, Eminescu (Încercare critică), în Amintiri despre 


Eminescu, op. cit., p. 91. 

Istoria literară ne asigurase că boala congenitală a lui 
Eminescu, izbucnită în 1883, a marcat ieşirea poetului din viața 
publică. Cei şase ani de agonie, regretaţi, bineînţeles, de toţi 
comentatorii, păreau definitiv clasaţi pentru posteritate. Însă 
lucrurile nu stau deloc aşa. Ca specialist, Ovidiu Vuia, consideră 
că „cei şase ani se cer reintegraţi în matca lor”7’, printr-o redi- 
mensionare substanţială a destinului biografic şi creator.80 


79 - Op. cit., p. 75. 

80 - În ultimii ani, cum deja am adus vorba, sunt cercetători care nu mai 
pun relativa sterilitate intelectuală a poetului pe seama bolii, ci pe a unor con- 
Strângeri provocate de prieteni mai mult decât de adversari. Astfel, N. 
Georgescu a comparat postura poetului cu aceea a lui Arhimede, căruia soldaţii 
duşmani i-au distrus cercurile de pe nisipul plajei din Syracuza, iar Calin L. 
Cernăianu îl aseamănă cu un pictor căruia i se fura culorile, respectiv - manu- 
scrisele şi cărţile. Într-adevar, în pofida insistentelor demersuri ale poetului de 
a-şi redobândi manuscrisele şi biblioteca, T. Maiorescu a refuzat sistematic să i 
le înapoieze. Reacţia comună la atitudinea criticului a fost totdeauna pozitivă, 
în sensul ca refuzul ar fi salvat manuscrisele de la distrugere sau pierdere. 
Ultimii investigatori ai anilor de boală nu mai sunt atât de convinşi că 
Maiorescu a facut un bine, condamnându-l pe poet să recurgă exclusiv la me- 


morie în recuperarea şi definitivarea unor poeme. 

6. RĂZBOIUL DIAGNOZELOR 


Reamintesc că degradarea personalităţii lui Eminescu, 
sfârşită cu moartea lui prematură, a fost pusă pe seama unui sifil- 
is congenital pe linie maternă, asociat cu excesul de alcool, 
cafea, surmenaj, ducând la demenţă acută şi la paralizie generală. 

S-a crezut până acum că diagnosticul acesta a fost susțin- 
ut întâia oară de dr. Francisc Iszac, în 1887, făcând o carieră 
binecunoscută până în zilele noastre. În cea de a doua carte a sa, 
dr. Ovidiu Vuia rectifică întâietatea botoşăneanului şi o atribuie 
doctorului ieşean lulian Bogdan, în 1886: „Pentru prima oară, un 
oarecare dr. Iulian Bogdan în 1886, ascunzându-şi neştiinţa după 
o diplomă de Paris, pune diagnosticul la Eminescu de alienaţie 
mentală produsă probabil de gome sifilitice pe creier şi exacer- 
bate de alcool. A fost pomenit şi un delirium tremens, total şi el 
nefondat, fiindcă spargerea felinarelor pe stradă nu înseamnă că 
ai halucinaţii de animale mici, apărute mai ales la culcare, simp- 
tom tipic pentru un delirium tremens. Îmi pare rău că o scriu, dar 
doctorul de la Iaşi scotea diagnosticele (pur şi simplu din burtă) 
deci din auzite şi nu din observaţia bolnavului.”$! 

Ironia muşcătoare a dr. Vuia ar fi avut mai multă 
acoperire dacă la Iaşi ar fi existat un dr. Iulian Bogdan. În reali- 
tate, este vorba de doi medici, Iuliano şi Bogdan, puşi de 
autoritățile Iaşului să dea un diagnostic adecvat turbulentului 


81 - Ovidiu Vuia, Despre boala..., 1997, p. 15. Eroarea este remediată 
în Spre adevăratul Eminescu, |, |, Edit. ALMAROM, Râmnicu-Vâlcea, 2000. 


Eminescu - Drama Sacrificării 55 


Eminescu spre a putea fi trimis la ospiciul Mănăstirii Neamţului. 
Faptul s-a petrecut la 6 noiembrie 1886.82 

Deocamdată, să luăm ca atare începutul tratării lui 
Eminescu în postura de sifilitic. Iszac a preluat diagnosticul, 
întărit mai târziu de Alexandru Şuţu, G. Marinescu, C. 
Bacaloglu, Panait Zosin ş. a., apoi acceptat, de-a lungul timpului, 
de majoritatea biografilor şi de medici mai recenți ca Petre 
Brânzei şi E. Câmpeanu. Există, însă, categoria medicilor reti- 
cenți, pornind de la cei vienezi de la Ober Döbling (Leidesdorf şi 
Obersteiner) până la alţi medici din laşi, Botoşani, Halle. Dr. 
Obersteiner, într-o scrisoare către T. Maiorescu, din 10 februarie 
1884, se arăta uimit de evoluţia bolii, în stare să contrazică opini- 
ile specialiştilor („Convorbiri literare”, 1906): „E un caz unic - 
că ameliorarea s-a făcut aşa de repede şi că e de dată recentă. Şi 
tocmai acest lucru ne face să fim prevăzători; o posibilitate a 
întoarcerii răului nu este exclusă.”83 Reacţia tânărului dr. 
Obersteiner, ginerele lui Leidesdorf, devenit, după unele surse, o 
remarcabilă autoritate în domeniu, ridică importante semne de 
întrebare, fiindcă documentele privitoare la diagnostic şi la 
descrierea clinică a pacientului Eminescu au dispărut, cum vom 
vedea, în mare parte. La fel şi restul corespondenţei sale cu 
Maiorescu. De altfel, Călin 1. Cernăianu, dintr-o salutară neîn- 
credere în unele dintre sursele existente, a ajuns la concluzia că 
mesajul de la Obersteiner este o făcătură a lui Maiorescu. Încât 
adevărata diagnoză de la Ober Döbling se pare că va rămâne pen- 
tru totdeauna o enigmă, dar una care nu a convenit adepților din 
țară ai sifilisului. În orice caz, din datele existente se poate pre- 
ciza că medicii vienezi n-au ajuns la diagnosticul cel consacrat 
şi, împreună cu Maiorescu, ştiau, în cel mai rău caz, că e vorba 
de o psihoză maniacală acută, fără substrat organic, sifilitic, şi l- 
au tratat corect pe poet, în sensul că, de fapt, au întrerupt trata- 
mentul antiluetic, de unde şi ameliorarea spectaculoasă. Ceea ce 


82 - Cf. George Munteanu, op. cit., p. 429. 
83 - Vezi şi Augustin Z. N. Pop, Pe urmele lui Mihai Eminescu, Edit. 
Sport-Turism, Bucureşti, 1978, pp. 278-284. 

e curios e că vocile care au mers pe această linie au fost rare şi s- 
au impus târziu, abia cu dr. Ion Nica (1972) şi Ovidiu Vuia 
(1989-1997), deşi anonimul lui George Potra, cum am văzut, 
scria, în însemnările date tiparului în 1934, că „Eminescu n-a 
fost nici sifilitic şi nici alcoolic”. În ceea ce îl priveşte pe Gh. 
Marinescu, a cărui autoritate a fost decisivă în consacrarea tezei 
luesului eminescian, trebuie spus că acesta a tratat cazul cu sur- 
prinzătoare superficialitate. E drept, savantul se afla pe atunci la 
începutul carierei, dar dr. Vuia demonstrează că nici o scuză nu- 
l poate disculpa. Pe de altă parte, nu avea o prea mare consider- 
aţie pentru artişti, cum a dovedit-o şi faţă de Ştefan Luchian. Într- 
o scrisoare târzie, el a acceptat diagnosticul ce se „oficializase” 
deja, admițând că Eminescu murise de „paralizie generală”, ca şi 
Nietzsche, Lenau sau Maupassant. Privitor la Nietzsche şi 
Eminescu, s-a înşelat. Decizia lui nu se baza pe date clinice certe. 
În scrisoarea din 29 iunie 191484, savantul zice că a văzut 
creierul lui Eminescu. Dar ulceraţiile descrise de G. Călinescu nu 
apar la Marinescu. Întrucât creierul era în putrefacție, Gh. 
Marinescu a renunțat la examinarea microscopică, aruncându-l, 
pur şi simplu, în ciuda faptului că examenul de sifilis se poate 
face şi după luni de putrefacție (Ovidiu Vuia). Acest aspect a fost 
denaturat de editorul scrisorii, Augustin Z. N. Pop, care a comis 
o greşeală de lecţiune. În scrisoare, Gh. Marinescu vorbeşte de 
identificarea pe creier a unor leziuni macroscopice, iar nu micro- 
scopice, cum reproduce Augustin Z. N. Pop, ceea ce înseamnă 
că Marinescu n-a făcut examenul histologic, "îngroşarea 
meningelui în regiunea frontală constatată macroscopic” fiind 
„un simptom banal, prezent în orice psihoză cu evoluţie cron- 
ică.”85 De altfel, Gh. Marinescu recunoaşte, în pomenita 
scrisoare către A. C. Cuza, că „nu am făcut studiul istologic, ceea 
ce e mare lacună."8 Pe de altă parte, Călin L. Cernăianu 


84 - Cf. Augustin Z. N. Pop , Contribuţii documentare la biografia lui 
Eminescu, Edit. Academiei , Bucureşti, 1962, p. 530 şi facsimilul anexă. 
85 - Ovidiu Vuia, op. cit., 1989, p. 62. 


86 - Scrisoarea e reprodusă, din păcate, cu aceeaşi greşeală de lecţiune 

dovedeşte că, în realitate, cei interesaţi s-au slujit de autoritatea 
ştiinţifică a lui Gh. Marinescu, atribuindu-i autentificarea diag- 
nosticului de sifilis. Se restabileşte şi adevărul că nu Marinescu 
a cerut creierul spre examinare, ci a fost însărcinat de institutul 
condus de Victor Babeş.87 Scrisoarea prezentată de Augustin Z. 
N. Pop ca fiind a lui Gh. Marinescu se pare că este şi ea o con- 
trafacere prin care, comentând-o, pretinde că doctorii Şuţu şi 
Alexianu i-au transmis creierul lui Eminescu într-un recipient de 
sticlă. Constatările reale ale lui Marinescu nu se cunosc. Însă „nu 
ar trebui să fim surprinşi dacă am afla că siguranţa cu care Şuţu 
scrie că Eminescu nu a fost bolnav de sifilis îşi are rădăcinile 
şi/tocmai în această analiză, ale cărei constatări au rămas 
secrete...”88 Autorul se referă la textul anonim dezvăluit de 
George Potra şi care aparţine lui Şuţu. De altfel, Şuţu trebuia să 
fie edificat de la autopsia publică pe care el a condus-o şi care 
trebuia să arate lumii că poetul fusese victima paraliziei generale. 
Însă, spre surpriza tuturor, remarcă N. Georgescu în a doua ediţie 
a cărţii sale, greutatea creierului era comparabilă cu a lui 
Schiller, adică supranormală, ceea ce dovedea, fără urmă de 
tăgadă, că sifilisul nu se susţinea, întrucât paralizia generală duce 
la atrofierea creierului. Aşa încât nu e de mirare că Şuţu va 
recunoaşte în fața propriei conştiinţe că sifilisul a fost o eroare 
gravă şi, implicit, abominabilă, de vreme ce sub oblăduirea sa şi 
a lui Maiorescu poetul a fost tratat cu mercur. El însă a trebuit 
tocmai de aceea să rămână anonim, pentru a nu-şi semna 
sentinţa. Maiorescu însuşi, cu extraordinara abilitate a ambigui- 
tății, nu s-a pronunţat pe față pentru sifilis, ci pentru o manie 
ereditară. Totuşi, paralizia generală s-a impus, oficial, pentru un 
secol. 

Diagnosticul drastic oficializat convenea, fiindcă el legi- 
tima soarta ce i s-a rezervat poetului de la 1883 încolo. Dar nu 


a lui Augustin Z. N. Pop de către Cristina şi Victor Crăciun în antologia din anii 
1989, 1999 de amintiri şi mărturisiri literare ale contemporanilor poetului. 

87 - Călin L. Cernăianu, Conjurația anti-Eminescu, III, p. 56. 

88 - Ibidem, p. 57. 

există un buletin medical de autopsie. Mai mult, pe actul de 
deces nu apare iscălitura nici unui apropiat al poetului, ci - pur şi 
simplu - şi-au pus degetul doi analfabeți din personalul morgii. 
Cine s-a temut de prezenţa cuiva din familie sau dintre prieteni? 

T. Maiorescu şi lacob Negruzzi nu s-au gândit la sifilis 
când au scris despre boala lui Eminescu, „ci la o afecţiune 
intrafamilială, înnăscută şi astăzi ştiinţa medicală le dă drep- 
tate.”89 Într-adevăr, Maiorescu (în studiul Eminescu şi poeziile 
lui, 1889) şi Iacob Negruzzi (în Amintirile de la „Junimea”), pre- 
luaţi şi de alţii, susţin această etiologie a bolii. „Nu este nici o 
îndoială, rezumă Negruzzi, că nebunia a fost o boală ereditară în 
familia lui Eminescu şi se poate urmări la ascendențţii săi din 
partea mamei. Din frații lui Eminescu unul s-a sinucis, alții au 
murit nebuni, o soră era paralizată, alta, Henrieta, era isterică şi 
a murit de tânără."'% Pasajul este punctul de vedere însuşit inte- 
gral de la T. Maiorescu şi nu constituie rezultatul unor cercetări 
personale. El conţine trei erori. Cea la vedere e că Harieta este 
una şi aceeaşi cu sora paralizată, care n-a suferit de nebunie, ci, 
pur şi simplu, a fost atinsă, în copilărie, de poliomelită („o boală 
din copilăria mea”, se adresează ea Corneliei Emilian, la 2 august 
1887).91 A doua eroare priveşte, în ansamblu, pe fraţii poetului. 
Bănuiţi a fi murit nebuni au fost Gheorghe (Iorgu), Şerban şi 
Neculai (Nicu), morţi în 1873, 1874, 1884. În realitate, Iorgu, 
militar cu o minte sclipitoare, prețuit de generalul Moltke, a 
murit în împrejurări obscure, până azi, cea mai probabilă cauză 
fiind ftizia. Şerban, un chirurg de perspectivă, a pierit tot de 
oftică, agravată, după Gala Galaction, de un tifos exantematic. 
Neculai suferea, după Octav Minar, de stomac, dar a contractat o 
boală venerică (probabil, sifilis), fapt care l-a împins la sinu- 
cidere.92 Ilie a murit tot ftizic. Toate aceste întâmplări din fami- 


89 - Ibidem. 

90 - În Amintiri despre Eminescu, op. cit., la p. 173. 

91 - Corespondenţa Harietei cu Cornelia Emilian, în Gheorghe Sărac, 
op. cit., p. 38. 


92 - Vezi şi studiile semnate de Ion Nica, Eminescu. Structura soma- 

lie o determină pe Harieta să-i scrie Corneliei Emilian că boala 
care a urmărit familia, ca un blestem, a fost tuberculoza („boala 
de piept”, cum se exprimă ea). A treia eroare din textul lui Iacob 
Negruzzi e indirectă, fiindcă în pofida faptului că diagnosticul de 
manie ereditară a fost consacrat de Maiorescu, poetul n-a fost 
tratat de această maladie, ci de sifilis, încă de la prima internare 
la Alexandru Şuţu. Acest adevăr se impune din ce în ce mai mult, 
deşi până mai deunezi se ştia că un tratament anti-luetic a admin- 
istrat abia dr. Francisc Iszac, la Botoşani, în 1887. Or, cum T. 
Maiorescu era principalul diriguitor al internării poetului, ar fi o 
naivitate să credem că el nu ştia ce tratament aplica Şuţu în vara 
anului 1883. 

Pe de altă parte, „ştiinţa medicală” le-o fi dând dreptate 
(lui Maiorescu şi Negruzzi) despre „afecțiunea intrafamilială, 
înnăscută”, cum zice Ovidiu Vuia, însă nu şi-n ceea ce priveşte 
nu numai soluția medicală aleasă, dar mai cu seamă boala însăşi, 
care ridică mari semne de întrebare. Poetul îşi cunoştea mai bine 
„ereditatea” şi într-o ciornă de scrisoare către A. D. Xenopol 
(1879) notează: „eu am moştenit prin ereditate o tristeţă pe care 
nu pot să mi-o explic şi care, educată din când în când c-un opti- 
mism însuflețit de paginile măreţe scrise cu sângele său de 
nobilul popor românesc, mă îndeamnă să urc calvarul vieţei mai 
uşor.”9%3 De fapt, ereditatea şi educaţia, în cazul său, au fost 
temelia fecundității creatoare, ereditatea devenind primejduită de 
epuizarea salahorică, de care nimeni n-a părut dispus să ţină 
seamă. Poetului îi era necesară, într-adevăr, o slujbă mai „lejeră” 
sau repaus mai îndelungat, însă nu o internare în „cămaşa de 
forţă”. De altfel, o altă ciudăţenie care trebuie semnalată, într-o 
primă fază, Maiorescu a găsit inutilă trimiterea poetului la Viena 
(încă nu ştim ce sens trebuie dat acestui refuz!), deşi ulterior a 
făcut tot ce i-a stat în putinţă de a-l îndepărta de Bucureşti: „Am 


to-psihică, Edit. Eminescu, 1972; Călin L. Cernăianu, Recurs Eminescu. 
Suprimarea gazetarului, Edit. Semnele timpului, Tamaşi, Bucureşti, 2000. 
93 - Opere, XVI, p. 351. 

găsit şi găsesc ducerea lui la Viena cu totul nefolositoare.”94 La 
insistenţele Emiliei Humpel, Eminescu a fost transportat, însoţit 
de Chibici-Revneanu, la Ober Döbling. În Wiener-Kronik, se 
menţionează internarea de la 2 noiembrie 1883 la 26 februarie 
1884, dar fără precizarea diagnosticului. Medicii Leidesdorf şi 
Obersteiner erau buni specialişti în sifilisul nervos. Luesul era pe 
atunci o boală uşor de diagnosticat, fără însă metodele sigure de 
după 1900. Un specialist trebuie să ştie: „Sifilisul cerebral de 
tipul paraliziei generale odată instalat nu mai permite nici un act 
creator, personalitatea individului fiind complet dezintegrată, 
producţiile sale se desfăşoară în limite sterile şi pueril de 
absurde” (Vuia, p. 34). Or, Eminescu a părăsit stabilimentul vin- 
decat aproape complet. După şase ani, aceleaşi simptome ca la 
început, cu „tulburări de afectivitate, păstrându-şi memoria 
intactă şi capacitatea de a improviza versuri."95 În orice caz, 
medicii vienezi n-au diagnosticat sifilis cerebral, deşi de la 
Bucureşti li se sugerase o asemenea cale (anticip o noutate!), iar 
cineva a ținut să arunce incertitudine asupra investigaţiilor clin- 
ice de la Ober Döbling. Ion Grămadă a observat lipsa mai mul- 
tor file din jurnalul de observaţii medicale din condica stabili- 
mentului.90 Asistentul a explicat că acele file au fost luate de 
cineva de la Ministerul de Externe român.”” Cine a fost acel 
cineva? Există presupunerea că misteriosul sustrăgător este 
Grigore Ventura (Călin L. Cernăianu). Obersteiner i-a mărturisit 
lui I. Grămadă că „prin 1895” jurnalul medical al lui Eminescu a 


94 - Vezi scrisoarea către Emilia Humpel, din 19/31 octombrie 1883. 
Pentru scrisorile şi Însemnarile zilnice ale lui Maiorescu, vezi Jurnal şi episto- 
lar, volumele publicate de Edit. Minerva începând cu 1975, ediţie îngrijita de 
Georgeta Radulescu-Dulgheru şi Domnica Filimon. 

95 - Ovidiu Vuia, op. cit., p. 36. 

96 - Dr. Ion Gramada, Mihail Eminescu (contribuţii la studiul vieţii şi 
operei sale), Heidelberg, 1914; Scrisori către Simion Mehedinţi, Viena, iunie 
1911 (Cf. I. E. Torouţiu, Studii şi documente literare, IX, p. 175). 

97 - Vezi şi N. Georgescu, op. cit., p. 40. 

fost cerut de un domn de Bucureşti, al cărui nume l-a uitat. Acest 
amănunt este de o însemnătate fără relevanță în biografiile 
tradiționale, dar el dobândeşte un înțeles care se va contura în 
paginile următoare. De ținut minte că a dispărut şi dosarul 
curatelei din 12 iunie 1889, instituită pentru interdicția poetului 
de la administrarea pensiei pe care n-o va primi niciodată. Nu 
sunt singurele documente „rătăcite” când e vorba de anii bolii lui 
Eminescu. 

Şuţu ar fi diagnosticat doar manie acută în 1883, crede dr. 
Vuia, ca şi Leidesdorf şi Obersteiner, fapt ştiut de T. Maio- 
rescu.98 În realitate, lucrurile sunt mult mai încurcate, dovadă că, 
la moarte şi după, s-a impus credinţa în alt diagnostic - paralizia 
generală. 

Nu voi merge cu ipoteza spre care înclină, cel puţin la 
prima vedere, N. Georgescu, că poetul nu era bolnav în 1883.99 
Totuşi, există motive să se spună că nu era chiar atât de bolnav, 
încât să se impună acele măsuri supradimensionate de izolare în 
forţă a poetului. Eminescu s-a luptat cu boala de timpuriu, cum a 
demonstrat George Munteanu şi a reconfirmat, recent, 
Constantin Cubleşan, urmărind special corespondenţa.I00 
Problema e că poetul s-a luptat cu alte suferinţe fizice decât s-au 
iluzionat biografii tradiționali. Oare el n-a mai fost capabil de 
luptă cu destinul din iunie 1883 ? Şi nu cumva boala i-a devenit 
incurabilă graţie morţii civile care i s-a programat? 

Merită, mai întâi, o incursiune în corespondenţă, dat fiind 
că aceasta s-a îmbogăţit, nesperat, în 2000. Prima semnalare a 
unei îmbolnăviri a poetului datează de la Viena, în 1872 (10 feb- 
ruarie), când informează părinţii despre „o troahnă îndelungată”, 
de vreo 20 de zile, cu lipsa poftei de mâncare. Medicul consult- 
ant vienez era de părere că vina e izolarea în care trăieşte: „Eu nu 


98 - Ovidiu Vuia, ibidem, p. 72. 

99 - La Călin L. Cernăianu, faptul devine certitudine. 

100 - Constantin Cubleşan, Luceafărul şi alte comentarii eminesciene, 
Edit. Timpul, Reşiţa, 1998. 

cred asta.”10! În 18 martie, acelaşi an, tot către părinţi, vorbeşte 
despre „un an nefast pentru mine”, din cauza „catarului de stom- 
ac”, plus „gălbinare”, „aprindere de maţe care au ţinut trei săp- 
tămâni” şi „durerea de urechi.” 102 

Necazul cu piciorul drept se pare că începe din 1874, când 
îi scrie lui loan Al. Samurcaş, din laşi, despre „o aprindere la 
încheietura piciorului care se vindecă foarte încet şi e foarte 
dureroasă."103 În 1880, se confesează Harietei că e bolnav, „dar 
mai mult sufleteşte.”104 Din 1879, mai relevantă, în perspectiva 
bolii, e corespondenţa cu Veronica. La 31 octombrie, se plânge 
de „dureri reumatice” „în picioare”, asociate cu „dese bătăi de 
inimă”, pentru ca sărbătorile de Crăciun să le petreacă „între cei 
patru pereţi” ai camerei.105 E vorba tot de picior, care se umflă, 
zice el, când „dorm ori trăiesc neregulat”. În 5 şi 14 ianuarie 
1880 piciorul încă îl supără, cerându-şi iertare că nu poate veni 
la Iaşi, din atare pricină, dar şi din altele, iar în 18 ianuarie: „Eu 
tot cu piciorul îmflat şi în neputinţă de-a veni la laşi - dragul meu 
înger.”106 În februarie, adaugă şi unele insomnii care-l fac să n- 
aibă dispoziţie de a-i scrie „şi cu toate astea trebuind să scriu zil- 
nic”, pentru gazetă.107 

Văzând că delăsarea nu-i bună, se adresează medicului 
Russel, care-l tratează cu „fier”, începând cu 1 aprilie 1880 şi e 
mirat că numai după patru zile capul s-a limpezit şi „Dispar toate 
urmele fără excepţie, încât deşi numai de 4 zile am început a lua, 
eu care n-am luat nicicând medicamente, resimt efectele miracu- 
loase.”108 De reţinut că poetul nu luase până atunci medica- 
mente, tratându-se „băbeşte”, sau lăsând lucrurile să se îndrepte 


101 - Opere, XVI, p. 42. 

102 - Ibidem, p. 43. 

103 - Ibidem, p. 57. 

104 - Ibidem, p. 187. 

105 - Dulcea mea Doamnă..., op. cit., p. 51. 
106 - Ibidem, p. 77. 

107 - Ibidem, p. 92. 

108 - Ibidem, p. 133. 

de la sine, ceea ce e de presupus că boala de picioare a riscat 
cronicizarea, care-l va urmări de acum încolo. (Pe de altă parte, 
nu este exclus ca pretextul bolii să fi devenit un motiv de justifi- 
care pentru întârzierea cu scrisorile şi pentru amânările sosirii la 
Iaşi). 

La 2 februarie 1882, dă de veste Veronică-i despre o bună 
stare de sănătate, fiind gata să facă pasul hotărâtor cu căsătoria: 
„incolo sunt sănătos şi mă port exemplar în toate privirile, // 
Momoţi. Ți-am spus: viața mea s-a încheiat; ea n-are nici un 
farmec, nici un înţeles fără tine. Am murit pentru toată lumea 
afară de tine.”109 Pasajul este foarte important, deoarece se 
limpezeşte aici că poetul nu leagă renunţarea la lume de prezenţa 
bolii, ci e vorba de un pariu existenţial, în ordine metafizică. 

În acele zile, poetul ducea tratative cu soţia lui Slavici să- 
i ofere două camere în care să poată sta cu Veronica. Totuşi, 
jeşeanca îi imputa că se mişcă greu în promisiunile făcute. Dar 
promisiunea a două camere era condiționată de cumpărarea de 
către Slavici a unei case noi. Pe deasupra, poetul mai invocă 
iarăşi salahoria, încât „Mie nu mi-e permis de-a fi bolnav, nu de 
a mă lecui; sunt condamnat ca năierii!!0 apusului la munca sil- 
nică pe viaţă şi-n această viaţă monotonă şi tristă tu, pasărea mea 
cea mică, eşti singura rază de noroc - şi chiar tu îmi faci 
imputări”. 

În a doua parte a lunii martie, are gripă cu „friguri, com- 
binate cu durere de cap şi lâncezeală, petrecând Floriile în pat.Ill 
Nici în Vinerea Patimilor (26 martie) nu e vindecat: „Se vede că 
voi fi având vro înrudire simpatetică cu Hristos de vreme ce în 
săptămâna Patemilor lui m-a dat din friguri în junghi. Trebuie să 
ştii că de trei zile avem iarnă completă în ce s-atinge de frig, că 


109 - Ibidem, p. 197. 

110 - Editorii volumului descifrează greşit noierii, cuvânt inexistent, pe 
când naier înseamnă corăbier, luntraş, trecându-şi întreaga viață pe mare, 
muncind din greu, sens adecvat contextului (ibidem, p. 229). 

111 - Ibidem, p. 141. 

piciorul meu drept e ca vai de el şi că pe deasupra am un junghi 
în partea dreaptă, drept care pun muştar şi piele de iepure la 
piept.”112 Cum se vede, poetul se tratează „băbeşte” şi de astă 
dată. Sensibilitatea pulmonară e asociată la el cu reumatismul, 
căpătat prin magherniţele şi odăile friguroase pe unde a locuit. 
(Vezi şi ecourile din operă: Sărmanul Dionis, Scrisoarea I ş. a.). 
Pe 4 aprilie, are dureri de cap, dar din pricina unor „supărări” 
cumplite, din ziua precedentă.113 Despre reumatismul poetului 
ştia şi Matei, aflat atunci la Brăila, dornic de însurătoare. Acesta 
l-a invitat la Lacul Sărat, pentru o cură. Într-adevăr, pe 4 iunie are 
de gând să meargă la băi, Costinescu promițându-i un împrumut 
de 600 de franci, din care îi dăduse 200: „Cred că tot la Lacul 
Sărat o să mă duc. Numai dacă aş putea să scap de bubele aces- 
tea cari constituie o supărare zilnică şi un chin de tot ceasul.” 114 
Problema mai grea e cu aceste „bube” la picioare. Medicii îi 
recomandă băi şi tratament cu „fier”: „Fier, fier şi iar fier, în 
formă lichidă şi în formă de pilule.”115 Pe 6 iunie nu e hotărât 
încă dacă să meargă la Pucioasa, Strunga, Balta Albă sau Lacul 
Sărat. Ajunge, în schimb, la Constanţa, de unde îi scrie Veronicăi 
pe 17 iunie (în Opere, XVI, datată pe 16 iunie, în cazcănue 
vorba de altă scrisoare) şi pe 20 iunie, când bubele se închiseseră 
toate, exceptând una singură.!16 De fapt, am văzut, cura o va 
face incomplet, documentându-se în mansardă pentru articolele 
viitoare şi presat de plecarea colegilor din redacţie. În iulie, 
suportă mari călduri, alergătură şi muncă uriaşă la redacţie, el 
însuşi plângându-se că, presat de patroni, făcuse prea puţine băi: 
„Precum era de prevăzut, după ce am făcut atât de puţine băi şi 
după ce aerul din Bucureşti nu-mi prieşte de loc şi căldurile 
asemenea, bubele mele ameninţă a se redeschide şi a mă rearun- 
ca în acea mizerie morală, care era să vină la tăcerea mea”. În 


112 - Ibidem, p. 253. 
113 - Ibidem, p. 261. 
114 - Ibidem, p. 284. 
115 - Ibidem, p. 287. 
116 - Ibidem, p. 291. 

acele zile, nu mai avea în capitală „nici prieteni, nici duşmani. 
Toţi caută răcoare şi linişte din acest infern, în care cei nevino- 
vaţi se pedepsesc.”117 (Să ne reamintim de spusa lui Joseph de 
Maistre că „Numai cel nevinovat poate plăti pentru cel vino- 
vat”!). Spre sfârşitul verii, se simte cuprins de oboseală, de „lipsă 
de curaj”: „Această oboseală sufletească mă face adeseori să nu 
ştiu ce să scriu. Stau uneori ceasuri întregi cu condeiul în mână 
fără nimic, absolut nimic să-mi vie în gând, ba m-am surprins că 
adeseori nu pot urmări o idee în şir.”118 Şi: „Nu pot dormi, pre- 
cum nu puteam nici atunci şi cu toate astea sunt singur la foaia 
aceasta. E un adevărat martir”. El fusese plecat pentru două săp- 
tămâni, la mare; pe când de pe 28 iunie până spre sfârşitul lui 
august salahoreşte singur! 

Aşadar, cauza principală a epuizării nervoase este surme- 
najul, pe care-l simte ca pe „un adevărat martiriu”. Nealegând 
sinuciderea, „se distruge lucrând, necăjindu-se pentru lucruri 
care nu-l privesc - dar se distruge”, singura nădejde fiind că va 
pune capăt chinului alături de femeia iubită.119 

Nici Veronica n-o ducea prea strălucit, aşa că-şi reprimă 
propriile necazuri. Sunt zilele când scrie: „Draga mea copilă - tu 
trebuie să-ţi închipuieşti astăzi sub figura mea un om foarte 
obosit, de vreme ce sunt singur la negustoria asta de principii şi 
peste aceasta bolnav // care ar avea nevoie de cel puţin şase luni 
de repaus pentru a-şi veni în fire. Ei bine, de şase ani aproape o 
duc într-o muncă zădarnică, de şase ani mă zbat ca-ntr-un cerc 
vicios în cercul acesta care, cu toate astea, e singurul adevărat, de 
şase ani n-am linişte, n-am repaosul senin de care aş avea atâta 
trebuință pentru ca să mai pot lucra şi altceva decât politică. 
Quelle vie, mon Dieu, quelle vie! Înţeleg, ca cu vremea, un om 
să se înrăutăţească, cum m-am înrăutățit eu şi n-am decât o sin- 


117 - Ibidem, p. 321. 
118 - Ibidem, p. 325. 
119 - Ibidem, p. 337. 

gură zare de lumină în viaţa mea - afară de tine. În privazul 
negru-al vieţii o icoană de lumină.” 120 

Pe 21 septembrie 1882, boala e o cauză a supărării, 
devenită, acum, „permanentă”, încât nu ştie cum s-o scoată la 
capăt.!21 Spre sfârşitul anului, se mai iveşte şi o durere de măse- 
le.122 La începutul anului 1883, se internează la Spitalul 
Brâncovenesc, unde este îngrijit de dr. Wilhelm Kremnitz, ieşind 
apt de muncă. S-a întors, însă, din nou la munca supraome- 
nească, situație surprinsă în textul amintirilor lui Vlahuţă, repro- 
dus mai înainte. 

Acesta e tabloul „clinic” de până la 28 iunie 1883. 
Simptomul cel mai controversat îl constituie „bubele” de la 
picioare, interpretate de adepţii luesului ca fiind „gome sifil- 
itice”, fapt combătut de investigarea doctorului Ion Nica. 

Este meritul dr. lon Nica de a fi întreprins prima cercetare 
ştiinţifică serioasă despre drama psihică a lui Eminescu. El a sta- 
bilit, cu un grad sporit de certitudine, pe baza materialului avut 
la dispoziţie, că Eminescu n-a suferit nici de epilepsie psihică (A. 
Şunda), nici de schizofrenie (C. Vlad), nici de lues, alcoolism şi 
paralizie generală (Fr. Iszac, Gh. Marinescu, P. Zosin, ş.a.), ci de 
o psihoză maniaco-depresivă cu aspect mixt, pe fond ereditar, 
manifestată, în final, ca pseudo-paralizie din pricina unei fatale 
intoxicații mercuriale. La impresionanta bogăţie de argumente a 
dr. Nica, Ovidiu Vuia adaugă altele, edificatoare. Dacă 
Eminescu ar fi moştenit sifilisul de la mamă (nu există dovezi că 
Raluca Eminovici a fost infectată de lues!), incubaţia ar fi tre- 
buit să înceapă încă de la naştere, încât boala s-ar fi manifestat 
de la 10-15 ani, nicicum după 30 de ani.123 Apoi, înainte de 
izbucnirea bolii, s-ar fi declanşat o evidentă scădere a capacităţii 
creatoare. Dimpotrivă, geniul eminescian a culminat în 1883. În 
iarna lui 1885, şi-a fracturat un picior şi acesta s-a vindecat rel- 


120 - Ibidem, p. 342. 
121 - Ibidem, p. 366. 
122 - Ibidem, p. 380. 
123 - Ovidiu Vuia, op. cit., p. 69. 

ativ repede, lucru de neimaginat în situaţia unui sifilis avansat 
precum cel descris de G. Călinescu.124 În paralizia generală pe 
fond luetic nu se menţin memoria, potenţele intelectuale, spiritul 
critic şi autocritic, dorinţa de reluare a activităţii creatoare etc. 
Ovidiu Vuia trage concluzia că poetul a fost psihotic de tipul lui 
Hölderlin, care a trăit până la adânci bătrâneţe, continuând să 
creeze, o psihoză de tipul celei descrise de K. Jaspers şi care 
„deschide ferestre înspre absolut.” 125 Cum să ne explicăm para- 
doxul că, în ciuda profundei depresii morale, poetul a evoluat 
spre o solidarizare înseninată cu arta antică? Chiar în ziua izbuc- 
nirii maladiei, Maiorescu notează o reflecţie a poetului, la ora 10, 
când l-a vizitat: „Lasă, că va reînvia arta antică”, pentru ca în 
articolul din Fântâna Blanduziei (1888) să facă o pledoarie 
impresionantă pentru renaşterea geniului clasic.126 Altminteri, şi 
piesa Lad's, concepută după Augier prin intermediar german, a 
fost aleasă din aceeaşi pricină a stăruitoarei preocupări pentru 
antichitate. E un traseu urmat şi de Hölderlin. „Am certitudinea 
- zice Vuia - că dacă Eminescu ar fi fost dat sub tutela unor 
oameni cuminţi, asemenea lui Hölderlin în celebrul turn din 
Tübingen, într-un cadru ca cel de la Mănăstirea Neamţului, legat 
de veşniciile neamului său, departe de oraşele iritante pentru 
creierul lui sensibil, marele nostru poet s-ar fi însănătoşit com- 
plet, cum nu rar are loc la mulţi ciclotimici.”127 Interesant că şi 
poetul francez Hubert Juin, într-o admirabilă poem intitulată 
Mihai Eminescu (1957), îi găsea aceeaşi structură cu Hölderlin: 


124 - Ibidem, p. 37. Amănunte despre fractură în relatările Mariei 
Gavrilescu, soția medicului care l-a îngrijit pe poet, în Fi l-au văzut pe 
Eminescu, antologie, ediţie, note, bibliografie de Cristina şi Victor Crăciun, 
Edit. Dacia, Cluj-Napoca, 1989, ediţie reluată sub titlul Eminescu - înfăşurat în 
manta-mi... Memorialistica. Mărturiile contemporanilor, Edit. Litera-David, 
Chişinău-Bucureşti, 1999, pp. 378-379. 

125 - Ibidem, p. 75. 

126 - Cf. M. Eminescu, Opere, XIII, Edit. Academiei, Bucureşti, 1985, 
p. 331. 

127 - Ovidiu Vuia, op. cit., p. 85. 

„Și fratele tău imnic, Şvabul Hölderlin / la Tübingen în turnu-i / 
te-a-ntâmpinat cu Pâinea, / te-a-ntâmpinat cu Vinul, / cu roadele 
pământului şi-a omului, / şi cu pecetea omului întipărită / în 
brazdele acestei lumi, / în toate”. (Trad. Romulus Vulpescu). 
Credinţe similare au mai exprimat şi alții. De pildă, în 1931, I. N. 
Roman scria: „Am avut totdeauna, am şi astăzi convingerea 
nestrămutată că poetul care a luptat cu mizeria şi cu foamea a 
murit cu zile. Eminescu avea nevoie de un tratament serios şi de 
lungă durată, care cereau oarecare sacrificii pe care nu s-a găsit 
nimeni dispus să o facă.” 128 Nu încape îndoială că Eminescu „a 
murit cu zile” şi că viaţa lui s-ar fi putut prelungi printr-o îngri- 
jire adecvată, cu surprize creatoare ca la Hölderlin. Chiar dr. Şuţu 
a fost surprins de sfârşitul subit, fiindcă, după aprecierea lui, 
Eminescu ar fi trebuit să mai trăiască trei ani.129 Şi totuşi aseme- 
nea speranţe ţin de un idealism fără acoperire în cruda realitate a 
vieţii lui Eminescu. Nu numai că ajutorarea poetului a fost una 
total inadecvată, respinsă cel dintâi de Eminescu însuşi, dar com- 
paraţia cu Hölderlin trebuie să-şi aibă limitele ei, ca şi aceea pe 
care am făptuit-o cu Rimbaud, dintr-o altă cauză. Între Eminescu 
şi poetul german s-a interpus o diferenţă esenţială: spre deosebire 
de Hölderlin, autorul nostru a fost dublat de un luptător publicist 
care a avut a se confrunta cu soarta ingrată a poporului său. 
Acesta e nodul gordian al destinului unui geniu ca Eminescu. El 
ştia că nu e liber să fie doar poet, că nu i s-a dat norocul inova- 
torilor de poezie din Franţa, bunăoară. Un asemenea privilegiu îl 
va simţi abia un Mircea Eliade, care considera că generaţia lui e 
singura din istoria României eliberată, o dată cu Marea Unire de 
la 1918, de blestemul de a face publicistică angajată pentru 


128 - I. N. Roman, O pagină inedită din viaţa lui Eminescu, în 
"Adevărul literar şi artistic", nr. 535 din 8 martie 1931. 

129 - La punerea ultimului diagnostic din 1889, Şuţu precizează: "va 
mai putea trăi vreo trei ani; numai un caz accidental ar putea aduce o congestie 
cerebrală şi să-l trăsnească pe loc". (Eminescu - înfăşurat în manta-mi..., Op. 
cit., p. 401). 

înfăptuirea idealului naţional. Dar şi el va descoperi curând că se 
înşelase, simțind în spate răsuflarea amenințătoare a anului 1940. 

Mai presus decât dragostea pentru Veronica Micle, care i- 
a ţinut speranţa aprinsă, a fost dragostea pentru neamul româ- 
nesc, pe care-l recunoaşte educatorul optimismului său. A spus- 
o, reamintesc, poetul însuşi, în conceptul de scrisoare către A. D. 
Xenopol (1879). De aceea, trimis de T. Maiorescu în Germania 
să-şi pregătească doctoratul, îi scrie acestuia de la 
Charlottenburg, la 5 februarie 1874, că ţinta lui nu e obţinerea 
unei diplome care să-l „pună bine cu lumea”, ci, adâncindu-i pe 
marii gânditori germani, încerca să găsească cheia unei filosofii 
practice personale, menită să scoată ţara din subistorie: „Cred că 
am găsit acum soluţia problemelor respective, grupând concepţi- 
ile şi sistemele demonstrative (doveditoare) care însoțesc fiecare 
fază a evoluției în antinomii vizând atemporalul din istorie, 
drept şi politică, dar nu în sensul evoluţiei hegeliene a ideii. Căci 
la Hegel gândire şi ființă sunt identice - aici nu. Interesul practic 
pentru patria noastră ar consta, cred, în înlăturarea teoretică a 
oricărei îndreptăţiri pentru importul necritic de instituţii străine, 
care nu sunt altceva decât organizaţii specifice ale societăţii 
omeneşti în lupta pentru existenţă, care pot fi deci preluate în 
principiile lor generale, dar a căror cazuistică trebuie să rezulte 
în mod empiric dintre relaţiile dintre popor şi ţară [teritoriu]. Nu 
mă pot pronunţa acum mai pe larg asupra acestui subiect, el mi- 
a ocupat însă cea mai mare parte din cugetarea proprie şi din 
studii, aşa că până acum n-am respectat în fixarea temelor mele 
o succesiune de tip didactic. (...) Un titlu de doctor m-ar aranja 
într-adevăr cu lumea şi cu ordinea ei legală, nu şi cu mine însu- 
mi, care deocamdată nu mă mulţumeşte, nu. Tocmai această 
împrejurare concretă mi-a arătat limpede seriozitatea sarcinii 
mele, iar ideea foloaselor ce mi s-ar putea oferi pe această cale 
nu e mai puternică decât conştiinţa datoriei. lată de ce aş cere 
timp.”130 Iată o mărturie care trebuie să-l fi iritat pe Maiorescu. 


130 - Opere, XVI, p. 48. 

Acesta nu era un comportament „practic”, de interes personal, ci 
anunţa întregul mod de viaţă şi de gândire eminescian. 

De aceea, a-l ţine pe Eminescu departe de marile oraşe, 
cum preconiza un I. N. Roman sau, recent, dr. Vuia, însemna, 
propriu-zis, a-l ucide, ceea ce s-a şi reuşit. Încă din 1882 nota 
într-o scrisoare: „Eu rămân cel amăgit în afacere, căci am lucrat 
din convingere (nu pentru „o bucată de pâine”, cum presupun 
denigratorii, n.n.) şi cu speranţă în consolidarea ideilor mele şi 
un mai bun viitor (nu pentru întoarcerea la 1400, cum iarăşi pre- 
supun denigratorii, n. n.). Dar nu merge. În opt ani de când m-am 
întors în România, decepţiune a urmat după decepţiune, şi mă 
simt atât de bătrân, atât de obosit, încât degeaba pun mâna pe 
condei să-ncerc a scrie ceva. Simt că nu mai pot, mă simt că am 
secat moraliceşte şi că mi-ar trebui un lung repaus ca să-mi vin 
în fire. Şi cu toate acestea, ca lucrătorii cei de rând din fabrici, un 
asemenea repaos nu-l pot avea nicăieri şi la nimeni.” 131 De aceea 
este existenţa lui Eminescu tragică, fără scăpare, ca în operele lui 
Eschil şi Sofocle. În definitiv, dacă ar fi contat numai soarta poe- 
tului, aceasta ar fi fost soluționabilă. Toate eforturile prietenilor 
s-au canalizat spre a salva poetul. În schimb, nimeni n-a părut 
dispus să înțeleagă că poetul nu putea fi salvat decât împreună cu 
ziaristul. 

Insist: cu aceasta am numit preludiul celei mai mari 
tragedii consumate pe pământ românesc, în ultimul mileniu. Cei 
şase ani de agonie eminesciană sunt pata oarbă de pe obrazul cul- 
turii şi civilizaţiei româneşti din veacul al XIX-lea. Nu va putea 
fi spălată decât descifrând-o şi spunând lumii adevărul despre ea. 

Ceea ce au făcut până azi oamenii politici, medicii, crit- 
icii şi istoricii literari n-a fost decât să deplângă romanţios, sau 
simulând răceala specialistului, anii dezastrului psihic şi intelec- 
tual, povestind şi repovestind fără odihnă zeci de mărturii ale 
contemporanilor lui Eminescu. La un moment dat, la 15 iunie 
1899, redacţia revistei Floare albastră reitera îndemnul heliadesc 


131 - M. Eminescu, Opere, XVI, p. 195. 

„Scrieți, băieți, numai scrieți!”, adaptat acum la memorialistica 
eminesciană: „Scrieţi amintiri şi dați-ne icoana complectă şi ade- 
vărată a lui Eminescu!” Din păcate, icoana memorialiştilor era 
departe de a fi cea adevărată. Ai impresia că senzaţionalul a pri- 
mat, că nebunul ca atare a fascinat, iar nu adevăratul Eminescu, 
cel legat, în mod fatal, „de o mână de pământ”, cum el însuşi a 
spus-o. Geniul nebun - iată un subiect, într-adevăr, de senzaţie, 
un mit care lua locul mitului tânărului geniu! După ce a izbucnit 
boala, se întrec în dezvăluiri precedente ale nebuniei poetului 
trăite şi descoperite de...ei! Era doar moda identificării geniului 
cu nebunia, era moda teoriilor lui Lombroso. În schimb, prea 
puţini s-au aplecat să-i înțeleagă ideile din Timpul şi vizionaris- 
mul poemelor. 

7. FRICȚIUNI ŞI INJECŢII CU MERCUR 


Voi continua oarecum á rebours, cu ultimul interval al 
vieţii, spre a ajunge la înțelesurile zilei de 28 iunie 1883. 
Eminescu, fiinţă complexă şi totală, a fost, ca să reiau limbajul 
medicilor, un ciclotimic. Vizionarismul său e al marilor cicluri 
cosmice şi istorice supravegheate de triada ontologică. Viaţa bio- 
logică însăşi i-a fost marcată „treimic”. Psihicul său, de o trezie 
exacerbată, se aprinde şi pare să cedeze la 33 de ani, într-un an 
care, întâmplător, e unul cu cifra 3 în coadă. Starea sănătăţii îi 
este brutal ameninţată din trei în trei ani - 1883, 1886, 1889. Unii 
au făcut corelaţii cu vârsta crucificării lui Hristos. Fiind vorba de 
modele ființiale exemplare, apropierea e posibilă, păstrând pro- 
porţia cu sublinierea diferenţei dintre martirajul divin şi cel 
uman. De altfel, am văzut, poetul însuşi se compara, cu 
autoironie tragică, cu suferințele Mântuitorului. 

Se pune întrebarea: de ce n-a mai supravieţuit Eminescu 
ultimului ciclu biologic, cel din 1889? A murit sau nu a murit „cu 
zile”? Am văzut, unii au dat răspuns afirmativ. După recidiva din 
1886, când poetul se găsea la laşi, „tratamentul” de la Neamţ a 
adus o ameliorare substanţială, Eminescu revenindu-şi sub raport 
etic şi creator, cum o atestă şi scrisorile către Al. Vlahuţă, Iacob 
Negruzzi (căruia îi expediază, ca altădată, poezii) şi Gh. Panu.132 
De la Neamţ, Eminescu a plecat la Botoşani în primăvara anului 
1887, unde a stat un an de zile. Creangă, Miron Pompiliu şi Gh. 
Bojeicu se temeau de stabilirea poetului la Botoşani, din pricină 


132 - Ibidem, pp. 230-240 

că acolo ar fi dat de Scipione Bădescu, un boem al crâşmelor. 
Teamă confirmată, ceea ce a făcut ca poetul să intre din nou în 
atenţia medicilor, urmând, astfel, perioada de tratament sub 
îngrijirea Harietei, sora infirmă a poetului. La Botoşani, s-a pro- 
dus cotitura decisivă în stabilirea diagnosticului şi a tratamentu- 
lui. Până atunci, exceptându-i pe doctorii Iuliano şi Bogdan de la 
laşi, 1886, majoritatea medicilor optaseră pentru o formă de 
manie acută, cu perioade depresive, pe fond ereditar, cu surme- 
najul cauzat de intensitatea muncii intelectuale şi abuzuri de 
cafea, tutun. 

Un medic, el însuşi alcoolic, Francisc Iszac, impune diag- 
nosticul care a făcut carieră, preluat de unii medici, concitadini 
ai săi, apoi, în clipa morţii poetului, de dr. Şuţu, Gh. Marinescu 
(am văzut în ce condiţii cu totul neclare), iar mai târziu întărit şi 
impus de dr. Panait Zosin, pe baza unei lecturi superficiale a 
corespondenţei dintre Harieta şi Cornelia Emilian: demenţă sifi- 
litică şi alcoolică, cu paralizie generală. Polemizând cu T. 
Maiorescu, care susținuse caracterul ereditar al bolii, Zosin 
decidea: „Ceea ce a dat caracterul grav şi vulgar boalei sale au 
fost alcoolismul şi sifilisul. Ca psihopat ereditar, el ar fi petrecut 
încă nopţi albe, ar fi făcut orgii, ar fi mistuit narcotice şi excitante 
(se ştie că poetul era un adversar declarat al narcoticelor, n. n.), 
dar inteligenţa lui s-ar fi menţinut la stadiul în care a produs ver- 
surile citate la început. Un psihopat alcoolic şi sifilitic, el a ajuns 
să aibă perioade de furie, de inconştienţă, de prozaică întunecare 
a activităţii psihice.”133 

„Consideraţiile ştiinţifice” ale acestui medic politician, de 
stânga, într-o anume perioadă, mustesc de o aversiune care îl 
face să prezinte în culori cât mai întunecate cei şase ani de cru- 
cificare a poetului. Zosin!34 sugerează că Eminescu a dus o viaţă 
desfrânată în alcoolism şi erotism, de aceea a ajuns la ne-bunie 


133 - Panait Zosin, Nebunia lui Eminescu, în "Spitalul", nr. 11/1903. 
134 - O analiză a studiilor medicale semnate de Panait Zosin, cu refe- 
rințele la Eminescu, realizează N. Georgescu în Moartea antumă a lui 


Eminescu, op. cit. 

sifilitică. La originea acestor mistificări grosolane, se deduce din 
studiul dr. Nica, stau deciziile medicale ale lui Francisc Iszac, 
care nu numai că a scăpat de o judecată a istoriei, dar a reuşit să 
treacă în ochii biografilor drept un binefăcător al lui Eminescu. 
Aşa ni-l prezintă G. Călinescu şi alții („mulţumită îngrijirilor 
doctorului Isac” etc.)135 În realitate, Eminescu a început să 
abuzeze de alcool după 1885, nu fără concursul unor „prieteni”. 
„Cât priveşte sifilisul şi contractarea lui - spune dr. Ion Nica -, 
nici un simptom la Eminescu nu-i atestă prezenţa, şi cu atât mai 
puţin supoziţiile insinuante ale doctorului Iszac, care o vizau pe 
Veronica.” 136 

Dr. Nica nu face simple afirmatii, ci analizează pas cu pas 
imensul material avut la dispoziție. Mă voi opri, în completarea 
altor argumente expuse anterior, doar la câteva. Mai întâi, proba 
grafologică. În cazul paraliziei generale cauzată luetic, dezorga- 
nizarea scrisului este ireversibilă, „rapidă şi profundă”, încât 
documentele lăsate de un paralitic vorbesc „de la sine”: „În cazul 
lui Eminescu, tocmai conservarea perfectă a scrisului său, până 
în cele din urmă zile, după cum atestă mărturiile şi unele docu- 
mente, face posibilă stabilirea diagnosticului, atât de discutat şi 
controversat, asupra bolii şi morţii.”137 Nici înainte şi nici după 
primul atac nu se desluşesc dereglări semnificative ale scrisului, 
afară de unele momente, care pot interveni în stări de mare ten- 
siune sau agitaţie, lucru vizibil şi la oamenii normali. Din cele 42 
de caiete eminesciene, doar în 8 dintre ele există unele perturbări 
ale scrisului. În orice caz, în zilele premergătoare izbucnirii bolii: 
„Nici cel mai dibaci grafolog n-ar fi în stare să desprindă un 
câtuşi de discret avertisment din grafia lui Eminescu... Mai mult 
chiar, după izbucnirea psihozei afective, nici medicii n-au putut 
să înțeleagă suficient de bine natura răului de care suferea 


135 - G. Călinescu, op. cit., p. 349 

136 - Ion Nica, Eminescu. Structura somato-psihică, Edit. Eminescu, 
Bucureşti, 1972, p. 271. 

137 - Ibidem, p. 195. 

Eminescu."138 Scrisoarea trimisă, după revenire, lui Chibici e 
„de o acuratețe impresionantă, ordonată şi echilibrată.” 139 

Tot ireversibile, în sifilisul cerebral, sunt degradarea 
simțului moral şi a conştiinţei critice, cu atât mai mult a memo- 
riei. Or, nimic din toate acestea nu se petrec cu Eminescu. Până 
şi extrem de scepticul Maiorescu (în ce priveşte posibilităţile 
vindecării poetului) e nevoit să recunoască, într-o scrisoare către 
Emilia Humpel (față de care îşi permitea mai puţin să se pre- 
facă), înainte de a-l trimite pe poet la Iaşi, în primăvara lui 1884: 
„În ceea ce priveşte gândirea logică, şi-a revenit complet. 
Extraordinara lui memorie de totdeauna, aceeaşi desăvârşită şi 
evidentă”. Nu-i nai puţin adevărat că Maiorescu a fost un con- 
stant acuzator al scăderii simțului moral al poetului, după 1883, 
lucru care nu numai că nu se confirmă, dar se transformă în 
probă acuzatoare tocmai în contra simțului moral maiorescian! 

Simţul moral şi cel critic sunt vizibile în scrisorile trimise 
de la Mănăstirea Neamţ, în care poetul protestează împotriva 
milei publice. Dar şi în ultimele articole, din preajma morţii. 

Dr. Iszac trebuie să fi avut o influenţă covârşitoare asupra 
Harietei, aşa cum, de altfel, arată corespondenţa ei cu Cornelia 
Emilian, pe care şi lon Nica o consideră un „ecou al concluzi- 
ilor false la care ajunsese doctorul Iszac (el însuşi un 
alcoolic).”140 Harieta era convinsă că medicii din Iaşi l-au uti- 
lizat pe Eminescu drept cobai („Ei au voit să facă practică cu 
dânsul, cu siguranţă!”) şi numai Iszac „a făcut adevărata minune 
cu ştiinţa mai probabil decât Cristos.” 141 Era, de fapt, o revenire 
a sănătăţii în pofida tratamentului doctorului Iszac, graţie vigorii 
native a poetului, care încă mai lupta cu boala. Pomenitul 
Corneliu Botez, care am văzut că s-a străduit pentru impunerea 


138 - Ibidem, p. 179. 
139 - Ibidem, p. 193. 
140 - Ibidem, p. 271. 
141 - Scrisoarea din 18/30 octombrie 1887. 

unei anumite optici în defavoarea publicisticii şi a anilor de 
boală, este şi un susţinător al dr. Iszac. Oare întâmplător?1%2 

De fapt, acela care l-a transformat pe Eminescu în cobai a 
fost tocmai Francisc Iszac. El a hotărât, ca ecou al hotărârii alto- 
ra (existând, cum vom vedea, precedente), că poetul este luetic. 
Să admitem că a fost o greşeală de diagnostic, însă partea proastă 
este că s-a decis pentru un tratament chiar contraindicat în 
asemenea afecțiuni! A recomandat cură de mercur, în doze 
enorme, câte 20 de fricțiuni a 4 grame, „când şi o jumătate de 
gram poate să aibă acţiune dăunătoare”,14%3 „cu efecte de altfel 
nule în sifilisul nervos (oare de ce nu ştia acest lucru doctorul 
Iszac?) dar cu urmări catastrofale toxice.” 144 

Deci, medicul greşeşte de două ori: pune diagnostic 
eronat şi impune tratament catastrofal. Adeptă fanatică a lui 
Iszac, Harieta se mândreşte că acesta a impus tratamentul cu 
mercur în pofida protestului unui consiliu format din şase 
medici, conştienţi de efectele nocive: „pentru care a ţinut şase 
medici consiliu de s-ar putea să nu întrebuinţeze.”145 Dr. Iszac a 
lăsat impresia că cercetează, la vremea aceea, luesul şi că era pe 
cale să rezolve o „nouă” metodă de tratament, intenţionând să 
dea publicităţii o comunicare ştiinţifică. Altfel zis, folosirea lui 
Eminescu drept cobai este foarte clară. El a dat Harietei asigurări 
de vindecare sigură şi totală! De asemenea, i-a mărturisit „că va 
da cu numele lui un articol, descriindu-i toată boala şi că profe- 
sorii ce l-au căutat sunt în cea mai mare eroare."146 „Profesorii... 
în cea mai mare eroare” erau cei de la Iaşi şi de la Halle, unde a 
fost trimis poetul la insistenţele altor medici botoşăneni 
(Ştefanovici, Hynek şi Hajnal), la 26 mai 1887. Aceştia au 


142 - Corneliu Botez, Viaţa lui Eminescu, în vol. Omagiu lui Mihail 
Eminescu, Edit. Socec, Bucureşti, 1909. 

143 - Ovidiu Vuia, op. cit., p. 82. 

144 - Ibidem. 

145 - Scrisoarea către Cornelia Emilian, 20/2 iunie 1887. 

146 - Scrisoarea Harietei către Cornelia Emilian din 27 august/8 sep- 
tembrie 1887. 

reacționat, probabil, la dubla eroare a dr. Iszac. Dornic de rezul- 
tate rapide şi spectaculoase, Iszac a ridicat doza de mercur până 
la 7 grame de fricțiune! El era conştient de pericol, de vreme ce 
a căutat să atenueze urmările recomandând cură de nămol la 
Lacul Sărat. Rezultă limpede că efectul final de „„pseudo-para- 
lizie”, admis de dr. I. Nica, este urmarea gravei otrăviri cu mer- 
cur. El este cel dintâi specialist care a tras semnalul de alarmă 
asupra intoxicației mercuriale. Harieta a fost nevoită, la un 
moment dat, să întrerupă fricțiunile cu mercur „din cauza slăbi- 
ciunii şi a salivaţiei (efecte de supradozaj, ale cărui repercu- 
siuni sunt greu de estimat).”147 Harieta!48 constată singură că 
supradozajul îl agită pe bolnav. „Este o recunoaştere - spune dr. 
Nica - a influenţei negative provocată de medicaţia mercurială, 
care realiza o intoxicație cronică cu rezonanță cerebrală. 
Tulburările psihice, ale stării de nutriție, leziunile renale (cu 
incontinenţa de urină, pe care bolnavul o prezintă), constipaţia, 
anemia şi nevrita periferică, ce-l vor însoți de acum încolo, ne 
dau certitudinea că poetul a fost victima acestei intoxicații mer- 
curiale.”149 Nădejdea Harietei în diminuarea intoxicației prin 
apele minerale de la Lacul Sărat este o dovadă că dr. Iszac era 
conştient că mersese prea departe. Alarmată, Harieta îi scria 
Corneliei Emilian pe 20/2 iunie/iulie 1887, când mai avea de 
executat 4 fricţiuni a şapte grame de mercur: „Băi să facă treize- 
ci şi cinci, să-i evaporeze mercurul ce i-ar produce mai târziu o 
slăbiciune urâcioasă”. Aidoma, în 23/5 iunie/iulie 1887: „Numai 
cu fricţiuni de mercur şi Țitman interior (tablete care conţineau 
tot mercur, n. n.) îl poate scăpa. Băile sunt necesare de a evapo- 
ra mercurul prin apă minerală, să nu ajungă a se paraliza peste un 
timp oarecare”. Aşadar, intoxicare mercurială dublă, prin fricţiu- 


147 - Ion Nica, op. cit., p. 275. 

148 - "Nu-ţi pot descrie crizele ce le-a avut la a patra fricțiune. De frica 
şi de supărare, am căzut iaraşi bolnavă la pat..." (Cf. Eminescu - înfăşurat..., op. 
cit., p. 72). 

149 - Ibidem, p. 277. 

ni şi tablete. E clar că Iszac cunoştea bine efectele toxice. 
Dezintoxicarea pe care paria el era o eroare capitală, întrucât 
mercurul intrat în ţesuturi nu se mai elimină, acumulându-se 
primejdios pentru organism.150 Urmările sun descrise astfel de 
Ion Nica: „Semnalul pe care îl lansează Harieta - ecou al 
conştiinţei însăşi a doctorului Iszac, care n-a putut ignora, dar a 
subestimat consecinţele terapeuticii mercuriale -, demonstrează 
până la evidență că supradozajul medicamentos a jucat un rol 
nefast în evoluţia bolii poetului. De altfel, interesarea sistemului 
nervos central în intoxicația cronică cu mercur explică modi- 
ficările de comportament, depresiune mintală, insomnie şi câteo- 
dată halucinaţii, care după cum ştim au dominat tabloul simpto- 
matic după 1887.15] 

În anul nefast de la Botoşani s-a dat lovitura de graţie 
existenţei biologice a lui Eminescu. Se reconfirmă, cu date 
ştiinţifice acum, că Eminescu a „murit cu zile”. Asasinatul moral 
din 1883 a fost desăvârşit de „experimentul” unui medic 
alcoolic. Cel dintâi care s-a alarmat de evoluţia bolii lui 
Eminescu (exceptând consiliul de medici), a fost A. C. Cuza. 
„Revenirea bolii - spune el după vizita la Botoşani din 1887 - 
este cu atât mai stranie cu cât fusese cu totul bine, dovadă poezi- 
ile pe care le alăturez aici, scrise la Botoşani, şi nici nu ştii cum 
să-ți tălmăceşti lucrul, afară dacă nu atribui starea lui de-acum 
suirii sângelui stricat la cap, în urma încercării dobitoceşti, după 
mine, de a-i închide cu topuzul rănile de la picioare.” A. C. Cuza 
înțelege primejdia tratamentului cu mercur, vorbind de „o 
medicamentaţie contrară cursului natural al bolii” care a produs 
„acele perturbaţiuni în organism” ce l-au adus „într-o stare de 
plâns.” 152 Dar - se va dovedi - n-a fost doar atât. „Doctorul Iszac 
- conchide şi Ovidiu Vuia - a sperat că prin vindecarea lui 


150 - Cf. Ovidiu Vuia, Spre adevaratul Eminescu, I, op. cit., pp. 99-100. 

151 - Ion Nica, op. cit, pp. 278-279. 

152 - A. C. Cuza, Scrisoarea catre lacob Negruzzi, laşi, 1887 (Cf. 
Eminescu - înfăşurat..., op. cit., p. 392). 

Eminescu va intra în analele medicinii, pregătea o lucrare în 
acest sens, dar din păcate numele său va rămâne legat de moartea 
poetului.”153 Situaţia atinge grotescul dacă ne gândim că dr. 
Iszac şi-a luat părtaş la fapta lui pe sora poetului, exploatându-i 
sentimentele. Harieta s-a simţit profund lovită când, în 1888, 
Veronica Micle a reuşit să-l smulgă pe poet de la Botoşani, pre- 
lungindu-i viaţa şi dându-i ultimele speranţe de renaştere, căci - 
iată - Eminescu se reîntorcea la Bucureşti, adică acolo de unde 
fusese îndepărtat cu grijă. Nu ştia că nu-l va putea apăra până la 
capăt. Bucureştiul lui T. Maiorescu nu-l mai voia cu nici un chip 
pe ziarist. 

Sunt nevoit să continuu cu un fel de lovitură de teatru 
oferită de dr. Vuia în studiul din 1997. Ea are notă comică, dacă 
n-ar implica tragism. Acuzatorul doctorului Iszac face o stranie 
întorsătură de 180 de grade şi în loc să se revizuiască (lucru abso- 
lut firesc în ştiinţă), ajunge să ia apărarea dr. Iszac împotriva unor 
imaginari culpabilizatori: „Prin urmare, orice intenţie nocivă din 
partea dr. Iszak, asta o putem afirma cu siguranţă, e mai mult 
decât neîntemeiată şi regretabil exegeţii eminescieni o întăresc 
atunci când, ca de pildă, G. Călinescu, nu-l pomeneşte (sic!) 
decât pe dr. Iszak practicând fricţiunile mercuriale şi nu 
aminteşte, deşi a avut raportul doctorului Vineş în mâini, că lui 
Eminescu i s-au făcut injecții mercuriale, în 1889, în cursul 
ultimei internări în sanatoriul dr. Şuţu.”154 Eu pun această notă 
mai firesc să-şi recunoască lacuna de informare din urmă cu opt 
ani. Mărturisesc, nici eu n-am dat atenție informaţiei care-mi 
căzuse mai demult sub ochi din lectura monografiei lui D. 
Murăraşu, bunăoară. Spre deosebire de G. Călinescu, Murăraşu 
a citit cu ochi mai atent notele doctorului Vineş.155 Cu toate 


153 - Ovidiu Vuia, op. cit., 1989, p. 84. 

154 - Ovidiu Vuia, op. cit., 1997, pp. 97-98. 

155 - V. Vines, Câteva date asupra ultimelor zile ale poetului Mihail 
Eminescu, Bucureşti, 1931. Extras din "România medicală", 1931. 

acestea, D. Murăraşu trece pe lângă informaţia privitoare la 
injecţiile mercuriale practicate de dr. Şuţu ca pe lângă un simplu 
amănunt lipsit de orice importanță, nerealizând nici o legătură 
între acesta şi prăbuşirea catastrofală a poetului: „Injecţiile mer- 
curiale nu aveau nici un efect. Facultăţile intelectuale, aproape 
normale în martie, i-au slăbit repede, mai păstra însă memoria 
numelor şi faptelor dinaintea îmbolnăvirii. Scria pe ziduri frag- 
mente de poezii şi vedea mereu bani şi pietre scumpe.”156 
Biograful se înşela. Injecţiile mercuriale aveau un efect negativ. 
Şi el opta pentru lues, găsind că moartea poetului are legătură cu 
erizipelul provocat de piatra aruncată de către Petrea Poenaru, 
deşi, în acelaşi timp, a respins „legenda” întreţinută de Harieta în 
jurul acestui caz: „Acest erizipel i-a slăbit miocardul aşa că, la 15 
iunie 1889, având o sincopă, a murit imediat.” 157 

Elementul „nou” (în orice caz, noutatea constă în punerea 
lui în valoare pentru întâia oară, fiindcă dr. Nica a ignorat infor- 
maţia doctorului Vineş), adus de ultimul studiu al dr. Vuia, con- 
stă în transferul greutăţii vinei de pe umerii dr. Iszac pe ai dr. 
Şuţu. Adevăratul răspunzător de otrăvirea iremediabilă a lui 
Eminescu este patronul sanatoriului „Caritatea” din str. Plantelor, 
acolo unde poetul a fost internat şi la 28 iunie 1883. Acum, cer- 
cul se închide, strângându-l pe poet ca într-o menghină din care 
n-a mai existat nici o scăpare. Preluând diagnosticul lui Iszac, 
Şuţu i-a preluat şi metoda de „vindecare”, într-o ipostază radical 
agravantă, aceea a injecţiilor cu mercur, ceea ce botoşăneanul nu 
cutezase, fiind, probabil, avertizat asupra consecinţelor. 
Administrându-i-se cură mercurială sub formă de fricțiuni, la 
Botoşani, spune Ovidiu Vuia, acum „ar fi fost destul şi una sau 
două injecții de mercur”, „dar sigur i s-au injectat mai multe”, o 
cură întreagă, conform mărturiei doctorului Vineş: „Injecţiile 
mercuriale ce i s-au făcut nu au influenţat întru nimic mersul 


156 - Op. cit., p. 399. 
157 - Ibidem. 

bolii”. Este exact observaţia preluată de D. Murăraşu. Ea este 
stupefiantă, inocentă la biograf, dar greu calificabilă la un medic. 

Când dr. Iszac credea că a inventat o nouă metodă de 
tratament, el, de fapt, încerca să reia una pe cale de a fi abando- 
nată în medicina Europei. Cura mercurială, aflăm de la dr. Vuia, 
se practica, pentru ameliorarea sifilisului, în Evul Mediu. La 
începutul secolului al XIX-lea, însă, specialiştii au pus tot mai 
mult în evidență nu numai ineficacitatea metodei, dar şi efectele 
nocive, mortale ale mercurului. La 1850, existau deja tratate în 
acest sens (de notorietate fiind al germanului Wunderlich, 1856), 
care interziceau cura mercurială la pacienţii sifilitici. Tocmai de 
aceea doi dintre iluştrii contemporani ai lui Eminescu, Nietzsche 
şi Guy de Maupassant, n-au fost trataţi cu mercur. Un neuropa- 
tolog ca A. Barbe, academician francez, avertiza, în 1949, că 
„Dacă există un medicament care nu trebuie întrebuințat în trata- 
mentul meningoencefalitei sifilitice (pgp) acesta e MERCU- 
RUL!!!”158 Şi psihiatrul nostru notează cu obidă: „Numai lui 
Mihai Eminescu i s-a făcut totul neindicat şi pentru faptul că nu 
avut lues cerebral, blestematul tratament cu injecții de mer- 
cur!!! 159 

Acum nu mai încape nici o îndoială: acela care i-a grăbit 
moartea lui Eminescu (psihică şi fizică) este doctorul Şuţu, 
medicul ales de T. Maiorescu pentru a-l vindeca pe poet. Doctorii 
Şuţu şi Vineş, precedați de Iszac din Botoşani (care, totuşi, s-a 
oprit din nefastul experiment înainte de a-l ucide!), ar fi trebuit 
să ştie, la aproape patru decenii de la publicarea primelor tratate 
moderne despre sifilis, nu numai despre efectele injecţiilor mer- 
curiale, dar şi despre contraindicarea lor. „Nu au nici o scuză - 
consideră Ovidiu Vuia - deoarece tabloul intoxicației cu mercur 
era descris încă în tratatele de prin 1850, în amănunţime. 
Doctorii de la Iaşi au cunoscut respectivele efecte, după cum am 
văzut au ştiut să întrerupă fricțiunile atunci când au apărut 


158 - Ovidiu Vuia, op. cit., p. 43. 
159 - Ibidem, p. 45. 

primele semne de hipersalivație şi dureri nevrotice, mă refer, în 
primul rând, la dr. Iszak. A susţine că medicii, adică dr. Şuţu, nu 
au ştiut, bieţii de ei, decât să se conformeze tratamentului vremii, 
este o aberaţie...”160 

La întrebarea cum de a fost posibilă aberaţia fatală, 
Ovidiu Vuia are o explicaţie absolut caritabilă. El o pune pe 
seama... ignoranței. E şi înspăimântător să gândeşti altfel. „Din 
păcate, dr. Şuţu nu numai că n-a fost informat asupra problemei 
dar nici nu cunoştea simptomele intoxicației cu mercur...” 
Aşadar, dr. Şuţu nu are nici o scuză, dar are o scuză! Logica 
aceasta îşi are dramatismul ei şi ea explică reacţia intempestivă a 
autorului la teza morţii civile a lui N. Georgescu. Fireşte, igno- 
ranța are o motivaţie convenabilă pentru toată lumea. Dar am 
dovedit, comentând nişte scrisori ale Harictei către Cornelia 
Emilian, că sora poetului ştia câte ceva despre primejdiile into- 
xicării. Şi ştia de la doctorul Iszac! Dar T. Maiorescu, cel care se 
lăuda, cum vom vedea, cu o imbatabilă competenţă, adusă la zi, 
în ce priveşte psihiatria? Cum de a putut informatul Maiorescu să 
aleagă un ignorant pentru tratarea poetului? El nu s-a arătat deloc 
nemulţumit de felul cum a fost tratat Eminescu la „Caritas”. 
Dimpotrivă, o nespecialistă ca Emilia Humpel, sora criticului, s- 
a neliniştit de la prima internare, nemulțumită de tratamentul 
doctorului Şuţu (ca şi Matei Eminovici, fratele poetului) şi a 
făcut tot ce i-a stat în putinţă să-şi convingă fratele ca Eminescu 
să fie trimis la Viena. Este de notorietate scrisoarea lui 
Maiorescu adresată Emiliei la 19/31 octombrie 1883. Acolo, 
Maiorescu are grijă să sublinieze: „Am găsit şi găsesc ducerea lui 
la Viena cu totul nefolositoare.” De ce? „Aşadar, eu ştiu că 
Eminescu a fost bine îngrijit la doctorul Şuţu şi mai ştiu că du- 
cerea sa la Viena este cu totul de prisos. El a trecut de la mania 
delirantă în aceea de demenţă.” 


160 - Ibidem, p. 47. Din pacate, aceasta aberatie este sustinuta, ca o 
scuza pentru medicii lui Eminescu, si astazi. De pilda, o face "candidul" George 
Muntean. 

Cum se vede, convingerea lui Maiorescu este de beton 
armat. S-a dovedit, însă, că ducerea la Viena l-a salvat, pur şi 
simplu, pe Eminescu din coşmarul delirului. Nimic nu garan- 
tează că „ignoranţa lui Şuţu” n-a provocat şi n-a agravat acest 
delir demenţial consemnat de Maiorescu. Ceea ce sesizează 
Maiorescu în scrisoare e de importanţă capitală, lucru neluat în 
seamă de nimeni până azi, inclusiv de Ovidiu Vuia, care, ţinând 
seamă de câte a făcut criticul pentru Eminescu, are permanent 
grijă (nu fără dreptate) să-l menajeze şi să-i aducă laudele pe 
care, altminteri, atâta lume i le-a adus de peste 125 de ani 
încoace, de când a publicat Direcţia nouă în poezia şi proza 
română (1872). 

Despre ce este vorba? Mai întâi, să arăt cum se considera 
Maiorescu: „bolile mentale sunt specialitatea studiilor mele... 
Psihologia şi latura ei patologică este, odată pentru totdeauna, 
specialitatea mea şi eu mă ţin «au courant». Ceea ce trebuie să 
facem pentru demenţi, diagnoza şi prognoza lor, înzestrarea 
caselor de nebuni şi altele, îmi sunt lucruri foarte cunoscute. Şi 
biblioteca mea este chiar foarte bogată în această materie. Tu ştii 
că eu nu mă laud cu ştiinţa mea şi nu-mi dau «des airs d'erudi- 
tion», dar ceea ce ştiu - ştiu.” Se poate deduce de aici că 
Maiorescu considera stabilimentul Şuţu ca răspunzând exi- 
genţelor moderne în materie de psihiatrie, de vreme ce l-a ales 
pentru vindecarea lui Eminescu. Dacă el, ca nepracticant, se 
ținea «au courant» cu noutăţile în neuropatologie, oare e posibil 
ca Şuţu să fi fost chiar atât de ignorant în domeniu, cum crede 
Ovidiu Vuia? Criticul ar fi observat, cu siguranţă, asta. Cu atât 
mai mult, cu cât el s-a ferit de diagnosticul lues cerebral, consi- 
derând psihoza lui Eminescu provenind dintr-o predispoziţie 
ereditară. Din cele spuse de Maiorescu, poetul a intrat la Şuţu ca 
psihotic maniacal şi a evoluat spre... demenţă: „EI a trecut de la 
mania delirantă în aceea de demenţă.” Uluitor lucru, asupra 
căruia, din păcate, Ovidiu Vuia nu se opreşte.!61 Ce grozăvie s- 


161 - O face, în schimb, spre confirmarea deontologiei profesionale, în 


volumul I din cartea tiparită în anul 2000. 

a întâmplat oare cu Eminescu la prima internare, de a mers din 
rău în mai rău, în pofida faptului că a fost bine tratat, cum 
pretinde Maiorescu? Demenţa pomenită de critic e tocmai starea 
de paralizie generală progresivă care nu mai dă nici o şansă 
pacientului, azvârlindu-l definitiv în vidul spiritual. De altfel, 
dezarmat de evoluţia stării poetului (de la psihoză maniacală la 
demenţă), Maiorescu ajunsese deja la convingerea că Eminescu 
este definitiv pierdut, că nimic nu se mai poate face cu dânsul ca 
om capabil de performanţe intelectuale. Există mai multe dovezi 
că Maiorescu, deşi n-a susţinut oficial diagnosticul sifilis, el şi- 
a însuşit, pe filiera Şuţu, chiar de la prima internare, diagnoza cea 
mai rea cu putință - demenţa, alt termen pentru paralizia gene- 
rală progresivă, utilizat de Şuţu însuşi în 1889. În buletinul medi- 
cal oficial al lui Şuţu din 1883 cuvântul demenţă nu apare. În 
schimb, este folosit pentru a descrie paralizia generală, în 1889. 
Medicul spune că poetul este atins de „alienaţie mintală în forma 
de demență.” 162 Dar acelaşi diagnostic îi este comunicat de Şuţu 
lui Maiorescu în 1883, de vreme ce criticul i-l comunică Emiliei 
Humpel direct, iar lui Eminescu ocolit, în clipa când poetul şi-a 
revenit. Dr. Nica observă că în scrisoarea către Eminescu (2/14 
februarie 1884), acolo unde vorbeşte de „meningită”, Maiorescu 
introduce pentru prima şi ultima oară „factorul organic dobândit, 
în declanşarea bolii” poetului, „ceea ce n-o va mai face mai târ- 
ziu, când accentul îl pune exclusiv pe tara ereditară.” 163 
Amănuntul poate să aibă o importanţă de care încă nu ne dăm 
seama. Altfel spus, la prima internare, avem confirmarea şi-n 
acest mod, Maiorescu hotăra pentru „sifilis”, ascunzându-se, în 
scrisori, sub cuvintele „meningită” şi „demenţă”. Dacă el a lăsat 
posterităţii mesajul clar asupra etiologiei ereditare, a putut-o face 
din două pricini diferite: primo - a vrut să nu lase asupra memo- 
riei poetului pata unei boli „compromiţătoare”; duo - ştia că diag- 
nosticul „sifilis” e fals şi, nerecunoscându-l în faţa posterităţii, se 


162 - Cf. Eminescu - înfasurat în manta-mi..., op. cit., p. 401. 


163 - Ion Nica, op. cit., p. 51. 

disculpa astfel în chip măiestru, aruncând vălul peste tratamentul 
ucigaş început la Şuţu chiar de la întâia „internare”. De aceea o 
asigura pe Emilia Humpel că poetul fusese bine îngrijit, deşi nu 
era aşa. Aceeaşi stare de spirit l-a determinat pe critic să-i scrie 
lui Gheorghe Eminovici, la 18/30 octombrie 1883, înainte de 
trimiterea poetului la Viena. Tatăl este anunţat că fiul va fi inter- 
nat pentru un an (în realitate, proiectul era de minimum doi ani!). 
Anticipând că trimiterea este fără perspectivă, Maiorescu 
prevede internarea poetului, ca irecuperabil, la Golia sau 
Mărcuţa, pentru tot restul vieţii: „Dacă nu se va îndrepta până 
atunci, va fi timpul să-l aşezăm la Golia sau Mărcuţa, ca pe un 
bolnav fără leac.”164 De aici credinţa lui nestrămutată că este 
inutilă trimiterea lui la Viena. Chiar şi atunci când tratamentul 
de la Ober Döbling l-a contrazis şi Eminescu şi-a redobândit, 
neaşteptat, facultăţile mintale, Maiorescu nu s-a putut desprinde 
de prima lui credinţă-ştiinţă. Există numeroase mărturii ale aces- 
tui scepticism maiorescian. 

Se ridică problema dacă prin demenţă (convenită, desig- 
ur, cu dr. Şuţu) Maiorescu înţelegea paralizie generală progre- 
sivă. Altfel spus, dacă Şuţu însuşi a pus această diagnoză înainte 
de trimiterea la Viena. E ciudată ambiguitatea relativă la ade- 
văratul diagnostic pus de Şuţu după 28 iunie 1883. Din datele 
existente, nu s-a putut stabili diagnosticul de paralizie generală. 
Asta l-a determinat pe Ovidiu Vuia să se oprească la anul 1886 
ca primă semnalare a acestui diagnostic. La cererea nu se ştie 
cuil65, dr. Şuţu a eliberat un certificat medical cu următorul 
conţinut: „No. 12535 / 11/83 / Subsemnatul doctor în medicină 
atest prin aceasta că dl. Eminescu adus în căutarea Institutului 
«Caritatea» din Bucureşti la 28 lunie 1883 de către Onor 
Prefectura Capitalei este atins de alienație mintală în forma 
«manie acutăy, stare care reclamă o căutare serioasă la un stabi- 


164 - Eminescu - înfăşurat..., p. 291. 
165 - Calin L Cernaianu, Conjuraţia anti-Eminescu, I, Edit. Semnele 

liment special. / Bucureşti, 5 iulie 1883 / Dr. Şuţu”. Acest certi- 
ficat medical, temelie a tuturor biografiilor, comportă o discuţie 
specială, neavând nici o garanţie asupra autenticităţii lui, în sen- 
sul de a fi fost cerut de o anume instituţie, cum lasă de înțeles 
Şuţu, spre justificare a „internării”. (Asupra chestiunii se va 
reveni). lată, însă, că dr. Ion Nica are o bănuială pe care el n-a 
putut-o certifica prin documente: „Este posibil ca tratamentul cu 
mercur să i se fi aplicat încă din 1884, o dată cu apariţia leziu- 
nilor pe gambe şi la Liman, dar lipsesc documente.”166 Cum 
lipsesc documentele, nu putem avea certitudinea unui asemenea 
tratament în 1884, la Iaşi, sau la Liman (1885). În schimb, s-a ivit 
o informaţie de ultimă oră, nevalorificată încă şi care, interpre- 
tată corect, ne-ar putea lumina asupra unor hăţişuri ca, de exem- 
plu, comportamentul lui Maiorescu în faţa evoluţiei bolii poetu- 
lui ca reverberaţie la frământările şi soluţiile curative ale doc- 
torului Şuţu. În context, există mai multe temeiuri să credem că 
Şuţu i-a aplicat tratament mercurial imediat după 28 iunie 1883. 
Faptul s-ar adeveri dacă ar exista o probă că diagnosticul parali- 
zie generală s-a ivit încă la prima internare de la „Caritas”. Un 
prim indiciu îl avem deja prin T. Maiorescu, în scrisoarea către 
Emilia, unde se vorbeşte de evoluţia spre demenţă. Faptul se ve- 
rifică printr-un document anunţat mai sus. Şi dacă în 1889 dr. 
Şuţu şi-a asumat tratamentul mercurial, de ce n-ar fi făcut-o de la 
bun început, de la prima internare? Un asemenea tratament 
(fricțiuni? injecții?) ar explica adâncirea stării de prostraţie a lui 
Eminescu până la ceea ce Maiorescu numea demenţă. Nici nu ne 
imaginăm cât se complică lucrurile şi la ce tragism incomensu- 
rabil a fost condamnat poetul în ziua de 28 iunie 1883. 

E momentul să invoc în ajutor scrisoarea medicului D. 
Boghean, de o importanţă decisivă pentru reconsiderarea ultim- 
ilor ani de viaţă ai poetului. Un scotocitor de manuscrise vechi la 
Biblioteca Centrală Universitară „M. Eminescu” din laşi, Liviu 
Papuc, a avut norocul să descopere în Fondul Petre Th. Missir o 

scrisoare primită de junimist de la medicul neurolog D. Boghean, 
trimisă din Viena în ziua de 1 februarie 1884 (stil vechi). D. 
Boghean era absolvent al Facultăţii „Regele Friedrich Wilhelm” 
din Berlin şi autor al unei teze de doctorat în neurologie (susţi- 
nută la 12 august 1880). La sfârşitul lui ianuarie 1884, Boghean 
se afla la Viena (de două luni), asumându-și şi misiunea, în cali- 
tate de specialist, să transmită Junimii informaţii menite a hotărî 
soarta lui Eminescu. 

Revin şi subliniez că, la trimiterea poetului în străinătate, 
Şuţu şi Maiorescu erau atât de edificaţi asupra imposibilității 
revenirii lui Eminescu, încât s-a planificat întreţinerea lui la Ober 
Döbling cel puţin doi ani. Este un alt amănunt căruia nu s-a dat 
importanță. Petre Missir, junimistul de la laşi, fusese însărcinat 
cu subscripţiile publice. În această calitate, el redacta un raport 
către Maiorescu, în septembrie 1883, cu titlul: Contribuțiile 
lunare ale „Junimei” pentru întreţinerea lui Eminescu într-o casă 
de sănătate la Viena pe timp de doi ani.!67 Rezultă de aici că 
Maiorescu pregătise terenul pentru îngrijirea unui bolnav nu 
atins de psihoză maniacală, ci de demenţă şi, din acest punct de 
vedere, decizia lui era corectă, fiindcă un asemenea nebun este 
irecuperabil. lar dacă nu-l considera aşa, înseamnă că alte motive 
cereau ținerea poetului departe de ţară atâta timp. 

Din scrisoarea doctorului Boghean, rezultă că el ţinea 
legătura cu medicii vienezi şi urmărea evoluţia bolii. De la 28 
iunie 1883 până la sfârşitul lui octombrie 1883 starea psihică a 
lui Eminescu s-a înrăutățit, determinându-l pe Maiorescu să se 
resemneze în sensul arătat mai sus. Total nemulțumită de ceea ce 
se-ntâmpla cu poetul, Emilia Humpel, intuind că ceva nu e în 
regulă, declanşează campania trimiterii la Viena. Dârzenia ei îl 
înduplecă pe Maiorescu să cedeze. Se iau toate măsurile „orga- 
nizatorice”, îndeobşte cele pecuniare. La 1 noiembrie 1883, 
Eminescu e trimis la Viena însoţit de Chibici-Revneanu, pri- 
etenul său. Pe la sfârşitul lui noiembrie soseşte la Viena şi D. 


167 - Cf. Augustin Z. N. Pop, Pe urmele lui Mihai Eminescu, op. cit., p. 
275. 

Boghean care, dincolo de probabilele interese private, are şi mi- 
siunea de a ţine legătura cu medicii Leidesdorf şi Obersteiner. La 
1 februarie 1884 se adresează lui Petre Missir printr-o scrisoare 
care e un veritabil raport asupra lui Eminescu, de o importanţă 
inestimabilă în momentul de față. Şi o face deoarece Missir i-a 
cerut expres date despre poet: „Şi acum să trecem la motivul 
principal al scrisorii tale.”168 Iar motivul principal are legătură 
cu „junimiştii aleşi” care trebuiau informaţi: „- Las la apercepţia 
ta plină de tact, dacă cele ce sunt constrâns, sper în interesul lui 
Eminescu, a-ți comunica aici sunt susceptibile a fi cetite în 
totalul «Junimei» întregi ori comunicate numai parțial unor juni- 
mişti aleşi, pentru un scop anumit”. Vrând-nevrând, constatăm, 
de la bun început, un anume ton „conspirativ”: „junimişti aleşi”, 
„pentru un scop anumit”. Aceste cuvinte nu sunt aruncate la 
întâmplare. „Aleşii” aveau un „scop” pe care nu trebuiau să-l 
cunoască junimiştii de duzină. Nu ştim care era acest scop, dar el 
se luminează în ansamblul demonstraţiei. Mă limitez, de aceea, 
să comentez mai departe informaţiile doctorului Boghean. El 
spune că a sosit la Viena cu două luni în urmă şi că l-a vizitat pe 
Eminescu imediat, deci pe la sfârşitul lui noiembrie, la aproape o 
lună de la internarea la Ober Döbling. L-a găsit într-o stare 
proastă, ca la Bucureşti. Era firesc de vreme ce în patru luni poe- 
tul evoluase de la psihoză maniacală la demenţă, lucru uluitor 
pentru primul diagnostic. Dr. Boghean vine la sanatoriu marcat 
evident de diagnosticul din ţară, pe care-l cunoştea, convins că 
bolnavul nu păstrează nici un contact cu realitatea. De aceea, nici 
nu dă cu ochii de Eminescu, ci stă de vorbă doar cu Obersteiner, 
de la care află că poetul îl confundă cu Heine, iar pe sine se iden- 
tifică când cu Buda, când cu un brahman indian, purtând o glugă 
pe cap „făcută din coperta crivatului”. Motivează că nu a dat cu 
ochii de poet, ci l-a observat de la distanţă, „pentru a evita orice 
emoţiune”. Ce înseamnă asta? Pe de o parte, conştiinţa unui 


168 - Reproduc citatele după Liviu Papuc, Despre Eminescu, în 
"Convorbiri literare", Iaşi, an. CXXXII, serie noua, nr. 7 (31), iulie 1998, pp. 2, 9. 

diagnostic foarte grav, pe de alta, desigur, Eminescu îl cunoştea 
pe Boghean şi ar fi putut reacţiona afectiv la vederea lui. Şi aici 
lucrurile apar destul de încurcate. De ce nu a avut curiozitatea un 
tânăr psihiatru să vadă cum reacţionează poetul în fața unui 
cunoscut? Las şi această întrebare fără răspuns. 

În continuare, mai aflăm un amănunt interesant. De când 
a sosit la Ober Döbling, „Agresiv nu fusese niciodată”. Curios, 
fiindcă Maiorescu îl prezenta doar în această postură şi fiindcă la 
Băile Mitraşewski, în ziua de 28 iunie 1883, Eminescu a fost pus 
în „cămăşoiul de forță” tocmai pe motiv de agresivitate. Mai 
mult, aflăm acum un lucru de prim ordin: după aproape o lună de 
la internare, medicii vienezi nu cunoşteau adevărata boală a lui 
Eminescu. Astfel se spulberă toate presupoziţiile relative la diag- 
nosticul stabilit la Ober Döbling: „Diagnoza nu era bine stabi- 
lită...” lar când, în sfârşit, medicii au stabilit-o şi au consemnat- 
o, ca prin minune, documentele au dispărut grație cuiva de la 
Ministerul de Externe român din Viena, după relatarea lui I. 
Grămadă. De ce nu trebuia să se cunoască diagnosticul stabilit de 
vienezi? Nu cumva pentru că el nu corespundea cu cel vehiculat 
oficial şi ar fi pus într-o lumină proastă interesele de stat 
(Ministerul de Externe) şi pe anumite persoane precum 
„junimiştii aleşi”? Iar acest diagnostic, după analizele întreprinse 
de Jon Nica şi Ovidiu Vuia, nu era nicicum paralizia generală 
progresivă. Or, de la Bucureşti, Eminescu plecase cu demenţă, 
iar în limbaj mai adecvat - paralizie generală progresivă. De 
aceea, derutaţi, Obersteiner şi Leidesdorf au stabilit atât de greu 
un diagnostic. Trebuie corectată opinia acreditată proaspăt de dr. 
Vuia că diagnoza de paralizie generală a fost pronunţată întâia 
oară în 1886, la laşi. Acum există dovada că de la Bucureşti, din 
toamna lui 1883, s-a pronunţat acest diagnostic şi transmis celor 
de la Viena. lar dacă el a fost asociat de către Şuţu cu tratamen- 
tul casei - mercurul - se limpezeşte de ce Eminescu a fost distrus 
mai întâi psihic şi apoi fizic, la ultima internare la „Caritas”. 
Putem fi, deci, siguri că Maiorescu înţelegea prin demenţă ceva 
apropiat de paralizia generală. Situaţia este descrisă, fără dubii, 
de D. Boghean: „Diagnoza nu era bine stabilită, se credea că ar 


90 Theodor Codreanu 


fi fost «Progressive Paralehse des Irren - Afecţiune progresivă 
specifică nebunilor» şi se aştepta o schimbare, numai pentru a se 
putea confirma această dyagnosă ori modifica.” Întrucât vine de 
la un specialist, ne aflăm în faţa celei mai importante informaţii 
cu privire la boala lui Eminescu din perioada „Caritas” - Ober 
Döbling. Ea confirmă dilema în care se zbătea Maiorescu. lar 
dacă s-a vehiculat dinspre „Caritas? ideea paraliziei generale 
progresive, era firesc ca vienezii să recurgă la o lungă aşteptare- 
investigaţie spre a se lămuri de adevăr. Acesta este un merit de 
veritabili specialişti şi rezultatele s-au văzut. De aceea, 
Obersteiner, într-o scrisoare către Maiorescu, vorbeşte, atunci 
când revenirea poetului a contrazis categoric diagnosticul stabilit 
la Bucureşti, despre „un caz unic”, fiindcă, într-adevăr, a fost un 
caz unic ca un paralitic să ajungă la plinătatea facultăţilor 
mintale. Dr. Boghean îi aminteşte lui Missir că ideea paraliziei 
generale a circulat printre junimişti, în ţară, şi ea a fost transmisă 
medicilor vienezi pe filiera „junimiştilor aleşi”. Faptul are o sem- 
nificație extrem de gravă şi atestă o campanie de popularizare a 
unui diagnostic de irecuperabil în fața opiniei publice. Ca spe- 
cialist, cazul Eminescu i s-a părut dubios lui Boghean şi el a pur- 
tat discuţii, în acest sens, cu unii junimişti: „Mă exprimasem 
îndată la doi sau trei junimişti - junimişti încă, pe cât ştiu eu - că 
de se confirmă suszisa dyagnosă casul era prognostic tare dubios, 
deşi sonaţiunea [?] tare rară era de tot esclusă.” Insist: dacă de 
la „Caritas” Eminescu a plecat cu diagnosticul paralizie generală, 
nimic nu ne împiedică să presupunem că, încă de pe acum, i s-a 
aplicat tratamentul mercurial în măsură să-l intoxice şi să-i dis- 
trugă sistemul nervos şi numai robusteţea nativă a făcut ca să-şi 
revină spectaculos la Ober Döbling, unde, pur şi simplu, a fost 
întrerupt ucigaşul „tratament”. Evident, asta ar putea rămâne, în 
economia acestui studiu, la stadiul de deducție logică,169 dacă n- 
ar exista şi alte indicii. 


169 - Dar recitită cu alt ochi şi corespondenţa lui C. Popazu duce spre 
aceleaţi concluzii. Scrisorile către Maiorescu atestă ca atât C. Popazu, cât şi 

că lupta medicilor se dădea pentru diagnostic. Când, la patru zile de la 
internare, Eminescu a intrat într-o criza puternică, C. Popazu bănuieşte imedi- 
at că e vorba de "un atac de paralizie cu crampe". Spre surprinderea sa şi a 
vienezilor, atacul a durat foarte puţin si "a trecut fără să lase urme", ceea ce-l 
duce la concluzia că e vorba de o falsă paralizie sau că adevaratul atac n-a sosit 
înca: "Trebuie încă aşteptat, căci e posibil ca să urmeze o paralizie, pâna acum 
nu se poate observa nimic". Nedumerit, Popazu se întreabă cum s-o fi manifes- 
tat Eminescu la Bucureşti, deoarece aici are momente de linişte: "Nu ştiu cum 
era Eminescu în internatul din Bucureşti. Mi se pare ceva mai liniştit”. Se vede 
obligat să spună că dr. Obersteiner era, de asemenea, nedumerit, fiindcă a 
sesizat că poetul, chiar de la internare a avut momente "mai bune, când e con- 
ştient de starea în care se află - devine melancolic şi de tot liniştit". (Scrisoarea 
din 26 noiembrie 1883). Straniu, deoarece, deşi informat de C. Popazu, în 
scrisoarea pe care i-o adreseaza poetului în ianuarie 1884, Maiorescu îi spune 
că a avut "un delir continuu de peste 5 luni"! 

Mai precizez ca dr. Ion Nica aprecia şi el că atacurile suferite de 
Eminescu în 1889 semănau cu o pseudo-paralizie şi acestea aveau drept cauză 
intoxicația mercurială. Nu cumva pseudo-paralizia constatată de Popazu avea 
aceeaşi cauza? Nu cumva Şuţu îl tratase cu mercur de la prima internare? Şi de 
ce a ascuns acest lucru? Asemenea atac violent, ne reamintim, consemnase şi 
Harieta după a patra fricţiune cu mercur. Şi nu asemenea simptome i-au creat 
lui Maiorescu convingerea ca poetul devenise irecuperabil, vazându-l evoluat 
de la manie acută la demența? 

La 28 decembrie 1883, acelaşi Popazu, tot uimit, transmitea criticului: 
"Atacul [pe] care l-a avut, se vede ca n-a fost paralizie, căci dupa atâtea săp- 
tamâni a rămas fără urmaşi". Şi continua să dea informaţii despre "momente 
mai limpezi", răspunsuri "destul de bune". Ba consemnează un amănunt sur- 
prinzător care aminteşte de vechea luptă a poetului cu boala. Poetul motiva dr. 
Obersteiner că se mişca mult prin sanatoriu pentru a întoarce astfel ceasornicul 
stricat al vieţii. Poetul se considera "ca un ceasornic, care pâna e întors merge; 
aşa şi el trebuie să umble şi să vorbească mereu pâna când nu mai poate". 

Scrisorile din ianuarie şi începutul lui februarie sunt cu totul favorabile 
evoluţiei sănătăţii. La 9 februarie 1884: "vorbeşte clar şi mi se pare că memo- 


ria i-a rămas neatinsă", ceea ce în cazul paraliziei nu e posibil. 

C. Popazu s-a arătat nedumerit de situaţia lui Eminescu 
încă de la sosirea la Viena şi i-a cerut prezentarea concluziilor 
medicale ale lui Şuţu în scrisoarea din 8 octombrie 1883 (a-i 
„arăta care este diagnosa făcută”). Răspunsul, deşi ne-a rămas 
necunoscut, n-a putut fi decât sifilis, de vreme ce în următoarea 
corespondenţă a lui Popazu se scrie că medicii au hotărât să nu 
continue cura antisifilitică: „În tot cazul, cred că mai întâi de 
toate va fi de lipsă o cură anti-syphilitică”. Recent, Călin L. 
Cernăianu a mai comentat şi o altă dovadă asupra tratamentului 
executat de Şuţu. Este vorba de notita dr. Obersteiner cuprinsă în 
„sumarul din povestea bolii Domnului Eminescu Mihail” dată 
publicităţii de I. Grămadă în articolul Mihail Eminescu (1914), 
tradusă din germană astfel: „în sanatoriul Dr. Souzo este tratat de 
vezicătoare, băi de picioare, chloral, morfină, iodură de potasiu”, 
pansamentul „cu vezicătoare” făcându-se cu „alifie mercurială 
(cinereu)”. Mai mult, traducerea din germană a lui I. Grămadă a 
termenului chloral nu e fidelă, fiind, de fapt, clorură mercurică, 
administrată pe cale digestivă şi prin băi. [Dar doctorii V. Bianu 
şi I. Glăvan, la începutul secolului al XX-lea, atrăgeau atenţia că 
„nu trebuie să uităm că nu e bine să punem în băi de metal soluţi- 
uni mercuriale (sublimat corosiv)”]. De asemenea, se ştie sigur 
că iodura de potasiu se utiliza „în combaterea sifilisului prin 
tratamente mixte”, ceea ce „întăreşte ideea că, de fapt, «chloral» 
definea un compus al mercurului.”170 

După comentariul acesta şi al corespondenţei lui C. 
Popazu, atrag atenţia că nu numai ele vorbesc în spiritul scrisorii 
lui D. Boghean, ci şi un alt document - raportul anonim redactat 
la moartea poetului şi publicat, cu comentarii, de către George 
Potra. Anonimul (bănuit a fi N. Tomescu, dar care, reamintesc, e 
însuşi Şuţu!)) a fost de faţă la autopsia făcută de doctorii 
Alexianu (Alecsianu) şi Şuţu, în amfiteatrul Spitalului 
Brâncovenesc, la 24 de ore de la decesul poetului. Ea ar fi venit 


170 - Călin L. Cernăianu, Conjurația anti-Eminescu, II, Edit. Semnele 

„să confirme diagnosa făcută în timpul vieţii (care?, n. n.), 
punând sub ochii asistenţilor toate leziunile anatomo-patologice 
ale periencefalitei difuse cronice.”171 Cum raportorul exclude 
sifilisul, el îl confirmă pe Ion Nica, cel care vorbeşte pentru ulti- 
ma fază a bolii de „pseudo-paralizie”, cauzată de intoxicația 
gravă cu mercur. Numai că respectiva pseudo-paralizie a fost 
interpretată greşit ca fiind de origine sifilitică şi eroarea a fost 
lăsată să circule oficial de către însuşi dedublatul Şuţu, de Gh. 
Marinescu şi de către alţii. De aceea, medicul „anonim” n-a avut 
curajul să-şi semneze raportul, pentru a nu se contrazice, pe sine 
- cel de la lumina zilei. Concluziile polemizează direct cu punc- 
tul de vedere oficial, adoptat şi de biografi: „S-a zis că Eminescu 
a devenit alienat în urma unei maladii sifilitice ce l-ar fi isbit 
acum 10-12 ani (cu alte cuvinte, prin 1877-1879!, n. n.). Eroare. 
/ Eminescu n-a fost sifilitic. Ideia aceasta s-a născut din doctrina 
eronată ce profesa o şcoală germană că paralizia generală este 
totdeauna o manifestaţiune sifilitică, tot aşa de neadevărată ca 
aceea care susține că toate sclerosele cerebro-spinale sunt de 
origine sifilitică”. 

Textul acesta este de o însemnătate excepţională. El 
explică de ce Şuţu şi Maiorescu l-au considerat, de la bun 
început, irecuperabil pe Eminescu, client pentru tot restul vieţii 
la Mărcuţa sau Golia. Ei au interpretat prima criză a poetului 
drept „paralizie generală” cauzată luetic. Va să zică exista, în psi- 
hiatria germană a vremii, un curent care considera că orice simp- 
tom de „demenţă” (paralizie) nu poate fi decât sifilitică. Iar 
Eminescu a fost victima acestui mod de abordare a psihozelor. 
Germanofilul Maiorescu nu putea face excepţie. Şi el, şi Şuţu au 
adoptat acest punct de vedere. Rămâne, însă, o contradicţie 
stranie: aceeaşi şcoală germană nu mai recomanda, de la 1850, 
tratamentul cu mercur pentru sifilisul cerebral. De ce nici 
Maiorescu, nici Şuţu nu cunoşteau faptul? 


171 - Gheorghe Sărac, Documente..., op. cit., p. 116. 

În fine, un ultim argument că, imediat după 28 iunie 1883, 
i s-a administrat mercur. Amănuntul e furnizat chiar de familia 
Maiorescu. După întoarcerea din voiajul de concediu din străină- 
tate, vizitându-l fugitiv şi pe poet, Maiorescu notează, reprimân- 
du-şi cu greu dezgustul, că „bolnavul” scuipa în toate părţile. 
Scuipatul revine şi în relatarea Liviei, fiica mentorului jinimist, 
care şi-a însoţit părintele la Gara de Nord cu ocazia plecării lui 
Eminescu la Ober Döbling. Or, mare surpriză, salivaţia puternică 
e produsă tocmai de intoxicația cu mercur, aşa cum ne asigură 
doctorul I. Nica! 

Însă Maiorescu şi-a luat şi alte măsuri de precauţie spre a 
motiva cura mercurială. Avea nevoie de o confirmare de la Ober 
Döbling şi, iată, ea pare să existe. În 1964, G. Călinescu a tipărit 
în Revista de istorie şi teorie literară un document, pe care îl reia 
George Muntean în antologia sa de „o sută de documente noi” de 
la Editura Eminescu (2000), folosindu-l ca probă indiscutabilă a 
sifilisului eminescian. De la Bucureşti, Maiorescu l-a însărcinat 
pe C. Popazu să-l determine pe Leidesdorf să se pronunţe în 
legătură cu diagnosticul, după cum am văzut. La 4 decembrie 
1883, Popazu îi dă de ştire că a primit o epistolă de la Leidesdorf, 
pe care i-o şi expediază imediat. George Muntean crede că epis- 
tola lui Leidesdorf este chiar biletul dat publicităţii în 1964 de 
către Călinescu: „Este scrisoarea către C. Popasu a unuia dintre 
medicii sanatoriului în care era internat Eminescu, dacă nu va fi 
chiar Leidesdorf”. Dar iată conţinutul: „Domnia voastră, / 
Domnul Eminesco suferă de o stare maniacală cu accese, a cărei 
cauză trebuie căutată într-o boală luetică. / În consecinţă nu este 
exclusă o posibilă ameliorare sau vindecare parțială. / Al dvs. 
devotat”. 

Chestiunea e că misteriosul bilet anonim e menit să răs- 
toarne raportul lui D. Boghean, pe care Maiorescu, desigur, îl va 
cunoaşte. Dacă nici pe 1 februarie 1884 medicii vienezi nu erau 
siguri de diagnostic (sau, mai bine zis, erau, dar nu în sensul con- 
cluziilor de la Bucureşti), oare cum de s-au încumetat ei să con- 
firme, cu mult mai devreme, diagnoza de care se uzase în rândul 
„junimiştilor aleşi”? Biletul acesta devine dintr-o dată proble- 

matic şi este meritul lui Călin L. Cernăianu de a-l fi disecat 
aproape „chirurgical”, dovedind că este o măsluire a lui 
Maiorescu, ca atâtea altele (pe care le voi discuta în paginile 
următoare), privitoare la cazul Eminescu. În primul rând, trezeşte 
suspiciuni lipsa datei şi cea a semnăturii, ca şi formula de 
adresare către Popazu. George Muntean presupune că Leidesdorf 
nu ar fi cunoscut numele vărului lui Maiorescu, ceea ce este de 
domeniul fanteziei, întrucât Popazu precizează că respectivul i-a 
trimis acasă scrisoarea. Apoi, i-a cerut o certificare medicală de 
specialitate, el însuşi fiind medic, iar nu o simplă presupunere 
exprimată într-un limbaj de amator. Trezeşte bănuială că 
Maiorescu nu a consemnat în jurnal biletul acesta, deşi proceda 
astfel cu documentele importante. Pe de altă parte, în nici un alt 
document doctorii vienezi nu i-au franțuzit numele poetului - 
Eminesco, faptul fiind o greşeală a măsluitorului. Culmea, la rân- 
dul lui „restituitorul” (George Muntean) falsifică biletul scriind 
„stare maniacală cu accese”, în original neexistând cu accese! 
Dar ştim că mania cu accese a fost obsesia statornică a lui 
Maiorescu, contrazisă de multe mărturii, inclusiv de D. Boghean. 
Şi de combinaţia „posibilă ameliorare” era nevoie, spre a reflec- 
ta revenirea stării psihice normale, care s-a produs la Ober 
Döbling. La fel de ciudat e că, deşi ar fi ajuns şi ei la „boală lueti- 
că” (sintagmă lipsită de profesionalism psihiatric!), Leidesdorf şi 
Obersteiner nu au recurs la tratament antisifilitic, cum confirmă 
deopotrivă C. Popazu şi D. Boghean. Aşa se şi explică revenirea 
spectaculoasă a sănătăţii lui Eminescu. O altă ciudățienie e că 
presupusul autor amestecă literele gotice cu cele latine, ceea ce e 
greu de înţeles la un nativ de limbă germană. Dar cea mai stranie 
faptă e că, pusă alături de scrisul lui Maiorescu, grafia cuvântu- 
lui Eminesco la presupusul Leidesdorf seamănă izbitor cu grafia 
criticului, oricât s-ar fi străduit să-şi falsifice scrisul.!72 
Plastografie eşuată? 


172 - A se vedea facsimilele puse la dispozitie de Călin L. Cernăianu pe 


ultima coperta interioara din Conjurația anti-Eminescu, nr. 2. 

Concluzia inevitabilă e că altă scrisoare a trimis 
Leidesdorf lui Popazu (cu siguranţă, semnată şi în termeni profe- 
sionali), dar că această scrisoare ajunsă la Maiorescu n-a conve- 
nit, de unde şi tăcerea asupra ei, în locu-i apărând acest bilet 
inabil confecţionat! 173 


173 - Pentru amanunte, confer Călin L. Cernăianu, Conjuraţia anti- 
Eminescu, Il, pp. 68-71. 

8. BOGHEAN VERSUS ISZAC 


Dacă, până mai deunăzi, nu aveam dovezi directe că trata- 
mentul cu mercur i s-a aplicat înainte de 1887 (deşi dr. Nica 
bănuia că asemenea soluţie fusese aleasă încă din 1884, iar noi 
susţinem că de la prima internare, iunie-iulie 1883), în schimb, e 
sigur că Maiorescu a avut cunoştinţă şi a susţinut diagnosticul de 
„demenţă”, cu substrat organic, de la bun început, care a fost 
indus (pe filiera profesională a lui Şuţu) nu numai medicilor 
vienezi, dar şi celor din Iaşi şi Botoşani (Iuliano, Bogdan, Iszac). 
Primii doi, aleşi să hotărască ce-i de făcut cu Eminescu în toam- 
na lui 1886, vorbesc, dintr-o constatare superficială, de „accese 
acute, produse probabil de gome syphilitice la creer şi exacerbate 
prin alcoolism.” 174 Cuvântul probabil arată de la sine că e vorba 
de o simplă bănuială, iar nu de o certitudine. În schimb, certi- 
tudinea e prezentă la Francisc Iszac, iar aceasta e certificată, de 
la Bucureşti, de Maiorescu şi Şuţu. Dermatologul nu s-a decis de 
capul său pentru „sifilis” (fiindcă nici nu avea competenţa). Din 
corespondența Harietei, rezultă că lIszac făcea deplasări la 
Bucureşti, unde se întâlnea cu Maiorescu (şi, probabil, cu Şuţu), 
ținându-i la curent cu mersul bolii. Mai aflăm că Iszac purta 
corespondenţă cu Maiorescu. Este limpede că tratamentul cu 
mercur era cunoscut şi aprobat de la Bucureşti. 

Iszac nu are nici o îndoială că ulceraţiile de pe picioarele 
lui Eminescu sunt de natură sifilitică. El nu-l considera pe poet 


174 - Ibidem, p. 13. 

bolnav psihic, etiologia bolii fiind organică. Paradoxal, concluzia 
aceasta, pe care el o trăgea din observarea gândirii poetului, era, 
parţial, adevărată, dar se înşela asupra sifilisului, necunoscând că 
înrăutățirea stării psihice o producea chiar el, prin intoxicare. Sau 
dacă o cunoştea, spera, cum zice Harieta, să-l dezintoxifice prin 
„băi”, care să „evapore” mercurul. Nodul gordian al chestiunii îl 
constituie bubele, care au creat, alături de prima criză, toate con- 
fuziile. Originea acestor ulceraţii, care apar cu ani în urmă, este 
şi astăzi obscură, dar adepţii luesului le-au luat ca argument. 
Doctorul Ion Nica spune că, din datele existente, boala lui cro- 
nică de picioare este „neidentificată încă” şi „ar fi putut fi foarte 
simplu o tulburare trofică la nivelul gambelor sub forma unor 
ulcere varicoase, şi nu a unor gome cum s-a incriminat.”175 De 
altfel, aceste „bube” erau tratate de poet cu băi, medicii reco- 
mandându-i şi tablete cu fier, nicicum mercur. Dr. Wilhelm 
Kremnitz nu le-a identificat niciodată ca fiind de natură sifilitică. 
Gomele luctice se întind pe tot corpul, or, la Eminescu, acestea 
nu s-au extins nicicum din zona gambelor.176 Povestea bubelor 
este descrisă astfel de Slavici în Amintiri: „El s-a îmbolnăvit în 
cele din urmă, o boală care mie îmi părea foarte primejdioasă: i 
se umpluseră fluierele picioarelor de nişte bube urâte care se 
întindeau. D-rul Kremnitz, care ţinea mult la el, l-a examinat însă 
şi ne-a încredinţat că bubele acelea sunt cu desăvârşire nevino- 
vate, că le au adeseori oamenii care trăiesc în mizerie şi că se vor 
vindeca ele de ele după ce Eminescu va fi trăit un timp oarecare 
mai regulat”.177 Într-adevăr, ducând un astfel de trai chiar în vara 
lui 1878, la Floreştii Gorjului, Eminescu s-a vindecat rapid de 
supărătoarele bube. Însă Iszac a găsit de cuviinţă să le califice 
drept gome sifilitice, inoculând Harietei credința că boala poate 
fi eradicată complet cu metodele lui. 


175 - Ion Nica, op. cit., p. 246. 

176 - Problema ectimei de pe picioarele lui Eminescu este dezbătută şi 
de Călin L. Cernăianu în Conjurația anti-Eminescu, II, pp. 4-11. 

177 - I. Slavici, Amintiri, E. P. L., Bucureşti, 1967, p. 116. 

La 1/13 iunie 1887, Harieta scria că Mihai se află „sub o 
cură foarte serioasă fricțiuni cu mercur într-o cantitate enormă 
iod de 6 ori pe zi. Doctorii mă asigură că în 15 zile mi-l va da 
cum a fost venit de la Neamţ”. Dar efectul este contrar şi, dispe- 
rat, Iszac măreşte doza de la 4 la 7 grame. Pe 20/2 iunie/iulie 
1887, terminase opt fricţiuni şi mai rămăseseră de făcut patru a 7 
grame, după care ar fi trebuit să urmeze băi de „evaporare” a 
mercurului la Lacul Sărat. La a patra fricţiune supradozată, poe- 
tul a avut o criză care a înspăimântat-o pe Harieta, încât aceasta 
a căzut la pat de supărare!78. Speranţa de a putea merge la băi nu 
se realizează, deşi Harieta descrie clipe de ameliorare, graţie 
cărora aduce elogii lui Iszac, comparându-l cu Iisus. În realitate, 
efectele sunt dezastruoase şi Iszac e pus într-o mare încurcătură, 
fiind somat de medicii adversari ai tratamentului cu mercur să 
curme cura. 

Aici e cazul să revin la dr. D. Boghean. Analizându-i 
scrisoarea, dr. Vuia apreciază şi el, în cartea din 2000, că aceas- 
ta face lumină definitivă asupra diagnosticului de la Ober 
Döbling, în limbajul medical al vremii, încă destul de confuz, dar 
care arată că Obersteiner n-a decis pentru sifilis cerebral, ci ar fi 
confirmat diagnosticul de psihoză maniaco-depresivă pus de 
Şuţu şi „în parte de Maiorescu”, în iulie 1883. Faptul e de discu- 
tat, fiindcă dacă venea de la Bucureşti cu această simptomatolo- 
gie, de unde ideea de a-l suspecta de paralizie generală progre- 
sivă? Boghean, dimpotrivă, afirmă că, la Bucureşti, fuseseră dis- 
cuţii între „junimişti aleşi” cu privire la sifilis, iar Maiorescu o 
confirmă când vorbeşte de „demenţă”. Ovidiu Vuia însuşi se 
miră de pretenţiile de cunoscător ale lui Maiorescu: „Nu ştiu de 
unde a luat el respectiva denumire dar în contextul dat era mai 
mult decât nepotrivită. Cuvântul «demenţă» se apropie de îmbol- 
năvirea organică, ori (sic!) psihozele endogene nu evoluează spre 
demenţă ci spre cronicizarea unor simptome|,] ceea ce înseamnă 
o mare diferență”!79. Altfel spus, Maiorescu, deşi era adeptul 


178 - Gheorghe Sărac, Documente..., op. cit., pp. 30-31. 
179 - Ovidiu Vuia, op. cit., p. 94. 

teoriei ereditare, se dezvăluie, în context, ca adept al etiologiei 
sifilitice. Împotriva acesteia se exprimă D. Boghean. Şi Ovidiu 
Vuia regretă că acest medic nu s-a implicat şi mai târziu în 
luminarea adevărului despre boala poetului şi în tratament. Vuia 
crede că la laşi Eminescu a pierdut legătura cu medici de felul lui 
Boghean şi Popazu, care ar fi putut interveni în diagnosticarea şi 
tratarea corectă.180 

Dacă în ce-l priveşte pe Popazu ruptura se confirmă, în 
cazul Boghean, nu. lar acestui fapt nici un biograf nu i-a dat 
atenţie. Îndeobşte, doi tineri medici, D. Boghean şi Grigore 
Focşa, vor urmări evoluţia bolii poetului la Botoşani şi vor 
deveni principalii adversari ai tratamentului şi ai diagnosticului 
instituite de Fr. Iszac. 

După întâia tranşă a curei mercuriale dispuse de Iszac, 
şase medici din laşi şi Botoşani sunt convocați la un consiliu, 
unde îl somează pe bătrânul dermatolog să înceteze tratamentul, 
avându-se dubii serioase şi în ce priveşte diagnosticul. 
Evenimentul poate fi localizat la începutul lui iunie 1887, fiind- 
că Harieta îl consemnează în scrisoarea din 20/2 iunie/iulie, când 
deja fuseseră executate opt fricțiuni a 7 grame de mercur. Or, 
acel consiliu se instituise tocmai spre a nu se continua cura. Trei 
zile mai târziu, Harieta revine, într-o altă scrisoare, asupra acelui 
consiliu, convinsă că medicii îi vor răul lui Mihai, fie din invidie, 
fie că vor să „facă şcoală” cu pacientul: „De cum v-am scris c-au 
ținut şese medici consiliu, de s-ar putea aplica şepte grame de 
mercur; ei s-au retras. Isac a zis că dă garanţie de sănătatea lui 
Eminescu”181. Cum nu era vorba de o simplă „spălare pe mâini”, 
Harieta îi atacă din nou pe doctorii ieşeni: „Ei au voit să facă 
practică cu dânsul, cu siguranță! Doctorul Isac a plecat azi la 


180 - "După întoarcerea sa la Iaşi în 1884, a fost lăsat în pace de medici, 
dar să reținem că a pierdut orice raport cu Obersteiner, ori unul din medicii mai 
tineri ca Popazu sau chiar Boghean ar fi putut să-l ajute mai ales în situaţiile 
care vor interveni în viitor" (p. 95). 


181 - Gheorghe Sărac, Documente..., p. 34. 

cinci dimineaţa la Viena. Mi-a promis că, cum va ajunge, mi-a 
scrie cu care doctor l-a consultat şi ce rezultat a luat” 182., 

Dacă în iunie 1887 poetul a fost internat în spitalul din 
Botoşani, sub îngrijirea lui Iszac, starea sănătăţii înrăutățindu-se, 
la începutul lui iulie, însoţit de doctorandul Grigore Focşa, este 
trimis la laşi pentru consult medical. Comisia este alcătuită din 
medicii Th. Filipescu, G. Otremba, E. Riegler, C. Botez, V. G. 
Negel, care, spre a curma dezastrul, hotărăsc trimiterea la Viena. 
Pe 15 iulie 1887, poetul pleca din Gara de Nord însoţit de 
Grigore Focşa, I. Ciurea şi D. Boghean. Trebuie spus că 
deplasarea la Viena a fost posibilă datorită fondurilor strânse de 
fiica Corneliei Emilian. La Viena, este consultat de Isidor 
Neumann, Herman Nothnagel şi Th. Meynert, care constată 
eroarea tratamentului de la Botoşani şi hotărăsc pentru băi la 
Halle, spre disperarea lui Iszac.183 Intrigat, Iszac însuşi se 
deplasează la Viena spre a vedea cum stau lucrurile, deoarece 
considera întreruperea curei sale ca pe o nenorocire. 

Ce se întâmplase? Iszac nu ţinuse cont de avertismentul 
celor şase medici şi a trecut la o doză mărită, evident, fără rezul- 
tate pozitive. Pe 2 august, Harieta e nevoită să admită necesitatea 
celor 30 - 35 de băi de la Halle şi aminteşte că dr. Boghean a scris 
că numai constituţia robustă a poetului şi îngrijirile ei deosebite 
l-au salvat: „Cum scrie domnul Boghean este foarte drept, 
adăugând părerea mea că, constituţia lui poate l-a ajutat pe lângă 
îngrijirea mea şi influența morală, de care nu cred că se va îndoi 
nimeni”184. E ciudat că Iszac nu s-a lăsat convins nici de consi- 
liul de medici de la Halle, la întoarcere, strecurând iarăşi îndoiala 
şi-n sufletul Harietei. Ea îi acuză pe Boghean şi pe Focşa că 
susţin „poveşti” în legătură cu boala poetului, iar „ceia ce scrie 
Boghean este iarăşi un neadevăr deplin. Doctorul Isac mi-a spus 
că băile au să-i facă foarte reu, fizic şi moral, depărtat de 


182 - Ibidem, p. 37. 
183 - Vezi şi Opere, XVI, p. 739. 
184 - Ibidem, p. 38. 

mine”185. În 12/24 septembrie 1887, este şi mai înverşunată 
împotriva celor doi medici. Iszac hotărâse, peste capul celor de 
la Halle şi de la Iaşi, că tot cura mercurială e salvarea. Iszac - 
scrie Harieta, după întoarcerea poetului de la Viena - a plecat el 
însuşi să-i întrebe pe vienezi, convins că e necesară o nouă cură, 
„numai diferenţa cu gradul de mercur, de jos în sus urcat. Sper 
că-l voi vindeca şi a da Dumnezeu ca poveştile lui d-nu Boghean 
şi Focşa vor rămânea tot poveşti”186. 

Aşadar, botoşăneanul preconiza o mărire a dozei peste 7 
grame! Pe 15 septembrie 1887, s-a întors de la Halle şi a venit 
chiar a doua zi să-l vadă pe Eminescu: „Tot cu părerea dinainte 
a remas - transmite Harieta Corneliei Emilian -, că are să se vin- 
dece cu totul, zicându-mi că va da cu numele lui un articol, 
descriindu-i toată boala şi că profesorii ce l-au căutat sunt în cea 
mai mare eroare, zicând că ar fi bolnav cu mintea. Că Isac are 
reson, este probabil cu totul. (...) Mare dorință am să aibă vre 
unul din Comitetul lui vr-un interes în Botoşani, să-l vadă, ş-apoi 
s-ar convinge că numai ticăloşia de sifilis îl face să îndure 
atâta”187. (Repet: Harieta, prin Iszac şi din proprie experienţă, ne 
transmite două date fundamentale - Eminescu nu era nebun, iar 
tratamentul antisifilitic se datora interpretării total eronate a 
ectimei de la picioare ca fiind de natură luetică). 

Adevărul e că la Halle starea poetului s-a ameliorat con- 
siderabil. Pe 11 august 1887, Curierul român din Botoşani scria: 
„Sănătatea poetului Eminescu a început a se îmbunătăţi simţitor. 
El se află tot la băile Hall şi e aproape îngrijit de d. Grigore 
Focşa, doctorand din laşi. D-rii Raber şi Pollac sunt medici 
curanţi ai poetului nostru”. La Halle, poetul a stat până la 31 
august, fiind adus la Botoşani de acelaşi Focşa. Oboseala poetu- 
lui de pe drum a fost luată de Fr. Iszac drept confirmare a erori- 
lor medicilor vienezi şi ieşeni, fapt indus şi Harietei. 


185 - Ibidem, p. 40. 
186 - Ibidem, p. 41. 
187 - Ibidem, p. 42. 

Rezultă, fără motiv de tăgadă, că nici Nothnagel şi nici 
ieşenii Boghean şi Focşa n-au admis ipoteza sifilisului, cu atât 
mai puţin tratamentul. Nu se confirmă aprecierea doctorului Vuia 
că, la întoarcerea de la Viena, Iszac s-a mai potolit, întrerupând 
experimentul său. După 15 septembrie, nu numai că n-a curmat 
teribila intoxicare, dar a început o nouă serie de 50 de fricțiuni cu 
mercur, în doză mărită, câte trei pe zi! Ceea ce este de-a dreptul 
demenţial. Pe 18/30 octombrie 1887, într-o altă scrisoare, 
Harieta o anunţă pe destinatară că „fricțiunile în număr de cinci- 
zeci le mântui Mercuri. Băi de pucioasă tot trei pe zi, numai cu 
constipaţia este o muncă mare şi pentru el şi pentru doctor. Isac 
are mare speranţă să iasă din mâna lui cu totul sănătos”188. 

Intrigată de optimismul Harietei, Cornelia Emilian solici- 
tă scrisorile medicilor vienezi cu privire la diagnostic şi la rezul- 
tatele curei de la Halle; dar Harieta nu are ce să trimită, fiindcă 
„Doctoru Isac mi-a zis că le va păstra la el, până va fi Mihai cu 
totul bine, şi, la moment ce va vedea că constipaţia este combă- 
tută fără medicamente, va publica, cum v-am scris, toată diag- 
noza boalei şi vindecarea ei radicală...”189 Cum se vede, 
lucrurile se îngroaşă. Constipaţia era una dintre consecințele 
nefaste ale intoxicației mercuriale şi Iszac începe să-şi vadă 
roadele cu ochii, trezindu-se în el o tardivă mustrare de 
conştiinţă. Pe 30/11 octombrie/ noiembrie 1887, Harieta revine 
asupra constipaţiei, departe de a se curma, şi la ecourile ei în 
conştiinţa medicului: „În fine cea mai mare muncă este consti- 
paţia. Isac uneori e înfuriet pe el însuşi, cum de nu poate să 
cunoască din ce causă provine. Spune Isac că de când el e doctor 
n-a gândit la un pacient aşa de mult ca la Mihai; ş-apoi zice: răb- 
dare şi timp, toate vor fi pe gustul meu”190. 


188 - Ibidem, p. 47. 
189 - Ibidem, p. 48. 
190 - Ibidem, p. 49. 

Va să zică, nenorocirea lui Eminescu provine de la un der- 
matolog care s-a găsit să gândească prea mult! Pe cine să com- 
pătimeşti mai tare, pe victimă sau pe călău? 

La 20 noiembrie 1887, doctorul încă o îndeamnă pe 
Harieta la „răbdare şi timp”, căci „boala grea nu se vindecă 
repede”. De ce, atunci, la începutul lui iunie estima o vindecare 
spectaculoasă în 15 zile?! Abia pe 26 noiembrie Iszac se 
hotărăşte să renunţe la teribilul „tratament” şi să înceapă o cură 
nouă, doar cu „hapuri de fer de trei ori pe d[z], băi o dată pe săp- 
tămână fără pucioasă, primblare de două ore pe zi pe jos când nu 
plouă”191. (Întrucât acum tratamentul începe să semene cu cel 
obişnuit de dr. Kremnitz, nu cumva botoşăneanul a ajuns, în 
sfârşit, la concluzia că bubele nu erau sifilitice?) Noua cură 
durează până pe 14 februarie 1888. Dezolat de insuccese, Iszac 
dă vina pe „pesimismul” poetului, ca duşman principal al trata- 
mentului!92. Bolnav el însuşi, renunţă, în cele din urmă, plecând 
în Italia, la un tratament. Veronica Micle profită de împrejurare 
şi-l smulge pe poet de lângă Harieta, la începutul lui aprilie, spre 
indignarea şi disperarea nefericitei surori. Singura mângâiere 
care i-a mai rămas e să se destăinuiască în scrisori: „Doamna 
M... Care a venit şi, până n-a pus mâna pe el, nu s-a lăsat. Toată 
ziua nu-l părăsea şi cine ştie ce planuri şi-a mai făcut D-nei. Oare 
de ce nu l-a luat bolnav, să-l caute (...). Mare nenorocire a mai 
fost femeia asta pe capul lui Mihai şi se vede că s-a pus să-l 
scoată la capete. El o crede şi plânge”1%5. 

Schimbarea tratamentului şi venirea Veronicăi ameliore- 
ază starea fizică şi psihică a poetului. La Bucureşti, acesta va 
încerca să reintre în publicistică, definitivează excepţionala ver- 
siune din Lad's, publică pretinsa „traducere” din Mark Twain etc. 
Ba, unul din articole, după cum am mai amintit şi după relatarea 
lui M. Brăneanu, face să cadă guvernul conservator. Vechii 


191 - Ibidem, p. 52. 
192 - Ibidem, p. 72. 
193 - Ibidem, p. 81. 


Eminescu - Drama Sacrificării 105 


„amici” se trezesc la realitate şi insurgentul nimereşte la 
Mărcuţa, iar de acolo - la Şuţu, unde mercurul desăvârşeşte ceea 
ce nu reuşise Francisc Iszac! 

Dar să mă întorc la momentul Ober Döbling şi la 
scrisoarea lui D. Boghean. 

Poetul şi-a revenit pe la sfârşitul lui decembrie, fiindcă în 
scrisoarea către Chibici-Revneanu, trimisă la 12/24 ianuarie, el îi 
spune că s-a limpezit „de mai bine de două săptămâni”194. În 
consecință, el receptează lăsarea lui în părăsire ca pe o detenţie, 
cu atât mai mult, cu cât pe Maiorescu nici nu l-a interesat cu ade- 
vărat starea lui, fiindcă l-a vizitat, într-o zi, ca pe un irecuperabil, 
stând în prezenţa-i „mai puţin de un minut”. Oare nu i se progra- 
mase lui Eminescu o „detenţie”, la Ober Döbling, de cel puţin 
doi ani, după cum am văzut din raportul lui Petre Missir? Numai 
evidenta însănătoşire a poetului a determinat răsturnarea acestui 
plan, dar cu subterfugiul „salvator” al călătoriei în Italia găsit de 
C. Popazu (dar tot la sugestia lui Maiorescu) şi însuşit de medicii 
vienezi ca benefic. La cea din urmă vizită, iată ce constată dr. 
Boghean. De astă dată, el stă de vorbă cu Eminescu o jumătate 
de oră: „Azi însă Eminescu e de câteva săptămâni complect 
restabilit. Vin chiar acum de la Döbling, unde m-am întreţinut cu 
dânsul o jumătate de oră fără a fi putut descoperi în vorba lui nici 
o urmă cât de palidă de demenţă (s. n.). Nu-i melancolic, dar psy- 
chic deprimat.” Aşadar, D. Boghean, cu ochi de specialist, 
urmăreşte să descopere la poet măcar „o urmă cât de palidă de 
demenţă” şi nu o găseşte. El dă, astfel, o replică indirectă nestră- 
mutatei convingeri a lui Maiorescu din scrisoarea către Emilia 
Humpel: „El a trecut de la manie delirantă în aceea de demenţă”. 

Mai aflăm din scrisoarea lui Boghean că poetul era apt să 
se descurce singur, în afara sanatoriului, şi că o dată a fost lăsat 
de medici să plece în Viena, ceea ce până acum nu s-a ştiut. 
Medicul l-a sfătuit că ar fi chiar bine să părăsească spitalul, dar 
poetul se simțea la strâmtoare, ştiindu-se dependent 


194 - M. Eminescu, Opere, XVI, p. 197. 

materialiceşte de alţii: „Grija lui este sărăcia. Nu ştie cine l-a 
trimis şi în ce condiţii se află în ospiţiu şi mai ales cine are să-l 
scoată. "Mi mărturisea că grija asta nu-l lasă să doarmă noaptea. 
Când i-am spus că ar fi bine să eassă - o dată a venit la Viena - 
mai ales, el 'mi mărturisi că e tare sărac, n-are nici un ban [ceea 
ce] e momentan realitate”. Nu avea încredere nici în posibilitatea 
de a câştiga din poeziile tipărite de Maiorescu argumentând iron- 
ic: „Nu ştiu eu cât se ceteşte la noi!” Ceea ce era adevărat, chiar 
dacă în cazul volumului său s-a produs o ruptură de mentalitate. 
Dr. Obersteiner găsea absolut inutilă rămânerea pacientului în 
ospiciu şi-i transmisese deja opinia lui Maiorescu, în ziua când l- 
a vizitat pe Eminescu o jumătate de minut. Pasămite, starea poe- 
tului şi hotărârea medicilor au pus în mare încurcătură pe cei care 
planificaseră ţinerea lui departe de ţară vreo doi ani. Petre P. Carp 
trece pe la sanatoriu şi hotărăşte că Eminescu încă nu este apt să 
părăsească „închisoarea”. Mai mult, el este, probabil, cel care 
trimite pe un funcţionar de la ambasadă să rupă foile cu obser- 
vaţiile clinice despre pacient. Aşa se şi explică lipsa de prompti- 
tudine în externarea poetului şi din partea lui Maiorescu. Văzând 
că nimeni nu reacţionează, medicul a reiterat solicitarea 
externării şi prin Boghean: „mi comunică că nu mai vede nici un 
motiv pentru reținerea lui E[minescu] în ospiţiu.” Atunci, dr. C. 
Popazu are ideea călătoriei în Italia, lucru pe care Obersteiner şi- 
| însuşeşte, considerând că o perioadă de refacere înainte de reîn- 
toarcerea poetului la activitatea cotidiană este benefică. „O tre- 
cere directă a lui E[minescu] în ocupaţii care cer o încordare 
mentală (lucru pe care Obersteiner îl lua în calcul, n.n.) ar fi tare 
nefolositoare. Mult mai bine ar fi dacă ar pute să fie scos din 
Döbling cât mai degrabă (s. n.) şi să petreacă câteva luni într-o 
climă caldă liniştit pentru a se pute restaura complect şi eşi din 
stadiul de convalescenţă în care se află. Ar fi tare hazardat a-l 
lăsa în voyaj singur. Deocamdată ar fi tare folositor de i s-ar tri- 
mite din partea competentă o asigurare mai positivă decât cuvin- 
tele mele, ca să nu se creadă aşa de lipsit de orice mijloace şi 
părăsit, neştiind «cine are să vie o dată să-l scoată din ospiţiu». 
Că stă între alienaţi ştie pozitiv. Şi aceasta contribuie a-l depri- 

ma. Se ţine isolat şi-mi declară motivul. Nu apare în salon, unde 
vin câțiva «alienaţi» pe care nu-i cunoaşte, nici are ce vorbi cu 
ei, nici poate lua parte la conversațiile lor.” 

Cum se vede, relatarea dr. Boghean este de o rară acu- 
rateţe. El descrie fidel starea în care se găsea Eminescu. E con- 
firmat de scrisoarea trimisă de poet lui Chibici-Revneanu, de 
scrisoarea trimisă de Maiorescu lui Eminescu şi de hotărârea 
luată de a fi trimis în Italia, însoţit tot de Chibici. Dr. Boghean dă 
şi alte informaţii asupra cărora voi reveni la momentul oportun. 
Deocamdată, mă voi feri să fac alte comentarii. 

În martie 1889, Eminescu a fost din nou internat la 
„Caritas”, adică acolo de unde începuse moartea lui civilă. 
Sosise clipa morţii fizice. Cercul se închide. Plecând, reamintesc, 
de la întreaga istorie a bolii, lon Nica are, ca printr-o fulgerătură, 
o bănuială: „Este posibil ca tratamentul cu mercur să i se fi apli- 
cat încă din 1884, o dată cu apariţia leziunilor pe gambe, dar 
lipsesc documente”195. Acum, e cu mult mai probabil că 
blestematul tratament a început încă de la prima internare de la 
„Caritas”, unde a şi fost sfârşit în 1889. Dr. Vineş şi-a amintit, pe 
baza însemnărilor clinice, că situaţia poetului s-a agravat brusc 
(după injecţiile mercuriale!) şi a murit rapid de o sincopă car- 
diacă: „Eminescu se aşeză pe pat şi peste câteva minute cade 
într-o sincopă şi moare imediat.” Dr. N. Tomescu ar fi depistat 
mai demult o endocardită reumatismală. Intoxicația cu mercur a 
accentuat-o, asociind-o celorlalte consecinţe grave descrise de 
Ion Nica!%. 


195 - Op. cit., p. 279. 

196 - Asta conform versiunii oficiale, fiindcă dr. I. Nica reproduce şi 
versiunile neoficiale, asupra cărora va trebui să revenim. În pofida "certitu- 
dinilor"”, momentul morţii poetului ramâne deosebit de încurcat. Am spus că 
Şuţu îi prezisese încă trei ani de viaţă, chiar în condiţiile paraliziei generale pro- 
gresive. Cum diagnosticul a fost greşit, şi numarul anilor poate fi revizuit în 
favoarea poetului, dat fiindu-i cunoscută vigoarea fizică. Şuţu estima că numai 


un accident provocator de congestie cerebrală îi putea curma brusc viaţa. 

El nu lua în calcul, desigur, efectele tratamentului cu mercur. Grăbirea 
decesului, aşadar, putea veni din două direcţii: o accidentală congestie cerebrală 
şi otrăvirea cu mercur. În chip uimitor, ambele împrejurări s-au ivit. Pe lângă 
injecţiile cu mercur, tenorul Petrea Poenaru l-a agresat cu o piatră (care, de fapt, 
a fost o caramidă), lovindu-l în cap. Există părerea că lovitura tenorului n-a fost 
chiar nevinovată. Medicul Ştefan Cosereanu i-a relatat Elenei Popovici, într-un 
interviu: "Tenorul Poenaru, zărind într-o zi pe poet mâncând pâine în curte, pe 
lângă pavilionul în care şedea medicul-sef, s-a năpustit asupra lui, l-a lovit 
zdravăn cu caramida în cap, aşa de tare că Eminescu s-a prabuşit şi a trebuit să 
fie ridicat de-acolo de infirmieri, transportat mai fără suflare şi pansat." 
(Eminescu - înfăşurat..., op. cit., p. 398). Anchetatorul Bursan nu s-a sinchisit 
să-l interogheze pe Poenaru. 

Într-o discuţie cu Nicolae Georgescu, pe 15 iunie 1999, la Bucureşti, 
acesta îmi semnala ca dr. Ion Nica, extrem de documentat şi-n privința cauzei 
decesului, şi-a exprimat îndoiala în legatura cu versiunea oficială. Cu atât mai 
mult cu cât martorii la întocmirea certificatului de deces au fost improvizaşi 
ad hoc. Adevarata cauză a morţii, comunicată imediat lui Maiorescu, a fost con- 
semnată astfel de critic pe data de 15/27 iunie 1889: "Pe la 6 ore a venit Stemill 
şi Vitzu la mine să-mi spună că astăzi pe la 5 ore a murit Eminescu în Institutul 
de Alienaţi al D-rului Şuţu (strada Plantelor, Bucureşti) de o embolie". Or, 
embolia a fost produsă, cel mai probabil, de lovitura cu cărămida (despre care 
lovitura mortală vorbea şi frizerul poetului, Dumitru Cosmănescu - Cum a 
murit Eminescu, în "Universul", 28 iunie 1926). Ion Nica e informat şi asupra 
unei a doua lovituri, cu o scândură, versiune vehiculată, în acele zile, de un 
nepot al doctorului Şuţu, "care relata unui distins poet de-al nostru (în viață) că 
Eminescu ar fi fost lovit cu o scândură în cap de tenorul Petre Poenaru, că aces- 
ta i-a "spart țeasta" omorându-l aproape pe loc." (Ion Nica, op. cit., p. 361). 
Nepotul lui Şuţu cunoştea şi motivele pentru care "versiunea oficială n-a con- 
semnat evenimentele aşa cum s-au petrecut". (Ibidem). Ion Nica nu exclude o 
a doua agresiune împotriva lui Eminescu, dupa eşecul primeia, care a dus doar 
la apariţia erizipelului (şi acesta subestimat în consecinţele lui funeste). Este 
foarte probabil ca a doua lovitură, cu scândura, a aceluiaşi agresor, să-i fi cauzat 
moartea. Dovada şi convingerea nestramutată a Harictei, care i-a transmis 
Corneliei Emilian cu totul alta cauză a morţii decât cea oficială. (Vezi Eminescu 


- înfăşurat..., op. cit., p. 362). 

Se cuvine reliefată o nedumerire a dr. Vuia. De ce apariţia 
cărții lui Ion Nica, în 1972, n-a atras atenţia asupra cauzelor 
morții poetului? Ar fi putut valorifica studiul George Munteanu 
(Hyperion I a apărut în 1973!), dar biograful întâmpină mai 
degrabă ostil opul doctorului ieşean, fiindcă nu l-a interesat felul 
bolii lui Eminescu, ci dramatismul confruntării cu boala. Alte 
cauze? Cenzura ideologică a vremii dublată de o supracenzură pe 
filiera Moses Rosen care se pregătea de interzicerea publicisticii 
lui Eminescu, în tradiţia celor care i-au provocat moartea civilă. 
Supracenzura pare să fie vizibilă şi-n ezitările lui lon Nica însuşi, 
sesizate de dr. Vuia. Deşi concluziile medicului erau foarte 
ferme, la un moment dat începe să manifeste o oarecare şovăială, 
ajungând să admită eventualitatea implicării finale a paraliziei 
generale: „Acuitatea recidivei şi polimorfismul manifestărilor 
clinice din primăvara anului 1887, dar mai ales asocierea unor 
simptome psihice şi cu caracter organic, cât şi ritmul de evoluţie 
fac ca eventualitatea paraliziei generale să fie luată în conside- 
rație de acum încolo. Datele furnizate de Harieta ar pleda şi ele 
în acest sens"”197. O asemenea cotitură îl determină pe dr. Vuia 
să se întrebe: „Oare n-a fost obligat s-o facă?”198 Posibil. Totuşi, 
dr. Nica şi-a păstrat consecvenţa profesională, vorbind de o 
„pseudo-paralizie”, care, deşi e inadecvată ştiinţific, vrea mai 
degrabă să sublinieze tocmai gravitatea consecinţelor intoxicației 
mercuriale. Altfel spus, Eminescu n-a fost sifilitic şi alcoolic, dar 
a fost adus la starea încât să pară sifilitic şi paralitic! Ceea ce este 
de-a dreptul monstruos. 


În fine, deopotrivă embolia putea fi cauzată şi de injecţiile cu mercur, cu 
antrenarea unei bule de aer în sistemul circulator. 

197 - Op. cit., p. 274. 

198 - Op. cit. 1989, p. 82. 

9. DINCOLO DE ARGUMENTUL MEDICAL 


În sine, poate că moartea biologică a lui Eminescu n-are 
nici o importanţă. Ce sunt câțiva ani în plus sau în minus în 
ordinea eternității? Poetul o ştia mai bine decât toţi: Şi când gân- 
desc la viaţa-mi, îmi pare că ea cură/ Încet repovestită de o 
străină gură,/ Ca şi când n-ar fi viaţa-mi, ca şi când n-aş fi fost./ 
Cine-i acel ce-mi spune povestea pe de rost,/ De-mi ţin la el ure- 
chea - şi râd de câte-ascult/ Ca de dureri străine?... Parc-am murit 
de mult. (Melancolie, 1876). Poetul învățase să moară. 199 De 
aceea, moartea lui civilă şi moartea biologică nu-l privesc pe el, 
ci pe noi. Având semnificația despicării în două a operei sale - 
poezie versus publicistică -, moartea lui civilă a provocat o 
scindare tragică a spiritului românesc. Ilie Bădescu numea rup- 
tura din sânul operei „o negustorie barbară” care „provoacă o 
fracturare a spiritului românesc şi deopotrivă o tragică alienare a 
elitelor româneşti în istorie”200, Consecințele acestei alienări 
sunt atât de profunde, încât ele se manifestă nu numai ca antiteză 
neîmpăcată (concept filosofic eminescian) între diverse grupuri 
ale elitei intelectuale, dar şi ca un soi ciudat de schizofrenie indi- 
viduală, în stare să-i contamineze până şi pe eminescologi.201 


199 - Vezi Oda (în metru antic), 1883. 

200 - Ilie Bădescu, Sociologia eminesciană, Edit. Porto-Franco, Galaţi, 
1994, p. 52. 

201 - A se vedea partea a doua din Theodor Codreanu, Dubla sacrifi- 


care a lui Eminescu, Edit. Serafimus, Brasov, 1999. 

Despicarea în două a ființei eminesciene a început, cu 
urmările arătate de Ilie Bădescu, în ziua de 28 iunie 1883. Pentru 
a face pasul următor, argumentul medical devine insuficient. 
Asta a înțeles-o Nicolae Georgescu: „Pe noi nu ne interesează 
chestiunile medicale; am încercat doar să găsim şi să aducem cât 
mai aproape de zilele noastre poarta de intrare în acest infern. 
Este înfăşurată în secrete şi parole”202, Dar „chestiunile medi- 
cale” însele stau înfăşurate în secrete abia azi scoase, probabil, 
parţial, la iveală. George Munteanu, urmând intuiţia fecundă a 
confruntării geniului eminescian cu boala, s-a ciocnit de anumite 
atitudini stranii ale prietenilor, care atitudini rămân inexplicabile 
în cadrul strict al referențialului nebuniei. Cercetările lui N. 
Georgescu confirmă acest lucru. Doar că ele trebuie interpretate 
cu grijă şi ferite de tentația senzaționalului ieftin. O primă difi- 
cultate este rolul francmasoneriei în pecetluirea sorții poetului. 

În secolul trecut, cabala francmasonică a fost la modă în 
politica şi ziaristica românească. Se ştie că mulți paşoptişti au 
lucrat cu metodele francmasoneriei. Din fericire, aceşti bărbaţi 
le-au utilizat pentru interesele naţionale, ei fiind mari patrioţi. 
După căderea lui Cuza, însă, masoneria românească s-a degradat, 
fiind penetrată de elementele „păturii superpuse”, predispuse, în 
numele intereselor personale şi de grup, să subordoneze ţara, 
politic şi economic, imperiilor vecine. Bineînţeles, nu francma- 
soneria în bloc poate fi culpabilizată pentru egoismul „păturii 
superpuse”. Eminescu a fost cel mai mare duşman al acestei linii 
de politică antinaţională. De aceea, în centrul gândirii sale soci- 
ologice stă teoria păturii superpuse şi a compensaţiei.203 

Se pare că au existat tentative ca Eminescu însuşi să fie 
atras în orbita francmasoneriei. Se vorbeşte chiar de existenţa 
unui baston de franecmason al lui Eminescu. Ce-i drept, poetul 
voia o societate secretă, dar proromânească, pe când masoneria 


202 - Nicolae Georgescu, A doua viață a lui Eminescu, Edit Europa 
Nova, Bucureşti, 1994, p. 113. 


203 - V. I. Bădescu, Sociologia eminesciană, Th. Codreanu, Modelul... 

se pune în slujba unor interese supranaţionale. În mss. 2263, f. 
44r, vorbeşte de două societăţi „a tuturor românilor, veniţi în 
țară”: Carpaţii şi Balcanii.204 Prima, ştim că s-a înfiinţat la 24 
ianuarie (zi nu întâmplător aleasă) 1882. Dar Eminescu voia una 
şi mai cuprinzătoare de tip franecmasonic, cu numele lui Matei 
Basarab, ultimul nume de domnitor pronunţat de el înainte de 
moarte, cu care s-a şi identificat: „O organizare între români 
asemenea Soc[ietăţii |] franemasonilor şi a iezuiţilor, ca a bisericii 
catolice. Pretutindenea oameni, care să ţie registru de tot sufletul 
românesc. Cel slab trebuie încurajat şi lăudat pentru ca să devie 
bun; trebuie trezită deşertăciunea lui, decorat la nevoie, trezite 
mii de speranţe în el, în caz de estremă nevoie ajutat chiar. Să se 
simtă că Soc[ietatea] Matei Basarab reprezintă o putere enor- 
mă”205. inta: unirea tuturor românilor şi „Emanciparea eco- 
nomică şi intelectuală a întregului popor românesc”206. (De alt- 
fel, caracterul francmasonic al Junimii era binecunoscut în 
epocă. Matilda Cugler-Poni caracteriza astfel societatea, într-o 
scrisoare către Gh. Bogdan-Duică, din 20 noiembrie 1922: 
„Junimea a fost un soi de francmasonerie literară”207. În reali- 
tate, a fost şi politică. În cea literară, Eminescu a putut fi atras; în 
cea politică, nu. Editorul Însemnărilor zilnice, I. Rădulescu- 
Pogoneanu, plecând de la un comentariu de jurnal din ziua de 3 
mai/21 aprilie, conchide, într-o notă de subsol, că Maiorescu „a 
fost francmason în tinereţe; în curând însă, precum o ştiu de la 
dânsul, părăsise această asociaţie”208. Când? Poate în ultimii ani 


204 - Cf. M. Eminescu, Opere, XIII, Edit. Academiei, Bucureşti, 1985, 
p. 381. Lecţiunea greşita a editorilor care consideră că e vorba de o singură 
societate, a fost corectată de Ion Filipciuc (v. O pagină eminesciană inedită?, 
în "Poesis", Satu Mare, noiembrie-decembrie 1997). 

205 - Ibidem, p. 379. 

206 - Ibidem, p. 371. 

207 - Eminescu - înfăşurat..., op. cit., p. 438. 

208 - Titu Maiorescu, Însemnari zilnice, I (1855-1880), introducere, 
note, facsimile şi portrete de I. Radulescu-Pogoneanu, Socec, Bucureşti, 1937, 
p. 147. 

ai vieţii, fiindcă în 1884 semna mesaje, în ce-l priveşte pe 
Eminescu, cu parole masonice, ca Juvenis. Mai mult, nota la care 
se referă editorul arată că posturile importante în stat erau 
condiționate de aderenţa la masonerie. Chiar de la întemeierea 
lojei din care făcea parte, condusă de cei din familia Şuţu - 
prinţul Georges Soutzo „venerabilul nostru”, cum îl numeşte 
Maiorescu - împreună cu C. Soutzo, s-au înfăţişat la 
„Domnitorul Carol şi i-a propus intrarea în ordin”. Carol I a fost 
abordat în numele partidului conservator, francmasoneria fiind 
considerată „pepiniera acestuia”, având misiunea de a şi-l anexa 
pe Domnitor în interesele sale. Viitorul rege a hotărât să se sfă- 
tuiască cu bătrânul Hohenzollern. Cum şi acesta era franecmason, 
nu s-a opus, ci l-a sfătuit doar să adere la masonerie imediat ce 
se va căsători, faptul fiind o regulă a ordinului în ceea ce-i 
priveşte cel puţin pe monarhi. Auzind de maşinaţiunile masone- 
riei conservatoare, „A doua zi Brătianu începu prigonirea franc- 
masonilor, fraţii de la telegraf fură destituiţi, presa inspirată [de 
guvern] începu să întărâte în contra noastră! Astfel, Domnitorul 
nostru Carol n-a avut altceva mai grabnic de făcut decât să 
trădeze întreaga afacere ministrului său Brătianu”209. Această 
însemnare de jurnal atestă cu asupra de măsură că Eminescu avea 
perfectă dreptate când afirma că partidele din România sunt nişte 
coterii subordonate unor „organizaţiuni internaţionale”. 
Destituirea masonilor de la telegraf arată cât de împânziţi erau 
franecmasonii şi cum depindeau posturile din stat de interesele de 
grup, cărora poetul le va cădea victimă nu o dată!). 

Eminescu a simţit că masoneria românească nu se identi- 
fica cu idealurile sale naţionale şi de aici războiul cu „cos- 
mopolitismul”, promotor al unui pseudo-sincronism cu Europa, 
în spiritul căruia au deviat, la un moment dat, şi unii junimişti 
francmasoni. Poetul îl avertizase pe T. Maiorescu încă din 
perioada berlineză că ţinta vieții lui nu este să-şi facă o carieră 
universitară care l-ar „pune bine cu lumea”. 


209 - Ibidem, pp. 146-147. 

George Munteanu, cum deja am atras atenţia, a realizat o 
remarcabilă analiză a programului de studiu, absolut insolit, al 
poetului, la Viena şi la Berlin. Trimis de junimişti să-şi 
pregătească teza de doctorat, din Charlottenburg, Eminescu îi 
scria la 5 februarie 1874 lui Maiorescu că aprofundarea 
filosofilor germani l-a orientat spre elaborarea unei filosofii 
practice vizând scoaterea României din subistorie: „Interesul 
practic pentru patria noastră ar consta, cred, în înlăturarea teore- 
tică a oricărei îndreptăţiri pentru importul necritic de instituţii 
străine, care nu sunt altceva decât organizaţii specifice ale soci- 
etății omeneşti în lupta pentru existenţă, care pot fi deci preluate 
în principiile lor generale, dar a căror cazuistică trebuie să rezulte 
în mod empiric din relaţiile dintre popor şi ţară (teritoriu). Nu mă 
pot pronunţa acum mai pe larg asupra acestui subiect, el mi-a 
ocupat însă cea mai mare parte din cugetarea proprie şi din 
studii, aşa că până acum n-am respectat în fixarea temelor mele 
o succesiune de tip didactic”210. Iată, dacă vreţi, o dovadă de 
„nebunie”. Ea constă în faptul că poetul nu năzuieşte „să se pună 
bine cu lumea”, ci să reaşeze în albiile ei naturale această lume. 
Aici e cheia înţelegerii tragediei de după 1883. Ei bine, când Gr. 
Ventura, preluat de Al. Ciurcu, s-a străduit să depisteze probe ale 
„nebuniei” lui Eminescu, a invocat o scenă în care Eminescu îşi 
apăra o teorie economică. Probabil, poetul fusese scos din răb- 
dări de crasa ignoranță şi lipsă de înţelegere a istoriei româneşti 
de către acest „ticălos”, cum l-a numit Maiorescu. După 1883, 
aceasta va fi norma societăţii care l-a eliminat din mijlocul ei pe 
poet: orice va gândi despre idealurile sale reformatoare va fi luat 
drept argument pentru boală. Vlahuţă, unul dintre puţinii care au 
încercat să înțeleagă tragedia poetului, a mărturisit că, vizitându- 
l la sanatoriul dr. Şuţu, Eminescu i-a spus „cu un ton important 
despre un plan al lui de reorganizare socială, la care se gândeşte 
demult, o lucrare colosală, care-l munceşte şi îi dă nopți de 


210 - Opere, XVI, p. 48. 

insomnie şi dureri de cap ucigaşe'Z1l. Gh. Panu, în Amintirile 
sale de la Junimea, vorbeşte de un ultim sfat pe care i l-a dat poe- 
tul, la o masă la care fusese invitat şi Eminescu: ,- Panule, ştii tu 
că în lumea asta nu este nimic mai interesant decât istoria 
poporului nostru, trecutul lui, tot, tot, este un şir neîntrerupt de 
martiri. Ți-o spun ţie, fiindcă te-ai ocupat de istoria românilor. 
Apoi s-a sculat şi fără să zică nimic a plecat”212. Nici nu mai era 
nimic de spus în faţa „gălăgioşilor” meseni ai lui Panu. De altfel, 
nici Panu, nici Maiorescu şi nici alţii nu i-au înţeles personali- 
tatea accentuată, credinţa lor fiind că orice deviere de la normă e 
semnul scrântirii la minte. Încât Eminescu a fost un dar absolut 
nemeritat pentru România vremii lui (dar oare numai pentru 
atunci? Cioran afirma că pentru întregul „neant valah”, de până 
în zilele noastre!), prea complicat în superba-i simplitate, pentru 
ca să fie înțeles de contemporani. Cum să explici altfel faptul că 
Gh. Panu alimenta suspiciunile adversarilor publicisticii emine- 
sciene, zicând, nici mai mult, nici mai puţin, că teoria „păturii 
superpuse”, elaborată în anii de la Timpul, ar fi un produs al psi- 
hopatiei sale?! Această enormitate (cu priză şi azi la denigratori), 
emisă în Amintiri de la Junimea, a fost combătută de Şt. Scurtu, 
în 1903.213 Iar D. Murăraşu arăta că germenii teoriei nu datează 
din ultimii ani de la Timpul, ci din perioada romanului Geniu 
pustiu: „E falsă deci afirmaţia lui Panu că susţinerea acestei teorii 
e un semn că germenul boalei mintale a lui Eminescu izbuc- 
nise”'214. Argument nerelevant, totuşi, fiindcă s-ar putea deduce 


211 - Cf. Al. Vlahuta, Amintiri despre Eminescu, în vol. Omagiu lui M. 
Eminescu, Bucureşti, 1909; După Eminescu, în Opere alese, II, E. P. L., 
Bucureşti, 1953, pp. 99-101. 

212 - A se vedea Amintiri de la Junimea din laşi, Edit. Adevărul, 
Bucureşti, 1908. 

213 - St. Scurtu, Eminescu şi Gh. Panu, în "Sămănătorul", II, 1 iunie, 
1903, pp. 347-348. 

214 - D. Murărăşu, Naționalismul lui Eminescu, ediţie de Stancu Ilin, 
Edit. ATOS, Bucureşti, 1999, p. 93. 

că publicistica de la Timpul, ca şi poezia perioadei, ar semnala 
instalarea psihozei! 

Ce să mai zici de Maiorescu, cel ce trece providenţialul 
descoperitor al geniului eminescian, care, ori de câte ori cineva 
ieşea din rigorile normelor sale, nu putea fi decât „maniac”. Încă 
din 1875, mentorul găsea, într-o scrisoare către Ștefan Vârgolici 
(7 octombrie), că „Eminescu e maniac...” Fapt e că şi-n 1872 
gândea la fel, având mari rezerve faţă de „logica lucrurilor” din 
Sărmanul Dionis, iar la lectura poemei Melancolie (septembrie 
1876) găsea dovezi de „nebunie”, la care Mite Kremnitz a dat o 
replică excepţională: „- Nebunie? Poate că concepţia noastră a 
tuturor este nebunie şi Eminescu a prins adevăratul sens al lumii 
şi al vieţii”.215 Am spus-o şi altădată, sunt cele mai adânci 
cuvinte pe care le-a pronunţat Mite Kremnitz despre Eminescu, 
neîntrecute de nici un contemporan al poetului. 

Slavici, în Amintiri, va recunoaşte şi el incapacitatea celor 
din jur de a-l înţelege, luându-l „drept un smintit care în loc de a 
profita de bunăvoința oamenilor cu mare trecere, care-l 
îmbrăţişaseră, lovea orbeşte când într-unul când într-altul şi li se 
făcea tuturora nesuferit”. (Asupra cuvintelor lui Slavici voi 
reveni, fiindcă ele au o însemnătate aparte). 

A se recepta totul ca nebunie, iată grozăvia morţii civile 
rezervate lui Eminescu. Poetul a primit asta martiric, cu o lucidi- 
tate imposibil de evaluat. 

Cuvintele nebunie şi francmason sunt două chei pe care ni 
le propun cercetările documentare de peste 15 ani ale lui N. 
Georgescu. Cum s-a văzut, dr. Vuia şi-a etalat radicalismul şi 
setea de adevăr atâta vreme cât nu şi-a pus problema francma- 
soneriei. Din clipa aceea, el a trecut la un soi de ironie care-şi are 
tâlcul ei. Comparativ cu anul 1989, bunăoară, s-a transformat în 
apărătorul lui Iszac şi al franemasoneriei: „În respectivul context 
greu se poate imagina rolul masoneriei în «lichidarea» lui 


215 - Mite Kremnitz, Amintiri fugare despre Eminescu, Bucureşti, 
octombrie 1893, în I. E. 'Toroutiu, Studii şi documente literare, IV, pp. 23-39. 

Eminescu încă o dată accentuez nu există nici o probă documen- 
tară în acest sens”216. În plus, Ovidiu Vuia ne asigură că l-a con- 
sultat, în atare privință, pe Pamfil Șeicaru, în legătură cu rolul 
masoneriei în politica românească interbelică. Vestitul ziarist l-ar 
fi convins că masoneria n-a avut nici o importanţă în politica 
românească nici pe vremea lui Eminescu, nici între cele două 
războaie mondiale. Deduce asta dintr-o simplă consultare a lui 
Pamfil Șeicaru! Care, ca să-l convingă, i-a dat următorul exem- 
plu: „Argetoianu, ca ministru de externe, era gata să facă o vizi- 
tă în Germania şi pentru a trata pe picior de egalitate cu 
Stresemann, ministrul de externe german, a dat ordin să fie 
înscris în masoneria românească cu gradul 33, ceea ce, cu toată 
opoziţia bazată pe un statut strict alcătuit, până la urmă a şi 
dobândit”'217. De s-ar confirma, exemplul dovedeşte tocmai con- 
trariul! 

În orice caz, cei care s-ar simţi ofensaţi pentru suba- 
preciere ar fi masonii înşişi. Pe de altă parte, e adevărat că nu poţi 
vorbi despre masoni fără serioase riscuri de a cădea în speculaţii, 
dat fiind că e vorba de o societate secretă şi discretă. Peste toate, 
francmasoneria are mulți duşmani de paradă, zgomotoşi, care, 
uneori, dau impresia că sunt puşi înadins să atragă atenţia asupra 
puterii imense pe care ar deţine-o şi să semene, astfel, dacă nu 
spaimă, cel puţin respect. Să admitem că N. Georgescu a fan- 
tazat în legătură cu rolul francmasoneriei în destinul poetului 
nostru. Altminteri, mi-am arătat scepticismul relativ la 
descifrarea limbajului secret cu atingere la Eminescu. Pot chiar, 
împreună cu dr. Vuia să fiu ironic. Dar schimbă asta cu ceva ade- 
vărul tragediei eminesciene? De s-ar dovedi că nimeni n-a vrut 
să-l atingă pe ziarist cu nici o floare, pe mine tot m-ar intriga de 
ce în societatea românească trebuie să decidă, cu o regulă de fier, 
ignoranţa şi incompetenţa profesională, care, conform demon- 
straţiei faptice a dr. Vuia, au tiranizat pe medicii români, silindu- 
i să-l otrăvească mortal pe Eminescu, în vreme ce medici de 


216 - Op. cit., 1997, p. 96. 
217 - Ibidem. 

aiurea i-au ferit pe Nietzsche şi Guy de Maupassant de infernul 
injecțiilor mercuriale. 

Pe de altă parte, N. Georgescu excelează în documen- 
taristică. lar documentaristica francmasonică se cere descifrată 
cu altă măsură, căci aceea „la lumina zilei” e cu grijă înlăturată. 
George Munteanu, venit şi el de pe un vast teren documentaris- 
tic, conchide, de asemenea, că în vremea lui Eminescu era o 
modă a jocurilor şi a intereselor masonice, iar Societatea 
Junimea era una masonică?18. Lucrul acesta nu trebuie să ne 
sperie. Dacă junimismul a avut legătură cu francmasoneria, 
înseamnă că aceasta a lucrat şi în beneficiul culturii şi civilizaţiei 
româneşti. Însă e tot atât de adevărat că interesele politice con- 
juncturale ale anului 1883 i-au coalizat pe masonii din partidele 
rivale în problema românilor din Ardeal, abandonaţi dualismului 
austro-ungar. De-aici începe cazul Eminescu. „Inflexibil” cu 
principiile şi cu soarta naţiunii, poetul n-a putut fi scos din cursă 
decât cu arma psihiatriei. La o adică, oameni ca Eminescu sau N. 
Făgărăşanu pot fi transformați chiar în nebuni, prin „tratamente” 
adecvate. N. Georgescu aduce probe că metoda se practica pe 
vremea lui Eminescu, Stalin fiind devansat cu mulţi ani. Cazul 
inginerului feroviar N. Făgărăşanu, prieten al lui Eminescu, este 
elocvent. Junimea „aleasă” a încercat şi cu A. D. Xenopol un 
„joc” similar, dar nu i-a reuşit. Societatea civilă românească era 
foarte sensibilă la asimilarea oricărei ieşiri din normă cu rătă- 
cirea mintală. Până şi dr. Boghean pune problema propriului risc 
de a trece în ochii opiniei publice drept un „nebun”, gândindu-se 
la ce păţise Eminescu. Semnalându-i lui Petre Missir că primise 


218 - Oare nu-i de tot hazul că perechea paronimica a lui George 
Munteanu - George Muntean - care se tot etalează, de câțiva ani buni, ca frun- 
taş al francmasonerii reactivate din România postdecembristă, se află în frun- 
tea celor care apără memoria francmasoneriei, pe Maiorescu, în speța, împotri- 
va lui Eminescu? E de preferat, raționează imperturbabil d-l Muntean, ca 
asupra lui Eminescu să apese mai departe stigmatul nebuniei sifilitice decât să 


se restituie public adevărul despre tragedia traită de poet! 

o scrisoare de la Iacob Negruzzi, promite să-i trimită o „lucrare” 
mai trăsnită, de felul Micuţei lui Hasdeu (căruia, se ştie, i se 
intentase un proces): „Pentru a nu rămâne laureatul secţiei 
pornografice într-o ţară aşa de pudibondă ca România - voi trimi- 
te curând o lucrare pentru Convorbiri. Ah! Şi cine ştie în ce 
secţie mă va trimite aceasta.” Un comentator atent al scrisorii 
descoperite de Liviu Papuc, Ion Filipciuc, sesiza: „«în ce secţie 
mă va trimite aceasta» ar fi o aluzie fină şi la secţia în care a fost 
trimis Eminescu cu concursul «unor junimişti aleşi, pentru un 
scop anumit»”219. 

Dar nu vom putea înțelege subtilitatea fără o sumară dis- 
cuție despre conceptul de referenţial. Cu precizarea că - spre 
deosebire de „nebunia” lui N. Făgărăşanu - cea a lui Eminescu a 
sfârşit prin a deveni reală, fapt care a înlesnit „exilarea” din viață 
a incomodului. Aceluiaşi Petre Missir, Eminescu i se confesa în 
mai 1884 că el este „ein aufgegebener Mensch” (un om sacrifi- 
cat!)220. 


219 - I. Filipciuc, Eminescu - un caz de gândire arestată, "Poesis", Satu 
Mare, nr. 9-10 (105-106), an. IX, septembrie-octombrie, 1998, p. 8-9. 
Articolele lui Ion Filipciuc, la care fac referință, au fost incluse de autor în vol. 
Înspre alt Eminescu, Edit. "Augusta", Timişoara, 1999. 

220 - Vezi şi I. Filipciuc, O pagina eminesciana inedită?, în "Poesis", 


Satu Mare, noiembrie-decembrie 1997. 

10. METODA DUBLULUI REFERENŢIAL 


Voi continua cu o paranteză absolut necesară. Pentru a se 
înțelege mai bine drama lui Eminescu. În definitiv, la mijloc se 
află psihologia referenţialului, ca punct nodal al gnoseologiei. 
Referenţialul sau sistemul de referință este o achiziție modernă a 
cunoaşterii relativiste, devenind concept central în idoneismul 
întemeiat de F. Gonseth şi Gaston Bachelard. Am arătat, în altă 
parte,221 că poetul deja gândea într-o perspectivă pluridimen- 
sională, conform căreia ceea ce cunoaştem noi ca indivizi 
mărginiți, exprimă nu adevărul, ci un punct de vedere asupra 
adevărului, numit de Eminescu şi cu metafora „cercului strâmt”. 
Orice referențial (cerc strâmt) implică o viziune asupra lumii 
care acționează cu forța implacabilă a unei raţionalităţi monova- 
lente de tipul patului lui Procust. De aici se nasc prejudecățile şi 
dogmele. Lumea, oamenii, existenţa sunt reduşi la norma de 
cunoaştere a logicii lui Ares, ignorându-se plurivalenţa logicii lui 
Hermes, ca să mă exprim în limbajul lui Constantin Noica. Orice 
schimbare de referenţial atrage după sine restructurarea ansam- 
blului, a viziunii despre lume. Pentru Procust, „normalul” este 
chiar patul său. Ceea ce nu se conformează devine aberant. De 
aceea, împotriva geniului „se ridică toţi proştii”, cum spunea 
Swift, dar nu numai proştii. Eminescu s-a „abătut” de la normă 
ca poet şi ca ziarist. De fiecare dată, însă, aceste differences au 


221 - Th. Codreanu, Eminescu - Dialectica stilului, Edit. Cartea 
Româneasca, Bucureşti, 1984; Modelul ontologic eminescian, Edit. Porto- 
Franco, Galaţi, 1992. 

fost reduse la dimensiunile procustiene ale „cercului strâmt”, ale 
protipendadei vremii. Unei cunoaşteri adecvate, aparenta abatere 
de la normă a geniului îi apare ca deschidere spre adevăr, spre 
obiectivitate, aşa cum o spusese încă Schopenhauer. Se constată 
că, de fapt, mediocritatea este inadecvare la real. O infirmitate a 
limitei care atrage după sine egoismul, minciuna, cameleonismul 
- tot atâtea arme de reuşită în „comedia cea de obşte”. 

Ca geniu poetic, Eminescu n-a fost receptat în toată 
grandoarea viziunii sale (nici n-a existat atunci posibilitatea), ci 
a trezit un viu interes fiindcă opera lui rezona cu o anume con- 
venţionalitate romantică. Propriu-zis, gloria lui imediată s-a 
mulat pe modelul mitic al geniului ca formă de nebunie supe- 
rioară, mitul geniului izolat şi neînțeles. Nu e o simplă coinci- 
denţă că această glorie a-nceput să crească după 1883, înlesnită 
deopotrivă de zgomotul care s-a produs în jurul îmbolnăvirii 
poetului şi de apariţia ediţiei lui Maiorescu. Faptul a fost sesizat 
de Alexandru Grama în studiul său demolator din 1891, care e 
adevărata reacţie faţă de noutatea operei eminesciene la nivelul 
vechiului referenţial estetic. Întreţinerea artificială a interesului 
pentru mitul geniului s-a produs, simultan, cu o uitare a ziaristu- 
lui. S-a insinuat aici o formidabilă viclenie a istoriei secrete; în 
vreme ce poetul a fost „salvat” prin referenţialul „nebuniei supe- 
rioare” (ca ipostază a geniului romantic), ziaristul a fost asociat 
cu mizeria şi vulgaritatea bolii propriu-zise. De aici insinuarea că 
ziaristica a fost scrisă „pentru o bucată de pâine” sau că e un pro- 
dus al „urilor” patologice, al obsesiilor, deci al „nebuniei infe- 
rioare”. 

La 28 iunie 1883, a intervenit marea schimbare de refer- 
enţial în existenţa lui Eminescu. Ea a fost precedată de un război 
surd, cu unele izbucniri publice incontestabile între poet şi cei 
care au constituit ținta atacurilor sale. Acea zi e ca o trecere dintr- 
un regn în altul, ca o transmutaţie. Numai că biografiile, mai 
mult sau mai puţin convenţionale, consemnează o trecere unila- 
terală - de la plenitudinea minţii geniului la sterilitate, de la 
robusteţea biologică la degradare, la nebunie şi moarte. Acest 
dur referenţial de sens unic invocă doar o regresiune, o degradare 

ireversibilă încheiată cu moartea fizică. În realitate, aceşti ultimi 
ani eminescieni trebuie judecaţi printr-un dublu referenţial, care 
complică infinit lucrurile. Odată admis dublul referenţial ca 
metodă de investigaţie, ne plasăm în plin relativism, iar relativis- 
mul nu înseamnă împuţinare a cunoaşterii, ci, dimpotrivă, e sin- 
gura şansă de a ne apropia de adevăr.222 

Voi spune, de aceea, că N. Georgescu a procedat, 
conştient sau nu, la o „spargere de referenţial” asupra semnifi- 
caţiei zilei de 28 iunie. (Cum, de altfel, a realizat şi dr. Ovidiu 
Vuia cu problema diagnosticului şi morţii poetului, devenind, din 
păcate, brusc, neputincios în a se desprinde de cercul strâmt al 
specialităţii sale şi dând verdicte neconforme cu isprava pe care 
a întreprins-0). Pentru N. Georgescu, 28 iunie nu mai coincide cu 
momentul îmbolnăvirii poetului, deşi e posibil ca atunci să se fi 
produs o criză nervoasă cu mult mai violentă decât toate celelalte 
anterioare, consemnate de Slavici, Ion Russu-Şirianu, Al. 
Ciurcu, G. Ocăşanu ş. a., toate, însă, tălmăcite ca dovezi de psi- 
hoză în consemnări târzii, după ani de la moartea poetului. Chiar 
şi consemnările lui Maiorescu sunt, în realitate, post festum! De 
crize nervoase nu sunt scutiți nici cei mai sănătoşi oameni, în 
momente de cumpănă ale vieţii. Evenimentele din nefasta zi nu 
pot fi explicate exclusiv prin patologie, cum s-a făcut până azi, 
aceasta devenind un factor secundar, exacerbat de cu totul alte 
motivații, îngropate cu grijă şi straşnic păzite de un secol 
încoace. Pomenitele motivații sunt de ordin politic, iar nu pato- 
logic. Faptul ne obligă să restructurăm şi să redimensionăm toate 
informaţiile privitoare la anii blestemaţi ai poetului, dar nu 
numai. Lucrurile îşi arată acum feţele ascunse, iar certitudinile 
proclamate pălesc. Ce-i azi drept mâine-i minciună, cum a zis 
poetul. Toate întâmplările trăite de Eminescu pe 28 iunie 1883 şi 


222 - Orice lectura a acestei cărtț - ţin să atrag în mod special atenţia - 
care nu e capabilă să se plaseze în metoda de cunoaştere a dublului referențial, 
va fi timp irosit şi va prilejui, cel mult, o reacţie de respingere, cum am mai 


constatat, altminteri, la prima ediție. Orientarea cercetarii spre referenţialul se- 

după au fost raportate exclusiv la nebunie. Trebuie schimbat re- 
ferenţialul. Mai bine-zis, dublat, ţinându-se cont, simultan, atât 
de boala reală a poetului, cât şi de cea supraadăugată, situaţie 
stranie oglindită de disputa între cele două diagnostice care au 
făcut carieră; psihoza maniacală şi paralizie generală progresivă 
pe fond luetic. Bineînţeles, mutaţia referenţială este atrasă de o 
revizuire critică a izvoarelor şi a contextului istoric. 


cund nu presupune respingerea, da capo, a referenţialului nebuniei. Ele trebuie 
văzute într-o relaţie de complementaritate. Interesant că lectorii care nu pot ieşi 
dintr-un referenţial sau altul, merg spre simplificări fie în direcţia contestării 
planului secund, fie spre exagerarea dimensiunilor unui "complot antiemines- 
cian" masonic. În realitate, dublul referenţial nu ţinteşte spre vreo culpabilizare 


anume, ci dezvăluie tragismul destinului eminescian. 

11. INCOMODUL GHEM AL POLITICII 


Pentru a proba izbucnirea bolii şi a legitima internarea la 
stabilimentul doctorului Şuţu pe data de 28 iunie 1883, trei fapte 
au fost interpretate ca decisive: incidentul cu doamna Slavici 
(care trimite un bileţel lui T. Maiorescu, anunțând că poetul a 
înnebunit), întâmplarea de la cafeneaua Capşa (al cărei martor a 
fost Grigore Ventura) şi baia de la Mitraşewski, încheiată cu 
punerea lui Eminescu în cămaşa de forță spre a fi internat. În 
evenimente sunt implicate mai multe persoane, dintre care trei 
par să joace un rol principal: d-na Szöke (Slavici), T. Maiorescu 
şi Grigore Ventura. Eminescu se afla atunci pe culmea creaţiei 
sale poetice şi ziaristice. Se pare că el juca, în acel moment, un 
rol public mult mai important decât a lăsat să se înțeleagă istoria 
literară tradițională. Realizase performanţe unice nu numai ca 
poet, dar revoluţionase şi jurnalistica de idei politice şi sociale, 
desăvârşind începuturile unor precursori precum Cezar Bolliac şi 
D. Bolintineanu?23. Transformase Timpul dintr-o publicaţie 
modestă de partid într-un ziar de audienţă naţională şi de înaltă 
clasă jurnalistică, fiind „şeful” unei echipe unice de ziarişti, din 
care mai făceau parte I. L. Caragiale şi loan Slavici. S-a remar- 
cat mai demult că Eminescu nu făcea politica unui partid, ci 
impusese un punct de vedere naţional, purtând amprenta 
excepţionalei sale gândiri. N. Georgescu a sesizat şi un alt merit 


223 - Cf. Th. Codreanu, Un precursor al publicisticii eminesciene, în 
"Luceafărul", nr. 37/1989, p. 6. Nu întâmplător poetul îl preţuia, în chip 


deosebit, pe Bolintineanu, spre nedumerirea unora. 

fundamental: poetul a pus capăt jurnalisticii de tip masonic, 
înconjurată de secrete şi parole, modă care proliferase din perioa- 
da paşoptistă. Jurnalistica lui redă demnitatea proprietăţii cuvân- 
tului, cristalizând, totodată, o doctrină naţională modernă, capa- 
bilă să oblăduiască aducerea României pe locul meritat în rândul 
marilor culturi şi civilizaţii europene.22+ Am remarcat deja pla- 
nurile reformatoare ale poetului, care vizau unitatea politică a 
tuturor românilor de la Nistru pân” la Tisa. El cunoscuse bine 
toate teritoriile locuite de români. Eminescu voia un cap politic 
în stare să reprezinte arheul românităţii, iar nu un mic regat com- 
plăcându-se în starea de suburbie imperială pe cale de a trece la 
periferia economiei tranzacţionale occidentale, iluzionându-se că 
prin împrumuturi de instituţii şi forme culturale se poate moder- 
niza. Într-o viaţă publică dominată de interese politicianiste de 
grup, nici Carol I şi nici I. C. Brătianu nu erau la înălțimea exi- 
genţelor poetului, în pofida meritelor lor istorice. Evident, pe 
Eminescu nu-l mulţumeau nici conservatorii, îndepărtându-se, la 
un moment dat, şi de T. Maiorescu sau de Petre P. Carp.225 Aflat 
la Viena să negocieze tratatul secret cu Austro-Ungaria, Carp 
transmitea, în ţară, lui T. Maiorescu: „Și mai potoliţi-l pe 
Eminescu!” Acesta era un ordin politic foarte sever. De ce tre- 
buia „potolit” Eminescu şi de ce n-a putut fi el „potolit”, fiind 
nevoie să fie sacrificat? Răspunsul nu e simplu. N. Georgescu a 
ezitat să dea soluţii tranşante, preferând o labirintică incursiune 
prin documente. Dar tocmai documentele îl silesc să conchidă că 
„raţiuni superioare de stat au cerut, la 28 iunie 1883, desfiinţarea 


224 - Trimit din nou la Sociologia eminesciană de Ilie Bădescu şi la 
Modelul ontologic eminescian de Th. Codreanu, îndeobşte, partea a doua, 
Archaeus şi "rațiunea practică”. 

225 - Tensiunea dintre Eminescu şi Carp este binecunoscută, provocată 
fiind de articolele din Timpul a intervenit pe lângă Maiorescu să-l determine pe 
poet să-şi schimbe atitudinea. Era atât de suparat, încât nu şi-a mai plătit abona- 
mentul la ziar. Vorbea cu indignat dispreţ despre "deştepţii de la Timpul", recte 
Eminescu şi Slavici. Negocierile de la Viena au acutizat aversiunea lui Carp 


față de Eminescu. (Cf. Eminescu - înfăşurat..., op. cit., p. 426). 

Societăţii Carpații, expulzarea directorului ziarului 
[Independence roumaine, vizita umilitoare, la Viena, pentru 
scuze, a lui Petre Grădişteanu împreună cu ministrul de externe, 
D. A. Sturdza, expulzarea lui Zamfir C. Arbore şi toate celelalte 
gesturi prin care axa politică a ţării a trebuit orientată către 
Puterile Centrale; între aceste gesturi, căderea lui Eminescu din 
presă ni se pare iminentă. Presupunem, în acest punct, că o criză 
a poetului, cum mai avusese în ultimele luni, i-a «ajutat» pe prie- 
teni să scape, decent, de el”226, 

Cotitura politică spre Puterile Centrale ţinea nu numai de 
afinitățile casei regale cu lumea germană, cât mai ales de impor- 
tante interese în „chestiunea Dunării”, de activitatea diplomatică 
în vederea recunoaşterii proaspătului regat românesc, de presiu- 
ni economice. Încă din 1880, Junimea a declanşat acțiunea 
apropierii de lumea germană. La 31 decembrie 1880, T. 
Maiorescu pleda insistent pentru orientarea noastră politică spre 
Austro-Ungaria în publicația germană Deutsche Revue, prin 
studiul Despre situaţia politică a României. P. P. Carp, secundat 
de T. Maiorescu, a dus tratative pentru încheierea unui tratat 
secret cu Austro-Ungaria, finalizat chiar în 1883. La întrebarea 
„de ce n-a putut fi Eminescu atras de partea grupului de intelec- 
tuali care au lucrat pentru acest tratat secret de alianţe”, N. 
Georgescu a dat un răspuns corect: în joc era problema 
Transilvaniei. Diplomaţia românească lucra şi atunci cu „subtil- 
ităţile” iluzorii ale unui „pragmatism” imediat, gata să-şi sacri- 
fice congenerii din alte teritorii aflate sub ocupaţie străină. 

(Acel tratat secret aminteşte de „pragmatismul” de azi a 
sacrificării teritoriilor încorporate în Ucraina actuală cu iluzia că, 
în acest mod, se va facilita intrarea ţării în NATO). 

În anul de graţie 1883, din raţiuni similare, vechiul regat 
trebuia să uite că în Banat, Ardeal şi Bucovina nordică trăiau 
români. Acesta era preţul beneficiilor scontate prin încheierea 
tratatului secret cu Austro-Ungaria. Or, Societatea Carpaţii avea 


226 - N. Georgescu, op. cit., p. 26. 

drept ţintă refacerea Daciei Mari, proiect ce prefigurează 
România Mare de la 1918. lar Eminescu era o personalitate cen- 
trală a Societăţii Carpaţii, principala voce pentru Transilvania, 
cum se exprimă N. Georgescu; ca şi pentru Bucovina sau Banat 
şi Basarabia. Toţi politicienii importanţi care s-au opus tratatului 
au trebuit să cedeze, în cele din urmă, sub o formă sau alta. Știm 
că Lascăr Catargi a fost ameninţat cu „aruncarea peste bord”. 
Opozanţii n-au mai putut avea acces la putere, de acum încolo, 
decât cu condiţia să accepte litera pactului. Aşa s-a întâmplat cu 
Al. Lahovari sau cu Take Ionescu. Condiţia s-a impus până în 
1916, când România a intrat în război alături de Antanta. 

În mss. 2263 cu note din acele zile, în care vorbeşte 
despre planurile Societăţii Carpaţii, Eminescu notează: „Eu sunt 
născut în Bucovina. Tatăl meu e bucovinean. Un grec ca 
Vogoride n-a fost în stare a-l face cetăţean...”, evident - cetăţean 
român.227 Ştim prea bine, caimacamul Vogoride era simbolul 
antiunionismului. Poetul visa la ziua când bucovinenii şi arde- 
lenii vor fi cetăţeni români, chiar dacă pentru asta era nevoie să 
fie răsturnat Carol I şi înlocuit cu un rege austriac! E un proiect 
despre care, paradoxal, nu s-a discutat până azi, denaturându-se 
ideea supravieţuirii Transilvaniei într-o federaţie habsburgică. 
Dar voi reveni asupra chestiunii. 

„Litera secretă” a tratatului cu Austro-Ungaria, conchide 
N. Georgescu, cerea totala tăcere a vocii pentru Transilvania, pe 
care Eminescu o întruchipa în cel mai înalt grad. El a fost prin- 
cipalul apărător al intereselor românilor din Ardeal, în presa din 
regat. Şi Slavici, deşi cu mult mai „cuminte”, a fost atunci „dis- 
locat” din presa românească, el fiind nevoit să plece în 
Transilvania şi să întemeieze, la Sibiu, revista Tribuna, căci la 
Bucureşti nu mai era dezirabil. Cu Slavici a fost infinit mai uşor, 
cu Eminescu nu a fost posibilă nici o „salvare”. 

În octombrie 1883, Anastasie Stolojan (unul din „clienţii” 
lui Eminescu de la Timpul), a ţinut un discurs parlamentar spre a 


227 - M. Eminescu, Opere, XIII, p. 381. 

orienta, prin compensație, interesul presei spre românii sud- 
dunăreni şi spre tăcere în ce priveşte Ardealul. (Nu e izbitoare 
aceeaşi strategie şi azi,228 în contextul evenimentelor din 
Kosovo?). Campania de atragere a lui Eminescu spre lumea ger- 
mană eşuase nu numai din pricina poziţiei foarte clare a poetului 
faţă de soarta Ardealului şi a Bucovinei. Poetul vedea mult mai 
departe la destinul Europei. El întrezărea ceea ce miopii săi con- 
temporani nici nu-şi imaginau; nu putea fi indiferent la tendinţele 
expansioniste ale panslavismului şi ale pangermanismului. 
Credea că România şi adevărata civilizaţie europeană pot fi sal- 
vate de spiritul latin, echilibrat şi armonios, cel care crease, în 
definitiv, Europa creştină. De aici insistența cu care poetul afir- 
ma misiunea istorică a insulei de latinitate din Carpaţi (numele 
societăţii!), voind ca România să fie un „strat de cultură la gurile 
Dunării”. 

Poetul cunoştea prea bine planurile lui Bismarck de a 
realiza din Austria, sub Habsburgi, o confederație dunăreană şi 
balcanică, în care să fie anexate Ungaria, Boemia, Croaţia, 
Styria, Slovenia, partea slavă a Dalmației, Bosnia, Serbia, 
România, Muntenegru, Albania, Macedonia, până la ţărmul 
Salonicului cu porturile Kovallo şi Dedegaci229. 

Constatând extraordinara ofensivă a pangermanismului şi 
panslavismului, Eminescu este îndurerat de inerția Franţei şi a 
latinităţii, în genere: „În mijlocul acestei redeşteptări puternice a 
sentimentului de rasă, numai latinitatea pare încă a sta în 
amorţire”. Mai mult, Franţa şi Italia se duşmăneau: „Pentru orice 
spirit nepărtinitor, rivalitatea Franţei şi Italiei poate produce cele 
mai triste rezultate pentru viitorul gintei latine”230. Articolul din 
29 iunie 1882 a fost ignorat de editorii lui Eminescu sub pre- 
siunea prejudecăţii că poetul ar fi fost germanofil şi francofob. 


228 - Conexiunea se referea la anul 1999. 
229 - Timpul, 18 iunie 1882, p. 1. 
230 - Timpul, 29 iunie 1882. 

Asupra paternităţii eminesciene s-a pronunţat întâia oară 
I. M. Raşcu. N. Georgescu s-a convins şi el de paternitatea emi- 
nesciană şi publică integral articolul în a doua sa carte despre 
poet.23l Este limpede că articolul contravine politicii proger- 
mane a conservatorilor. Or, independenţa de gândire la Timpul, 
este ştiut, şi-o asumase Eminescu, nicicum altcineva, fapt care 
avea să-l coste. Aşadar, în context, se relevă şi mai limpede 
paternitatea eminesciană, filogermanismul său fiind spiritual, iar 
nu politic. Poetul dorea o alianţă a ţărilor latine. Unii ziarişti din 
Italia şi Eminescu, în România, cereau Franţei să redevină ce-a 
fost sub Napoleon al III-lea. Pe urmele lui I. M. Raşcu, N. 
Georgescu spulberă şi el mitul francofobiei lui Eminescu: 
„Eminescu filo-german şi împotriva Franţei, a spiritului francez 
în Europa?! Dimpotrivă... El avea pasiune pentru latinitate cum 
puţini oameni din evul său au avut-o, pasiune care nu rezidă 
numai în cunoştinţele lui de limbă latină, de drept, istoria antică 
etc. - ce însemna identificarea însăşi cu destinele unei Europe a 
ordinii latine, a luminii, a adevărului. Dispreţul său faţă de tene- 
broasele societăţi secrete ale timpului, față de încurcăturile de 
limbă în care demagogia rosettistă se etala, față de intrigile 
politice ale timpului - îşi găsesc punctul de echilibru în această 
zonă a seninului latin.”232 

În ce-l priveşte pe Eminescu, Ardealul intra ca o compo- 
nentă esenţială a doctrinei sale. Că poetul ştia să reacționeze cu 
diplomaţie, s-a văzut şi se va mai vedea. Dar toate mergeau până 
la respectarea unor principii. El privea deopotrivă, pe toţi 
românii, oriunde s-ar fi aflat. Prin 1882-1883, am mai spus-o, 
Eminescu era dispus să utilizeze chiar metodele organizatorice 


231 - Cf. N. Georgescu, Cercul strâmt. Arta de a trai în vremea lui 
Eminescu, Edit. Floare albastră, Bucureşti, 1995, pp. 128-131. 

232 - N. Georgescu, A doua viata..., p. 154. Dr. Vuia îi reproşa lui N. 
Georgescu lipsa probelor. Dar deja ne aflăm în plina ofensivă a probelor şi este 
mai puţin important dacă Eminescu a intrat în conflict cu interesele masonice 
sau cu ale unor puteri imperiale, susținute, însă, şi pe filiera masonică. Faptele 


sunt fapte. 

ale francmasoneriei pentru realizarea marelui său proiect de 
renaştere şi unitate națională. 

Societăţile Carpaţii, Matei Basarab şi Balcanii erau, în 
concepţia sa, forme de contracarare a maladiei noastre seculare - 
cea mioritică a discordiei. Poetul a elaborat şi o teorie a golului 
etnic, pe lângă care, din păcate, istoricii şi criticii literari au tre- 
cut cu totală indiferenţă. Eu i-am dedicat un capitol special, în 
Modelul ontologic eminescian.233 Încă din perioada vieneză el a 
încercat să împace societăți studenţeşti rivale, înscriindu-se ca 
membru în ambele, gest neînțeles nici de contemporani, nici de 
posteritatea critică; el apărea, mai degrabă, ca o dovadă de opor- 
tunism sau cameleonism, fiind văzut sub unghiul moral al „fun- 
dului în două luntre”, judecată absolut aberantă pentru 
Eminescu, recunoscut tocmai pentru verticalitatea lui morală. 
Primele articole din Federaţiunea (Pesta) militau pentru unitate, 
sancționată prompt de autorităţile austro-ungare. Titluri ca Să 
facem un congres, În unire e tăria, Echilibrul grăiesc de la sine. 
Articolul din 10/22 aprilie 1870 se încheia astfel: „Românii au 
nenorocirea de a nu avea încredere în puterile lor proprii; noi nu 
ne-am convins încă cum că: puterea şi mântuirea noastră în noi 
este!”234 Or, meteahna oamenilor noştri politici a fost dintot- 
deauna ignorarea puterilor proprii, făcându-şi iluzii că alţii ne 
vor îmbogăți şi salva. 

Societatea Carpaţii ajunsese să numere peste 20000 de 
membri, având drept ţintă unirea politică şi culturală a tuturor 
românilor cu cei din Ardeal, Banat, Bucovina şi Basarabia. 
Dominată de ardeleni, din această societate făceau parte mulți 
intelectuali de valoare. O scrisoare din 25 iunie 1883 (semnifica- 
tivă zi!) adresată de Ministerul de Interne din Viena preşedintelui 
Bucovinei, Alesani, este un adevărat raport secret despre 
Societatea Carpaţii, filiala Ploieşti, care face referință şi la 
Eminescu. Scrisoarea a fost tipărită în anul 2000 de cernăuţean- 


233 - Op. cit., pp. 83-109. 
234 - M. Eminescu, Opere, IX, p. 92. 

ul D. Iordache. Autorul menționează că scrisoarea-raport era 
însoţită de o listă, explicată astfel de minister: „Referindu-ne la 
ordonanța din 26 mai a. C. Nr. 2753/M.L., avem onoarea să Vă 
trimitem lista celor mai activi membri ai societăţii, care trăiesc în 
principalul oraş al României, precum şi în oraşele din provin- 
cie.”235 Din păcate, D. Iordache nu publică lista integral, ci îi 
menţionează doar pe următorii (pe listă, Eminescu având 
„onoarea” să ocupe locul al patrulea): M. Eminescu, „redactor la 
Timpul”, Dimitrie Laurean, „redactor la România liberă”, Al. 
Ciurea, „jurnalist”, B. P. Hasdeu, „director al Arhivelor Statului”, 
A. Chibici, „funcţionar la Căile Ferate Române”, I. Slavici, „pro- 
fesor”, V. Micle, „scriitoare”, V. Maniu, „deputat”, T. Maiorescu, 
„avocat”, I. Creangă, „profesor”. Ministerul de interne atrăgea 
atenţia că filialele societăţii se extind rapid. Mai mult, cea din 
Ploieşti a creat subfiliale în Câmpina, Urlaţi, Mizil, Vălenii de 
Munte, că adunările se ţin în mare secret, că acţiunile sunt 
finanţate şi din Ardeal.23€ Societatea era pregătită chiar şi pentru 


235 - Apud D. Iordache, Poetul fata în fata cu "piticia” dintotdeauna a 
politicianiştilor români (II), în "Plai românesc", Cernauţi, an. X, nr. 3 (144), 
martie, 2000, p. 6. 

236 - lată textul integral: "Din izvoare confidențiale aflăm că în 
Bucureşti, Ploieşti, precum şi în alte orase mari ce sunt mai aproape de 
granițele noastre se constituie filiale ale Societăţii "Carpaților". / Membrii tit- 
ulari în mare majoritate sunt foştii cetaţeni din teritoriile răsăritene ungare din 
Transilvania, din Banat şi din Bucovina. / Cât priveşte societatea din Ploieşti, 
ea are peste tot în oraşele de lângă frontiera Câmpina, Urlaşi, Mizil, Vălenii 
de Munte oamenii lor, care contribuie la dezvoltarea societăţii. / Aceşti agenți 
vin de peste tot la Ploieşti, unde asistă la adunări, fac rapoarte, sacrificându- 
se orbeşte ideilor naţionale. Aceste întruniri se ţin în mare taină şi despre cele 
văzute acolo nu se vorbeşte nimic. / Societatea dispune de bani, care se acu- 
mulează din teritoriile noastre, precum şi de la membrii societaţii care plătesc 
cotizaţii. / Referindu-ne la ordonanța din 26 mai a. c. nr. 2753/M.I., avem 
onoarea să Vă trimitem lista celor mai activi membri ai societăţii, care traiesc 


în principalul oraş al României, precum şi în orasele din provincie. / Viena, în 

luptă armată. Imperiul habsburgic o simţea ca pe o ameninţare 
foarte serioasă şi a impus guvernului de la Bucureşti desființarea 
ei, condiţie stringentă a încheierii tratatului secret din 1883. 


25 iunie 1883". D. Iordache mai reproduce un document din preajma zilei de 
28 iunie 1883, spre a atesta stricta supraveghere a acţiunilor carpatiste de către 
Viena. E vorba de o copie a unei note adresate, tot autorităților de la Cernauţi, 
de către acelaşi minister: "Notița, dată în Bucureşti, 16 mai 1883. Ieri 
Societatea "Carpaţilor" a sărbătorit în sala Orfeu cea de a 35-a aniversare a 
revoluției din Transilvania, la care au participat 77 de persoane... Sala era 
împodobită, ca şi la ultimul bal al Societăţii, cu stemele tuturor provinciilor 
româneşti, numai că de astă data în locul tricolorului naţional flutura drapelul 
roşu al revoluţiei. / Pe pereţi se puteau vedea transparante cu numele conducă- 
torilor revoluţiei şi cu apeluri care cereau unirea provinciilor ungurești cu 
patria-mamă. La banchet nu au participat nimeni din activiştii importanți, 
afară de Laurean, proprietarul "României libere”, mulți redactori, secretarul 
Academiei Barit, 4 ofițeri în termen şi o grupă de români din Transilvania care 
erau ca oaspeţi. / Laurean a ţinut un toast despre unirea românilor din 
Transilvania cu românii din regat. Barit a vorbit despre regimentele militare 
române, despre dorobanţi şi despre muzica de regiment. / Pâna aproape de ora 
două s-au interpretat cântece naţionale aşa ca "Desteaptă-te, române", "La 
arme" ş. a. / Azi "România liberă” a publicat un articol consacrat acestei 
comemorari care s-a terminat cu urmatoarea frază: "Înainte! Victoria defini- 
tivă şi viitorul aparține cauzei naţionale". Deşi desființată la 28 iunie 1883, 
societatea a continuat să-şi desfăşoare activitatea, în clandestinitate. Alte 
expulzări se vor produce în 1885, când, ironie, foştii prieteni care au ajutat la 
"potolirea" lui Eminescu la 28 iunie, G. Secăşanu şi G. Ocăşanu, au fost ei 
înşişi trimişi afară din regat. La 24 ianuarie 1886, societatea va organiza un 
mare banchet în aceeaşi sală "Orfeu" din capitală. (Pentru alte amănunte, vezi 
N. Georgescu, Moartea antumă..., pp. 95-100). Se cunosc mai multe interpelări 
ale lui M. Kogălniceanu referitor la expulzați, ca şi răspunsurile lui I. C. 
Bratianu, care califică societatea ca fiind "de agitaţiuni" şi proniri armate, că 
guvernul a făcut tot ce i-a stat în putinţa spre a-i ocroti pe agitatori chiar şi prin 


aceste expulzari etc. 

La începutul lui iunie, cu prilejul dezvelirii statuii lui 
Ştefan cel Mare la laşi, Petre Grădişteanu a ţinut un răsunător 
discurs prin care-l îndemna pe rege să-şi completeze coroana cu 
„diamantele” care-i lipseau - Ardealul, Bucovina şi Basarabia. 
Discurs absolut uluitor, deoarece Petre Grădişteanu era orice, 
numai „unionist” nu. Un alt amănunt care trezea perplexitate era 
că, în calitate de om politic, Grădişteanu „sfida” parcă tocmai 
tratativele secrete care se derulau cu Viena. De-aici a pornit tot 
scandalul diplomatic, cu retractarea cuvintelor la Viena 
(Grădişteanu însoţit de ministrul de externe Sturdza), fapte care 
vor culmina cu desfiinţarea Societăţii Carpaţii şi cu debarcarea 
lui Eminescu. Perfidia acelor zile nu-i va scăpa lui Eminescu. El 
a înţeles că tirada deşănţată a lui Grădişteanu avea un rol provo- 
cator, tocmai pentru a scoate din cursă Societatea Carpaţii. 

Erau coincidenţe enigmatice şi deloc întâmplătoare. 
Poetul, trimis de redacţie la serbarea de la Iaşi, n-a fost nici o 
clipă entuziasmat, considerând-o patriotardă. Venise pregătit să 
citească acolo Doina, dar discursul surprinzător al lui 
Grădişteanu şi alte cuvântări demagogice l-au hotărât să nu mai 
citească şi să părăsească Iaşul, deşi festivitățile au durat o săp- 
tămână. În schimb, în aceeaşi zi de 6 iunie, a citit Doina la 
Junimea, producând o impresie extraordinară. Adevărata prime- 
jdie de aici venea, deşi efectele diplomatice s-au ivit pe filiera 
discursului lui Grădişteanu. Nu e deloc o exagerare să se spună 
că Doina a însemnat condamnarea la nebunie şi la moarte a lui 
Eminescu, fiindcă această genială explozie poetică întruchipa 
testamentul politic al Societăţii Carpaţii. 

Dar în vreme ce Petre Grădişteanu rostise discursul pen- 
tru ca la câteva zile să se dezică de propriile-i cuvinte, Eminescu 
nu putea fi tratat cu astfel de mijloace comico-tragice. De altfel, 
nu era nimic de „retractat” în Doină, fiindcă poetul se adresa nu 
lui Carol Îngăduitorul precum Grădişteanu, ci lui Ştefan cel 
Mare, amănunt care dobândeşte înţelesuri adânci, trecute cu ve- 
derea în comentariile obişnuite. Cum monarhul reprezintă în 
ochii lui Eminescu arheul naţiunii, identificarea acestuia în 

Ştefan, iar nu în Carol, devine polemică şi esenţială pentru 
înțelegerea destinului său. 

Desigur, în cazul lui Eminescu, a acționat porunca lui 
Carp „Şi mai potoliţi-l pe Eminescu!” Dar poetul nu putea fi 
somat să retracteze asemenea cameleonilor politici. Cu el, s-au 
încercat mijloace mai „subtile”. Maiorescu a găsit de cuviinţă că 
Eminescu ar putea fi atras prin utilizarea poeziei sale în efortul 
de apropiere de lumea germană, cu care poetul avea afinități. 
Carmen Sylva (deşi avea o părere proastă despre poet) şi Mite 
Kremnitz au fost angrenate de Maiorescu într-o susținută cam- 
panie de traducere şi de popularizare a lui Eminescu în cultura 
germană. N. Georgescu vorbeşte îndreptăţit de o primă cam- 
panie, în cultura noastră, de popularizare a unui scriitor român în 
străinătate. Zadarnic, însă, Eminescu n-a răspuns acestui tip de 
măgulire şi n-a aprobat politica aripii conservatoare Carp- 
Maiorescu (acea „opoziţie miluită” cum a categorisit-o N. 
Dimancea), rămânând alături de Al. Lahovari, M. Kogălniceanu 
şi de Lascăr Catargiu, cel ameninţat de rege cu „aruncarea peste 
bord”. Marele „aruncat peste bord” va fi Eminescu. El s-a dove- 
dit a fi omul de sacrificiu, sau, cum se spune în scrisoarea din 25 
iunie 1883 a Ministerului de Interne din Viena, poetul făcea parte 
dintre cei care activau intens (nu degeaba era trecu al patrulea pe 
listă!), „sacrificându-se orbeşte ideilor naţionale”. În realitate, 
poetul nu era un „orb”, ci mintea cea mai ascuţită dintre membrii 
societăţii. 

Desigur, Eminescu nu putea urma gestul cameleonic al 
unui Petre Grădişteanu. Investigaţiile lui N. Georgescu duc la 
concluzia că poetul n-a putut fi „salvat” cu astfel de procedee, iar 
„aruncarea peste bord” prin „încăpăţânarea” de a nu face conce- 
sii politicii oficiale, respingând imperativul politic al apropierii 
de Puterile Centrale, era inevitabilă. Să fie numai atât? La 
extremă, intransigența aceasta poate creiona un spirit inflexibil, 
incapabil să iasă din obsesiile sale, ceea ce ar face să dea apă la 
moară celor ce au pus şi mai pun radicalismul poetului pe seama 
psihozei. Sau, în cel mai bun caz, Eminescu să fie acuzat de lipsă 
de simţ politic, iar în varianta agresivă a lui I. Negoiţescu să fie 

numit „un execrabil om politic”. Poate fi aici o primejdioasă 
fisură în demonstraţia lui N. Georgescu.237 În realitate, 
Eminescu a avut „cap de politician”,238 ştiind să înţeleagă şi să 
nuanţeze acolo unde era nevoie. Poetul era avizat de situaţia con- 
juncturală a României. 

O lectură atentă a publicisticii din săptămânile premergă- 
toare „debarcării” nu atestă nicicum lipsa de înţelegere a politicii 
româneşti față de lumea germană. Este drept că Eminescu nu se 
abate de la marile linii de forţă ale gândirii sale. Nici nu avea de 
ce. În numerele anterioare ale Timpului, el ia atitudine împotriva 
ofensivei catolice în România, apără interesele noastre în 
„chestiunea Dunării”, este necruţător cu partidul de guvernământ 
etc. Dar faptul care atrage atenţia în mod deosebit este inter- 
venţia în scandalul diplomatic, stârnit de discursul lui Petre 
Grădişteanu la laşi. Cum am mai spus, Eminescu a fost prezent 
la laşi ca trimis al ziarului Timpul. N-a luat parte propriu-zis la 
festivități. A găsit de cuviință că Doina trebuie citită la Junimea, 
unde a fost adevărata sărbătoare a zilei. Antiteza dintre discursul 
şi toastul lui Grădişteanu şi Doina eminesciană este prăpastia 
dintre adevăratul patriotism şi patriotarzii fulgeraţi în Scrisoarea 
III. Iacob Negruzzi evocă astfel momentul: „Efectul acestor ver- 
suri pesimiste care contrastau atât de mult cu celelalte ode ce 
compusese cu ocazia acelei strălucite sărbători, fu adânc, indes- 
cifrabil. În contra obiceiului Junimei căreia nu-i plăcea să-şi 
manifeste entuziasmul, pentru întâia oară de 20 de ani de când 
exista societatea un tunet de aplausuri izbucni la sfârşitul citirii, 
şi mai mulţi dintre numeroşii membri prezenţi îmbrăţişară pe 
poet.”239 O singură eroare comite Negruzzi: versurile Doinei nu 


237 - Remediată, din fericire, în Cercul strâmt, unde constată spiritul 
echilibrat al ziaristului de la Timpul, în ce priveşte politica externă (pp. 87-90). 

238 - Recent, Caius Traian Dragomir, literat şi om politic, demonstra că 
Eminescu este "cel mai mare politolog român". (Cf. "Glasul națiunii", nr. 
12/385, an. X, 16 iunie 1999, p. 14). 


239 - Jacob Negruzzi, Amintiri din "Junimea", în Scrieri alese, II, Edit. 

sunt deloc pesimiste de vreme ce ele ard ca un vulcan şi-n zilele 
noastre, de vreme ce această capodoperă a fost, de peste un veac 
încoace, cea mai cenzurată şi mai urâtă capodoperă de toate 
regimurile şi de toți indivizii ostili neamului românesc. Ea este 
cheia care a deschis şi porţile sanatoriului „Caritas” pentru 
marele intrus. 

În Timpul din 12 iunie 1883, găsim prima reacție publică 
a lui Eminescu faţă de evenimentele de la Iaşi din 6 iunie. Întâi, 
el este indignat de „furtul de harismă” al partidului de 
guvernământ în vederea dobândirii de capital politic. Alţii 
luaseră iniţiativa şi plătiseră pentru ridicarea statuii, guvernanţii 
grăbindu-se să-şi însuşească fapta, patronând serbarea. Pe 18 
iunie, Eminescu face referinţe la „serbarea guvernamentală” şi la 
discursul lui Petre Grădişteanu. Poetul e uimit că Ştefan cel Mare 
i-a putut suporta, de pe soclu, pe demagogi: „Tu, care de patruze- 
ci de ori, în patruzeci de bătălii te-ai aruncat în rândul întâi al 
oştirii, căutând martiriul pentru ţară, asculți oameni pentru cari 
patria şi naționalitatea sunt o marfă pe care o precupeţesc."240 
Este Eminescu nedrept în apreciere? El ştia mai multe decât grăi- 
au aparențele. În acele zile, guvernul urmărea un dublu scop: să 
câştige capital politic şi să grăbească încheierea tratatului secret 
cu Puterile Centrale, compromiţând, simultan, curentul antiaus- 
tro-ungar legat de Societatea Carpaţii. Aparent, discursul lui 
Grădişteanu venea împotriva negocierilor secrete. Însă rapida 
retractare a celor spuse pare să fi intrat deja în „scenariu”, sco- 
pul vizat fiind altul. Maşinaţiunile poartă amprenta masoneriei, 
ceea ce lui Eminescu nu i-a scăpat. Există în cultura noastră, cum 
deja am sugerat aici, o atitudine ironică şi dezaprobatoare faţă de 
cei care pun anumite fapte istorice pe seama francmasoneriei. De 
acord, în măsura în care e vorba de găselniţe şi scenarite. Numai 
că aceste societăţi secrete există şi au avut un rol important în 


Minerva, Bucureşti, 1970, cap. Eminescu. Pasajul fiind cenzurat, recomand 
cititorului colectia "Convorbirilor literare" din anii 1919-1920. 
240 - M. Eminescu, Opere, XIII, p. 317. 

numeroase momente istorice, cum ar fi, spre exemplu, în cele 
două mari revoluţii din ultimele două secole şi ceva - Marea 
Revoluţie Franceză de la 1789 şi Marea Revoluţie Socialistă din 
Octombrie din Rusia ţaristă. Vrem sau nu, masoneria ştie să se 
infiltreze cu abilitate în destinul cultural şi politic al naţiunilor. 

Cărţi apărute în ultima vreme vorbesc despre istoria 
masoneriei în România. De regulă, la lumina zilei, masoneria îşi 
atribuie idealuri umanitariste înalte, fapt care atrage pe mulţi int- 
electuali de valoare. Nu există, însă, motive de laudă pentru 
experimentele utopiste datorate tot masoneriei, precum cel 
comunist care a dominat secolul al XX-lea. Mondialismul, 
obsesia unor astfel de organizaţii secrete, duce la mutilarea 
fiinţei popoarelor şi a indivizilor, din nenorocire. Pe de altă parte, 
nu există o unitate de „monolit” între diverse loji şi între franc- 
masoni, interesele lor putând fi contradictorii. Totuşi, con- 
tradicția cea mai frecventă rămâne între naţional şi trans-naţio- 
nal. În perioada luptei pentru libertatea şi formarea naţiunilor 
moderne, masoneria a constituit un mijloc de atracţie. Un exem- 
plu elocvent, la noi, îl găsim la paşoptişti. Ion Ghica, Al. I. Cuza, 
M. Kogălniceanu, I. C. Brătianu, C. A. Rosetti, Gr. 
Alexandrescu, D. Bolintineanu, I. H. Rădulescu, Gh. Asachi. N. 
Bălcescu, V. Alecsandri, Costache Negruzzi, C. Negri ş. a. au 
fost, se zice, masoni.241 Prevalarea naţionalismului i-a fost fatală 
lui Cuza, înlăturat tot de masoni. Noaptea de 11 februarie 1866 
va fi statornic condamnată de Eminescu, veritabil laitmotiv al 
luptei sale antimasonice. Altminteri, şi Alecsandri îşi va bate joc 
de francmasonerie încă din 1841, când publică Farmazonul din 
Hârlău. Eminescu observă că după 1870 francmasoneria a prolif- 
erat enorm, îngroşând rândurile „păturii superpuse”, punând, 
adică, în prim plan, interesele personale şi de grup, ca şi ale unor 


241 - Cf. D. Beresniak, La Franc-Maçonnerie en Europe de L'Est, Edi- 
tions du Rocher, Paris, 1992 - trad. rom. la Edit. Nemira, Bucureşti, 1994, pp. 
128-129; Horia Nestorescu-Balceşti, Ordinul Masonic Român, Casa de Editură 
şi Presă "Şansa", Bucureşti, 1993. 

puteri străine în ţara noastră. Aşa s-a născut patriotismul de 
paradă, la antipodul celui manifestat de un Tudor Vladimirescu 
sau un Nicolae Bălcescu. Pentru Eminescu, masonul C. A. 
Rosetti era „părintele demagogiei române”, fiind numit şi de V. 
Alecsandri „hidoasa pocitură”. 

În anul 1880, activau în România nu mai puţin de 32 de 
loji masonice, practicând diverse rituri, cu centre de iradiere în 
Franţa, Anglia, Germania etc. „Din nefericire - scrie Beresniak - 
toate aceste rituri nu au întârziat să intre în competiţie între 
ele.”24 Altfel zis, lojele masonice s-au „românizat” rapid, 
căzând în păcatul tradițional al discordiei. Şi dincolo de firescul 
diversificării, fricțiunile dintre masoni oglindeau fie interese 
transnaţionale, fie de grup. O mare bătălie intermasonică s-a dat 
în jurul încheierii tratatului secret cu Puterile Centrale, un ascen- 
dent dobândind masonii germanofili asupra celor francofili. 
Luptele se purtau în presă, într-un limbaj cifrat, ceea ce nu i-a 
scăpat lui Eminescu (vezi, de pildă, disputa în jurul atentatului 
împotriva primului ministru I. C. Brătianu, cu faimoasa parolă 
„ale tale întru ale tale”). Eminescu face frecvent trimiteri la 
uneltirile internaţionaliştilor masoni. Doar un exemplu: „De mult 
se ştie că în România se află ramificaţiuni ale unei societăţi inter- 
naţionale care voieşte răsturnarea organizațiunii existente, răs- 
turnarea tuturor instituţiilor ce stăpânesc în sisteme moderne. E 
de datoria guvernului de a face cercetări şi de a stabili focarele în 
care s-au încuibat nu numai ideile răsturnătoare, dar şi începu- 
turile criminale de execuţiune”24%3. Sunt cuvinte prilejuite de 
atentatul lui Pietraru şi Pătescu asupra primului ministru, în 
1880. 

Ameninţând să câştige o mare bătălie a spiritului critic 
național, Eminescu trebuia anihilat. El a căzut nu fiindcă a 
dovedit „opacitate politică” față de interesele de moment ale 


242 - Op. cit., p. 111. 
243 - Chestiunea e tratată într-o serie de articole incluse în Opere, XI, 
Edit. Academiei, Bucureşti, 1984. 

tânărului regat, ci fiindcă în joc se găseau mari interese 
transnaţionale şi de grup, în prelungirea unor faimoase afaceri de 
tipul „Strousberg”, faţă de care poetul a fost întotdeauna necruţă- 
tor.244 Menit sacrificiului era un N. Făgărăşanu, inginerul fero- 
viar patriot, iar nu un Eugen Gerber, denigratorul său, profitor de 
indolenţa şi de prostia guvernatorilor români. 

Revenind la discursul lui Petre Grădişteanu, care a 
supărat atât de mult Austro-Ungaria, trebuie spus că guvernul s- 
a delimitat prompt de orator, considerând că e vorba de o opinie 
strict personală. Monitorul Oficial din 20 iunie 1883 dă un comu- 
nicat prin care precizează că Petre Grădişteanu „n-avea nici un 
rol oficial la acea solemnitate”. Dar scandalul de presă s-a 
declanşat în ziarele din Viena şi din Budapesta, mai ales în cele 
ungureşti, găsind un nou prilej de atacuri violente împotriva 
românilor şi a statului român. Eminescu comentează lucid şi 
ferm presa străină, respingând elucubraţiile agresive maghiare 
(aceleaşi ca şi în zilele noastre!). În schimb, remarcă tonul diplo- 
matic al editorialului apărut în Neue Freie Presse (15/27 iunie 
1883), pe care îl traduce, publicându-l în Timpul (23 iunie 1883). 
Acest editorial, considera Eminescu, îi confirma propria opinie 
despre discursul lui Grădişteanu, ca şi cel al lui C. A. Rosetti, 
care-l numise pe Carol „rege al românilor”, nuanţă ce n-a scăpat 
publicaţiei vieneze. Eminescu distinge între presa ungară şi cea 
din Viena: „Zgomotele foilor ungureşti sună ca întotdeauna a 
deşert, pentru că presa lor înclină a exagera toate. La Viena 
rezidă, din contra, o politică calmă şi de veacuri bine sfătuită, o 
dinastie străveche, care, în decursul lungii sale vieţi istorice, va 
fi trecut cândva şi prin apele demagogiei şi va şti din Regestae 
dacă nu din practică, la câtă umilire ajunge o coroană şi un popor 
care, ca noi, coboară în noroiul desfrâului şi al neadevărului.""245 


244 - Afacerism revigorat, cu asupra de masura, după 1989. De-ar trăi, 
şi azi împotriva lui Eminescu s-ar ridica toate scursurile profitorilor, căci poet- 
ul nu i-ar ierta. Să ne mai miram că nici mort el nu este lăsat în pace. 

245 - Timpul, 18 iunie 1883. 

Neue Freie Presse a înţeles că Petre Grădişteanu a exprimat un 
ideal naţional al românilor, dar atrage atenţia că primejdia, pen- 
tru statul de la Dunăre, e mai mare dinspre Rusia: „România, 
însă, remarcabil avanpost latin în Orient, are voinţa tare şi 
îndreptățită de a duce o viață proprie naţională; numai cu 
îngrozire se gândeşte la eventualitatea de a fi înghițită de Rusia 
(...) Austria e acea putere care poate oferi un sprijin României, 
când patronatul Rusiei prea s-ar face simţit la Bucureşti.” 

Eminescu afirmă că nu ne putem juca cu idealul sfânt al 
românilor, sărind, ca Grădişteanu, „şi peste hotarele țării şi peste 
marginile celei mai vulgare prudenţe; căci aceste hotare sunt 
păzite în timp de răzbel de armate şi de întăriri serioase şi, în 
timp de pace, de bunele cuviinţe diplomatice.”246 Nechibzuinţa 
diplomatică a unui guvern e numită „destrămare guvernamen- 
tală”: „Rezultatul cel întâi şi cel mai trist este de a profana şi 
pângări un ideal frumos, o idee patriotică măreaţă, care desigur 
pentru moment e respinsă de toţi oamenii politici şi chiar de 
patrioţii înţelepţi dar care are dreptul să doarmă tainică şi liniştită 
în cugetul câtorva nobili visători. A o lua cu brutalitate din casta 
ei locuinţă şi a o da pe mâna oficialilor este tot atâta ca şi cum ai 
târî o vergină în saturnalele curtizanilor. Altă consecință este: de 
a reprezinta poporul român ca un popor revoluţionar, neliniștit, 
care se uită necontenit peste hotarele vecinilor săi şi nu aspiră 
decât la răsturnări şi la anexiuni, pe când în adevăr acel popor 
pacinic n-are aspiraţiuni în afară decât a păstra ce are şi înăun- 
tru de a fi ceva mai puţin jefuit de banda guvernamentală. 

Acei dar cari în fapt dau Basarabia, dau Dunărea, dar în 
cuvinte anexează toată românimea de la Nistru până la Tisa 
comit o îndoită crimă, întâi: de a înstrăina ce avem; al doilea: de 
a scuza până la un oarecare punct pe vecinii noştri de cotropirile 
lor, fiindcă le dau pretext prin fanfaronadele lor mişeleşti, la cari 
ei cei dintâi nu cred, le dau pretext de a încălca drepturile noas- 
tre pentru a-şi apăra propriele lor hotare. Acest pretext este bun 


246 - Opere, XIII. p. 320. 

şi diplomaţia străină ştie minunat să se serve cu dânsul, deşi ea 
cunoaşte mai bine cât de puţin are a se teme de România lui Ion 
Brătianu şi a lui Petre Grădişteanu”247 . În faţa umilinţelor diplo- 
matice produse de nechibzuinţa lui Grădişteanu şi Rosetti, poe- 
tul exclamă numai cu două zile înainte de a „înnebuni” şi a fi 
îmbrăcat în cămaşa de forţă: „Acum mărgăritarele d-lui 
Grădişteanu şi Rigatul d-lui Rosetti reclamă de la guvernanţii 
noştri tot atâtea genuflexiuni şi umile rugăciuni de iertare!"248 

Am reprodus in extenso din ultimele articole eminesciene 
din Timpul spre a proba cât de cumpănită era judecata poetului 
şi de pătrunzătoare în „intransigenţa” ei faţă de politica oficială. 
(O asemenea judecată ar fi trebuit să-i pună pe gânduri pe cei 
care n-au fost în stare să discearnă o aşa trecere bruscă de la 
geniu la nebunie!). Nimic nu dovedeşte aici că Eminescu n-ar fi 
fost capabil să înțeleagă imperativul apropierii diplomatice de 
Austro-Ungaria, chiar în condiţiile în care poetul milita pentru 
păstrarea neutralității între imperii. Nechibzuinţa se arată, dim- 
potrivă, la guvernanti! Dar sacrificatul este Eminescu! 

Ne aflăm în fața uni ghem de contradicții pe care N. 
Georgescu a ezitat să-l descâlcească. De fapt, în acel moment de 
cumpănă, poetul se afla între Scylla prietenilor (Maiorescu, Carp 
şi ceilalți) şi Charybda adversarilor politici şi literari. În faţa 
„opoziţiei miluite”, Eminescu trecea prea puţin „maleabil”, iar în 
fața liberalilor „roşii”, poetul era un „nebun” care trebuia com- 
promis, spre propria lor linişte. Istorici literari înşelați de 
aparențe, dacă nu interesaţi, l-au prezentat, bunăoară, în culori 
idilice pe C. A. Rosetti, un „olimpian” care ar fi citit amuzându- 
se articolele lui Eminescu.249 Această naivitate mai e prezentă şi 
azi. Al. Paleologu, într-un interviu, crede că C. A. Rosetti „pare- 
se aprecia mult calitatea acelor texte desființătoare la adresa 


247 - Ibidem, Timpul, 22 iunie 1883. 

248 - Ibidem, p. 325. Timpul, 26 iunie 1883. 

249 - Mistificarea a pornit de la Iacob Negruzzi (v. Amintiri din 
"Junimea", op. cit., pp. 226-227). 

lui.”250 Dar un documentarist de meticulozitatea profesională a 
lui D. Vatamaniuc conchidea: „Va trebui să fie părăsită opinia 
potrivit căreia C. A. Rosetti se mărginea să citească cu interes 
articolele poetului îndreptat împotriva sa şi admira incisivitatea 
şi verva polemică.”251 Există dovezi că Rosetti a apelat şi la con- 
ducerea partidului conservator „să-i dea satisfacţie”. El a reuşit, 
la un moment dat, să-l „mituiască” până şi pe Caragiale, făcând 
să-i parvină documentele compromiţătoare, pe care poe-tul 
intenționa să le dea publicității. Implicarea sa în desființarea 
Societăţii Carpaţii şi în „anihilarea” lui Eminescu în ziua de 28 
iunie 1883 este o dură realitate, semnalată şi de Însemnările zil- 
nice ale lui Maiorescu, fapt asupra căruia voi reveni. 
Conservatorii, la rându-le, au crezut că soluţia este îndepărtarea 
lui Eminescu de la Timpul, inclusiv din viaţa publică. 

În ultimele sale comentarii politice din Timpul, Eminescu 
sesizează din nou metoda masonică a loviturilor secrete, dar nu 
pare preocupat de urmările asupră-i ale acestor ultime maşinaţi- 
uni. Prin Monitorul oficial, guvernul se debarasase imediat de P. 
Grădişteanu. Dar nu l-a „sacrificat”, ci l-a trimis pe orator, 
împreună cu ministrul D. A. Sturdza, să-şi ceară scuze, la Viena. 
Şmecheria aceasta nu l-a păcălit pe Eminescu. El ştia cine este 
Petre Grădişteanu. O şi spune în editorialul din 21 iunie, când 
comentează comunicatul din Monitor. Poetul îşi aduce aminte că, 
pe la 1867, Petre Grădişteanu redacta o foaie umoristică - 
Scrânciobul, în care a ridiculizat, pur şi simplu, ideea unirii tutur- 
or românilor. Faptul i-a indignat aşa de tare pe ardelenii din 
Bucureşti, „încât au adus acel număr al «Scrânciobului» cu pro- 
cesiuni în fața Academiei şi l-au ars pe rug în prezenţa publicu- 
lui.” Pe bună dreptate se întreba Eminescu, cum de s-a transfor- 
mat Grădişteanu, brusc, în apologetul unirii? „Oare acelaşi D. 
Grădişteanu care şi-a bătut joc de ideea unităţii la 1867 este 
astăzi sincer?” Răspunsul fiind negativ, Eminescu merge mai 
departe: „Cunoscând o dată maniera de a fi a d-lui Grădişteanu 


250 - Vezi Dilema, nr. 265/1998. 
251 - Cf. M. Eminescu, Opere, XIII, prefaţă, p. 9. 

Şi ştiind că d-sa, în acelaş chip în care şi-a bătut joc de-o idee, e 
în stare s-o preconizeze, însă desigur nu gratis, ci în schimb c-o 
plată oarecare pentru limba sa de avocat, ne-ntrebăm cine să-l fi 
pus să rostească memorabilele sale declamaţiuni din laşi?”'252 
Guvernul, zice Eminescu. Grădişteanu era, în realitate, o voce 
oficială. Fusese patru ani senator, „leaderul guvernului Brătianu 
în Senat şi azi deputat în Cameră.” De altfel, regele îi strânsese 
mâna oratorului. Grădişteanu vorbise ca „reprezentant al guver- 
nului”, iar comunicatul dezminţitor „e datorit presiunii aus- 
triece”. Scopul discursului, crede Eminescu, ar fi fost câştigarea 
de capital politic. N-a fost, însă, numai atât. Poetul observă 
corect că Grădişteanu rămăsese acelaşi om de la 1867, adică un 
adversar al ideii de unitate naţională. Discursul în favoarea ideii, 
deci, semnifica tocmai compromiterea ideii! lar în context faptul 
avea reverberaţii inevitabile asupra prestigiului Societăţii 
Carpaţii. E posibil ca nu guvernul ca atare să fi recurs la o aseme- 
nea stratagemă, ci mişcarea masonică infiltrată în guvern. Nu era 
greu de prevăzut că Viena va protesta şi că pentru a-i da satis- 
facție scuzele n-ar fi fost suficiente. Era, de fapt, un bun prilej 
pentru desfiinţarea Societăţii Carpaţii şi de „aruncare peste bord” 
a indezirabililor. Eminescu se găsea în capul listei. 

Nimic din ce a scris poetul în ultima lună de la Timpul nu 
lăsa loc bănuielii că mintea i-ar fi fost slăbită. Dimpotrivă, poe- 
tul se afla pe culme.253 Singura ameninţare serioasă erau surme- 
najul şi dezamăgirea că tot ce face nu e înţeles şi că națiunea era 
în prada concepţiei „păturii superpuse”. Într-o scrisoare adresată 
unei persoane neidentificate254 (1882), publicată fragmentar de 


252 - Opere, XIII, p. 318. 

253 - În anul 2000, la o concluzie similară va ajunge şi D. Vatamaniuc, 
în prefaţă la volumul lui Călin L. Cernăianu: "Nimic nu lasă să se întrevadă în 
aceste ultime articole pe care le publica în Timpul că nu era în deplinatatea fa- 
cultăţilor intelectuale". (op. cit., p. 11). 

254 - Azi, persoana nu mai este "neidentificată", scrisorile inedite de la 


Polirom aratând-o destinatar pe Veronica Micle. 

Eduard Gruber în Arhiva (1890), aceste primejdii ies în relief cu 
putere de tragică spovedanie: „Ei bine, de şase ani aproape o duc 
într-o muncă zadarnică, de şase ani mă zbat într-un cerc vicios în 
cercul acesta, care cu toate acestea este singurul adevărat; de şase 
ani n-am linişte, n-am repausul senin de care aş avea atâta tre- 
buință pentru ca să mai pot lucra şi altceva decât politică. Quelle 
vie, mon Dieu, quelle vie! (...) Ei, dacă ai şti cum salahoria asta 
în care petrec, împreunată cu boala şi mizeria, mă apasă şi mă fac 
incapabil de-a voi! (...) Folosul meu după atâta muncă e că sunt 
stricat cu toată lumea şi că toată energia, dacă am avut-o vreo- 
dată, şi toată elasticitatea intelectuală s-a dus pe apa sâmbetei. 
(...) Eu rămân cel amăgit în afacere, căci am lucrat din convin- 
gere şi cu speranţă în consolidarea ideilor mele şi un mai bun 
viitor. Dar nu merge. În opt ani de când m-am întors în România, 
decepţiune a urmat după decepţiune, şi mă simt atât de bătrân, 
atât de obosit, încât degeaba pun mâna pe condei să-ncerc a scrie 
ceva. Simt că nu mai pot, mă simt că am secat moraliceşte şi că 
mi-ar trebui un lung, lung repaus ca să-mi vin în fire. Şi cu toate 
acestea, ca lucrătorii cei de rând din fabrici, un asemenea repaos 
nu-l pot avea nicăiri şi la nimeni. Sunt strivit, nu mă mai regă- 
sesc şi nu mă mai recunosc."255 

Amara luciditate a acestor rânduri izvorăşte din suferinţa 
morală de a nu-şi vedea programul reformator împlinit, deşi a 
lucrat „din convingere şi cu speranţa în consolidarea ideilor” sale 
şi a unui „mai bun viitor”. Pentru el, gazetăria a fost un autosa- 
crificiu închinat poporului român. Este dezamăgit pentru că jert- 
fa nu i-a fost înţeleasă. Odihna pe care şi-ar dori-o şi pe care nu 
o poate dobândi de nicăieri, semnifică dimensiunile incalculabile 
ale eşecului său. A dobândi drept de repaos ar fi însemnat dovadă 
de izbândă, de încheiere a misiunii sale. Dimpotrivă, a ajuns „să 
se strice cu toată lumea” în cercul strâmt, devenit „cerc vicios”. 
Iar „stricarea cu toată lumea” (inclusiv cu prietenii conservatori) 
ameninţa cu un altfel de „repaos” ce i se pregătea. Are dreptate 


255 - Opere, XVI, p. 195. 

N. Georgescu să spună că „atunci când, precum lui Arhimede i s- 
au şters cercurile de pe nisipul Syracuzei de către soldaţii 
romani, lui Eminescu i s-a luat ziarul Timpul, câmpul său de acţi- 
une, sistemul era practic încheiat în articulațiile lui esenţiale.”256 
Totuşi lupta de punere în practică era abia la început. De 
acum, el parcă prevede că boala va prevala în agonia vieţii şi că 
nimeni nu-i va acorda „circumstanţe atenuante”, acel dorit 
repaos motivat de jertfa muncii în slujba blândului popor român. 
Din contră, neacordându-i-se dreptul la odihnă, va fi condamnat 
la moarte civilă sub pretext că mintea este bolnavă. Să nu uităm 
că „plângerea” aceasta a lui Eminescu se produce în plină culmi- 
nație a sănătății mintale şi că ea a fost prilejuită de o primă lovi- 
tură pe care a primit-o în redacția Timpului. Din februarie 1880 
fusese avansat redactor-şef. În decembrie 1881, funcţia i se 
retrage sub pretext că transformase Timpul într-o „tribună a 
opiniilor sale personale.”257 Ziarul Telegraful consemnează cu 
satisfacție faptul (11 noiembrie 1881) urmat de Românul lui C. 
A. Rosetti. Din ianuarie 1882, Eminescu şi-a asumat doar 
răspunderea pentru partea politică a ziarului. Altfel spus, măsura 
de degradare din funcţie reuşise parțial, căci poetul continua să 
se ocupe de partea cea mai fierbinte a ziarului. O vor dovedi şi 
articolele din 1883 când Eminescu mai dezlănţuie o polemică 
prilejuită de înfiinţarea la Bucureşti a Mitropoliei Catolice. 
Poetul şi-a expus punctul de vedere în legătură cu 
mitropolia catolică în articolele din 20 şi 29 mai 1883. Aceste 
articole au „incomodat” vădit guvernul de la Viena şi există 
dovezi că poziţia poetului a intrat - şi-n atare privinţă - în atenţia 
Biroului de informaţii din capitala imperiului.258 Picătura 
umplea paharul necurmatelor campanii de presă ale lui 
Eminescu. Pe 12 martie publicase articolul Situaţia din Ardeal, la 
23 martie „Pester Lloyd” şi românii din Transilvania. 


256 - N. Georgescu, Cercul strâmt, p.18. 
257 - Opere, XIII, p. 9. 
258 - Cf. Opere, XVI, p. XXXV. 

Respectivele intervenţii au avut un mare răsunet în Ardeal, după 
cum îi comunică Vasile Manga lui I. Slavici, într-o scrisoare.259 

După articolele despre Mitropolia Catolică, pe 15 iunie, o 
altă explozie în editorialul „Mai lesne se torc...”, unde poetul ful- 
geră împotriva maghiarizării toponimelor şi a onomasticii 
româneşti. Alte articole incendiare apar pe 23 şi 24 iunie, iar pe 
26 - Austria şi guvernul nostru. 

Eminescu şi-a mai creat un adversar neaşteptat: a intrat în 
conflict chiar cu gazda lui, doamna Szöke, soţia lui Slavici, o 
catolică fanatică. Paharul se umplea chiar în locuinţa poetului. 
La sfârşitul lui iunie 1883, Slavici lipsea de acasă (vom vedea de 
ce). S-au vehiculat mai multe explicaţii în legătură cu tensiunea 
din relaţiile poetului cu doamna Slavici. S-a vorbit de o intrigă 
erotică, apoi de faptul că Eminescu ar fi cunoscut amănunte nu 
tocmai favorabile moralității de soție. Cert e că prozatorul va 
divorța, în cele din urmă, de doamna Szöke şi faptul nu pare lip- 
sit de legătură şi cu ce s-a întâmplat în acele zile cu Eminescu. 
De fapt, resentimentele doamnei Slavici faţă de poet ajunseseră 
a fi mai ales de ordin religios. N. Georgescu este, probabil, cel 
dintâi istoric literar care atrage atenţia asupra faptului. De altfel, 
resentimentele femeii nu căpătau importanţă în contextul refe- 
renţialului unilateral - cel al bolii psihice. S-a întâmplat că tot în 
1883 Eminescu a declanşat o altă bătălie jurnalistică - împotriva 
propagandei catolice în România. Concesiile politice ale guver- 
nului erau din nou izbitoare.260 S-a permis înființarea 


259 - Ibidem. 

260 - Periodicitatea unor asemenea ofensive e vizibilă pâna în zilele 
noastre. Anii de după 1989 grăiesc de la sine. Până şi în încercarea recentă a 
apropierii celor doua biserici - catolică şi ortodoxă - constituie prilej de propa- 
gandă antiortodoxă, vizita papei în România (1999) declanşând o campanie de 
culpabilizare a Patriarhiei de la Bucureşti, care, chipurile, ar impune restricții 
traseului de urmat. Sunt, apoi, fricțiunile întreţinute insistent între bisericile 
greco-catolică şi ortodoxă. Va putea rasunătoarea vizită din mai 1999 a papei 
Ioan Paul al II-lea să schimbe, în bine, relaţiile dintre cele doua biserici? (Se 


pare că da, de vreme ce în toamna anului 2002 Patriarhul Teoctist a întors vi- 

Mitropoliei Catolice din Bucureşti (de fapt, episcopie, echivalen- 
tul unei mitropolii). La 20 mai 1883, poetul publica unul din edi- 
torialele sale răsunătoare, spunând, între altele: „Înfiinţând 
metropolia de la Bucureşti scaunul papal i-a silit pe românii ce 
ţin la unitatea confesională a neamului lor să înceapă o luptă 
hotărâtă în contra bisericii catolice. Căci dintre două una: ori 
noua metropolie s-a înfiinţat fiindcă s-au sporit creştinii de rit 
latin în România - şi atunci e rău; ori s-a înfiinţat fiindcă se 
sperează că ei se vor spori pe viitor - şi atunci e şi mai rău. 
Interesul nostru naţional este ca noi şi numai noi să ne sporim în 
ţara pe care noi şi numai noi am apărat-o timp de veacuri, noi şi 
numai noi am pregătit-o prin curături pentru cultură; trebuie dar 
să combatem pe toţi cari lucrează în vederea unui element 
străin.”261 Eminescu ştie un lucru mult mai grav: că regele venit 
dintr-un mediu catolic ţinteşte să întemeieze o dinastie catolică. 
El invocă şi spusa omului politic maghiar Kállay că „Poporul 
maghiar este menit a fi mijlocitor între Apus şi Răsărit.” Erau la 
mijloc planurile „Casei de Austria”. Eminescu spune tranşant: 
„Noi, poporul latin de confesie ortodoxă, suntem în realitate 
menit a încheia lanţul dintre Apus şi Răsărit; aceasta o simţim noi 
înşine, se simte în mare parte de opinia publică europeană, aceas- 
ta o voim şi, dacă dinastia va împărtăşi direcţia de mişcare a 
poporului românesc, o vom şi face.”262 

Eminescu ridică o problemă cardinală a destinului nostru 
- aceea de a fi europeni ca latini de rit ortodox. Se poate ca 
bătălia declanşată de el să fi fost decisivă în orientarea dinastiei 
spre ortodoxie. Politica proaustriacă primea o grea lovitură. 
Poetul nu cruţă nici Biserica Ortodoxă Română pentru moliciu- 
nea ei tradițională. Eminescu a scos-o atunci din espectativă. 
Episcopul Melchisedec Ştefănescu, patriot şi istoric erudit, 
prețuit de poet, a fost însărcinat cu întocmirea unui raport privind 


zita papei, fiind bine primit la Vatican). 
261 - Opere, XIII, p. 299. 
262 - Ibidem, p. 301. 


148 Theodor Codreanu 


propaganda catolică în România. Melchisedec a încredinţat lui 
Eminescu publicarea raportului în Timpul. Prima parte, cu o 
prezentare redacțională a lui Eminescu (neinclusă, din păcate, în 
ediţia academică şi vom vedea de ce!), a apărut, coincidenţă (!), 
în chiar ziua de 28 iunie 1883.263 Eminescu preciza şi de astă 
dată că „îndărătul înfiinţării episcopiei catolice este mâna 
politicii orientale a Austriei”, a Habsburgilor „care au făcut şi fac 
propagandă catolică; o fac din Bosnia şi o fac din București. "264 
Cele ce spunea Eminescu nu puteau lăsa nepăsători pe cei ce 
negociau în secret cu Casa de Austria şi nu au lăsat-o indiferen- 
tă nici pe doamna Slavici. În perspectiva dublului referenţial al 
acestui studiu, gestul doamnei Slavici din dimineaţa zilei de 28 
iunie 1883 capătă noi înţelesuri, iar aversiunea ei față de poet 
devine semnificativă, lucru lipsit de importanţă în contextul 
referinţei unice - nebunia. 


263 - Faptul a fost semnalat de acelaşi săgace N. Georgescu. 
264 - Ne vine sa exclamăm: cum se repetă istoria, gândindu-ne la cele 


petrecute în Bosnia etc., dupa destrămarea fostei Iugoslavii. 

Dar, înainte de a trece la descrierea evenimentelor petre- 
cute în ziua de 28 iunie 1883, am datoria de a atrage atenţia că 
respectiva zi a fost pregătită nu numai de întâmplările care s-au 
precipitat după 1880. Povestea începe, de fapt, încă din vremea 
studiilor la Viena şi se poate spune că poetul a fost un om „noro- 
cos”, împrejurările îngăduindu-i să scape neatins. La drept 
vorbind, în destin nu există vinovăţii. Eminescu însuşi s-a ferit să 
culpabilizeze pe cineva pentru tot ce i s-a întâmplat în anii negri. 
Nici eu nu dau vina pe careva, ci doar constat faptele. În destin- 
ul uman, cea dintâi vină o poartă subiectul - vina tragică. Şi dacă 
mergem şi mai în afund, toate ni se trag de la păcatul originar, 
care e păcatul cunoaşterii, al trufiei de a accede la adevăr. Dar, 
aşa cum a arătat Kierkegaard, cu păcatul adevărului începe, de 
fapt, istoria omului, cu abisurile ei insondabile. lar păcatele omu- 
lui nu pot fi spălate decât prin crucificare. Eminescu a primit cru- 
cificarea în „cămăşoiul de forță” la 28 iunie 1883, după ce 
împlinise vârsta de 33 de ani. Simplă coincidenţă, simplă întâm- 
plare, ca tot destinul. Ceea ce n-am înţeles noi, românii, e că poe- 
tul a primit crucificarea pentru întreg poporul român, căruia a 
vrut să-i atragă atenţia că e în mare primejdie de a se depărta de 
menirea sa care e o menire creştină. Poate că toate au legătură cu 
următorul semnal de alarmă pe care l-a tras poetul în multe rân- 
duri: „Ireligiozitatea, abstracţie făcând de dogme, se întinde într- 
un mod înspăimântător în secolul nostru."265 Din clipa când s-a 


265 - Timpul, 6/18 septembrie 1880, p. 1. 

hotărât să se dăruiască adevărului, el şi-a asumat şi condiţia mar- 
tirului, pe care-l aşază alături de înțelept şi erou: Ş-aşa-s de 
mulți/ Ce mint cu gândul, vorba, fapta, ba/ Se mint pe sine însuşi 
chiar, încât/ În mine s-a stârnit mândria cruntă/ De-a spune ade- 
vărul - dacă chiar/ Prin el lumea s-aprinde.266 

Şi, într-adevăr, s-a aprins. Prima „aprindere” a lumii 
împotriva lui Eminescu s-a petrecut la Viena, în anii 1870 - 1871. 
Şi are legătură tot cu Transilvania. Poate că nu e lipsit de interes 
să lămuresc cititorul mai puţin avizat în ce stare se aflau Ardealul 
şi Banatul când poetul a intrat în luptă. Că dragostea lui pentru 
românii aflaţi sub imperii vecine se cristalizează încă din anul 
1866, când bate drumurile ţării, se cunoaşte. În anii 1863-1864, 
a funcţionat aşa-numita Dietă de la Sibiu, consecinţă a Diplomei 
imperiale din 20 octombrie 1860. Pentru prima oară, într-un for 
legislativ, românii deveneau majoritari. Dar s-a „dezmeticit” 
imediat oligarhia maghiară, care a început o dură boicotare a 
Dietei de la Sibiu, încât împăratul s-a văzut silit să sprijine clasa 
politică ungară. În 1866, după războiul cu Prusia şi Italia, fiind 
înfrântă, Austria a renunţat la apărarea autonomiei Transilvaniei. 
Aşa s-a instaurat dualismul austro-ungar în 1867, prin 
încoronarea, în luna iunie, la Pesta, a lui Franz Josef şi ca rege 
apostolic al Ungariei. Conform constituției de la 21 decembrie 
1867, Transilvania îşi pierde autonomia, intrând în componenţa 
Ungariei. Atunci s-au declanşat protestele românilor, începând 
cu Gheorghe Barițiu şi Ion Raţiu şi până la Alexandru Roman şi 
Ion Poruţiu de la publicaţia Federaţiunea din Pesta. Dieta de la 
Sibiu a fost suprimată, iar noua Dietă de la Cluj a desfăşurat 
alegerile pe baza legii de la 1791, încât din 103 deputaţi erau 
acum doar 14 români. Dieta a votat alipirea la Ungaria, la 9 
decembrie 1865, opunându-se doar 29 de deputați români şi 
regalişti. La 16 februarie 1867 se restaura Constituţia de la 1848 
împotriva căreia se ridicaseră românii prin revoluţie. 
Pronunciamentul de la Blaj (1868) reafirma drepturile românilor. 


266 - Versuri fragmentare din mss. 2259. 

Atunci s-au născut cele două partide naționale din Transilvania şi 
Banat, adoptând două tactici opuse: activismul (bănăţenii) şi 
pasivismul (ardelenii). În acest context, apare la Pesta (2 mai 
1868) gazeta politică şi literară Federațiunea, având ca patron pe 
un curajos deputat român de Bihor din parlamentul de la Pesta, 
totodată profesor universitar de limbă şi literatură română. 
Redactor responsabil l-a pus pe Ion Poruţiu. Se declanşează, ală- 
turi de alte publicaţii, o mare campanie antidualistă. Atât 
Alexandru Roman, cât şi lon Poruţiu vor atrage mânia 
autorităţilor ungare, fiind judecaţi şi condamnaţi la închisoare. În 
lunile martie-aprilie 1870, un necunoscut din Viena trimite, sub 
pseudonimul Varro, o serie de trei articole substanţiale şi incen- 
diare cu titlurile: Să facem un Congres, În unire e tăria şi 
Echilibrul. Ion Poruţiu le publică imediat ca editoriale, articolele 
producând o puternică impresie prin vigoarea neobişnuită cu 
care erau apărate drepturile românilor şi prin profunzimea ana- 
lizelor, care depăşeau net modalităţile prin care românii, dezbi- 
nați în cele două orientări, îşi apărau cauza. Echilibrul, una din- 
tre capodoperele gazetăriei eminesciene, s-a tipărit în două 
numere consecutive (38, 39), în cel de al doilea dându-i-se 
autorului şi un răspuns la „Poşta redacției”: „Dlui Varro - ba să 
nu te superi, căci în situaţia noastră, nu se poate altminteri.” S-au 
făcut fel de fel de supoziţii în legătură cu acest răspuns. 
Interpretarea corectă a dat-o Radu Economu, într-o documentată 
analiză. Articolul lui Eminescu era cu mult mai dur decât în vari- 
anta apărută în Federaţiunea. Redacţia îşi cerea scuze pentru că a 
fost nevoită să atenueze critica, suprimând anumite pasaje.267 
Echilibrul trezeşte reacţia judelui din Pesta, cu intentarea 
unui proces de presă lui Ion Poruţiu (citat la 26 octombrie 1870 
de judecătorul de instrucție Tuschner). Poruţiu respectă cu 


267 - Cf. Radu Economu, Procesul de presă al lui Eminescu, în 
Eminescu: sens, timp şi devenire istorică, II, laşi, Edit. Universităţii "Al. I. 
Cuza", 1989, ediţie îngrijită de Gh. Buzatu, Stela Cheptea şi I. Saizu, pp. 349- 
367. 

stricteţe regula impusă de Alexandru Roman de a nu se divulga 
numele colaboratorilor care semnau cu pseudonime şi era hotărât 
să-şi asume şi pedeapsa pentru articolul lui Eminescu. Aflând, 
poetul şi-a dezvăluit atunci identitatea şi cu o insistenţă plină de 
curaj şi demnitate a cerut să compară în fața justiţiei. La 7 
decembrie 1870, Curtea cu juri din Pesta se pronunţă asupra 
nevinovăţiei lui Poruţiu, urmând ca să se dea curs procesului de 
presă împotriva lui Eminescu. Despre acest proces de presă al lui 
Eminescu s-a scris puţin şi în treacăt. G. Călinescu îl pomeneşte 
doar. După al doilea război mondial, cea dintâi care îi dă atenţie 
este Zoe Dumitrescu-Buşulenga;208 apoi George Munteanu. Dar 
abia Dimitrie Vatamaniuc îi acordă atenţia cuvenită, în mai multe 
studii şi în comentariile la ediţia academică.207 Pentru o situaţie 
poate mai puţin gravă decât critica eminesciană, tânărul compo- 
zitor Ciprian Porumbescu a făcut puşcărie în temniţele austro- 
ungare, unde a contractat fatala boală de plămâni, plătind cu 
viaţa. Eminescu putea avea aceeaşi soartă încă de pe acum.270 
Despre procesul său de presă s-au păstrat câteva documente: o 
notă din Familia lui Iosif Vulcan şi trei texte eminesciene. Cel 
dintâi e o dare de seamă a lui Eminescu despre activitatea 
„României June” din Viena, intitulată Naţionalii şi cosmopoliţi 
(mss. 2257): „În articolul «Echilibrul» publicat în 
«Federațiunea»... am susținut autonomia Transilvaniei, fărâ- 
marea dualismului, a unei forme ce contrazice natura obiectivă a 
monarhiei, dreptul ce-l are fiecare popor de a-şi determina voința 
prin lege şi de a avea un organ propriu pentru formarea acestei 
voințe: o legislativă. Acest articol a dat ansă (ocazie, n.n.) 
procurorului public din Pesta de a mă trage [cita] la judecătoria 


268 - Zoe Dumitrescu-Buşulenga, Eminescu, Edit. Tineretului, 
Bucureşti, 1963, pp. 74-75. 

269 - D. Vatamaniuc, în comentariile la Opere, IX, Edit. Academiei, 
Bucureşti, 1980, pp. 524-532. 

270 - Vezi şi D. Vatamaniuc, Publicistica lui Eminescu, Edit. Minerva, 
Bucureşti, 1996. 

de instrucţie.” Procesul e menţionat şi în scrisoarea trimisă de la 
Viena lui Iacob Negruzzi (11 februarie 1871): „...am avut şi 
supărări, care de care mai minunate; pro primo: un proces de 
presă, al cărui capăt nu sunt încă în stare de a-l prevedea." 271 
Aşadar, deşi începută urmărirea în octombrie 1870, procesul nu 
era soluționat în februarie 1871. A treia relatare este o notă auto- 
biografică ironică, târzie: „D. Michelis Eminescu, vechi docto- 
rand în multe ştiinţe nefolositoare, criminalist în sensul prost al 
cuvântului şi în conflict cu judecătorul de instrucţie... .”272 

Sunt de reţinut două lucruri: procesul trecuse deja de la 
procuror la judecătorul de instrucţie şi punerea în prim plan a 
procesului printre supărările vieneze. Despre amploarea acestei 
supărări nu avem alte ştiri. Dar este meritul lui Radu Economu 
care, cu perspicacitate de specialist, a dat de firul procesului. 
Eminescu a avut noroc şi a scăpat de o condamnare la Curtea cu 
Juri din două motive: organele de anchetă s-au sesizat târziu, 
abia la cinci luni de la apariţia Echilibrului, iar în următoarea 
lună de investigaţii s-a scurs termenul de şase luni, fapt care, 
conform codului penal în vigoare atunci, aducea automat pre- 
scripţia infracţiunii. De asemenea, Eminescu a beneficiat de situ- 
aţia lui de străin.273 

Simultan cu procesul Echilibrului, Eminescu desfăşoară o 
activitate, tot atât de „inoportună”, pentru organizarea şi 
desfăşurarea serbării de la Putna. Istoria literară a lăsat impresia 
că această serbare a fost doar o simplă festivitate patriotică. În 
realitate, ea s-a făcut în condiţii total neprielnice. Societatea 
„România Jună” era strict supravegheată de serviciile secrete 
austro-ungare. În Amintiri, Slavici spune că toate şedinţele se 
desfăşurau în prezența unui comisar de poliţie, care ştia 
româneşte şi se numea Toma.274 George Munteanu arată că, la 


271 - Opere, XVI, p. 39. 

272 - Mss. 2256, p. 46. 

273 - Radu Economu, op. cit., p. 367. 

274 - Slavici, Amintiri, E. P. L., Bucureşti, 1967, p. 44. 

Viena, poetul era un adevărat „agitator naţional.”275 Iar după o 
informaţie a lui Gheorghe Pele, Eminescu şi Slavici erau 
supravegheați special de poliţia vieneză.276 Şi G. Munteanu 
întăreşte faptul că cei doi se ştiau urmăriţi, având ca umbră un 
agent secret. Mai mult, Slavici a fost chemat şi anchetat la poliţie 
(unde s-a descurcat cu multă abilitate), în vreme ce Eminescu 
luase drumul în ţară şi la părinţi, ca să grăbească lucrurile.277 
Venit în ţară, poetul va începe „să se pună rău cu toată 
lumea”, îndeobşte cu lumea politicienilor, de îndată ce a intrat la 
Curierul de Iaşi. Dar deja în 1874-1875 trece printr-un proces 
penal, în legătură cu „lipsurile” din Biblioteca Centrală din Iaşi, 
pentru ca în 1876 să sufere rigorile celui de al treilea proces - 
controlul financiar al gestiunii efectuat de Înalta Curte de 
Conturi. Acesta din urmă s-a dovedit a fi o acţiune politică, după 
cum demonstrează într-un serial din Convorbiri literare (2001- 
2002) Liviu Papuc, care acţiune, din fericire s-a stins repede din 
lipsă de probe.278 Şi lucrurile se complică prin intransigentele 
sale inspecții şi rapoarte de revizor şcolar în judeţele Iaşi şi 
Vaslui, de unde va fi alungat tot pe criterii politice şi de necruţare 
a adevărului. În vara şi la sfârşitul lui 1876, are a se adresa 
reginei Carmen Sylva în două chestiuni: versurile reginei (pe 
care le „apreciază”, cu o subtilitate necruțătoare, în tehnica 
antifrazei), apoi, procesul penal care i se intentase, generalizând 
şi detaşându-se, astfel, de sine. Zice că în Babilonul nostru spir- 
itual este urmărit ameninţător atât pentru ideile estetice, cât şi 
pentru cele politice: „S-a ajuns, Înălţimea Voastră, atât de 
departe, încât este dăruit foarte binevoitor cu procese penale din 
partea guvernului central, şi aceasta fără cel mai mic motiv, 


275 - George Munteanu, op. cit., p.73. 

276 - Gheorghe Pele, Eminescu la Viena, în "Familia", nr. 2/1968, p. 15. 

277 - Op. cit., p. 74. 

278 - Liviu Papuc, Procesul Eminescu-Petrino - o afacere politică (VI, 
VID, în nr. 3, 4, martie, aprilie 2002, pp. 89, 89. 

necum pentru vreo vină.”279 Arată că aceste procese au urmări 
grave când „eşti în posesia unui sensorium uşor vulnerabil, cum 
îl au de obicei poeţii.”280 Că se referă la propria situaţie, nu mai 
încape nici o îndoială. Deşi închis din lipsă de probe, respectivul 
proces, cum se vede, a avut un ecou nu chiar atât de „liniştitor” 
în sufletul poetului, cum încearcă, la un moment dat, să lase 
impresia Liviu Papuc. 

Reverberaţiile unor astfel de întâmplări sunt mai evidente 
în corespondenţa cu Slavici, în anul când se hotărăşte a părăsi 
Iaşul. Atacurile nedrepte împotrivă-i au darul de a-l izola şi de a- 
l] deprima profund: „Singura deosebire e c-am devenit suscepti- 
bil, că orice atac, cel mai nevinovat, mă iritează încât am o ade- 
vărată Berserkerwuth, că s-au înmulțit oamenii cu cari nu mai 
vorbesc nici un cuvânt şi c-am s-ajung să nu mai vorbesc chiar 
cu nimeni, nici cu mine însumi."281 Proprio motu, el va ajunge 
să nu mai vorbească cu nimeni, nici chiar cu sine, în lungi 
perioade, după 1883. În 1877, o spunea cu umor, încă. Îl depri- 
ma şi faptul că nici măcar nu are bani cu ce să-şi plătească trenul: 
„A munci ca mine şi a nu avea - deplorabil”. (Către acelaşi, 12 
octombrie 1877). lar în scrisoarea trimisă lui T. Maiorescu 
(15/27 octombrie 1877), trecând peste lipsa banilor, îşi exprimă 
speranţa că, venind la Bucureşti, va găsi un alt mediu mai priel- 
nic, deşi ştie că nici acolo salariile nu se plătesc la timp: „Între- 
barea e dacă s-ar găsi la Bucureşti mai multă linişte, mai mult 
spaţiu pentru ce-i colţuros în firea mea. Sau aş fi luat acolo tot în 
răspăr ca şi aici”282 . Speranţă deşartă. 

Condiţiile vor fi mult mai sumbre decât îşi putea imagina 
din laşi. Lupta va fi cu mult mai necruțătoare şi poetul se va 
îndârji, cu toată strălucirea minţii sale, întru apărarea adevărului. 
Abia sosit la Bucureşti şi intrat în marea bătălie de la Timpul, el 
se face apărătorul românilor din imperiul rusesc, supărându-i 


279 - Opere, XVI, p. 332. 

280 - Ibidem. 

281 - Ibidem, p. 183. Scrisoarea către Slavici din 20 septembrie 1877. 
282 - Ibidem, p. 185. 

deopotrivă pe ruşi şi pe guvernanţii aliați cu muscalii. Voce a 
Transilvaniei, el este totodată voce a Basarabiei. Comilitonii 
conservatori au acum motiv de regret pentru vigoarea scrisului 
eminescian, fiindcă semnaseră o convenţie cu liberalii pe timpul 
desfăşurării Congresului de la Berlin în chestiunea Basarabiei. 
Dar şi mai înainte, lăudând trecerea Dunării de către armata 
română, Eminescu este tras la răspundere de Al. Lahovari, sub 
pretext că nu mai face opoziţie!?283 Punctul de vedere al lui 
Eminescu fiind al adevărului, fatalmente, nu coincidea cu acela 
al compromisurilor conjuncturale. 

S-a scris până acum la modul festivist despre trimiterea 
lui Eminescu la Floreşti, Gorj, în vara lui 1878, în vederea tra- 
ducerii primului volum din tratatul lui Eudoxiu Hurmuzaki, 
Fragmente din istoria românilor. În iulie, poetul pleacă la moşia 
junimistului Nicolae Mandrea. Indiscutabil, vara petrecută de 
poet la Floreşti a fost un moment fericit pentru omul Eminescu 
şi mă întreb de ce nu a fost el repetat şi în 1883.284 De acolo îşi 
permite luxul unei scrisori, de un umor spumos, adresată lui I. L. 
Caragiale şi Ronetti-Roman. Vizitându-l la Floreşti, pe 19 iulie, 
Slavici îşi amintea: „Am trecut peste câteva săptămâni şi eu pe la 
Floreşti şi l-am găsit acolo sănătos tun şi în voie bună. Era numai 
el în conacul moşiei, singur, adică în foarte bună societate.”285 

Dar dincolo de faţada aceasta fericită puţini ştiu că trimi- 
terea lui Eminescu la Floreşti a avut un substrat politic, având 
semnificația unui exil extrem de bine regizat. Prietenii conserva- 
tori s-au descotorosit abil de acela care le strica liniştea stabilită 
prin înțelegerea cu liberalii relativ la soarta Basarabiei. Bine 
informat, iată ce scrie D. Vatamaniuc: „Era un mod de a nu-i 
stârni susceptibilitatea; traducerea o putea face şi în Bucureşti, 
nu neapărat să fie trimis la ţară”.286 Evident, la întoarcere, 


283 - Vezi Gheorghe Eminescu, Conflictul Eminescu-Lahovari, în Ei l- 
au văzut pe Eminescu, op. cit., p. 412. 

284 - A se vedea Liviu Poenaru, Eminescu la Floreşti, Târgu-Jiu, 1995. 

285 - Op. cit., p. 116. 

286 - D. Vatamaniuc, Publicistica lui Eminescu, op. cit., p. 21. 

Eminescu nu şi-a rectificat punctul de vedere: „IL. C. 
Cantacuzino, redactor şef al ziarului, cere sprijin lui Maiorescu 
să-l determine pe Eminescu să-şi schimbe atitudinea şi-l aver- 
tizează că poetul era pe cale să facă din ziar organul său de 
presă.”287 lată ce-i scria Cantacuzino lui Maiorescu, la 31 
octombrie 1878: „Tânărul acesta e atât de pătruns de ură împotri- 
va ruşilor, încât cu toate sfaturile mele, ba ce e mai mult, descon- 
siderând pe cele ale D-Voastre, stăruie în a face din Timpul 
organul personal al antipatiilor sale”. (Aşadar, I. A. Cantacuzino, 
ca mai târziu Corneliu Botez, îşi imagina că spiritul critic emi- 
nescian nu-i decât o formă de „ură” şi de „antipatie” la adresa 
unor indivizi sau popoare. Şi asta - nu-i aşa? - tocmai când ruşii 
erau iubiții noştri aliați!). Nu există mărturii că Maiorescu ar fi 
intervenit atunci (în schimb, o va face în 1883). D. Vatamaniuc 
crede că Maiorescu aproba tacit atitudinea poetului, „înțelegând 
prea bine că acesta lupta pentru apărarea ființei naționale a 
poporului român.”288 

După cucerirea Independenţei a urmat o perioadă de 
avânt, de optimism. Partidele elaborează programe politice. Cel 
realizat de Emanoil Costache Epureanu, pentru conservatori, 
prin largheţea lui, oferea lui Eminescu câmp liber de exprimare. 
Este perioada marii ascensiuni eminesciene, când poetul ajunge 
redactor-şef şi-şi definitivează doctrina politică. „Eminescu - 
spune D. Vatamaniuc - îl aduce în redacţie şi pe Caragiale încă 
din 1878 şi, împreună cu Slavici, pun stăpânire exclusivă, cum se 
exprimă dramaturgul, pe «baracă», în care poetul «era mare şi 
tare».”289 Ceea ce irita peste măsură nu numai organul liberal 
Românul al lui C. A. Rosetti, dar şi pe unii conservatori. 

Nu s-a încheiat bine campania din 1877-1878 şi 
Eminescu intră într-o altă bătălie, de astă data vizându-i direct pe 
Maiorescu şi pe Carp. Este vorba de dezbaterile din Parlament 
privind chestiunea evreiască. Masoneria junimistă face evidente 


287 - Ibidem. 
288 - Ibidem. 
289 - Ibidem, p. 23. 

concesii politicii oficiale şi Eminescu îi atacă pe liderii conserva- 
tori, scriind în Timpul din 27 mai 1879 despre „o seamă de avo- 
caţi buni, cu darul vorbirii”, „cu fraze umanitare şi cu fineţe de 
distincţiuni juridice”, care pun în primejdie fiinţa poporului 
român. Ţinta era, în primul rând, Maiorescu. El va nota în Însem- 
nări zilnice (1/13 iunie 1879): „Grea epocă Eminescu. Articol al 
lui în chestiunea evreiască în contra mea”. Aşadar, nu relaţia cu 
Mite Kremnitz era vizată, deşi împrejurarea a făcut ca adversi- 
tatea politică să se coroboreze şi cu una sentimentală. Cert e că 
atacul lui Eminescu îl va determina să-şi potolească, diplomatic, 
excesul de zel în favoarea încetăţenirii în masă a evreilor, prin 
modificarea articolului 7 din Constituţie, dar faptele se acumulau 
şi Maiorescu va pune în balanţă toate „ingratitudinile” lui 
Eminescu în eliminarea finală din publicistică şi din viaţa civilă. 

La scurtă vreme, poetul îl critică, la fel de dur, pe Petre P. 
Carp, acuzându-l (în Timpul din 20 iunie 1879) pentru incon- 
secvenţă politică şi pentru că a intrat într-un „consiliu de familie 
roşu”, în aceeaşi chestiune a reglementării problemei evreieşti, în 
defavoarea autohtonilor. Carp a reacţionat printr-o scrisoare, 
tipărită imediat de Eminescu pe 22 iunie 1879. Carp făcea caz de 
prestigiul său politic, demascând „insinuaţiunile” lui Eminescu. 
Poetul a replicat prompt: „A trebuit să vorbim; am făcut-o fără 
plăcere, dar fără şovăire”. 

Situaţia este, într-adevăr, uluitoare: va să zică, poetul dă 
lecţii de adevăr şi de verticalitate morală stăpânilor pentru care 
lucra la gazetă. O face „fără plăcere, dar fără şovăire”. Însă nu 
numai pe cei doi corifei ai Partidului Conservator îi „mustră”, ci 
şi pe alţii: Alexandru B. Ştirbei şi G. Gr. Cantacuzino sunt acuza- 
ţi de speculă bancară. Dacă în 1878 Maiorescu a tolerat „indisci- 
plina” de partid a lui Eminescu, în privinţa războiului ruso- 
româno-turc, la mijlocul lui iulie 1879 găseşte că e vremea să se 
desolidarizeze de poet, trimițând o scrisoare deschisă Timpului, 
pe care Eminescu o tipăreşte cu aceeaşi promptitudine (17 iulie). 
Între altele, se preciza: „De la finele lui aprilie 1877 m-am abţin- 
ut de la orice participare activă la însăşi scrierea Timpului şi de 
atunci încoace nici un singur articol din cele publicate de acest 

ziar nu este scris de mine”. Această informare a publicului avea 
darul să atragă atenţia că nu este responsabil şi nici solidar cu 
punctul de vedere politic impus de Eminescu. 

În aceste condiţii, poetul se gândeşte foarte serios să 
renunţe la gazetăria de la Timpul, dar nu găseşte nici o slujbă, iar 
la adevăr nu putea renunţa. Se adresează prietenilor de la Iaşi, 
găsind, probabil, că acolo mediul era mai puţin ostil ideilor sale, 
să-i caute un loc de muncă, însă fără succes. O mărturie, în acest 
sens, este scrisoarea trimisă lui A. D. Xenopol, prin care îl ruga 
să-i găsească ceva.2% După cum am văzut, gândul nu-l părăseşte 
nici în 1882, la promisiunea cu catedra de germană pentru laşi. 
Căutarea unei slujbe care să-i confere independenţă de gândire 
deopotrivă cu independența materială îl frământă atât de mult, 
încât, într-o scrisoare expediată Veronicăi la sfârşitul lui mai 
1882, face o adevărată teorie a condiţiei profesionale în 
România: „răul constant de care suferă ţara este tocmai această 
lipsă de diversitate în ocupaţiuni. Ce e de făcut în România şi ce 
ocupaţie poate găsi cineva? / Nici una, dacă nu voieşte a fi 
funcționar al statului. Pe acest din urmă teren însă ai concurenţa 
tuturor nulităților, căci în această vânătoare consistă din nenoro- 
cire viața publică la noi. Iar a lua în arendă o moşie fără capital 
nu se poate. // La aceste două ocupaţiuni e redus însă omul în ţara 
noastră. Funcţionar, arendaş, avocat, iată cele trei cariere, excep- 
tând profesura şi milităria, cari amândouă sunt adevărate sărăcii. 
Cât despre artă adevărată sau ştiinţă adevărată, ele se fac în 
România amândouă în pagubă, nu cu câştig - deci sunt terenuri 
pe cari un om nu câştigă nimic; nici măcar glorie, căci chiar pen- 
tru aceasta din urmă se cere un public care te apreciază, un pu- 
blic ce lipseşte.”291 

După moartea lui Ştefan Micle, Eminescu şi Veronica vor 
să se căsătorească, dar adversităţile din plan politic şi uman se 
răsfrâng asupra proiectului, Maiorescu găsind prilej în a-şi 


290 - Opere, XVI, p. 351. 
291 - Dulcea mea Doamnă..., op. cit., p. 279. 

răzbuna „ofensele” dinspre ambii protagonişti. În ianuarie 1880, 
intervine prima ceartă de după moartea lui Micle, pricinuită de 
Caragiale, care tot el încearcă să-i împace. Veronica a comis 
atunci greşeala de a-i împărtăşi lui Maiorescu adevăratele opinii 
ale lui Eminescu despre critic, exagerându-le. La 29 mai 1880, 
acesta notează în jurnal: ,„...La laşi, aflat de la doamna Micle tot 
felul de lucruri ordinare în contra mea (şi a Mitei), provenite de 
la Eminescu”. Ostilitatea dintre poet şi Maiorescu devine atât de 
tensionată, încât cel din urmă ar fi fost pe punctul de a-i intenta 
un proces de calomnie. Ecoul împrejurării reverberează într-o 
scrisoare a Veronicăi (nedatată), scrisoare pe care deja am invo- 
cat-o într-un capitol anterior. Înfuriată, Veronica era hotărâtă de 
a depune mărturie contra lui Eminescu. Ea ajunge chiar să creadă 
că „în fond Maiorescu nu mi-a voit nicicând răul pe care mi-l 
închipuiam."292 Femeia este hotărâtă să facă publice părerile 
poetului nu numai despre critic, dar şi despre Junimea, confir- 
mând cele relatate de Octav Minar, care a reprodus fragmente 
antijunimiste din scrisori eminesciene „pierdute”: „Dorul unei 
răsbunări tot atât de puternice şi vindicative ca nenorocirea pe 
care mi-aţi făcut-o D.Voastră în acord cu Mite Kremnitz, pe care 
mi-ai descris-o că e odalisca lui Maiorescu, asupra lui Maiorescu 
şi mai cu seamă asupra Dtale. Eu nu voi face // nimic altă decât 
voi publica din vorbă în vorbă descrierea care mi-aţi făcut-o 
despre faimosul cerc literar din Bucureşti sub titlul: [,,]Haremul 
lui Jupiter sau Misterele unui cerc literar[,,]. E trist că Dta vei fi 
victima încrederii ce ai avut în mine, vei purta însă consecvenţele 
după cum am purtat eu consecvențele de mii de ori mai fatale ale 
încrederii ce am pus în Dta şi cuvântul Dtale. // Eu, oricare ar fi 
urmările ce ar atrage după sine publicarea care o voi face, nu am 
nimic de perdut, din contra, totul de câştigat, căci am afirmarea 
Dtale prin două scrisori cum că în adevăr aţi avut nefericirea a- 
mi face acea destăinuire prin urmare dacă vor fi urmări de calom- 
nie, nu eu voi fi calomniatoarea ci acel ce mi-a comunicat acele 


292 - Ibidem, p. 474. 


Eminescu - Drama Sacrificării 161 


frumoase lucruri. Am jurat cu foc şi amar răsbunare, şi voi lucra 
din răsputeri să-mi ajung scopul după cum Vi l-aţi ajuns D.V. et 
Companie."29% E posibil ca din aceste două scrisori, pe care 
Veronica voia să le comenteze într-un articol, va fi reprodus frag- 
mente Octav Minar, fragmente considerate contrafaceri până azi, 
încât ele nu au fost reţinute de ediţia academică nici ca titlu de 
curiozitate. Reproduc câteva dintre ele la subsol, existenţa lor 
putând, într-adevăr, compromite iremediabil relațiile dintre poet 
şi critic.294 „De la Eminescu şi Veronica Micle - zice Minar - au 
rămas multe scrisori intime, unde poetul aducea acuzaţiuni mem- 


293 - Ibidem, p. 482. 

294 - "Am venit la laşi - se destăinuie poetul - , împins de dorinţa de a 
cunoaşte vechea capitală a Moldovei şi pentru tine. Mai ales, auzisem de svonul 
ce se raspândise în Cernauţi, că la laşi se întemeiase o societate literară Junimea 
care până atunci nu ştiam că are vre-o legătură cu revista Convorbiri Literare, 
unde publicasem câteva încercări. Abia azi, râd de naivitatea de atunci. Tot 
acum pricep de ce Jacques Negruzzi, îmi da tot a înţelege, că d-l Maiorescu m- 
a ajutat mult, făcând să fiu cunoscut, adică un fel de celebritate pe care eu n-am 
râvnit-o nici când dar mai ales din partea d-lui Maiorescu, care s-o fi laudând 
cu talentul meu, fără să ştie că mie nu-mi prea place lauda d-sale lipsită de sin- 
ceritate, având tot interesul să câştige cu numele meu un credit moral revistei 
Convorbiri Literare, unde publicau toţi nechemaţii literelor române. Un astfel 
de om, cred că nici ție nu-ți doreşte mult bine. A fost şi este un vanitos incori- 
gibil". Sau: "Ar trebui să mă crezi un ingrat, dacă n-aş recunoaşte că la Junimea 
n-am avut cu nimeni nici un raport sufletesc. / L-am avut, dar târziu, când a 
venit adus de mine Creangă, pe care-l întâlnisem la Bolta Rece într-o seară. 
Apoi cu Pogor, Conta, Lambrior, şi alţi prieteni. Ei m-au facut să rămân în acest 
cerc literar, mai bine zis prietenesc, mai mult timp. În urma, după cum ştii, mi- 
au făcut mai mult rău decât bine. / Din fire mă ştii împăciuitor, n-aş fi în stare 
să protestez împotriva nimănui, chiar dacă aş fi convins că am dreptate. / De 
această slăbiciune au profitat mulți membri din Junimea, punând stapânire pen- 
tru totdeauna şi pe restul de voinţă ce-l mai aveam. Încât, am fost condus, cu 
toate că aveam dreptul să conduc, fiind superior multor din acel cerc literar. 


Domnul Maiorescu a căutat să-mi impue modul său de a vedea, dar eu îl pri- 

veam în ochi fix, aşa, ca să creadă că-l înţeleg, pe când de fapt sburam cu gân- 
dul în alte parți. / Le citiam uneori poezia, apoi dezinteresat cu totul de ceea ce 
creasem, îl lăsam să facă ce voiau cu dânsa. / Ei o corectau, o publicau, 
însuşindu-şi drepturi de autor şi critic. / Din îndemnul lor n-am scris nici un 
rând, nici n-am fost inspirat. Numai tu, dulcea mea amică, ai fost muza inspi- 
ratoare! În serile lungi, când zapada dă târcoale pe la uşa chiliei mele, eu ple- 
cat pe masa de lucru, cu tâmplele prinse în podul palmelor, meditam la multe, 
la frumuseţea poeziei antice, la Budism, la Psalmii lui David; unde sunt acele 
vremuri de dulce reverie, de sinceră iubire, unde femeea era o zeiţă aromată cu 
miresme orientale de poesii curtezani şi adormită de melodia flautelor şi a har- 
felor? Departe, departe, să duc gândurile... Domnul Maiorescu mă cheamă la 
realitate, îndemnându-mă să traduc din autorii germani! Dar eu am rezistat 
acestei ispite, căci prin traduceri pierzi simţul poeziei adevărate; e ca şi cum un 
cioplitor ordinar ar caută să repare o statue lovită de trăsnet în grădina 
Hesperidelor". Alt pasaj: "Şi totuşi privind superficial la fastul junimist, ai 
crede ca armonia domneşte în acele suflete, mai ales în acel suflet, îl ştii 
Veronica; el de multe ori mi-a vorbit cu răutate despre tine; de ce ochii tăi 
albaştri că nemărginirea, părul tău blond ca spicele de grâu din bătaia soarelui, 
au impresionat aşa de hain un suflet omenesc? Ah, inima mea adeseori a fost 
străpunsă... Eu credeam, că nu voi găsi egoişti în acest areopag literar, dar cel 
mai mare, şeful lor, e stapânit de această manie desgustatoare. Dispreţul, iată 
arma ta şi a mea, e o arma, păcat, care se încarcă şi se descarcă numai în 
sufletele noastre". (Apud Octav Minar, Veronica Micle. Dragoste şi poezie, 
Edit. Socec, Bucureşti, f. a., pp. 34-38). Dacă astfel de scrisori au existat, 
înseamnă că poetul a pătruns cu acuitate în structura personalitaţii lui 
Maiorescu, surprinzându-i faţa ascunsă dincolo de spoiala foarte reuşită de 
olimpianism. lată cum ni-l prezintă exegetul sau, Al. Dobrescu: "Şi-a compus o 
mască într-atât fără de cusur, încât a fost luată drept carne vie. N-a lasat nimic 
la voia întâmplarii, nici un amanunt în stare să-l deconspire. (...) A fost, în ochii 
celorlalți, numai ceea ce a dorit el să fie". Sau: "Este şi motivul pentru care jur- 
nalul a suferit modificări succesive, tăieturi, adaosuri, înlocuiri. A rămas numai 
şi numai ceea ce autorul lui a socotit potrivit să rămână... E greşit de aceea a 
crede că scrisorile intime îl exprimă întreg pe adevăratul Maiorescu. De fapt, ni 
se oferă doar o îndulcită imagine a sa, scuturată de zgura groasă a patimilor, 


stilizată, autorizată". (Op. cit., pp. 61, 90). 

brilor din Junimea. Aceste scrisori căzând în mâna lui 
Maiorescu, criticul a crezut că e bine să le distrugă."295 Obiceiul 
de a distruge documente neconvenabile este mărturisit de 
Maiorescu însuşi într-o scrisoare către Emilia Humpel. 

În vară, Eminescu şi Veronica se împacă, femeia nu-şi 
mai finalizează „articolul”, dar otrava nu va dispărea din sufletul 
lui Maiorescu, în pofida naivităţii celor doi de a se apropia de 
critic. Ba, Eminescu îi destăinuie planul său de căsătorie: „Am 
căutat să conving pe domnul Maiorescu că e frumos şi 
cavalereşte să te iau în căsătorie. Dânsul m-a mustrat vehement, 
spunându-mi că n-am altceva mai bun de făcut decât să mă însor. 
Ieşind de la dânsul, o revoltă sufletească asemenea unei furtuni a 
început să clocotească în vinele mele; credeam că-mi crapă tâm- 
plele de indignare şi supărare.”296 

Profund răscolită, Veronica e gata să renunţe la căsătorie, 
pentru a nu atrage asupra lui Eminescu răzbunarea lui 
Maiorescu, pe care ea însăşi dorise a o provoca anterior: 
„Căsătoria aceasta nu se va face, căci nu vreau să te supun la 
supliciul de a te vedea ignorat de puterea şi răutatea acelui om. 
Eşti singur, ai nevoie de ajutor şi sprijin. Ura şi blestemul vor fi 
singurele arme de luptă... Emin, tu eşti al meu, chiar dacă 
nemernicia omenească ne opreşte să ne luăm”. Starea aceasta a 
Veronicăi e confirmată şi de scrisoarea pe care o expediază la 8 
decembrie 1880 soţilor Hasdeu, cu care poeta avea mai vechi 
legături: „De mult voiam să vă scriu, dar sunt atât de deznădăj- 
duită, încât nu mai am curajul. D-l Maiorescu a trebuit până şi în 
privinţa căsătoriei mele cu Eminescu să-şi ilustreze ființa, căci 
după numeroase expediente a decis pe d-l Eminescu a renunța la 
alianţa proiectată."297 


295 - Octav Minar, op. cit., p. 34. 

296 - Scrisoare publicată de I. E. Toroutiu în vol. IV de Studii şi docu- 
mente literare (1933). 

297 - Apud Dr. Ion Nica, op. cit., p. 157. 


164 Theodor Codreanu 


Veronica avea dreptate că poetul se vedea pus în postura 
de a depinde de ajutorul junimiştilor. Chiar poetul era gata să se 
„umilească” nu pentru sine, ci pentru Veronica. După moartea 
soţului, pe care l-a respectat (cum Ştefan Micle o recunoaşte), a 
rămas fără nici un sprijin material, cu obligaţia de a-şi creşte şi 
educa fiicele. Eminescu a făcut stăruitoare demersuri pe lângă 
apropiaţi să-i obțină un drept legal, pensia de urmaş. La 5 martie 
1880, îi scria: „M-am rugat iar de toţi ciracii «Junimei» // de-a- 
mi veni [în] ajutor. Mais il est difficil[e] d'&tre en opposition et 
pouvoir hâter les choses.”298 Scrisorile abundă de astfel de amă- 
nunte. Eşec şi-n ce priveşte planurile matrimoniale, dar mai ales 
în lupta jurnalistică. „Toate merg - scria poetul pe 3 mai 1880 -, 
se vede, pe-un drum prescris de mai-nainte, asupra căruia pu- 
terea individului nu are nici o influenţă.”299 Mai intervine şi o 
nouă ruptură între ei, în 1882, când Veronica dă ultimatum să i se 
returneze iar scrisorile. Poetul nu acuză, ci se recunoaşte ingrat, 
strivit moraliceşte, incapabil a vedea lumină acolo unde nu-i: 
„Dar când un asemenea om ca mine va cerceta cenuşa din inima 
lui, va vedea că nu există încă o scânteie, că totul e uscat şi mort, 
că n-are la ce trăi, că târâie în zădar o existenţă care nu-i place 
nici lui, nici altora. Nu cred în nimic, nu sper nimic şi mi-e 
moraliceşte frig ca unui bătrân de 80 de ani. Dta trăieşti şi eu sunt 
ucis - ce raport poate fi între noi?.'300 Starea din această 
scrisoare exprimă pragul de sus al crizei sufleteşti în raport cu 
lumea. Acum, prietenii sunt tot mai „reci”, iar duşmanii tot mai 
„fierbinţi”: „acesta-i caracterul afurisit al lumii acesteia: amici 
reci şi duşmani fierbinţi” (22 martie 1880). Ştia că Veronica e 
obiectul urii deopotrivă cu el: „...sunt unul dintre oamenii cei 
mai urâţi din România, precum tu eşti una din femeile cele mai 
bine urâte din laşi. Naturi ca ale noastre sunt menite să înfrângă 
relele sau să piară, nu să li se plece lor” (august, 1882). 


298 - Dulcea mea Doamnă..., op. cit., p. 103. 
299 - Ibidem, p. 156. 
300 - Ibidem, p. 407. 

În 1880, a murit Costache Epureanu. Se produc schim- 
bări, conducerea Timpului este preluată de un nou comitet, tot 
sub redacţia lui Eminescu, „nu însă fără să se ridice şi voci 
împotrivă.”301 Pe lângă independenţa de gândire, i s-a reproşat 
poetului că nu făcea parte din Partidul Conservator. Se cere cen- 
zurarea incomodului. Maiorescu stăruie pentru menţinerea lui 
Eminescu la conducerea ziarului, considerându-l încă apropiat de 
„Juna dreaptă”, aripa reprezentată de el în partid. Criticul va 
elabora un program menit să-l înlocuiască pe cel al lui Costache 
Epureanu. Punctul de cotitură este studiul Zur politschen Lage 
Rumäniens, publicat în Deutsche Revue şi tradus imediat de 
Eminescu în ultimul număr din decembrie 1880, în Timpul. Cum 
am mai arătat, teza centrală era apropierea României de lumea 
germană, cu abandonul Franţei. Lupta intermasonică se soldează 
cu noi dezbinări în Partidul Conservator. Eminescu trebuia să-şi 
dea demisia din redacţie, dar faptul nu s-a petrecut, fiindcă I. C. 
Brătianu încearcă o conciliere cu conservatorii în ce priveşte 
proclamarea regatului (era nevoie de sprijinul Puterilor 
Centrale). Versatilitatea oamenilor politici îl indignează pe 
Eminescu: „Până când panglicăria de principii, până când schim- 
bările la faţă de pe o zi pe alta?” În nr. din 10 mai 1881, 
Eminescu publică, sub semnătură, Scrisoarea III, reprodusă 
înadins din Convorbiri literare. Apoi, Eminescu trece la atacul 
împotriva programului maiorescian de apropiere de Puterile 
Centrale, fiindcă acesta implica sacrificarea românilor din 
Imperiul Austro-Ungar. „Noul program al Partidului Conservator 
- scrie D. Vatamaniuc - este trecut în categoria utopiilor politice 
şi poetul susţine în coloanele Timpului, în continuare, propriul 
program, în care trece în prim plan chestiunea «păturii super- 
puse»."302 Este momentul crucial al schimbării atitudinii lui 
Maiorescu faţă de poet. Deocamdată, „indisciplina” îl va costa 
înlocuirea de la conducerea Timpului, spre sfârşitul lui decem- 


301 - D. Vatamaniuc, op. cit., p. 24. 
302 - Ibidem, p. 25. 

brie 1881, chiar dacă rămâne ca prim redactor până în iunie 
1883. D. Vatamaniuc sesizează că primii care au aflat de intrarea 
in dizgrație a lui Eminescu au fost cei din presa liberală, încă din 
noiembrie 1881.303 Coabitarea aripii conservatoare Maiorescu - 
Th. Rosetti - P.P. Carp s-a făcut cu mari avantaje materiale şi 
politice. Carp a fost numit ministru în capitala imperiului, Th. 
Rosetti acceptă preşedinţia Curţii de Casaţie, Mavrogheni devine 
ambasador la Roma etc. Cât despre câştigurile lui Maiorescu, voi 
reveni asupra lor. „Opoziția coalizată” spera să câştige alegerile 
din 1883 (junimiştii şi „liberalii sinceri”). Numita aripă a prelu- 
at şi conducerea Timpului, în frunte cu Gr. C. Păucescu, cel care 
va începe o campanie susținută de compromitere a lui Eminescu 
şi de îndepărtare a lui din presă, deşi îl preţuia ca gazetar şi artist, 
dat fiind că „făcea concesii liberalilor.”304 Poetul este denunțat 
opiniei publice chiar în Timpul. Lucrurile se vor complica după 
înființarea Societăţii Carpaţii, la 24 ianuarie 1882, când 
Eminescu redevine subiect al urmăririi serviciilor secrete austro- 
ungare. Porunca lui Carp de la Viena capătă importanţă capitală 
pentru destinul poetului: Şi mai potoliți-l pe Eminescu! Acum, 
ruptura de conservatori este cvasitotală. 

Aşadar, în iunie 1883 Eminescu era „stricat cu toată 
lumea”, cum o spune însuşi: cu liberalii, cu masonii, cu conser- 
vatorii, cu guvernul, cu casa regală, cu imperiile vecine şi cu sine 
însuşi. Se putea o situaţie mai ingrată? 


303 - Ibidem. 
304 - Ibidem, p. 26. 


167 


13. DE CE A ÎNNEBUNIT EMINESCU ? 


Întrebarea aceasta s-a pus frecvent de-a lungul anilor. 
Răspunsurile au fost diverse şi controversate. Principalele păreri: 
predispoziția ereditară, sărăcia şi munca supraomenească, sifi- 
lisul contractat fie de la Veronica Micle, fie moştenit pe linie 
maternă, excesele de cafea, alcool şi tutun. Există şi părerea 
francezului Daniel de Venancour (împărtăşită şi de un german) 
că „Eminescu a înnebunit din cauză că l-a părăsit Veronica 
Micle...”305 Opinia se bazează pe informaţia lui Iacob Negruzzi 
din Amintiri..., conform căreia vestea bolii lui Eminescu ar fi 
găsit-o în compania unui ofiţer: „«A înnebunit Eminescu? Se 
vedea de mult că merge pe calea aceasta». Apoi, schimbând 
vorba, trecu la un subiect de conversaţie mai veselă... ."306 Dar 
credinţa lui lacob Negruzzi e cea consacrată oficial de 
Maiorescu: „Nu este nici o îndoială că nebunia a fost o boală 
ereditară în familia lui Eminescu şi se poate urmări la ascendenţii 
săi din partea mamei. Din frații lui Eminescu unul s-a sinucis, 
alții au murit nebuni, o soră era paralizată, alta, Henrieta, era 
isterică şi a murit foarte tânără. "307 

Cel dintâi, însă, care şi-a pus întrebarea profund nemulţu- 
mit de soluţiile vehiculate, este A. D. Xenopol, la 1900: „Pentru 
ce însă a înnebunit Eminescu?” Pe Xenopol, nu-l convinge argu- 


305 - Daniel de Venancour, Comunicare, în "Samanatorul", 1903, p. 55. 

306 - Iacob Negruzzi, Amintiri din "Junimea", Edit. Minerva, Bucureşti, 
1970, p. 230. 

307 - Ibidem, p. 231. 


168 Theodor Codreanu 


mentul eredității, deşi îl ia ca punct de plecare. Istoricul, spirit 
dintre cele mai pătrunzătoare, observa că predispoziția ereditară, 
într-o familie, niciodată nu se manifestă identic la diferiții mem- 
bri ai ei. De-ar fi să invocăm doar exemplul lui Matei Eminovici, 
mort din alte cauze, la 73 de ani. lar proba cea mai puternică este 
Eminescu. Sensibilitatea ereditară s-a întrupat într-un geniu, care 
este antiteza nebuniei: „cea mai înaltă expansiune a gândirii 
omeneşti, în negaţiunea ei absolută, neconştienta nebunie. 
Eminescu deci nu trebuia deloc să înnebunească şi dacă cu toate 
acestea cumplita nenorocire a trebuit să lovească şi pe dânsul şi 
pe ţara ce l-a produs, apoi desigur că vina este a acestei din urmă 
şi nu aceea a ţesăturii nervilor lui.”308 Problema e, concret, care 
parte a „tării” poartă principala vină a nebuniei lui Eminescu? Cu 
atât mai mult cu cât geniul din el îşi cunoştea fragilitatea eredi- 
tară şi ştia să lupte contra ei, cum vom vedea. 

Nici specialiştii propriu-zişi nu consideră ereditatea ca 
factor decisiv în declanşarea psihozelor. „Rolul eredității în 
patologie - remarcă Ion Nica - este, aşadar, relativ. Ereditatea nu 
este o fatalitate şi nu există o psihoză fatal-ereditară. Studiul 
patogeniei arată că de cele mai multe ori nu este vorba de o pre- 
dispoziție ereditară, ci de una congenitală, în raport cu influenţa 
factorilor defavorabili care acţionează în perioada dezvoltării 
intrauterine.”309 A. Mayer nu considera psihoza maniaco-depre- 
sivă, mai predispusă congenital ca altele, o boală psihică, „ci un 
tip de reacţie dezvoltându-se ca urmare a unei dificultăţi progre- 
sive de adaptare. O acumulare de habitudini greşite în modul de 
a reacţiona”, adică o „nevroză de eşec” (P. Abeley). De altfel, 
raportorul anonim de la sanatoriul doctorului Şuţu, editat de 
George Potra, respingea nu numai etiologia alcoolismului şi sifi- 
lisului, dar şi pe cea a eredității, în cazul Eminescu. Cauzele sunt 
cele identificate de poetul însuşi: „nenorocita” „incapacitate” de 


308 - A. D. Xenopol, [Unul din cei mai nobili fii ai tarii], în Ei l-au 
văzut pe Eminescu, op. cit., p. 213. 
309 - Dr. Ion Nica, op. cit., p. 30. 

adaptare la minciunile şi modul de viaţă ale cercului strâmt, 
epuizarea psihică de la gazetă, care l-a împins la neglijarea pro- 
priei existenţe şi la excesele de cafea şi tutun, pricini ale insom- 
niilor care au devenit catastrofale. „Adevărata cauză a maladiei 
lui Eminescu - scrie medicul „anonimul” Şuţu - pare a fi surme- 
najul cerebral, oboseala precoce şi intensă a facultăților sale inte- 
lectuale”, datorate „constituțiunei native a spiritului său care l-a 
împins de timpuriu la o activitate mintală exagerată, graţie ten- 
dinţelor sale la producțiuni geniale.”310 Dar toate acestea au 
putut pricinui o criză, însă nu şi boala propriu-zisă. Spre ea, l-a 
împins, indirect, norma sa de viață - adevărul, pe care tot poetul 
şi-o recunoaşte. Cine îşi asumă rolul de martor al adevărului 
alege, cum spuneam într-o pagină anterioară, martiriul. Adică 
intră în jocul cu moartea. Prea multe mărturii din operă şi din 
corespondenţă duc într-acolo. Paradoxal vorbind, numele „bolii” 
de care a suferit Eminescu a fost adevărul. lar dacă adevărul 
înseamnă „nebunie”, n-avem decât să-l catalogăm ca atare. 
Numai că omenirea, pentru a nu eşua ca proiect ontologic, are 
nevoie de martori ai adevărului. Spuneam că în scrisori poetul îşi 
recunoaşte destinul sacrificial. Când el mărturiseşte de timpuriu 
că nu mai poate fi fericit în această viaţă, nu se gândea, desigur, 
la „sifilis”, cum insinuează biografiile „subţiri”. A avea 
conştiinţa geniului nu presupunea, la Eminescu, orgoliu roman- 
tic, supradimensionare a eului. Poetul nu pune nici un preţ pe aşa 
ceva. Orgoliu identifica el la un T. Maiorescu. Geniul nu e o 
armă care să-ţi asigure succesul în această lume, ci o „nenoro- 
cire”: „El n-are moarte, dar n-are nici noroc”. (Mss. 2275, f. 56). 
Lucrul acesta nu s-a înţeles şi nu se va înţelege niciodată sufi- 
cient. În 1875, Maiorescu îl vedea „maniac”. Aşa şi era: „mani- 
ac”, însă al adevărului. De fapt, şi Maiorescu era tot un „maniac 
al adevărului”. Oare nu în numele „adevărului” şi-a direcționat 
viaţa şi ideile? Teoria „formelor fără fond” este produsul direct 
al setei de „adevăr” în cultură şi civilizaţie. La drept vorbind, 


310 - Gheorghe Sărac, Documente..., ed. cit., p. 118. 


170 Theodor Codreanu 


Maiorescu l-a prețuit pe Eminescu tocmai pentru iubirea lui de 
adevăr. În portretul pe care i-l face în 1889, criticul îl imaginează 
pe poet trăind exclusiv în lumea modelelor ideale. Până şi-n ce 
priveşte iubirea de femeie, Maiorescu spune că poetul n-a iubit o 
individualitate feminină anume, ci prototipul. Poate că l-a înde- 
părtat de Veronica deoarece era departe de a o considera un 
model de femeie. Într-un anume sens, el avea dreptate. Dar lui 
Maiorescu îi scapă din vedere un lucru fundamental: că adevărul 
are întotdeauna o dublă faţă: el e individual şi arhetipal în chip 
simultan. Această lecţie a vrut să i-o dea poetul magistrului în 
scrisoarea de la Charlottenburg, din 1874. Altfel spus, Eminescu 
şi Maiorescu se despart brusc în faţa conceptului de adevăr. 
Poetul îl gândea în dublă referenţialitate, pe când referențialul 
maiorescian este întotdeauna raţionalist, criticul lucrând în stric- 
ta logică a terțiului exclus, pe care o stăpâneşte magistral. 
Propoziția fundamentală a gândirii eminesciene este : Antitezele 
sunt viaţa. Dar nu în sens hegelian, cum a încercat să-i explice în 
scrisoarea de la Charlottenburg, ci de fiinţa întemeiată ca 
„antiteză”, în sensul logicii moderne a unui Ştefan Lupaşcu.3ll 
Să se observe că primul şi cel mai important reproş pe care i-l 
aduce Maiorescu în Direcţia nouă... (1872), atunci când îi 
„descoperă” talentul, este iubirea de antiteze cam exagerate. 
Aşadar, chiar de la prima lor întâlnire cei doi, recunoscându-şi 
reciproc valoarea, se şi despart în privinţa antitezelor, problemă 
grea pentru care Maiorescu nu era pregătit. Pentru el, adevărul nu 
se juca între antiteze, fiind univoc, cel al idealităţii logice. Un 
„idealism”, însă, pragmatic, aşa cum a observat Al. Dobrescu, 
„dovadă că şi profesiunile alese (avocatura şi politica)” sunt 
„lucrative prin excelenţă.”312 Pentru Maiorescu, adevărul este 
totdeauna univoc, cel pe care-l susţine el. De aici propensiunea 
de a trata totul „raţional”, cu o logică elementară de fier, do- 


311 - Cf. Theodor Codreanu, Eminescu - Dialectica stilului, Edit. Cartea 
Românească, 1984. 

minând cu ideile sale pe toţi cei din jur. El e prin excelență men- 
torul, spiritus rector, magister dixit, etichete recunoscute cu 
admiraţie de istoria şi critica literară. Dumitru Drăghicescu, 
cunoscut pentru harul său de demistificator3l3 este cel dintâi 
(după notele lui Eminescu şi Iorga) care înțelege hăţişurile per- 
sonalităţii maioresciene. Trauma care i-a marcat personalitatea o 
trăieşte viitorul critic la Academia Theresiană din Viena, când s- 
a pomenit disprețuit şi umilit în mijlocul unor aristocrați. El a 
trăit atunci un puternic „complex de inferioritate” pe care, printr- 
o voință enormă, imitându-i pe cei care l-au umilit, l-a convertit 
într-un „complex de superioritate”, în splendida faţadă a „aristo- 
cratismului”. De aceea, îşi goleşte personalitatea de sentiment, 
abandonându-se exclusiv raţiunii, în viaţa publică. „Avea o per- 
sonalitate de faţadă şi alta îndărătul aceştia - scrie D. 
Drăghicescu -, pe care n-am cunoscut-o, dar care se trăda prin 
aceea că era lipsită de căldură şi de spontaneitatea francă.”314 
Este exact ce intuise şi Iorga în figurinele sale: „Cald şi frig nu i- 
a fost nimănui lângă dânsul”. Eminescu a simţit asta pe propria- 
i piele şi calificativul de „prieteni reci” mai ales la magistru se 
referă. De altfel, Maiorescu însuşi notează în Însemnări zilnice, 
în aprilie 1858: „Am avut eu oare vreodată sentiment?” A avut, 
fără îndoială, ca orice om, dar şi l-a exorcizat cu o voinţă imen- 
să, crezând că poate anula una din antitezele fiinţei. Performanţa 
i-a reuşit în faţa lumii, ceea ce a făcut posibilă autoconstrucţia de 
lider care nu admite să fie contrazis. De aceea, Adevărul la el 
devine adevăr pentru public.315 Învață din „neghiobia” de la 
Paris a lui Wagner, care nu s-a sfiit să jignească publicul, eşuând 
lamentabil în turneul francez. Îi admiră pe sofişti, maeştri ai silo- 
gismului mecanic, care dau minciunii faţada „adevărului”. Este, 


313 - Cf. D. Drăghicescu, Din psihologia poporului român, Edit. 
Albatros, Bucureşti, 1996. 

314 - D. Drăghicescu, Titu Maiorescu. Schiță psiho-sociologică, Extras 
din revista "Libertatea", Bucureşti, 1940, p. 17. 

315 - Vezi şi Al. Dobrescu, op. cit., pp. 73-74. 

în felul său, un geniu al nesincerităţii. Sau cum se exprimă D. 
Drăghicescu într-o formulă splendidă: „El da mereu impresia 
nesincerității. Şi precum s-a zis, despre un coreligionar politic al 
său, că la el totul era fals afară de argintărie, la Maiorescu totul 
era nesincer afară de nesinceritate.”316 

Golirea fiinţei de sentiment l-a îndepărtat de creştinism, la 
modul faustic. Mediul său ideal a devenit cel francmasonic, în 
care Eminescu nu a putut fi atras. Poetul descindea din mediul 
isihasmului (sihăstriei) românesc, având drept centru al fiinţei 
inima, iar nu raționalitatea goală. O altă propoziţie fundamentală 
a gândirii eminesciene este: „Şi eu pun destinul acestei lumi într- 
o inimă de om”. Pe când Maiorescu ar fi putut spune: „Şi eu pun 
destinul acestei lumi într-o logică de om”. Pentru Eminescu, 
mintea trebuie să fie „lacheul inimii”. Maiorescu pierde şansa 
acestei „împăcări a antitezelor”. Arma sa, de o eficacitate extra- 
ordinară în fața publicului, este logica de avocat, în stare, cum 
zice adesea Eminescu, să facă din alb negru şi din negru alb. 
Aşadar, pe un singur contemporan n-a reuşit să-l păcălească 
Maiorescu, pe poet. „Dacă e vorba pe masca jos, apoi masca jos 
de la tot şi de la toate”, polemizează Eminescu, într-o intervenţie 
timpurie, cu Maiorescu. Aceasta e diferenţa dintre cei doi mari 
bărbaţi ai momentului istoric. Maiorescu n-a putut să-şi „dea 
masca jos” decât în momentele de strictă intimitate, când se 
pomeneşte invadat de suferințe cumplite, consemnate uneori în 
jurnal, ca la Theresianum, iar, mai târziu, legat de Eminescu. 
Poetul e la antipod: nu-şi poate crea măşti, „nenorocirea” vieţii 
lui, cum o spune. Primul poartă o armură formidabilă, devenind 
arivistul desăvârşit; celălalt e, pur şi simplu, lipsit de apărare şi 
tocmai acesta e semnul geniului. Lipsa de „frică” a lui Eminescu 
în faţa adevărului constituie miracolul personalităţii sale, 
fenomen atât de rar în istoria umanităţii: „Ei mint - eu adevărul 
îl spun, căci nu mă tem / De-a lui urmări.” 317 Şi: „Cel mai mare 

păcat al oamenilor e frica, spaima de a privi în față, ş-a 
recunoaşte adevărul. El e crud acest adevăr - dar numai el 
foloseşte."318 Omul e sclavul minciunii: „Ş-aşa de mulţi / Ce 
mint cu vorba, fapta, ba / Se mint pe sine însuşi chiar, încât / În 
mine s-a stârnit mândria cruntă / De-a spune adevărul - dacă 
chiar prin el lumea s-aprinde.”319 

Acesta este Eminescu cel întreg şi de aceea a devenit el 
modelul în absolut de raportare a fiinţei româneşti, în nădejdea 
de a se descotorosi de povara istorică a ceea ce Emil Cioran 
numea neantul valah. Un asemenea om nu putea sfârşi decât cum 
a sfârşit - sacrificat. I-a fost dat lui Eminescu să-şi găsească o 
pereche pe măsură, care să-i „gestioneze” moartea civilă - Titu 
Maiorescu, omul condamnat să mintă şi să fie crezut, mai mult 
decât poetul, generaţii după generaţii. Nici nu ştii măcar unde e 
mai mare drama: la „crucificat” sau la posesorul „argintăriei”, 
vorba lui D. Drăghicescu. Cei care încearcă să oprească acum din 
nou adevărul în legătură cu boala şi cu anii de sacrificiu ai lui 
Eminescu, sub pretextul că apără pe Maiorescu, în calitatea lui de 
stâlp al construcţiei culturii româneşti moderne, se află într-o 
mare eroare, fiindcă problema nu e să-l dărâmi pe Maiorescu, ci 
să arăţi deschis perfidiile istoriei şi marile slăbiciuni ale oame- 
nilor care au făcut istoria, raportându-ne la destinul ingrat al 
celui mai important om pe care l-a dat acest neam şi pe care 
pretindem că l-am transformat în mit, dar pe care continuăm, cu 
nonşalanața noastră de balcanici, să-l eliminăm de la proiectul 
reconstrucției fiinţei naţionale, deşi el ne este adevăratul model 
ontologic atoatecuprinzător. 

Deocamdată, să despărțim apele de uscat: Eminescu ştia, 
în 1884, că este sacrificatul şi blestemul nu-l aruncă asupra 
nimănui, doar asupra lui însuşi. I-o împărtăşeşte cu francheţe lui 
Petre Th. Missir, iar acesta, ca mesager al zeilor, o transmite lui 
T. Maiorescu, în scrisoarea din 13 mai 1884: „Mai deunăzi îmi 

spunea că el este «ein aufgegebener Mensch» („un om sacrifi- 
cat”, n. n.), şi în adevăr acesta e sentimentul ce pare că-l are 
despre sine.”320 E cea mai importantă ştire pe care ne-o dă 
Missir, aflat în preajma lui Eminescu. Şi te întrebi: cum poate un 
nebun de duzină să aibă o asemenea luciditate? 

Ca un făcut, Maiorescu mai primeşte, la scurt timp, un 
mesaj similar, de la Al. Vlahuţă, pe 20 iunie 1884: „Am văzut pe 
Eminescu şi am stat cu el o zi. Mi-a fost cu neputinţă să-l îndu- 
plec a veni cu mine la țară. La ce - zicea el - să mai porţi prin 
lume un om mort!” Adică un sacrificat, de vreme ce are 
conştiinţa că e „mort”. Naivul Vlahuţă a înţeles că singura cale 
de „recuperare” a poetului este să fie redat vieţii civile şi-l 
imploră pe Maiorescu să găsească o cale onorabilă, în acest sens: 
„În tot cazul - grăbiţi a-l numi undeva. Altfel îl pierdem - fără 
nădejde de întoarcere”. Maiorescu, însă, era singurul care ştia că 
poetul nu mai are cale de întoarcere. El răspunde, cu diplomaţie, 
lui Vlahuţă că nu e nici o grabă. Poate „cu vremea da”. 

Acelaşi mesaj îl primeşte Maiorescu şi de la sora lui, 
Emilia Humpel, o femeie inteligentă, cu autoritate morală față de 
fratele ei, care-l determinase să-l trimită pe poet la Viena, găsind, 
spre deosebire de critic, că la Şuţu nu fusese bine îngrijit, deşi 
fratele o asigurase de contrariul. („Omul merită să se încerce 
orice ca să fie salvat”, îi scria Emilia lui Maiorescu la 2 septem- 
brie 1883). La 13 martie 1884, când încă Eminescu nu ajunsese 
în ţară, Emilia îl atenţiona pe Maiorescu de necesitatea unei reale 
întoarceri a poetului la viața civilă. Pentru asta, trebuia să i se 
facă „rost de un serviciu” onorabil, să i se acorde un concediu de 
două-trei luni, şi asta cât mai repede, „prin intervenţia reginei”, 
la extremă. La 7 aprilie, Maiorescu îi răspunde că „regina 
aproape că n-are nici o putere, să obţină ceva de la stat”, deşi 
acelaşi îi scrisese lui poetului pe 10 februarie că „în urma inter- 
venirei Reginei, care îți poartă cel mai sincer interes, vei fi numit 
în vre o funcţie care să-ţi convie...” Cum demonstrează şi Călin 

L. Cernăianu, Maiorescu recurge la o ciudată strategie a 
amânării, menită să întârzie sau să nu asigure elementul lega- 
lităţii unei eventuale încadrări a lui Eminescu în societate! În 
atare privință, există o adevărată spaimă secretă a criticului de a- 
l vedea pe „bolnav” scăpat de sub tutelă, adică independent. El îi 
descrie Emiliei următoarea cale de a-i găsi lui Eminescu un ser- 
viciu: „Am vorbit cu Ministrul Cultelor, care în curând (în vreo 
zece zile, probabil, emite un decret de numire a lui Eminescu, 
numai de formă, ca bibliotecar al Universităţii din laşi, cu un 
salariu efectiv de 285 franci lunar. Postul de bibliotecar îl ocupă 
acum profesorul Carajani... De bună voie nu va ceda. Te rog 
comunică tuturor cunoştinților că eu am aranjat cu ministerul în 
următorul mod: el, Carajani, îşi dă demisia numai de formă. 
Eminescu este numit de asemenea numai de formă, nu-şi ia sluj- 
ba în primire sau se prezintă numai din când în când, fiind în con- 
cediu. Aşa că de fapt tot Carajani rămâne bibliotecar şi continuă 
să-şi încaseze salarul. Salarul lui Eminescu însă, de 285 franci 
lunar, îl plătim noi”. Textul acesta poate fi citit şi el în dublu refe- 
renţial. Biografii de până acum l-au citit ca pe o remarcabilă grijă 
a lui Maiorescu şi a Junimii pentru soarta poetului „irecupe- 
rabil”. Într-adevăr, asta şi urmărea Maiorescu - să asigure viitorul 
material al unui irecuperabil. Eforturile Emiliei, însă, şi ale altor 
prieteni (care nu şi-au putut impune punctul de vedere!) erau 
îndreptate spre un Eminescu de recuperat. lar un Eminescu în 
deplinătatea drepturilor sale civile (de om normal) nu putea fi 
înjosit cu asemenea paliative. Chiar în aceasta cheie a citit Emilia 
mesajul fratelui ei şi, stupefiată, i-a răspuns astfel, la 11 aprilie 
1884: „Trebuie să-ți mărturisesc Titus, că am rămas cu totul 
încremenită când am citit scrisoarea ta ce comedie se va pune la 
cale în legătură cu numirea lui Eminescu. Dar aşa ceva ar fi avut 
rost atâta timp cât s-a crezut Budha; azi, capul îi este cu siguranță 
prea limpede încât să nu-şi dea seama, în cel mai scurt timp, de 
amăgirea grosolană. Ce influenţă ar putea avea asupra lui? Cea 
mai vătămătoare ce se poate închipui. Şi noi înşine să-i spunem 
basmul din laşi, să facem din el un nărod ridicol şi, pentru a-i 
menaja ideea fixă, să-l acoperim cu o falsă demnitate? Nu, el este 

prea scump: atunci mai bine adevărul gol şi foarte trist. / Deci, 
cel mai mare poet al ţării - cum îl numiţi - trebuie sau să piară de 
mizerie în România sau să fie obiectul filantropiei particulare? 
Nu, asta nu o cred niciodată!” 

Emilia Humpel n-a crezut-o, dar asta se va petrece cu 
Eminescu de acum încolo. O confirmă şi Caragiale. Prietenii 
protectori l-au dorit, în continuare, pe poet să fie Budha, iar nu 
Eminescu! Ne aflăm în fața unei adevărate grozăvii din istoria 
sacrificării lui Eminescu. Nu întâmplător poetul se destăinuie 
chiar în aceşti termeni lui Missir şi lui Vlahuţă. Şi ceea ce-i mai 
crud e că avertismentul Emiliei n-a fost ascultat de Maiorescu, 
aceasta, pur şi simplu, rupând relaţiile cu fratele timp de trei luni 
de zile, până ce, la insistenţele lui diferendul s-a aplanat. S-a 
recurs la o încadrare a lui Eminescu, la bibliotecă, pe căi oculte 
şi ilegale, aşa cum demonstrează pas cu pas Călin L. Cernăianu. 
Până şi tipărirea decretului regal de numire, în Monitorul Oficial, 
a fost o fraudă. Această tipărire s-a produs „la timp” pentru a 
împiedica o numire legală a poetului ca director al Arhivelor 
Statului, la propunerea lui Hasdeu. Cu totul alt statut social ar fi 
avut Eminescu în acest post cu adevărat onorabil şi asigurător de 
independenţă! Dar tocmai asta nu s-a vrut! Şi totuşi Eminescu a 
reuşit să iasă, pentru o vreme, din acest cerc vicios şi mortal pen- 
tru dânsul, izbândind, pe cont propriu, să obţină o suplinire ca 
profesor. 

14. ALTE PRELUDII LA ZIUA CEA NEAGRĂ 


Suntem acum în posesia unor suficiente date (comparativ 
cu Dubla sacrificare a lui Eminescu) spre a explica ce s-a întâm- 
plat, cât mai aproape de adevăr, în nefasta zi. Dacă ar fi fost 
vorba doar de îmbolnăvirea poetului şi fireasca lui internare la 
sanatoriul doctorului Şuţu, lucrurile n-ar fi trebuit să se petreacă 
aşa cum s-au derulat. Varianta consacrată de biografii are incon- 
secvenţe flagrante, aparent fireşti numai dacă reducem toate la 
criza violentă din acea zi. O primă breşă în eşafodajul cunoscut 
ne-o permite cercetarea lui George Munteanu, la o relectură cri- 
tică a monografiei din 1973. 

Temeinicul biograf ne arată că Eminescu nu era un bolnav 
obişnuit. Forţa gândului i-a creat acest statut. Cel puţin 
Maiorescu trebuia să ştie asta. A înţeles-o, cu siguranță, în 
schimb, tânărul Ion Russu-Șirianu, nepot al lui Slavici, care 
devenise ucenicul lui Eminescu la Timpul, ca secretar. 
(Informaţiile furnizate de sursa Russu-Şirianu le menţinem sub o 
rezervă ce se va lămuri în continuare.) Într-o oarecare măsură, a 
intuit-o şi Mite Kremnitz: „Cât trebuie să fi suferit Eminescu de 
frica nenorocirii care-l ameninţa şi cât o fi luptat contra ei. (...) 
Niciodată n-am observat semne de boală în mintea lui, cu 
excepţia unei neînțelese superstiţii.”321 Poetul îşi cunoştea 
fragilitatea psihică ereditară, avea exemplul fraţilor şi în lupta sa 
cu destinul puterea lucidităţii l-a ajutat enorm. Russu-Şirianu, 

ciobanul, cum pretindea el că îl alinta Eminescu, a surprins, în 
relatările sale, capacitatea poetului de a-şi presimţi lucid crizele, 
căutând, în clipa dintâi, să rămână singur pentru a îndura „în izo- 
lare, în tăcerea demnă a sălbăticiunii”, cu „luciditate. (Dacă 
sursa Şirianu se va dovedi o mistificare, asemenea pretinse stări 
vor putea fi eliminate din zona preludiilor. În orice caz, durerile 
de cap şi insomniile cauzatoare sunt semnalate şi de poet în co- 
respondenţă.) În acele clipe teribile el „se prindea, repede, cu 
palmele de fălci, se încorda”, „parcă să oprească o alunecare” .322 
G. Munteanu distinge în amănuntele reţinute de „cioban” 
„luciditatea păstrată cu un preţ care poate fi numai bănuit, con- 
trolul de sine însuşi ca formă infrangibilă a demnităţii, menţinut 
intact până când boala i-a răpit pe căi pur biologice lui Eminescu 
mijloacele de a se exprima esenţial”.323 Doar că aceste „căi pur 
biologice” n-au existat în sensul sifilisului cerebral, ceea ce com- 
plică anii martiriului şi ne arată că şi după 1883 poetul a rămas 
capabil să înfrunte destinul, deşi nu cu aceeaşi forță de altădată. 
În schimb, mesajul său testamentar lăsat unui prieten, G. 
Ocăşanu (,„s-aveţi grijă de mine”), pare fantezist, cu atât mai 
mult cu cât respectivul pretinde că poetul i-ar fi mărturisit că „se 
îndreaptă cu paşi repezi spre nebunie”. Dintr-o astfel de logică, 
se poate interpreta că şi celebrul vers din Scrisoarea IV - „Ah! 
organele-s sfârmate şi maestrul e nebun!” - ar fi, încă din 1881, 
o autoanticipare a înnebunirii! Dar de ce nu chiar de la Mortua 
est! (1871), unde se spune: „A fi? Nebunie şi tristă şi goală; "? 
Dintre multele opinii-mărturii, am invocat aici trei care 
„descoperă” antecedente ale bolii, semnate de Ion Russu-Şirianu 
(prin fiu), Mite Kremnitz şi G. Ocăşanu. Primul n-a scris nicio- 
dată amintirile care i se atribuie, ci au fost reţinute, de pe vremea 
când era adolescent, de Vintilă Russu-Şirianu. Înainte de moarte 
(survenită în 1909), tatăl i le-ar fi împărtăşit, impresionându-l 
adânc. Dar fiul le povesteşte suspect de târziu, într-o carte din 


322 - Vintilă Russu-Sirianu, Vinurile lor.., E.P.L., Bucureşti, 1969, pp. 
337, 389, 391. 
323 - George Munteanu, op. cit., p. 299. 

1969. N-ar fi aceasta problema capitală, însă datele reţinute de 
istoria literară nu confirmă că Ion Russu-Şirianu ar fi trecut 
munţii, la Bucureşti, în toamna lui 1882, ci abia în 1884.324 (Cel 
dintâi care pune la îndoială autenticitatea amintirilor lui Ion 
Russu-Şirianu este Călin L. Cernăianu.) Nepot al lui Slavici, Ion 
Russu-Şirianu a venit la Bucureşti, fiind recomandat de prozator 
lui T. Maiorescu, dar înclinațiile l-au dus către liberali, intrând în 
redacţia Românului, condus de Vintilă C. A. Rosetti. Înseamnă 
că Ion Russu-Şirianu n-a putut locui nici la Slavici (sau doar o 
perioadă foarte scurtă), prozatorul fiind nevoit să părăsească 
vechiul regat şi să se stabilească la Sibiu, unde a editat Tribuna. 
N-ar fi, desigur, exclus ca autorii dicționarului citat să fi avut 
informaţii lacunare. De fapt, memorialistul intermediat spune că 
la Timpul n-a făcut gazetărie ca angajat, ci, gratis, ucenicie de 
redacţie. Cea mai fericită concluzie care se poate trage e că Ion 
Russu-Şirianu a transmis fiului său nu amintiri personale, ci ale 
tradiţiei orale care s-a vehiculat pe seama poetului. De aceea, ele 
trebuie, de acum încolo, folosite cu maximă prudenţă. 

Mult mai credibilă rămâne amintirea Mitei Kremnitz, 
care, deşi sub impresia îmbolnăvirii poetului, n-a deosebit ante- 
rior datei de 28 iunie semne de nebunie: „Niciodată n-am obser- 
vat semne de boală în mintea lui Eminescu, cu excepţia unei 
neînţelese superstiții”. Mite a înţeles că „frica de boală” nu 
echivalează cu prezenţa bolii. Am văzut că boala este un laitmo- 
tiv al scrisorilor. Dar tema nu este a nebuniei, nici a sifilisului. 
Singurul argument demn de luat în discuţie l-a invocat George 
Munteanu şi el merită a fi rediscutat. 

Spuneam, într-un capitol anterior, că, reacționând la 
ediţia a doua a cărții mele Dubla sacrificare a lui Eminescu, 
George Munteanu mi-a trimis o scrisoare pe 11 iulie 1999, în 
care îmi atrăgea atenţia că decizia lui pentru adoptarea diagnos- 
ticului de sifilis a fost luată datorită a două scrisori (de fapt, una 


324 - Dicţionarul literaturii române de la origini pâna la 1900, Edit. 
Academiei, Bucureşti, 1979, pp. 762-763. 


180 Theodor Codreanu 


singură) ale Veronicăi Micle.325 Pasajul din Hyperion, i sună ast- 
fel: „Însă în scrisorile din 3 şi 7 noiembrie, confirmând o apre- 
hensiune a poetului ce-i apăruse de neînțeles la 1876, Veronica se 
arăta speriată de unele penibile urmări fiziologice ale «lunii de 
miere» (cu atât mai mult, cu cât, bănuind ce putea să se întâm- 
ple, Eminescu scăpase nişte ciudăţenii într-un răspuns recent)”. 
Să vedem ce conţine scrisoarea Veronicăi din 7 noiembrie 
1879 (cea din 3 noiembrie nu există, cel puţin în vol. XVI de 
Opere, dar nici în inedite), din care, de altfel, citează şi G. 
Munteanu: „La informaţiile care mi le ceri prin scrisoarea ta din 
urmă nu pot să-ţi răspund mai nimic; sunt lucruri care cu greu le- 
aşi putea confia unei scrisori; dacă răul n-a esistat la tine, atunci 
e o închipuire a mea şi o frică care m-a făcut să-mi imaginez cine 
ştie ce; dacă însă vreun rău a esistat, // apoi pozitiv că s-a trans- 
mis; în tot cazul nu-i nimic, îţi voi esplica când vom fi împreună 
ce-i şi cum. Însă, ca o afirmaţiune a presupunerii mele, şi a 
temerilor mele, primesc scrisoarea ta din 31 oct., care, iartă-mă, 
e o mărturisire tainică a mai multor lucruri: «viaţa ta compusă 
din suferinţi fizice şi rele morale; doreşti ca amorul unui 
nenorocit ca tine să nu fi aruncat o umbră în viaţa mea senină; 
iubeşte-mă şi-mi iartă păcatele», ce înseamnă toate aceste? Şi eu, 
care descopeream // ceva nu aveam dreptul să cred că, deşi târ- 
ziu, dar totuşi vii a-mi destăinui lucruri pe care din cine ştie ce 
cauze mi le-ai negat înainte.'326 Acesta e textul integral care ne- 
ar putea interesa. Din el, biograful a dedus, ţinând seamă de diag- 
nosticul impus posterităţii din 1887, că temerile Veronicăi s-ar 
referi la o eventuală contaminare cu sifilis, în „luna de miere”. 
Aceste temeri i-ar fi fost trezite de o scrisoare a poetului din 31 
octombrie 1879. Într-o altă scrisoare (15 august 1999), George 
Munteanu avansează, mai departe, ipoteza că moartea suspectă 
(sinucidere) a Veronicăi la scurt timp după cea a poetului ar fi 
fost finalul propriei contaminări din 1879. Dar maica Fevronia, 


325 - Vezi George Munteanu, Hyperion, 1, pp. 243-244. 
326 - Opere, XVI, p. 624. 

care i-a fost aproape, la Văratec, pe baza constatărilor medicului, 
a contrazis bănuielile otrăvirii, cauza morţii fiind o congestie 
cerebrală.327 Pe de altă parte, dacă admitem ipoteza sinuciderii, 
nu putem şti adevărata motivaţie. Nici o informaţie de după 1879 
nu atestă că Veronica ar fi suferit de sifilis. 

Şansa de a ne apropia de adevăr sporeşte prin faptul că 
între cele 93 de scrisori eminesciene inedite se află şi aceea din 
31 octombrie 1879. Dacă în corespondenţa de până la moartea 
lui Ştefan Micle există o discreție explicabilă a poetului în ceea 
ce priveşte modul de a se confesiona, noua corespondenţă rupe 
bariere, ilustrând o maximă descătuşare a inimii poetului. De 
fapt, asemenea schimbare o frapează pe Veronica, încât majori- 
tatea epistolelor primite din 1879 înainte conţin destăinuiri 
aproape identice, fără ca destinatara să mai fie mirată. Altminteri, 
respectiva scrisoare e cu mult mai „inofensivă” decât altele care 
vor urma. În nici un caz poetul nu face referire la vreo boală 
venerică, după cum am văzut. Reamintesc pasajul vizat de 
Veronica: „Dulce şi dragă Veronică, doresc ca amarul unui 
nenorocit ca mine să nu fi aruncat o umbră în viaţa ta senină, în 
sufletul tău plin de veselie precât e plin de un gingaş şi nesfârşit 
amar. lubeşte-mă şi iartă-mi păcatele, căci tu eşti Dumnezeul la 
care mă închin."328 Aşadar, cuvintele care au alarmat-o pe 
Veronica sunt nenorocit, umbră, iartă-mi păcatele. Nici unul nu 
dă îndreptăţire să afirmăm că referința e luesul, ele intrând în 
arsenalul obişnuit din confesiunile poetului, când se raportează la 
suferințele lui fizice şi morale, ecou al unui destin ingrat, de 
veşnice sacrificii, pe altarul adevărului. Spre deosebire de 
Maiorescu, de exemplu, poetul se ştia un „păcătos”, în cel mai 
profund spirit creştin: „Oboseala, slăbiciunea, toate relele ce sunt 
/ Într-un mod fatal legate de o mână de pământ;” (Scrisoarea I). 
Nu e de crezut că Eminescu ar fi fost capabil să facă un rău bio- 
logic tocmai fiinţei iubite şi să-şi ceară „iertare” apoi cu cinism. 
Următorul pasaj, din aceeaşi scrisoare, lămureşte pe deplin sen- 


327 - Octav Minar, op. cit., p. 97. 

sul cuvintelor considerate „criptice”: „„Veronică dragă, au n-am 
fost noi prea fericiţi într-o lume, în care fericirea nu poate exista? 
Este în lumea asta destul loc pentru atâta iubire câtă o avem? Nu 
este amorul nostru o anomalie în ordinea lucrurilor lumii, o 
anomalie pentru care cată să fim pedepsiţi? Se potriveşte amorul 
şi suferinţele noastre cu o lume în care basseţa, invidia, răutatea 
domnesc peste tot şi pururi?” 

Dar să ne apropiem iarăşi de ziua „internării”. 

Ţinând cont de cele zise, dacă poetul ar fi avut, în acea zi, 
o criză, oricât de puternică, el ar fi găsit resurse s-o înfrângă de 
unul singur prin izolare sau prin rătăcire pe străzi, cum s-a şi 
întâmplat în dimineaţa aceea, pare-se, când a umblat prin oraş, 
nu se ştie pe unde, de unul singur sau nu aproximativ patru ore, 
când, pe la ora zece a ajuns, obosit şi potolit, la Maiorescu. 
Insomniile din ultimele nopţi (despre care a vorbit Slavici) şi căl- 
durile toride existente în acele zile în Bucureşti ar fi fost sufi- 
ciente să creeze mediul unei crize. Semne de boală Maiorescu 
înregistrase şi mai înainte. (Numai că - şi se va vedea de ce - nu 
le mai putem acorda creditul ce li s-a dat până mai deunezi!) În 
orice caz, exista antecedentul internării de la începutul anului. 
De ce Maiorescu nu a luat măsuri să fie internat atunci? Acum, 
fireşte, alarmat de Catinca Slavici, criticul s-a mişcat din loc şi a 
aranjat ca poetul să fie adus la „Caritas”. Normal ar fi fost ca la 
sosirea lui Eminescu să constate că internarea devenise iminen- 
tă şi, într-un fel sau altul, să-l convingă de necesitatea unei îngri- 
jiri speciale. Dar Maiorescu nu procedează deloc astfel. El 
proiectează totul fără ştirea poetului. De ce s-a temut Maiorescu 
de o confruntare directă cu „bolnavul”? Şi de ce această teamă de 
confruntare a supravieţuit luni de zile? Şi se mai impune o între- 
bare-cheie: întreg planul internării a fost chibzuit chiar în 
dimineaţa zilei de 28 iunie sau eventualitatea era de mult ştiută 
şi numai evoluţia neprevăzută a lucrurilor a dus la internarea în 
cămăşoiul de forţă? Însemnările zilnice spun numai ceea ce tre- 
buie spus. Dar în acea zi s-au întâmplat lucruri politice grave, 
consemnate de presă, de care Maiorescu pare total străin, deşi a 
fost protagonist. Între ele, desfiinţarea Societăţii Carpaţii, deşi s- 

a slujit de carpatiştii cei mai apropiaţi ai poetului spre a-l anihi- 
la. Interesele politice impuneau ca tocmai în ziua desființării 
societăţii să se împlinească porunca lui Carp: Şi mai potoliţi-l pe 
Eminescu! Am văzut: cu mijloace „domestice” nu putea fi 
„potolit”. Rămâneau cele „constrângătoare.” De expulzat ca 
Emile Galli sau Zamfir C. Arbore nu putea fi. Dar se impunea o 
„aruncare peste bord”. Prietenii junimişti au pus atunci în 
mişcare mijloacele masonice. În perioada tratativelor secrete, 
Maiorescu îşi asumase însărcinarea, ca membru activ ce era, să 
imprime o direcţie „„moderată” Societăţii Carpaţii. Cu tactu-i 
binecunoscut, criticul a reuşit să şi-i apropie pe I. Slavici, 
Constantin Simţion, G. Ocăşanu, câţiva dintre cei mai buni prie- 
teni ai poetului. Se spera, astfel, ca societatea să fie „salvată” şi 
să scape de urmărirea serviciilor secrete austro-ungare. Altfel 
spus, societatea pierdea propria rațiune de a fi. Dar Maiorescu s- 
a ciocnit de personalitatea intransigentă, când era vorba de 
interesele românilor ardeleni, a lui Eminescu. Situaţie, fireşte, 
dramatică, ţinând seamă de prețuirea reciprocă dintre cei doi. 
Există o tensionare a legăturilor dintre ei pe care Maiorescu 
reuşeşte s-o mascheze cu grijă în scrisori şi în Însemnări zilnice. 
Indirect, însă, criticul se trădează. El este înclinat să asimileze 
„cerbicia” poetului cu certe semne de „alienare”. Într-adevăr, 
erau momente de înstrăinare pe care încercau să le pareze reci- 
proc. Eminescu şi-a depus chiar demisia de la Timpul când N. A. 
Bassarabescu, în lipsa lui din redacţie, a strecurat în paginile 
gazetei un articol antimaiorescian. Cu atât mai grea devenea mi- 
siunea lui Maiorescu de a-l „potoli”. Lui G. Munteanu nu i-a scă- 
pat amănuntul că nota maioresciană din jurnal, de la 23 iunie 
1883, are legătură cu tensiunea „discretă” a relaţiilor dintre 
Eminescu şi critic. lat-o: „Foarte excitat, sentiment al persona- 
lităţii exagerat (să înveţe acum albaneza!), vrea să se 
călugărească, dar să rămână în Bucureşti”. Biograful crede că 
aceste notații au legătură cu hotărârea masonilor de a-l suprave- 
ghea pe poet: „În zilele acestea sau mai dinainte, potrivit 
masoneriei sui generis care funcţionase totdeauna la „Junimea” 
(s. n.), Maiorescu se va fi gândit să-l încredinţeze pe poet 

observării discrete a altcuiva decât Slavici şi va fi trimis cuveni- 
tul consemn celor de la Societatea «Carpaţii»."329 

Simultan, Eminescu era supravegheat, cu mult mai 
ameninţător, de serviciile secrete austro-ungare. În 1987, M.N. 
Rusu atrăgea atenţia că Eminescu era urmărit pas cu pas de ser- 
viciile secrete vieneze. Baronul von Mayr, ambasadorul Austro- 
Ungariei la Bucureşti, îl însărcinase pe F. Lachman în acest sens: 
„Eminescu este în permanență urmărit... de F. Lachman, agent 
austro-ungar care avea sub observaţie mişcarea („irident”) arde- 
lenilor din Bucureşti şi ale cărui rapoarte sunt astăzi cunos- 
cute....7330 O notă informativă a baronului von Mayr denunța 
articolul lui Eminescu din Timpul privitor expansiunea catolicis- 
mului în România. Dar, mai înainte, pe 7 iunie 1882, acelaşi von 
Mayr trimitea ministrului de interne ungar un raport despre 
activitatea „subversivă” a Societăţii Carpaţii (dovadă că aceasta 
a fost supravegheată de la înființare), în care Eminescu era vizat 
în aceşti termeni: „Eminescu, redactor principal la Timpul, a 
făcut propunerea ca studenţii transilvăneni de naţionalitate 
română, care frecventează instituţiile de învățământ din România 
pentru a se instrui, să fie puşi să acţioneze în timpul vacanței în 
locurile lor natale pentru a orienta opinia publică în direcția 
«Daciei Mari».”331 

O asemenea informaţie spulberă credinţa acelora că 
Eminescu era un adept al federalismului în ce priveşte 
Transilvania. Fireşte, comparativ cu autonomia anterioară în 
cadrul imperiului, dualismul austro-ungar însemna o degradare 
intolerabilă pentru condiţia românilor ardeleni. Din acest punct 
de vedere, era, neîndoielnic, de preferat redobândirea autonomiei 
într-un stat de tip federal, ca pas înspre proiectata Românie Mare, 
numită de poet Dacia Mare. Planurile lui, ca lider al Societăţii 


329 - George Munteanu, op. cit., p. 306. 

330 - M. N. Rusu, Eminescu - inedit, în "Săptămâna", nr. 31/1987, p.4. 

331 - Cf. Gh. Ungureanu, Eminescu în documente de familie, Edit. 
Minerva, Bucureşti, 1977, p. 412. 

Carpaţii, erau cu mult mai ambiţioase decât s-a crezut până 
acum. Societatea se pregătea să contracareze consecinţele unei 
alianțe a Casei Regale din România cu lumea germană. În faţa 
prigoanei la care era tot mai supusă Societatea Carpaţii, 
Eminescu a croit proiecte cu adevărat „subversive”, mergând 
până la o eventuală răsturnare a lui Carol I. În manuscrisele din 
acei ani (2263), scăpate nedistruse de Maiorescu, sunt însemnări 
derutante, neluate în seamă. 

Ne amintim de acuzaţiile din presă aduse lui Petre 
Grădişteanu. Antiunionistul de la 1867, deghizat în „unionist”, 
urmărea, de fapt, compromiterea ideii şi, implicit, a Societăţii 
Carpaţii. Într-o notă, Eminescu dezvăluie ceea ce nu-şi putea 
îngădui la lumina zilei: Grădişteanu, Cariagdi, Carada - „Agenţi 
provocatori ai Rusiei”. Şi: „D. G[rădişteanu] nu este nici român, 
nici neromân - cată ce este d. Grădişteanu.”332 

Deşi milita în secret pentru Dacia Mare, Eminescu, rea- 
mintesc, a găsit provocatoare şi dezastruoasă ieşirea publică de 
la Iaşi a lui Grădişteanu. El a invocat atunci un articol din presa 
vieneză în care se spunea că România, „avanpost latin” în 
Răsărit, are nevoie de Austria în fața expansiunii panslavismului. 
Ei bine, Eminescu voia să se slujească de această „subtilitate” 
diplomatică vieneză împotriva consecinţelor dualismului pentru 
Ardeal. Avea convingerea, nu lipsită de realism, că ungurii pot fi 
anihilaţi în trei zile.333 Planul lui Axente Sever de cucerire a 
Transilvaniei, schițat încă din timpul domniei lui Cuza şi reactu- 
alizat sub Carol I, este însuşit de carpatişti. El era conceput pen- 
tru opt zile şi ţinea seamă de foarte probabila atitudine negativă 
a Hohenzollernilor: „Se preînţelege că unui rege din familia lui 
Carol de Hohenzollern, unui cap încoronat mare, înţelept şi neîn- 
fricat căpitan, toate aceste nu numai să nu-i convină, ci să le şi 
condamne şi vrea a le primi... Eh, dar dacă s-ar face fără ştirea 
şi prealabila lui învoire şi s-ar vedea în faţa unui fapt îndeplinit, 

cum s-a văzut regele Victor Emanuel când i-a predat Garibaldi 
Italia de jos, respective Sicilia sa, descoperindu-şi capul şi 
zicând: / Re d'lItalie! / cum va fi când al Il[lea] Garibaldi, sau, 
cum zic românii transilvani, Carebate, i-ar striga la Oradea Mare 
sau Arad: rege al românilor! Să trăieşti şi domneşti!”'334 
Carpatiştii aveau un plan care ţinea seamă de mai multe posibi- 
lități. Din fericire, ecourile lor au lăsat urme în manuscrisele lui 
Eminescu, atestând că acesta era suflet al mişcării, ca şi în ser- 
barea de la Putna. Unul din motivele pentru care poetul a învăţat 
sanscrita, e pentru a-şi crea un cod secret de consemnare a celor 
ce se vor constata şi se vor petrece în Ardeal. Pentru asta, poetul 
preconiza o abilă colaborare cu Casa de Austria, pe care n-o 
găseşte vinovată de starea românilor, dualismul fiindu-i impus 
din afară. Bismarck şi Pacea de la Praga „au castrat Austria prin 
dualism pentru a-i face acţiunea impotentă în Confederaţiunea 
germanică."'335 Şi: „Politica românilor din Austria // e politica 
austriacă şi ar fi bine dacă M. Sa ar da atenţie binevoitoare 
numirii mitropoliților şi episcopilor, pentru ca nu prin ei să se 
introducă sâmburii de politică maghiară între români. Împărat 
sau rege, rege sau împărat, e indiferent cum monarhul românilor 
ardeleni va avea buna graţie de-a se numi.”336 Aşadar, cu ajutor 
austriac, poetul preconiza numirea unui rege român în Ardeal, fie 
el un produs al Casei de Austria, un rege capabil a reface 
Imperiul Roman al Orientului, sub a cărui coroană să intre toate 
teritoriile româneşti, inclusiv vechiul regat. „C-o Transilvanie 
mulţumită vrem Dacia? Dar modeşti ne cred maghiarii. O, noi 
mergem mai departe. C-o Transilvanie mulțumită vrem Imperiul 
Roman al Orientului. Căci o formă oarecare trebuie să ia în viitor 
Peninsula Balcanică dacă e vorba să nu cază pradă cuceritorilor 


334 - Plan strategic pentru cucerirea Transilvaniei de către România de 
Axente Sever, în Vasile Curticăpeanu, Apulum, Acta Musei Apulensis, vol. VII, 
1969, p. 176. 

din Răsărit. Dar va fi o confederație dunăreană, dar un imperiu 
Roman al Orientului, lucrul îmi e indiferent. Dintre popoarele 
coordonate superioritatea va fi a aceluia care va munci şi va 
cugeta mai mult, şi lucrul se-ncheie aci.”337 

Dar ca să „se-ncheie aci”, cu superioritatea muncii şi 
cugetării (acea misiune de strat de cultură la gurile Dunării), tre- 
buia împiedecată satisfacerea supremaţiei pangermaniste a lui 
Bismarck, pe care guvernul de la Bucureşti şi Carol I o susțineau 
prin tratative secrete. Eminescu nu era împotriva apropierii de 
lumea germană, ci împotriva supremaţiei prusace în „Confede- 
raţia germanică”, în defavoarea Casei de Austria. Pentru a salva 
România şi ideea Daciei Mari între panslavism şi pangermanism, 
poetul mergea până la soluţia abdicării lui Carol I şi înlocuirea 
lui cu un rege habsburg capabil a organiza rezistenţa împotriva 
celor două expansiuni rasiale şi imperiale, făurind Imperiul 
Roman al Orientului. Să recunoaştem că acest proiect însuşit de 
Societatea Carpaţii era de o îndrăzneală unică. Prin societate, el 
milita pentru oprirea exodului românilor ardeleni în vechiul 
regat: „Ardelenii să nu se facă cetățeni români, ci să rămâie 
supuşi austriaci ca să se poată-ntoarce cu toate drepturile în 
Austria. Să ceară românii consul general la Bucureşti. Eu sunt 
născut în Bucovina. Tatăl meu e bucovinean. Un grec ca 
Vogoride n-a fost în stare a-l face cetăţean”. Pe aceeaşi filă se 
mai scrie: „Nu facem guvernul decât dacă ne dă un act formal de 
abdicaţie în mână."'338 Carpatiştii îl considerau pe Carol I inca- 
pabil a distinge între interesele Germaniei şi ale Austriei şi care 
interese Viena însăşi nu se vedea în stare să le promoveze în 
condițiile dualismului. „Nu putem lăsa soarta istorică a ţării pe 
asemenea mâni”, adaugă Eminescu. Dar, iată, şi mai clar: „Cu 
ajutorul Austriei. Trebuie cumpărată alianţa cu naţiile apusene: 
Franţa, Anglia, Italia - trebuie ca Austria să susţie pe turci în 
Europa a tout prix, trebuie ca un austriac să vie în România, să 

abdice Carol în taină în favorul Casei de Austria - să-l vedem de 
e patriot. Silit să dea o formală abdicare în mâna unui partid 
oarecare - se va alege momentul morţii de ex. - şi adusă Casa de 
Austria aci."339 Asemenea planuri n-au putut rămâne doar 
secrete şi doar în însemnările lui Eminescu, de vreme ce 
Românul îl acuza, în mai 1883, pe „redactorul de la Timpul” că 
vrea să provoace detronarea lui Carol pentru a aduce la tron un 
rege ortodox. N. Georgescu atrage atenţia că au fost discuţii 
aprinse în presă, pe această temă, necercetate încă.34%0 De aceea, 
povestea încercării lui Eminescu de a-l împuşca pe rege în ziua 
„internării” e posibil să fie un ecou al respectivelor zvonuri din 
presă, şi nu e de mirare că poetul nu va fi deloc un „gratulat” al 
casei regale. 

În acest plan secret al său şi al Societăţii Carpaţii stă 
cheia destinului eminescian în ziua de 28 iunie 1883. Este pla- 
nul unui vizionar în construcția Europei şi al viitorului 
românilor, ceva ce ar aduce cu Mitteleuropa modernă. Când 
Chibici-Revneanu a refuzat să scrie amintiri despre Eminescu, 
motivând că „Europa are nevoie de linişte”, foarte probabil asta 
avea în vedere. Eminescu a înţeles demult marea primejdie a 
panslavismului şi a pangermanismului, contracarabile doar de o 
unitate a Franţei, Angliei, Italiei, Austriei, României, Turciei etc. 

Din cele arătate, rezultă limpede motivele „lichidării” lui 
Eminescu. El era urmărit nu numai de agentul F. Lachman, dar şi 
de Grigore Ventura, care juca dublu, ca rusofil şi ca informator, 
la rându-i, al serviciilor secrete vieneze. Apoi, ostilitatea Casei 
Regale, nestinsă nici în clipa înmormântării, are o motivaţie de 
cea mai gravă speţă. Poetul se afla chiar în primejdie de lichidare 
fizică. Aşa se explică posesia unui revolver în ultimul an de la 
Timpul. Proveniența lui probabilă era de la Societatea Carpaţii, 
pregătită, cum am văzut, şi pentru acţiuni armate. La laşi, cu 
ocazia dezvelirii statuii lui Ştefan cel Mare, pe 6 iunie, poetul 

avea revolverul la el şi i l-a arătat lui Creangă, în care putea avea 
încredere, „explicând că destui au motive şi pot încerca să-l 
omoare.”341 De altfel, şi Creangă era, am văzut, menţionat de 
serviciile secrete vieneze printre cei mai activi membri ai 
Societăţii Carpaţii. Fireşte, prezenţa pistolului la Iaşi şi în ziua de 
28 iunie 1883 a fost pusă pe seama nebuniei. Poate şi din acest 
motiv Călin L. Cernăianu, în ancheta sa foarte scrupuloasă, 
conchide că prezenţa pistolului în ziua de 28 iunie este o simplă 
legendă scornită de Grigore Ventura spre a face impresie. El 
aduce şi un argument de bun simţ: în vremea aceea, revolverele 
erau mari şi ar fi fost observate, chiar ţinute sub haină. Dar 
Maiorescu nu consemnează nimic despre posesia unei arme la 
ora vizitei. Nici alți martori nu pomenesc despre revolver. Cu 
siguranţă, la Maiorescu (ora 10), poetul nu avea arma. Ar fi 
putut, totuşi, s-o ia de la Societate, unde a plecat şi unde nu 
putem fi siguri ce s-a petrecut. 

Conchizând provizoriu, ar putea fi respinsă ipoteza nebu- 
niei poetului în 28 iunie 1883, ea fiind rezultatul unei lecturi 
necritice a izvoarelor, datorată grilei oficiale a evenimentelor 
reținute de biografii. Carpatiştii erau priviţi ca duşmani ai dua- 
lismului austro-ungar şi deveniseră primejdioşi pentru politica 
guvernului, care tocmai negocia în secret un tratat. Imnul socie- 
tății îi viza atât pe tiranii habsburgi şi maghiari, cât şi pe Carol I 
„aliatul lor. Şi din această pricină Eminescu îl numea Carol Îngă- 
duitorul. 


341 - Emil Gârleanu, Jon Creanga şi Mihail Eminescu, în "Luceafărul", 
1909, pp. 295-297. 

15. 23 IUNIE 1883. IMPLICAREA LUI SLAVICI 


În aceste împrejurări, este perfect motivată misiunea lui 
Maiorescu de a modera activitatea Societăţii Carpaţii. Familia 
Slavici a fost antrenată de critic spre a-l „potoli” pe Eminescu, 
iar Slavici cu precădere în sânul societăţii, el fiind o fire mai con- 
ciliantă. În aceeaşi direcţie a fost „încurajat” inginerul C. 
Simţion, unul dintre cei mai buni prieteni ai poetului alături de 
Slavici. Simţind maşinaţiunile, Eminescu a devenit circumspect 
faţă de unii carpatişti. Tensiunea ivită între Maiorescu şi Slavici, 
pe de o parte, şi Eminescu, pe de alta, îşi are abia acum o expli- 
caţie rațională. Slavici, atât de apropiat afectiv de poet, a început 
să nu se mai înțeleagă cu prietenul, de la o vreme. Firele veneau 
dinspre Maiorescu şi d-na Szöke. Presimţindu-le oportunismul, 
Eminescu a devenit, în raporturile directe, mai iritabil. Slavici 
însuşi va încerca să interpreteze, târziu, reacţiile lui Eminescu 
drept semne de nebunie. Dar, zice G. Munteanu: „Într-un fel, aşa 
îl ştia dintotdeauna, îndeosebi când se pregătea de scris şi era 
parcă în război cu închipuirile lui, până să le stăpânească.”3%? 

Interesant că Slavici îl descrie aşa cum era, adică o „per- 
sonalitate accentuată”, cum am zice noi azi, un geniu care nu se 
comportă după norma „cercului strâmt”; în consecinţă, „aşa-zişii 
«cuminţi» îl socoteau «tâcnit», «într-o ureche», dacă nu chiar 
nebun."343 Slavici dă exemplul cu ruperea banilor primiţi de la 

Mite Kremnitz pentru lecţiile de limba română, gest reperat de 
poet drept o jignire pentru o faptă dezinteresată. 

Prozatorul îşi schimbă brusc grila interpretării comporta- 
mentului eminescian privitor la reacţiile din iunie 1883, deşi, 
cum observa George Munteanu, n-avea serioase motive s-o facă. 
Se simte imediat că el are acum de ascuns ceva, iar „nebunia” 
poetului îi devine aliat, ca şi lui Maiorescu sau lui Grigore 
Ventura. Invocă şi el argumentul ereditar. Apoi crede că 
Eminescu n-a citit Doina la dezvelirea statuii lui Ştefan cel Mare 
din pricină că se simţea bolnav, cum i-ar fi mărturisit. Atunci de 
ce, totuşi, a citit-o la Junimea, în aceeaşi zi? De la Iaşi, s-ar fi 
întors „cu desăvârşire schimbat.”344 Înseamnă că avea motive 
serioase. 

Are grijă să precizeze că nu se certaseră până atunci şi că 
poetul nu ţinuse niciodată supărare pe dânsul. În acele zile, însă, 
poetul s-ar fi transformat radical, simțindu-se „adânc jicnit că nu 
stau de vorbă cu dânsul”. Cauza pare copilărească, deoarece l-ar 
fi „neglijat” fiind ocupat cu încheierea anului şcolar. Supărarea 
lui Eminescu sporise şi datorită îmbolnăvirii unuia dintre fraţi 
(Nicolae), pentru care se zbătuse să adune 2000 de lei spre a-l 
aduce la Şuţu. Intenţiona, de aceea, să plece la Botoşani, dar n-a 
mai apucat, din pricină că îmbolnăvitul a căzut poetul. De aici 
încolo, Slavici comite o gafă monumentală, care atestă cât de 
prost a mascat adevărata faţă a lucrurilor. El spune că în ziua 
îmbolnăvirii se afla la Viena: „Când s-a întâmplat aceasta, eu nu 
mă mai aflam în Bucureşti, plecasem la Viena ca să consult 
medicii în ceea ce priveşte o boală supărătoare de care sufe- 
ream.”345 Relatează din spusele altora momentul de la „«Băile 
Mitraşefski», unde s-a încuiat într-o cabină şi-a dat drumul la 
apă, încât a fost nevoie să se spargă uşa”. 

În cap. Eminescu - omul, zice, însă, cu totul altceva. 
Trebuia să plece „fără întârziere la Viena”, dar n-a mai apucat s- 

o facă, deoarece s-a produs îmbolnăvirea lui Eminescu: „Când 
era însă să-mi iau rămas bun de la dânsul, el a început să-mi facă 
imputări pline de amărăciune că profit de ocaziune ca să-l pără- 
sesc în împrejurări atât de grele pentru el.”346 Dacă imputările 
amare erau ale unui bolnav atât de grav, oare nu avea dreptate 
Eminescu? Avea şi dacă lucrurile aşa ar fi stat, Slavici nu l-ar fi 
părăsit. Nu l-ar fi lăsat prietenia, fiindcă oricum boala lui 
Eminescu era mai gravă decât a lui. Altele erau motivele, trecute 
sub tăcere: întâmplările incendiare, de ordin politic, de care 
Slavici voia să scape prin fugă, la porunca unor prieteni sus-puşi, 
care voiau să-l salveze. Şi Eminescu era planificat să dispară din 
Bucureşti. Şi el avea o motivaţie serioasă de a pleca la Botoşani 
- boala fratelui. Dar ceva mai grav i-a răsturnat planurile. Slavici 
şi Eminescu au reacţionat absolut invers: primul în sensul 
instinctului de conservare în fața primejdiei, al doilea - gata să se 
jertfească pentru o idee. (Nu spusese el că e vai de ţara unde 
ideile mor, iar oamenii trăiesc?). 

Deşi Slavici îl prezintă, acum, ca pe un scandalagiu 
veşnic iritat, acela care cedează în numele prieteniei este tot 
Eminescu! Ca să scape de poet, el spune că l-a înduplecat, în 
numele prieteniei, să ducă o scrisoare din parte-i lui Maiorescu, 
prin care l-ar fi atenţionat să aibă grijă de Eminescu, întrucât dă 
semne de boală: „Rugam în bilet pe d-l T. Maiorescu să-l observe 
bine pe Eminescu, căci mie mi se pare greu bolnav.”347 Uluitor, 
dar, în caz că nu e vorba de alt mesaj care s-a pierdut, scrisoarea 
trimisă la plecare lui Maiorescu conţinea altceva, lucruri grave 
despre cele ce aveau să se petreacă la Societatea Carpaţii. Slavici 
confundă această scrisoare cu biletul atribuit Catincăi Slavici din 
dimineaţa zilei de 28 iunie, când el nu se afla în Bucureşti! lată 
dovada: „La d-l T. Maiorescu el s-a stăpânit (când a dus biletul, 
n. n.), dar s-a dus apoi să ieie o baie ca să-şi potolească nervii şi 

de la baie a fost dus la casa de sănătate.”348 Strania lacună de 
memorie l-a îndreptăţit pe I. Filipciuc să conchidă că Slavici nu 
plecase la Viena pe 25 iunie, aşa cum toţi ştiau, ci rămăsese 
ascuns în casă, ca să treacă evenimentele. Nimic nu ne împiedică 
să deducem de aici, deoarece Slavici însuşi o spune, că Eminescu 
n-a fost doar cu Catinca Slavici în dimineaţa zilei de 28 iunie, 
când ar fi făcut mare tărăboi, ci şi cu prozatorul. lar autorul 
faimosului bilet al doamnei Slavici, pe baza căruia Maiorescu a 
hotărât internarea în forță, este chiar prozatorul! Aşa ceva nici un 
istoric literar n-a avut motive să susțină. Nici chiar I. Filipciuc, 
care crede că biletul e pura invenţie a lui Maiorescu. „Contrar 
celor afirmate în însemnări de Titu Maiorescu, Slavici nu a ple- 
cat sâmbătă, 25 iunie, peste hotare, ci a rămas acasă pentru a-l 
determina şi pe Mihai Eminescu să plece la Botoşani.”349 
Deducţia lui Filipciuc e corectă: într-adevăr, Slavici n-a părăsit 
ţara pe 25 iunie, dar nici n-a rămas în Bucureşti, ci la îndemnul 
ministrului de externe Dimitrie A. Sturdza, implicat serios în 
evenimente, s-a ascuns la o moşie a acestuia, Oteteleşenii, de la 
Măgurele, aproape de capitală. Nimeni n-a dat importanță 
relatării. În pofida reticenţelor ce planează asupra memoriilor lui 
Ion Russu-Şirianu, e de dat pentru prima oară atenţie unei infor- 
maţii pe care „ciobanul” ar fi putut s-o reţină, oricum, şi-n alte 
împrejurări, ca membru al familiei. „În aşteptarea plecării la 
Viena - spune nepotul lui Slavici, referindu-se la ziua de 28 iunie 
-, domnul Dimitrie Sturdza îl trimisese la Măgurele, la 
Oteteleşenii, să stea liniştit.”350 Acum se lămureşte şi miste- 
rioasa plimbare la Măgurele a lui T. Maiorescu, despre care 
criticul scrie în însemnări şi căreia nimeni nu i-a dat importanţă. 
Doar acelaşi scotocitor I. Filipciuc o reproduce, deliberând: „Cu 
cine a făcut această plimbare, criticul nu trădează în însemnarea 

zilei, dar «încântătoarea vieață ţărănească» din periplu, în loc să- 
Il reconforteze, îi agită somnul şi luni, 27 iunie 1883, la ora 3 
dimineaţa Maiorescu nu mai poate dormi.”351 

Cum să doarmă dacă zilele erau pline de evenimente? 
Plimbarea de „plăcere” a fost, în realitate, o întâlnire de taină cu 
Slavici, la Măgurele, unde zăboveşte un ceas. Să se fi pus la 
punct ultimele detalii în legătură cu internarea lui Eminescu în 
contextul tulburărilor politice de la Societatea Carpaţii? 

Despre raporturile lui Slavici cu Societatea Carpaţii, în 
strictă legătură cu evenimentele de la sfârşitul lui iunie 1883, 
aflăm chiar dintr-o scrisoare a prozatorului trimisă în ziua pretin- 
sei lui plecări la Viena: „Mai înainte de a pleca cred că trebuie să 
vă spun ce treabă s-a făcut ieri la societatea «Carpaţii». Precum 
veţi fi ştiind, eu am intrat abia sunt acum câteva săptămâni în 
această societate şi nu prea am relaţiuni cu membrii ei, care sunt 
oameni mai tineri decât mine. Am cerut, ce-i drept, de multe ori 
să fiu primit în societate, însă, precum se vede, cu intenţie s-a 
amânat răspunsul la cererea mea. Ceea ce m-a hotărât să intru în 
societate a fost tocmai hotărârea de a combate tendinţele mani- 
festate într-însa şi mai înainte de a fi cerut să fiu primit între 
membrii ei, am luat înţelegere cu amicii mei mai aşezaţi ca: 
Făgărăşanu, Eminescu, Densuşeanu, Babeş şi ceilalţi, care şi-au 
făcut studiile la Viena şi care toți dezaprobă manifestațiunile 
societăţii «Carpaţi». Deşi pare a zice că a intrat în societate din 
proprie iniţiativă, Slavici recunoaşte că ţinta era de „a produce un 
curent în sensul ideilor noastre”. Iar acesta însemna filogerma- 
nism. Aşadar, în societate erau două curente de opinii: moderaţii 
(„mai aşezaţi”) şi radicalii (cei care preconizau cucerirea 
Ardealului prin război fulger şi care în zilele încheierii pactului 
secret cu Puterile Centrale s-au arătat, în mod firesc, ostili şi vio- 
lenți în faţa abandonării Ardealului de către politicienii de la 
Bucureşti). Eminescu era considerat alături de aripa moderată. 
Mai degrabă, ca de obicei, precum în vremea serbării de la Putna, 

el era pentru concilierea taberelor ce amenințau să devină rivale 
şi aşa îmi explic tonul sever, dar diplomatic, din articolele din 
luna iunie 1883. În nici un caz Eminescu nu putea fi atât de 
„moderat” ca Slavici, încât să cedeze în faţa intereselor austro- 
ungare şi să abandoneze proiectul „Daciei Mari”. Aceasta e pri- 
cina înrăutăţirii bruşte a relaţiilor dintre poet şi Slavici sau alți 
carpatişti care au contribuit la „anihilarea” lui. Cu siguranţă, şi 
Eminescu a vrut evitarea violenţelor în 28 iunie. El ştia că aces- 
tea pot fi utilizate de guvern pentru interzicerea societăţii, ceea 
ce s-a şi întâmplat. Mai mult aceste violenţe erau directa diversi- 
une poliţienească prin planurile lui C. A Rosetti. În ciuda „dis- 
creţiei” sale, Maiorescu notează, a doua zi de la primirea scrisorii 
lui Slavici: „Duminică 26 iunie/8 iulie 1883. La ora 4 dimineaţa, 
înainte de răsăritul soarelui, 15ş R. - Eminescu e vorba să plece 
astăzi la Botoşani, ieri era moleşit şi mult mai liniştit. - Vrednică 
de însemnat scrisoare a lui Slavici, care a plecat ieri la Hall, 
despre aţâțările lui Rosettaki şi ale poliţiei în contra Austro- 
Ungariei la societatea «Carpaţi», pe când ministrul Sturdza vrea 
să potolească lucrurile. - La 6 1/2 seara primblare cu trăsura la 
Măgurele (1 oră), de acolo însă la stânga (privind de la 
Bucureşti) pe şosea bună, prin 4 sate (Măgurele, Mierlari, Jilava 
şi încă unul), pe la cimitirul Bellu afară din oraş şi la Filaret, 
acasă, o oră 1/2. Încântătoare vieaţă ţărănească. Duminica pe la 
seara”. Şi însemnarea de a doua zi: „Luni, 27 iunie/9 iulie 1883. 
Nu pot dormi bine, la ora 3 deştept şi scriind”. 

Altfel zis, nu era unitate nici în rândul guvernanțţilor: C. A 
Rosetti voia incitarea la zurba contra Austro-Ungariei (cu care 
tocmai se negocia) pentru a găsi pretext de suprimare a societăţii; 
Ministrul de Externe, Dimitrie A. Sturdza, se arăta adeptul 
„potolirii” discrete, prin intermediul aripii moderate, ca şi T. 
Maiorescu. Aşa se explică de ce Slavici, în pomenita scrisoare, îl 
imploră pe critic să facă tot ce-i stă în putinţă pentru a se evita 
varianta violenţelor şi arestărilor: „Vă rog, dar, stăruiți, pe lângă 
(...) domnul Sturdza să facă ce poate ca poliţia să le dea pace 
oamenilor acelora. Altfel se face scandal”. În caz că lucrurile au 
ieşit după dorinţa lui Slavici, oare singurul „scandal” în care s-a 

implicat poliţia, în acea zi, a fost doar „internarea” lui Eminescu 
în cămaşa de forță? Presa nu vorbeşte de alţi tapi ispăşitori, ceea 
ce atestă că lichidarea „discretă” a societăţii a reuşit. Plus câteva 
expulzări. Victima nr. 1, în împrejurări cu totul obscure, extraor- 
dinar de bine mascate, a fost Eminescu. Oare nu-i grăitor că pe 
25 iunie Slavici îl consideră pe Eminescu „aşezat” iar nu „scan- 
dalagiu”? Abia în Amintiri el pretinde o „transformare” a poetu- 
lui. Nici vorbă ca acea scrisoare să-i atragă atenţia lui Maiorescu 
despre boala prietenului. Aşa ceva Maiorescu nici nu a consem- 
nat şi nici nu a păstrat. 

În acele zile de iunie, a existat o intensă agitaţie printre 
carpatişti, amănuntele rămânând un capitol obscur al istoriei 
noastre. Astfel, o descindere a lui N. Făgărăşanu în Bucureşti, de 
la Galaţi, nu pare a fi o simplă vizită în capitală. Eminescu 
petrece cel puţin o zi cu Făgărăşanu şi, poate, cu alţi carpatişti, 
lipsind din redacţie şi neglijându-şi slujba, pe data de 13 iunie 
(stil nou), lucru neobişnuit la el. Culmea, chiar în acea zi s-a stre- 
curat în Timpul un articol al lui N. A. Bassarabescu îndreptat 
împotriva lui Maiorescu. Deşi relaţiile dintre poet şi critic erau 
din ce în ce mai tensionate, Eminescu păstra o atitudine corectă. 
Era, de altfel un adversar al colaborării lui Bassarabescu în 
coloanele Timpului, neavând o impresie bună despre acesta. 
Chiar a doua zi, Eminescu impune lui Gr. Păucescu să publice o 
desolidarizare a redacţiei de articolul cu pricina, ca răspuns la o 
scrisoare de protest a lui Maiorescu. Poetul îi răspunde personal 
criticului: „Domnule Maiorescu, / Ieri, sosind Făgărăşanu din 
Galaţi, nu am fost deloc la redacţie. Numai aşa se poate esplica 
cum s-au strecurat articolul infect al lui Bassarabescu. Am 
declarat că mă retrag de la «Timpul» dacă nu se va face o deplină 
Şi sinceră retractare a acelor şiruri injurioase. D. Păucescu a fost 
însărcinat să stilizeze această retractare. Nu am ştiut absolut 
nimic de existența acestui articol, care n-a fost comunicat 
nimărui şi trimis în modul anonim în care acest individ continuă 
a-şi trimite // insanităţile la «Timpul».”352 Scrisoarea de protest 

era o presupunere a criticului că editorialul din 2 iunie (stil 
vechi) aparținea poetului, dat fiind că imita stilul acestuia. 
Editorii consideră că articolul a fost parcă înadins strecurat în 
ziar, în lipsa poetului, ca o veritabilă contrafacere: „Se folosesc 
în editorial, cum nu este greu de observat, expresii intenţionat 
eminesciene, cum sunt: «regimul parlamentar exige», «cată să 
coprinză», «cată a se recunoaşte», care puteau induce în eroare. 
Să mai notăm că editorialul este comentat în presa vremii, un 
motiv mai mult să provoace reacţia criticului.”353 Ai zice că 
lupta subterană de compromitere a poetului îmbrăca forme din- 
tre cele mai stranii, chiar din interiorul redacţiei. Altfel spus, 
„cabala” pe care o simţea Eminescu împotrivă-i, şi pe care G. 
Călinescu o pune, cu o lejeritate de neînțeles, pe seama nebuniei 
ce se apropia, era o realitate dintre cele mai odioase. 

Articolul devenea cu atât mai perfid, cu cât nu numai 
stilul poetului era imitat, dar şi fondul de idei, dat fiind că 
Eminescu respingea, într-adevăr, coabitarea junimistă a ,opo- 
ziţiei miluite” cu partidul de guvernământ. lată atacul dur din 
editorialul lui Bassarabescu, după ce simulase, cu expresii emi- 
nesciene, teoria „opoziţiei miluite”: „Privim acum pe d. 
Maiorescu, un fost ministru al partidului conservator, căzut în 
condițiunea umilă de a fi pus să joace dinaintea Rosetto- 
Brătianului, triumfător rolul de opozant ce i s-a destinat, alegân- 
du-l administraţia cu mijloacele sale. / Bine-i şade oare acestui 
bărbat de talent, ajuns până la treapta cea mai înaltă, în concep- 
tul politic din care făcea parte, să-l vadă lumea în starea de pros- 
tituţiune în care se află actualmente? (...) Altă dată prostituţi- 
unea, ca orice altă crimă, se purta prin târg călare pe măgar şi un 
telal striga în numele celui recunoscut vinovat: «Cine o face ca 
mine - ca mine să pată!» / Noi credem că este astăzi de ajuns că 
zicem publicului arătându-i: - priviţi-l!.”354 


353 - Ibidem, p. 730. 

198 Theodor Codreanu 


Este limpede că Eminescu nu s-ar fi coborât atât de jos, 
public, la adresa lui Maiorescu, pe care îl preţuia. Dar criticul a 
muşcat nada, incendiindu-se şi mai tare împotriva poetului, 
scrisoarea de scuză atenuând doar lucrurile, nu însă şi esenţa 
situației. Timpul a dat, într-adevăr, o replică lui Bassarabescu, 
supravegheată de poet, în numărul din 8 iunie, stil vechi. 
Dezminţirea anunţată de poet e un editorial „stilizat” de 
Păucescu, fără, însă, alte concesii. Mai mult, răspunsul pre- 
cizează că nu partidul conservator ca atare s-a depărtat de prin- 
cipiile conservatoare şi de opoziţie, ci doar aripa junimistă Carp- 
Maiorescu, şi încă de doi, trei ani de zile (de când Eminescu ata- 
case studiul progerman maiorescian din 1880, Zur politschen 
Lage Rumäniens din „Deutsche Revue”, tradus şi publicat, deza- 
probator, în Timpul): „Asemenea am arătat că d. Maiorescu nu 
acum s-a despărţit de partidul conservator, ci încă de acum doi, 
trei ani s-a apropiat cu doi, trei amici ai săi, şi sub conducerea 
d-lui Carp, de guvernământul personal al d-lui Brătianu. "355 
Mâna lui Eminescu e vizibilă, întrucât în 1880 nu Păucescu luase 
atitudine. Editorialul nu contestă ambiția personală a lui 
Maiorescu de a aspira la şefia partidului conservator, ca drept 
democratic al fiecăruia. Regretele pentru limbajul utilizat de 
Bassarabescu şi recunoaşterea „talentului deosebit” al lui 
Maiorescu sunt contracarate de observația că mentorul junimist 
greşise față de partid, iar aspiraţia lui la şefie ar însemna nimi- 
cirea grupării conservatoare, transformând-o într-un satelit al 
puterii: „Dar trebuie să constatăm35€ cu părere de rău că până 
acum d-l Maiorescu n-a făcut ceea ce trebuia să facă, ca să merite 
onoarea de-a vedea pe partidul conservator urmând sfaturile sale: 
căci crearea de mici coterii în sânul unui partid, după cum ne-a 
arătat experienţa celor din urmă ani, duce, nu la poziţiunea înaltă 
de soare luminător şi conducător al partidului său, ci la rolul 
umilitor şi lipsit de demnitate, de satelit în orbita aceluia ce 


355 - Ibidem. 

deţine puterea”. Lecţia de morală politică e mai strivitoare decât 
cea din editorialul lui Bassarabescu: „Rolul de conducător al 
unui partid se cuvine acelora cari în momente grele au stat scut 
apărător al ţării şi al tronului; cari au izbutit să sădească în 
pământul nostru planta plăpândă încă a monarhiei consti- 
tuționale; cari au fundat cel întâi guvern durabil, cari au inspirat 
țării încredere în dinastie, şi dinastiei încredere în ţară, şi 
străinilor încredere în vitalitatea poporului român, şi a instituţiu- 
nilor ce şi le-a dat. (...). Acestora se cuvine onoarea de a conduce 
partidul conservator. / lar d. Maiorescu, de doreşte să devină 
cărăuşul vreunui partid şi în special al partidului conservator, 
reintre în sânul lui, arată-şi abnegaţiunea, devotamentul şi stator- 
nicia în principii”. 

Vorba ceea: na-ţi-o frântă, că ţi-am  dres-o! 
„Dezminţirea”, care poartă o vizibilă amprentă eminesciană, 
devenea o acuză mult mai grea. Impresia asupra destinatarului nu 
putea fi decât dezastruoasă, pecetluind ruptura dintre poet şi crit- 
ic. Din acest moment, începe goana după „simptomele” nebuniei 
poetului. În Însemnări zilnice, înainte de internarea de pe 28 
iunie, există două consemnări despre „alienaţiunea” în care 
alunecă „ireversibil” Eminescu: pe 30 mai şi pe 23 iunie 1883. 
Cea dintâi: „Eminescu, început de alienaţiune mintală, după 
impresia mea”. Contextul în care face precizarea nu îndrituieşte 
nici pe departe asemenea enunţ: „Prea cald! Astăzi la 61/2 la cină 
la mine ministrul american E. Schuyler, Beldimano, Gane, 
Jacques [Negruzzi] şi doamna, al-de Kremnitz, Annette, 
Eminescu. Rămas cu toţii în cea mai plăcută atmosferă până 
111/2”. Trei probe pot fi aduse că nota despre „alienaţiune” e un 
fals, introdus mai târziu, pentru confecționarea de antecedente. 
Întâi: atmosfera din partea autentică a însemnării contrastează cu 
intervenţia bruscă, telegrafică, din partea a doua. Dacă Eminescu 
a dat semne de nebunie, atmosfera nu mai putea fi „cea mai plă- 
cută”. A doua: martora Mite Kremnitz spune clar că înainte de 28 
iunie 1883 n-a observat nici un semn de nebunie, cât de mic, la 
Eminescu. A treia: enunţul incriminator este un adaos cu creion 
roşu, ulterior. Cel dintâi care a descoperit „şmecheria” este Ion 

Filipciuc. Foarte probabil, apreciază Filipciuc după aspectul 
grafologic, adaosul din 30 mai s-a făcut pe 23 iunie, zi pe care o 
găsesc hotărâtoare pentru soarta ce i s-a rezervat pe 28 iunie. 23 
iunie cumulează toate tensiunile ivite între poet şi critic şi atunci 
s-au luat decizii importante. Deja se cristalizase imaginea „neb- 
unului” şi ea trebuia transmisă ca atare posterităţii. Imensul 
orgoliu maiorescian nu admitea asemenea afronturi. Încă Al. 
Lahovari ştia asta, din 1877, când îi scria lui N. Filipescu: „Les 
formes dangereuses de Mr. Maiorescu ne m'imposent pas sur son 
esprit absolument dominateur et exclusif.”357 

Însemnarea de pe 23 iunie prezintă aceleaşi trăsături 
grafice cu adaosul din 30 mai, de unde rezultă că s-au produs 
simultan. De astă dată, alte lucruri sunt expediate laconic, iar 
nebunia lui Eminescu devine esențială. După nota: „Foarte cald. 
Alergătură pentru declarația cerută de Hormuzachi de la 
Ministerul de externe. Seara Th. Rosetti cu doamna şi tânărul 
Beldimano la noi la masă”, urmează: „Şi Eminescu, care devine, 
din ce în ce mai evident, alienat. Foarte excitat, sentiment al per- 
sonalităţii exagerat (să înveţe acum albaneza!), vrea să se 
călugărească, dar să rămână în Bucureşti”. Dacă Eminescu a fost 
cu adevărat în acea seară la Maiorescu, starea de „excitaţie” 
ascunde alte lucruri. Argumentele invocate de critic nu rezistă: 
nici cu „albaneza”, nici cu „sentimentul exagerat al persona- 
lităţii””, nici cu ideea „călugăririi” (asupra căreia voi reveni, fiind 
o problemă foarte serioasă pentru impasul social-politic la care 
ajunsese poetul). 

În acele zile, într-adevăr, Eminescu era „agitat”. Fuseseră 
întâmplările de la Iaşi, iar în Bucureşti - furtuna ce se anunţa pen- 
tru carpatişti. Din acel moment, datează şi o carte de vizită a lui 
Eminescu adresată lui Chibici, cu un conţinut rămas de nedezle- 
gat pentru editori: „Chibici. Du-te, du-te, du-te cu Simţion unde 
te cheamă.”358 Referinţa concretă ne rămâne obscură, dar con- 

textul e sigur. Cert e că atât Chibici, cât şi Simţion erau fruntaşi 
ai aripii „moderate” din Societatea Carpaţii. Ambii vor avea un 
rol important în pecetluirea destinului eminescian, unul ca mână 
dreaptă a executării planului maiorescian de „internare” la Şuţu, 
celălalt, ca omul de încredere care l-a însoţit pe poet la Ober 
Döbling şi în Italia. 

Augustin Z. N. Pop a emis ipoteza că prezenţa revolveru- 
lui la poet îl viza pe Chibici, vrând să se răzbune pe acesta. Ideea 
rămâne neverificabilă. Sigur e că în conjunctura vremii, 
Eminescu era „stricat cu toată lumea”, inclusiv cu familia 
Slavici. Spre deosebire de poet, Slavici era protejatul lui Dimitrie 
A. Sturdza, pentru vederile sale progermane, datorită cărora şi 
primise însărcinarea pentru reorientarea politicii Societăţii 
Carpaţii. Eminescu, în schimb, nu putea fi nici la inima lui 
Sturdza, fiindcă acesta a constituit o frecventă ţintă a articolelor 
eminesciene tocmai pentru filogermanismul său. Când presa 
vieneză îl laudă, în 1882, pentru filogermanism, poetul intervine 
critic în Timpul din 8 august.359 

Relaţiile poetului cu ministrul se vor acutiza după festivi- 
tăţile dezvelirii statuii lui Ştefan cel Mare, de la Iaşi. În povestea 
diplomatică a scuzelor prilejuite de discursul lui Petre 
Grădişteanu, Eminescu este necruţător, demontând maşinăria 
politicianistă cu o perspicacitate de neiertat. Pe 15/27 iunie 1883, 
în Neue freie Presse a apărut articolul-ultimatum prin care Viena 
voia scuze şi retractări. Faptul uluitor e că acest articol, tradus şi 
comentat imediat de Eminescu (surpriză - chiar în ziua de 23 
iunie), se publicase în presa vieneză prin aranjamentul ministru- 
lui de externe român, iar Eminescu intuieşte şi demonstrează 
acest lucru (oare ca „dovadă” a „alienaţiunii” pe care o consem- 
nează criticul chiar în aceeaşi zi?).360 Fapt important, ziarul 
Binele public preia fragmente din demonstraţia lui Eminescu, la 
rubrica „Revista ziarelor” (24 iunie). Poetul dovedea că ger- 


359 - Vezi Opere, XIII, pp. 163-164. 
360 - Ibidem, p. 521. 


202 Theodor Codreanu 


manofilia făţişă a lui Dimitrie A. Sturdza încălca regula diplo- 
matică a neutralității, în genere, şi a neutralității României între 
marile puteri ale vremii, trădând rusofobia ministrului nostru. 
Scopul nu-i scăpa lui Eminescu: Sturdza urmărea anihilarea 
curentului anti-austro-ungar din Societatea Carpaţii şi din alte 
medii politice. Poetul nu pierde prilejul de a da o nouă lecţie de 
principii politice: „Să caute d-l Sturdza să împace pe acei pe cari 
cu nesocotinţă i-a atins. Însă îi dăm o povaţă amicală: închinân- 
du-se Austriei şi cerând iertare cum i se cuvine, să se ferească să 
atingă pe ceilalți vecini ai noştri, tot atât de dârji şi de puternici; 
să nu mai inspire multe articole în felul celui din «Neue freie 
Presse» căci de! Cine ştie! Să nu fie silit mâine să facă scuze şi 
Rusiei...361 

Ne întrebăm şi noi: cine era nebun în ziua de 23 iunie 
1883, foarte chibzuitul şi lucidul Eminescu sau cei care pertur- 
bau politica externă românească, forțând lucrurile şi sacrificând 
oameni şi societăţi prin expulzări şi o „internare” în cămaşa de 
forţă? În orice caz, evenimentele şi modul de a reacţiona al poe- 
tului explică de ce acesta devenise persona non grata din toate 
direcţiile oficiale. Nu cred că „întâmplător” Maiorescu notează, 
în aceeaşi zi cu atacul la adresa ministrului de externe, semne 
„alarmante” de nebunie la poet. Devine aproape sigur că 23 iunie 
pecetluieşte soarta lui Eminescu. Dovada o avem tot în jurnalul 
maiorescian. Acum concepe criticul planul privitor la Eminescu, 
împreună cu Simţion, când, pe lângă celelalte însemnări, îl pre- 
zintă pe acesta ca pe un om cu care „stabilise mai dinainte cum 
să se procedeze într-o anumită eventualitate”. Care „eventuali- 
tate”? A „zurbei” de la societate, a „îmbolnăvirii” poetului sau 
amândouă la un loc? 

Ştim că pe 25 iunie, când dispare din Bucureşti Slavici, 
Constantin Simţion primeşte însărcinarea de a-l supraveghea pe 
Eminescu, în locul prozatorului, care a vrut să scape de o misi- 

une ingrată, rugându-l pe Maiorescu să intervină, în caz de forță 
majoră, pe lângă Sturdza. 

Într-adevăr, Simţion stă pe lângă Eminescu, având şi 
scopul de a furniza noi „dovezi” de nebunie. Aşa se face că-l 
atrage pe poet într-un chef la o grădină de vară, chiar în ziua când 
Slavici pleca la Măgurele, pe 25 iunie. Încălziţi de băutură, 
Eminescu are poftă de glume (există destule momente de acest 
soi în viaţa lui, ca, de exemplu, scrisoarea plină de umor şi trăs- 
năi pe care o trimite de la Floreşti, 1878, lui Caragiale şi Ronetti- 
Roman) şi notează pe o foaie un rămăşag, sub formă de pro- 
ces-verbal, semnat de el şi de Simţion. Uimitor, foaia se 
păstrează în mss. 2292, f. 56, devenind piesă la dosarul 
„antecedentelor” nebuniei. Să fi ţinut Eminescu atât de mult la ea 
sau a trecut din mâna lui Simţion în aceea a lui Maiorescu, iar de 
la acesta în lada cu manuscrise? Pentru curiozitatea cititorului, 
reproduc „faimosul” proces-verbal: „Astăzi 25 iunie 1883 la una 
oră şi 25 de minute după miezul nopţii, subsemnaţii Mihai 
Eminescu şi Constantin Simţion s-au rămăşit împreună: Mihai 
Eminescu a susținut că amândoi vieţuind încă, Simţion va lucra 
la podul care se va dura între Giurgiu şi Rusciuk, într-un timp în 
care Carol I, rege al României, va fi ales de bulgari principe al 
Bulgariei. Simţion a tăgăduit aceasta. Cine va pierde rămăşagul 
plăteşte două sticle de Iohannsberger, care se vor bea împreună 
de cei doi subsemnaţi... la Rusciuk. M. Eminescu, Const. 
Simion”. 

Ideea cu nebunia i-a venit criticului, aşa cum a depistat I. 
Filipciuc, într-o altă notă din Însemnări zilnice, de la întâmplarea 
doamnei Hella Herrmann, de care Maiorescu îşi reaminteşte, altă 
stranie coincidenţă, chiar pe 26 iunie 1883. În vara precedentă, 
numita doamnă jucase o scenă de „alienaţie”, la Iaşi, unde a trăit 
un moment foarte neplăcut la vamă. Simulând nebunia, Hella 
Herrmann scăpase cu faţa curată, sustrăgându-se pedepsei. „Aşa 
încât - zice I. Filipciuc -, printr-un îndemnatic transfer psiholog- 
ic, Maiorescu aplică reţeta doamnei Hella Herrmannn la situația 
ziaristului M. Eminescu, aflat în delict politic împotriva statului 

român prin implicarea în acţiunile preconizate de Societatea 
«Carpaţii». Cum însă poetul nu concepea să joace teatru într-o 
chestiune ce ţinea de soarta neamului românesc, ocrotitorul său 
politic îi bagă rolul pe gât iar pe actor în cămaşa de forţă! ”362 
Cum furtuna de la Carpaţii se apropia, Maiorescu şi mo- 
deraţii din societate gândesc, totuşi la o protejare a poetului. Ar 
fi nedrept să-i diabolizăm şi nu cred că marea catastrofă ce a 
urmat în evoluția psihică a poetului, a fost în intenţia cuiva. 
Prima şi cea mai convenabilă soluţie, în eventualitatea producerii 
de arestări, cum preconiza C. A. Rosetti, cu poliția capitalei, era 
plecarea din Bucureşti, după sănătoasa pildă a lui Slavici. 
„Internarea” pe motiv psihiatric devenea soluţia de forţă majoră, 
aşa cum i-a venit în minte lui Maiorescu, după altă pildă - aceea 
din întâmplarea cu Hella Hermannn. Împrejurarea părea favora- 
bilă primei variante. Nu se ştie cum (prin intermediul lui Teodor 
Nica?), Eminescu procurase 2000 de lei, cu intenţia de a-l aduce 
la tratament pe fratele său Nicolae, aflat la Botoşani. Maiorescu 
ţine să noteze în jurnal, pe 26 iunie, că poetul „e vorba să plece 
astăzi la Botoşani”. Fireşte, dacă ar fi plecat, nenorocirea din 28 
iunie nu s-ar mai produs. Dar dacă pe Slavici evenimentele îl 
determină să părăsească Bucureştiul, pe Eminescu, tocmai aces- 
tea îl silesc să-şi schimbe planurile. În aceeaşi zi, când Eminescu 
se încăpăţânează să nu mai plece la Botoşani, Maiorescu, intrat 
în dilemă, întreprinde călătoria la Măgurele, să se sfătuiască cu 
Slavici ce-i de făcut. Stau de vorbă o oră. Bineînţeles, Maiorescu 
nu suflă un cuvânt despre rostul călătoriei, dând impresia că a 
făcut-o „de plăcere”, însă faptul în loc să-l liniştească, îi produce 
insomnie, notată ca atare, în dimineaţa următoare. Nici Slavici 
nu pomeneşte nimic de Măgurele, pretinzând că plecase la Halle, 
unde, în realitate, ajunge abia pe 1 iulie, cum tot el n-are abili- 
tatea să ascundă. Ecoul indirect al întâlnirii de taină de la 
Măgurele răzbate, totuşi, în scrisoarea prozatorului trimisă lui 
Maiorescu pe 17 iulie. De reamintit că pe 25 iunie (tot într-o 

scrisoare către Maiorescu) prozatorul îl considera pe poet print- 
re amicii „mai aşezaţi”, negăsind motiv să-l vadă nebun. Abia în 
Amintiri spune el că, în ziua plecării, poetul arăta rău, trimiţân- 
du-l cu o scrisoare la critic spre a-i atrage atenţia asupra stării 
poetului. Mai zice că Eminescu i-a făcut reproşuri amare că-l 
părăseşte în împrejurări grele pentru el. Oare acele reproşuri, 
dacă au existat, nu vizau amenințările la adresa carpatiştilor? Mai 
mult ca sigur, de vreme ce în scrisoare tocmai despre asta 
vorbeşte lui Maiorescu, iar nu despre boala poetului! Eminescu 
este singurul dintre „moderaţi” care rămâne să protesteze 
împotriva represiunilor ce se iveau la orizont, împotriva violării 
libertăţii presei etc. Asta a silit punerea în practică a planului 
maiorescian, ticluit pe 23 iunie cu Simţion, de care Slavici era 
avertizat. Probele, destul de prost ascunse, sunt în scrisoarea din 
17 iulie, când Slavici cere lui Maiorescu amănunte despre cele 
întâmplate cu Eminescu: „Nu ştiu dacă V-a [a]dus ori nu 
scrisoarea; astă-zi am primit însă ştirea, că s-a întâmplat”. 

Logica stranie a acestor enunţuri a fost sesizată şi demon- 
tată de Călin L. Cernăianu.363 Partea a doua a frazei nu continuă 
logica lui dacă (aducerea sau nu a scrisorii), ci spune că proza- 
torul a primit ştirea „că s-a întâmplat”. Ştirea, obţinută prin alte 
surse, nu are cum să se mai refere la „primirea scrisorii” (asta o 
putea afla doar de la critic!), ci la confirmarea că s-a întâmplat 
ceva, la care Slavici se aştepta, dar, poate, ar fi vrut să se petreacă 
în altă variantă - aceea a părăsirii capitalei de către poet, însă a 
avut loc cealaltă, neplăcută. Îngrijorarea prozatorului se exprimă 
în rândurile: „Vă rog, Domnule Maiorescu, să binevoiţi a mă 
vesti despre starea în care se află acum şi dacă mai e speranţă să 
ne mai putem bucura de dânsul”. 

Că există la Slavici un sentiment al culpei pentru ce i s-a 
întâmplat lui Eminescu în ziua de 28 iunie, nu mai încape 
îndoială. El se oglindeşte atât în contrazicerile din amintiri, pe 
care nu le poate stăpâni cu arta mascării lui Maiorescu, dar mai 


363 - Călin L. Cernăianu, op. cit., pp. 40-42. 

cu seamă prin recunoaşteri explicite, două dintre el fiind funda- 
mentale. În prima, el se include printre cei vinovaţi de „îmbol- 
năvirea” poetului, în a doua, stabileşte exact mecanismul sacri- 
ficării ziaristului Eminescu, din raţiuni obscure de patologie a 
funcționării mecanismului politic. Mai întâi, iată o judecată în 
măsură să explice de ce în zilele lui iunie 1883 poetul s-a com- 
portat altfel decât toți politicienii şi amicii săi: „Eminescu nu era 
însă în stare să mintă, să treacă cu vederea reaua credinţă a alto- 
ra, să tacă şi atunci când era dator să vorbească, să măgulească 
pe cineva şi-n gândul lui cea mai învederată dovadă de iubire şi 
de stimă era să-i spui şi-n bine, şi-n rău, adevărul verde-n faţă. 
(Slavici parcă s-ar referi la „dezminţirea” pe care poetul a dat-o 
lui Maiorescu pe 14 iunie 1883!, n.n.). El era în stare să se 
umilească, să stăruie, să cerşească pentru vreun nevoiaş: pentru 
sine cu nici un preţ. Vorba lui era vorbă şi angajamentul luat de 
dânsul era sfânt.”364 În contextul fondului moral inconfundabil, 
Slavici recunoaşte: „Pe acest om ajuns la desăvârşire l-am pier- 
dut într-însul şi convingerea mea e că din vina noastră l-am pier- 
dut.”365 Deci nu din vina „eredităţii” sau a „sifilisului”, ci „din 
vina noastră”. Mărturia îşi găseşte abia acum semnificaţia şi e 
spre onoarea lui Slavici. Ambiguitatea ei se risipeşte printr-o alta 
şi mai importantă. Că a fost vorba de o sacrificare a lui Eminescu 
în numele unor deformate rațiuni politice, Slavici o spune cu o 
limpezime pe care nimeni n-a vrut s-o ia în consideraţie până azi. 
El afirmă că ideea „nebuniei” poetului s-a născut în mintea 
acelora care nu erau dispuşi să-i ierte extraordinara consecvență 
cu care pronunţa adevărul în public. În acelaşi context, Slavici dă 
exemplul cu medicul internatului unei şcoli, care s-a opus la con- 
sumarea de către elevi a cărnii de la o vită bolnavă. Cum vita 
suferise de dalac, medicul a ţinut „să-şi facă datoria” până la 
capăt şi a cerut, printr-un raport, „autorităţii superioare” „să se ia 
măsuri de dezinfectare, pe cari le cerea legea: „E o lege pozitivă, 


364 - Ioan Slavici, op. cit., p. 26. 

care croieşte pedepse aspre pentru cei ce pun în consumaţie 
asemenea carne, ori nu fac dezinfectarea prescrisă. N-a fost 
nimeni pedepsit, ci i s-a cerut medicului conştiincios demisiunea, 
pentru că a scris negru pe alb adevărul, ca să-l afle şi cei ce vin 
după noi."366 Ei bine, conchide Slavici, în al nouălea ceas 
(1909), acesta a fost cazul ziaristului Eminescu, incomparabil 
mai grav, fiindcă nu i s-a cerut doar demisia, ci a fost declarat 
„nebun”, „pesimist” de către cei cărora le spunea adevărul: „Tot 
astfel şi Eminescu a fost prezentat de cei atinşi de adevărurile 
spuse de el drept un pesimist cu inima neagră, drept un smintit, 
care, în loc de a profita de bunăvoința oamenilor cu mare trecere 
care-l îmbrăţişaseră, lovea orbeşte când într-unul, când într-altul 
şi li se făcea tuturora nesuferit.”367 Oare cine să fi fost „oamenii 
cu mare trecere care-l îmbrăţişaseră”, dar de care poetul „n-a 
profitat”, ci, dimpotrivă, nu i-a cruțat cu nici un chip în faţa ade- 
vărului? Vrem nu vrem, în pofida tuturor precauțţiilor lui Slavici, 
oamenii sus puşi pe care i-a „lovit” în presă, în iunie 1883 şi mai 
înainte, ne sunt cunoscuţi. Printre ei, se afla la loc de frunte 
Maiorescu. Graţie lui Slavici, avem aici scrisă, negru pe alb, 
cauza morţii civile a lui Eminescu, acea „nebunie” care i s-a con- 
fecționat cu o stăruinţă şi o metodă extraordinare şi care a sfârşit 
prin a deveni o crudă şi monstruoasă realitate, provocată nu 
numai de şocul violentării în cămaşa de forță, dar şi de un trata- 
ment iresponsabil. Dacă Slavici recunoaşte asta în 1909, Chibici- 
Revneanu, cunoscător şi mai direct al lucrurilor, s-a ferit toată 
viaţa să se confieze în privinţa lui Eminescu, deşi istoria literară 
îl înregistrează ca memorialist. Întrebat, reamintesc, de ce n-a 
scris nimic despre poet, replica lui e mai grăitoare decât tot ce-ar 
fi putut spune: „Europa are nevoie de linişte”. E aici întreaga 
motivaţie a destinului eminescian pecetluit pe 28 iunie. 
Altminteri, cauza politică pe altarul căreia a fost jertfit Eminescu 
are ecouri în conştiinţa mai multora. Expulzaţi, tot pe criterii 


366 - Ibidem, p. 29. 
367 - Ibidem, p. 30. 

politice, C. Mille şi V. G. Morţun scriu, la scurt timp de la 
„internarea” lui Eminescu, în nr. din 1 august 1883 al Daciei 
viitoare din Bruxelles, un articol intitulat Mihai Eminescu, în 
care se spune: „Politică, politică! Hidră cu zeci de capete, uriaşă, 
cu lungi braţe. Tot ce naşte, tot ce viază, tu pe dată îl înăbuşi şi 
pe dată îl sugrumi”. „Sugrumatul” se găsea, în acele zile, la Şuţu. 

16. „INTERNAREA”: VIZITE ŞI REACŢII 


De-aici încolo se pune problema dacă în 28 iunie 1883 
Eminescu a avut teribila criză de care spun biografii sau îmbol- 
năvirea s-a produs la sanatoriul doctorului Şuţu. În atare privinţă, 
există trei feluri de mărturii, deşi doar una s-a impus: a) care 
proclamă, cu antecedente sau nu, ziua de 28 iunie drept debutul 
ireversibil al marii întunecimi, indiferent de diagnostic (lues 
cerebral, psihoză maniaco-depresivă ş.a.m.d.);, b) care constată 
alternante între perioadele de criză şi reveniri adesea spectacu- 
loase; c) care contestă existenţa psihozei inițiale, poetul 
degradându-şi sănătatea fizică şi psihică datorită tratamentului 
eronat (fie el intenţionat sau din ignoranță profesională). În 
genere, adepţii primei categorii au adoptat punctul de vedere 
(impus oficial) venit dinspre „junimiştii aleşi”, cum ar zice D. 
Boghean. Oscilanţii din sfera a doua sunt fie junimişti de altă 
speță, fie aparţinând altor grupări politice. Faptul cel mai intere- 
sant e că, în genere, tinerii, îndeobşte cei din gruparea „Fântâna 
Blanduziei””, au lăsat mărturii care par fanteziste în raport cu teza 
oficială. 

Interesant de urmărit reacţiile vizitatorilor din lunile 
iunie, iulie şi prima jumătate a lui august. Oricât ar părea de ciu- 
dat, vizitatorii nu sunt prea mulți. A existat, se pare, o interdicţie 
în acest sens, de vreme ce nici măcar Matei Eminovici n-a fost 
lăsat să-şi facă datoria de frate. Unul dintre primii vizitatori a 
fost, neîndoielnic, inginerul Constantin Simţion, care executase 
planul maiorescian împreună cu Ocăşanu şi cu Siderescu. El a 
rămas omul de încredere, cu misiunea de a-l ţine la curent pe cri- 
tic, aflat în concediu, în străinătate. Dintre mesajele lui, s-a păs- 

trat scrisoarea din 12 iulie, adresată lui Maiorescu. Simţion are 
grijă să vorbească nu numai în numele său, dar şi al celorlalți 
care l-ar fi vizitat pe poet. Pretinde că poetul exprima puţine idei 
în multe vorbe şi că nu părea să-i recunoască pe cei mai mulţi. 
Curios lucru, fiindcă pe dânsul, totuşi, l-a recunoscut. De aseme- 
nea, poetul folosea „foarte multe vorbe, care nu aparţin nici unei 
limbi şi pe care le forţează a se rima în penta şi hecsametru”. El, 
împreună cu alţii, ar fi reuşit „prin mângâieri a-l linişti puţin”. În 
privinţa a ce să-l liniştească, dacă Eminescu nu era lucid? Tot 
Simţion o spune: în privinţa intenţiilor cu care prietenii l-au 
„internat”. Acum, epistolierul emite mesajul-cheie al scrisorii: 
„întrebându-l dacă e supărat pe amicii săi, ne-a răspuns că: 
«Nu»”. Oare de ce Simţion a pus această întrebare? Înseamnă că 
poetul ar fi avut motive să fie supărat pe „amicii” săi. Şi avea, 
cum o va dovedi la Ober Döbling şi la întoarcerea în ţară. 
Totodată, de aici înainte, îşi va recunoaşte, „resemnat”, destinul 
de om sacrificat. Simţion o şi spune, deşi raportează totul la 
boală: „Arătându-i că în curând se va însănătoşi, ne-a zis c-un 
accent plin de durere: «Boala asta nu-mi mai trece niciodată”. 
Replica aceasta a lui Eminescu este extraordinară. Ea atestă în 
iulie 1883 o luciditate morală de aceeaşi tărie cu aceea exprimată 
în scrisoarea către Chibici, de la Ober Döbling. Pe lângă această 
replică, toate celelalte amănunte despre starea lui Eminescu par 
poveşti de adormit copiii. Un nebun, care a pierdut simţul rea- 
lităţii, nu emite asemenea judecăţi despre propria „boală”. Şi, 
înainte de toate, ea contrazice flagrant pe T. Maiorescu, cel ce va 
spune că poetul a tot tinut-o într-un delir continuu, de peste cinci 
luni. 

Pline de „tâlc” sunt şi alte amănunte furnizate de 
scrisoarea lui Simţion: „Cam aceasta e starea lui de până azi şi pe 
care Doctoru ne-a declarat-o - cu ocazia achitării locuinţei - că n- 
ar privi-o chiar ca grea dacă n-ar exista complicaţia bolii în fam- 
ilie”. Intrigă câteva detalii: camera de la Şuţu fusese achitată de 
Maiorescu pe o lună, chiar în ziua internării. A mințit criticul? 
Apoi, de unde ştia Şuţu de o boală „ereditară” în familia lui 
Eminescu? Fusese deja „iniţiat”, înainte de plecare, de 

Maiorescu? De ce, de aici încolo, se dă vina pe „ereditate? Spre 
a nu se cunoaşte adevărata vină? 

Dintre cei „mulţi” care l-au vizitat, sunt D. Teleor, un 
domn R. şi Dionisie Miron, „coleg” de redacţie la Timpul. Vizita 
e relatată de Teleor, omul lui Macedonski de la Literatorul. 
Amintirea lui D. Teleor trebuie privită cu circumspecţie, întrucât 
scopul venirii sale era să constate „nebunia” lui Eminescu, spre 
a publica „celebra” epigramă macedonskiană împotriva poetului. 
Teleor ilustrează categoria celor care furnizează detalii contra- 
dictorii, aflaţi în grupări adverse lui Eminescu. El vorbeşte 
despre un pacient ce dădea impresia unui om perfect lucid, pen- 
tru ca, în clipa următoare s-o ia razna, încât, sub ochii lui, poet- 
ul a fost pus din nou în cămaşa de forță. 

Al treilea vizitator care a lăsat detalii este Maiorescu. El 
îl vizitează abia pe 15 august. Oare de ce aşa de târziu? Se temea 
de „supărarea” poetului, la care face aluzie Simţion? Ca şi la 
Ober Döbling, nu vine singur. E însoţit de dr. Kremnitz şi stă 
foarte puţin. Într-un minut, poate să constate că poetul e în delir 
continuu, după cum notează în jurnal: „Delir necontenit. Nu m-a 
recunoscut. Trist aspect...” Totuşi, pe alţii Eminescu i-a recunos- 
cut. Să fi avut ghinionul Maiorescu să-l fi găsit numai în delir? 
Dacă nu, „nerecunoaşterea” poetului poate să aibă semnificaţia 
„supărării” invocate de Simţion. 

Mai darnică în detalii e Clara Maiorescu. Ea pretinde că l- 
a văzut şi-i scrie Emiliei Humpel. A aflat că-l liniştesc băile 
calde, îl descrie desfigurat fiziceşte şi i s-a spus că poetul are un 
frate „tăcut”, care venise nu de mult să-l scoată pe Mihai din 
sanatoriu, dar că doctorii l-au refuzat, fiindcă întreruperea curei 
ar fi primejdioasă.368 

De fapt, exceptându-i pe cei din grupul Simţion, primul 
care l-a vizitat pe poet, imediat după internare, a fost tânărul Ion 
Popescu, viitor membru de frunte al grupării de la „Fântâna 
Blanduziei”. Apropiat încă de pe atunci de Eminescu, Ion 


368 - Vezi alte detalii în dr. Ion Nica, op. cit., p. 199. 

Popescu îşi satisfăcea, în acea perioadă, serviciul militar, în capi- 
tală. Tânărul îl văzuse pe poet „în ajunul «catastrofei»”, adică pe 
27 iunie. Mărturia este deosebit de importantă, fiindcă Ion 
Popescu întâlnise un om sănătos, nedându-i nici o bănuială 
asupra bolii. De aceea, auzind de prăbuşirea bruscă de pe 28 
iunie, foarte intrigat, se duce imediat să-l vadă. Deci la puţine 
zile de la internare. lon Popescu nu-l găseşte în camera specială 
ce i se „rezervase”, ci într-o sală lungă, împreună cu vreo 
douăzeci de bolnavi. Eminescu se afla într-un grup de 4-5 
pacienţi, stând de vorbă cu ei. Nici vorbă de delir continuu. De 
îndată ce l-a zărit, Eminescu a reacţionat pozitiv, bucuros de a 
vedea un cunoscut: „Ajungând lângă mine, mă luă în braţe şi mă 
ridică în sus, sărutându-mă. Mărturisesc că mi-a fost frică în acel 
moment; ".369 Poetul a sesizat imediat starea prin care trece 
tânărul şi, cu o fină observaţie psihologică, i-a spus: „eşti 
emoţionat fiindcă te afli într-o casă de nebuni”. Iată ce scrie mai 
departe; „Mai întâi cu jenă din partea mea, apoi fără rezervă, vor- 
birăm aproape două ceasuri despre multe şi multe. Era în toată 
firea meşterul, aşa cum îl cunoscusem. Doar că fuma mult. N-am 
putut să observ nici cea mai mică incoerenţă în vorba lui. / În vre- 
mea cât vorbeam, veneau mereu bolnavi, care se uitau la noi sau 
chiar se amestecau în vorbă. / Puteam să fac comparații şi am 
făcut; rezultatul a fost convingerea deplină că meşterul era sănă- 
tos şi n-avea ce căuta în strada Plantelor."'370 Aşteptând decizia 
celor care-l „internaseră”, poetul i-a mărturisit că se plictiseşte 
acolo şi că singurul lucru pe care-l poate face e să studieze „tic- 
urile colegilor (şi apăsă asupra cuvântului) de aici”. Îi solicită 
cătanei ceva de citit şi acesta îi promite gazete şi corespondenţa 
lui Jules de Goncourt, pe care i le-a adus a doua zi, găsindu-l tot 
sănătos la minte, deşi „ceva mai plictisit”. A zăbovit iarăşi în 
compania lui, citindu-i una din scrisorile autorului francez, pe 


369 - Ion Popescu, Peste groapă, în "Fântâna Blanduziei", 10 decembrie 
1889; reprodus în Amintiri despre Eminescu, ed. cit., p. 73. 
370 - Ibidem, p. 74. 

care, apoi, poetul a citit-o el însuşi, plăcându-i mult. lon Popescu 
spune că a venit de mai multe ori şi l-a găsit în aceeaşi stare: „Nu, 
orice s-ar spune, rămân încredinţat că meşterul era - cât putea el 
să fie - sănătos, atunci şi în zilele următoare cât l-am mai văzut. 
/ Rămân încredințat că «catastrofa» n-a fost înainte de ducerea 
lui în strada Plantelor, ci s-a produs în vremea când se afla acolo. 
Mediul, groaznicul mediu în care era condamnat să trăiască şi 
care ar zdruncina p-un om cu totul sănătos - cu condiţia să n-aibă 
nervi ca odgoanele de la vapoare - acest mediu a provocat catas- 
trofa. Să-l fi dus cineva pe Eminescu la ţară, în linişte, în singură- 
tate; să fi umblat pe poteci de cotituri; să fi ascultat el glasul 
vechilor păduri şi şoapta pâraielor; să mai fi admirat luna 
oglindindu-se în ape, în loc să fi fost ținut între morţi-vii în casa 
din strada Plantelor. Meşterul ar fi fost şi astăzi între noi, 
Meşterul cu paltonul cel larg, cu galoşii enormi, cu fața senină, 
care te muia cu zâmbetul şi cu versul lui cel nesfârşit de 
dulce.”371 

De ce oare numai mărturiile mincinoase au funcționat în 
cazul Eminescu? Din relatarea lui Ion Popescu, se desprinde gân- 
dul insistent, îndelung verificat, pe parcursul mai multor vizite, 
nu de un minut-două, că poetul n-avea ce căuta printre nebunii 
din strada Plantelor. Totuşi, „prietenii” l-au dus acolo. Aici se 
află enigma întregii afaceri. Şi de ce nu în Spitalul Brâncovenesc, 
unde obişnuia să se trateze poetul, la dr. Kremnitz, şi unde mai 
fusese internat în ianuarie 1883, redevenind apt de activitate 
intensă? Optarea pentru un stabiliment de nebuni fusese, însă, 
chiar intenţia lui Maiorescu, fiindcă numai acolo se putea dove- 
di că „smintitul” nu mai are ce căuta printre redactorii de la 
Timpul. Aşa se explică de ce diriguitorii nu mai aşteaptă decizia 
medicală, ci se grăbesc să anunţe că fostul „colaborator” este 
înlocuit cu Mihai Paleologu: „Cu începere de astăzi 1 iulie, 
direcţiunea politică şi redacţiunea ziarului Timpul este încre- 
dinţată d-lui Mihail Paleologu”. (Timpul, 2 iulie 1883, presa era 

antedatată cu o zi). Extraordinar, dar nu aşa se procedează cu cel 
mai important condeier al ziarului. Anunţul sună a destituire şi 
nimic altceva. Abia a doua zi se recurge la un limbaj „diploma- 
tic”: „Unul dintre colaboratorii acestei foi, d. Mihai Eminescu a 
încetat de a mai lua parte în redacţie, atins fiind în mod subit de 
o gravă boală. Ne place însă a spera că lipsa dintre noi a acestui 
stimat confrate, nu va fi decât de scurtă durată şi că ne va fi dată 
fericirea de a anunţa revenirea sa sănătos în funcțiunile de până 
acum”. (3 iulie 1883). Noul anunţ sună a „reparaţie”, dar se 
observă diminuarea importanţei lui Eminescu la Timpul, numit 
fiind „unul dintre colaboratori”. Cei care sesizează „gafa” sunt 
redactorii de la Războiul: „Timpul, organul partidului conserva- 
tor, are ca director răspunzător pe d. Mihail Paleologu, cu 
începere de ieri. Acelaşi ziar anunţă că d. Mihail Eminescu, şef- 
redactor al Timpului şi unul dintre cei mai distinşi poeţi şi publi- 
cişti români, tânăr înzestrat c-un talent şi c-o inimă şi mai 
deosebită, a fost atins în mod subit de o boală gravă. Dorim o 
completă şi repede însănătoşire a confratelui nostru. / Cu această 
ocaziune, ținem a releva o eroare în foaia conservatoare, când 
zice că d. Eminescu era unul din colaboratorii ei. Noi ştim că d. 
Eminescu era primul şi cel mai eminent scriitor al Timpului”. (3 
iulie 1883). Această punere la punct arată adevărata atitudine a 
patronilor ziarului față de ultimul Eminescu. Debarasarea de 
intrus nici măcar n-a putut fi mascată în cuvinte meşteşugite. 
Sunt doar câteva dintre elementele care i-au determinat pe 
ultimii cercetători ai anilor bolii să conchidă că „internarea” din 
28 iunie 1883 a fost, în realitate, o arestare mascată, mai odioasă 
decât una la lumina zilei. De altfel, D. Vatamaniuc, cel mai avizat 
cunoscător al publicisticii eminesciene şi documentarist de primă 
mână, afirmă, acum, că Eminescu a fost, din nefasta zi, deţinut 
politic.372 Fireşte, şi-a atras sancţionarea drastică a apărătorilor 
mitului Maiorescu. Altfel spus, i se dă dreptate ignoratului Ion 
Popescu, care, însă, nu-şi putea explica prezenţa lui Eminescu în 


372 - Vezi prefața la Călin L. Cernăianu, op. cit., pp. 5-12. 

strada Plantelor şi a pus îmbolnăvirea pe seama exclusivă a 
mediului groaznic din ospiciul doctorului Şuţu. Dar deteriorarea 
ireversibilă a sănătății se va datora şi tratamentului, chiar de la 
bun început, cu morfină, opiu şi mercur, „trei substanţe care i s- 
au administrat îndelung şi fără acoperire medicală reală."373 Am 
spus-o şi eu încă de la ediţia a doua a Dublei sacrificări... Ceea 
ce dr. Nica bănuia în 1972 devine o certitudine că nefastul trata- 
ment mercurial începe de la prima internare. Aspectul foarte grav 
e următorul: că în certificatul medical eliberat de Şuţu pe 5 iulie 
1883 se stabileşte diagnosticul de psihoză maniaco-depresivă, iar 
tratamentul se face antisifilitic, şi acesta nerecomandat, dar 
„legitim” în România. 

Mai cred că e nevoie de câteva nuanţări. Teza conform 
căreia poetul a fost sănătos în ziua fatală, trebuie corijată şi rela- 
tivizată. Insomniile de care poetul se plângea, epuizarea ner- 
voasă pricinuită de supramuncă intelectuală, căldurile toride ale 
momentului, toate acestea cumulate cu tensiunea evenimentelor 
politice care au culminat cu încălcarea libertăţii presei şi cu 
interzicerea Societăţii Carpaţii, erau suficiente pentru ca tem- 
peramentul încins la maximum să se manifeste printr-o criză, pe 
care, însă, poetul ar fi putut-o controla, dovadă că Slavici spune 
că s-a dus din proprie iniţiativă la Băile Mitraşewski, unde era 
abonat, ca „să-şi potolească nervii”. Că s-a intervenit, profitân- 
du-se de nervii poetului, cu cămaşa de forță, e cu totul altă 
poveste. Înaintea tuturor, George Munteanu are intuiţia real- 
ităţilor de atunci: „Graba cu care se face îndeobşte aceasta 
(«priveghiul» pentru cei ce dau semne de amurg mintal, n. n.) nu 
echivalează, uneori, cu a-i înmormânta sufleteşte de vii?” 
Ventura, dacă el a dat alarma cu baia, zice acelaşi, era deja 
cunoscător al planului şi „s-a adresat celor cărora le revenea exe- 
cutarea planului stabilit de Maiorescu”, aceştia beneficiind „de o 
circumstanță neaşteptat de favorabilă, în ordinea ce aveau să 


facă.”374 Astfel, în loc ca poetul să-şi potolească nervii, cu baia 


373 - Călin L. Cernăianu, op. cit., p. 117. 
374 - George Munteanu, op. cit., p. 312. 

fierbinte, cum ştia el, fierbinţeala apei a fost utilizată ca pretext 
pentru altfel de potolire, aceea poruncită de Petre P. Carp, aflat la 
negocierile vieneze: „Şi mai potoliţi-l pe Eminescu!” Injecţia cu 
morfină ce i s-a administrat în clipa legării în cămaşa de forță 
(lon Russu-Şirianu vorbeşte de prezenţa a doi infirmieri ai lui 
Şuţu), a avut menirea nu numai să-l potolească pe insurgent, dar 
să piardă amintirea momentului şi să-i creeze sugestia că e cu 
adevărat bolnav, de vreme ce nu-şi putea aduce aminte. Într-ade- 
văr, în scrisoarea către Chibici din 12/24 ianuarie 1884, poetul 
spune: „Nu sunt deloc în stare să-mi dau seama de boala 
cumplită prin care am trecut, nici de modul cum am fost internat 
în ospiciul de alienaţi”. În schimb, îşi aminteşte că a venit cu 
Chibici în tren, la Viena şi că momentele de luciditate au fost 
forfecate de „halucinaţiuni”, închis fiind şi suferind, totodată, de 
foame. Găsea că regimul acestei detenţiuni („închis”, cu restricţii 
alimentare) e „cu totul fără de folos atât pentru mine cât şi pen- 
tru amicii cari au binevoit a se interesa de mine şi a mă trimite 
aici.”375 Scrisoarea trimisă lui Maiorescu pe 4/16 februarie 
1884, e produsă în împrejurări speciale, scrisă împotriva senti- 
mentelor poetului, din necesităţi pur diplomatice provocate de C. 
Popazu, spre a schimba atitudinea criticului faţă de soarta lui 
Eminescu. Ea are menirea de a-l convinge pe junimist să 
hotărască pentru venirea în ţară. Poetul a plecat din sanatoriu 
împreună cu Popazu, la locuinţa acestuia, unde gazda a reuşit să- 
l convingă să pună mâna pe condei. De la bun început, poetul 
zice: „au încetat toate simptomele boalei de care am suferit, 
încât, dacă ar fi stat în putinţa mea, aş fi părăsit institutul, fie pen- 
tru a schimba mediul în care mă aflu, fie pentru a mă întoarce în 
ţară”. Argumentul cu „schimbarea mediului” e o vădită concesie 
făcută lui Popazu, întrucât Eminescu a fost, hotărât, contra călă- 
toriei în Italia, pe care o găsea obositoare şi inutilă. Poetul mai 
atinge şi chestiunea lacunei de memorie, considerându-şi 
amintirea „slabă” pentru a-şi putea judeca perioada din ospiciu. 


375 - Opere, XVI, p. 197. 

Tonul diplomatic-protocolar e atestat şi de „scuzele” pe care şi le 
cere poetul pentru „supărările” pricinuite destinatarului şi altor 
amici. Să se refere el numai la „supărările” legate de eforturile 
aducerii la Viena? Este evident că în cele două scrisori poetul 
evită să vorbească despre prima „internare”, conştient că poartă, 
de-acum încolo, stigmatul nebuniei şi că trebuie să-şi primească 
soarta de sacrificat. 

17. 28 IUNIE 1883 


Despre ziua de 28 iunie 1883 s-au scris, în ultimii ani, 
câteva cărți. Cu cât cercetarea asupra evenimentelor înaintează, 
cu atât lucrurile devin mai contradictorii. S-a ajuns chiar să se 
nege că „internarea” ar fi avut loc pe 28 iunie. Luându-ne, de 
exemplu, după mărturia lui Slavici că la plecare (pe 25 iunie) l-a 
trimis pe poet cu o scrisoare la Maiorescu, atrăgându-i atenția 
asupra stării grave a mesagerului, iar de la critic poetul s-ar fi dus 
chiar atunci la baie, de unde a ajuns la Şuţu, se deduce, inevitabil, 
că „internarea” a avut loc pe 25: „La d-l Maiorescu el s-a 
stăpânit, dar s-a dus apoi să ieie o baie ca să-şi potolească nervii 
şi de la baie a fost dus la casa de sănătate.”376 

Călin L. Cernăianu mai găseşte argumente şi pentru ziua 
de 26 iunie, iar în ceea ce priveşte 28 iunie există nu mai puţin 
de trei variante de internare. Investigatorul o ia metodic, pe ore 
şi minute. Cea dintâi versiune, foarte probabilă, pledează pentru 
transportarea lui Eminescu la Şuţu în jurul orei 10,45. Ştim 
„sigur”, din însemnarea lui Maiorescu, din jurnal, că poetul a 
ajuns în strada Mercur la ora 10: „Pe la 10 veni la mine 
Eminescu, binecuvântă cu privirea fixă, pe soția mea şi pe Ilie 
Nicolescu care tocmai pleca, mă îmbrăţişă tremurând. Eu îi ară- 
taiu pe Hermes şi pe Venus din Melos, la care el zise, cu privirea 
în extaz: «Lasă, că va reînvia arta antică!»”. Poetul ar fi cerut 5 
lei pentru birjă (Livia zice că 2 !), a fost trimis la Societate, de 
unde, conform planului, trebuia să fie dus la Şuţu: „Numai de s- 


376 - loan Slavici, op. cit., p. 24. 

ar face asta fără greutate”, îşi exprimă teama criticul. În rest, ţine 
să dea de veste lui Theodor Rosetti despre nebunia poetului, îl 
primeşte la prânz pe Caragiale (care izbucneşte în plâns la aflarea 
veştii), pledează, apoi, la curtea de casaţie, iar la orele 17,30 ia 
drumul Braşovului pentru concediu în lumea germană: „Marţi 28 
iunie/ 10 iulie 1883, la 5 1/2 după amiază, pe o mare zăpuşeală, 
plecat cu trenul până la Braşov, unde am sosit la ora 11 noaptea. 
Hotel nr. 1, prost. (Dar camera de la Caritatea a lui Eminescu?, 
n. n.). Apoi călătorie de vacanţă prin Sighişoara, Debrețin (băi 
sub salcâm, pe o căldură extremă), Poprad (grădină tânără a par- 
cului Huss cu ceva vedere slabă a Tatrei), Odeberg, Breslau, 
Weimar, Frankfurt a/M., Schaffhausen...” 

Să fi plecat Maiorescu din capitală fără siguranţa că, între 
timp, Eminescu ajunsese în camera rezervată la Şuţu? Greu de 
crezut, ţinând cont de conjunctura plecării poetului la laşi, odată 
întors din Italia. În primăvara lui 1884 scrie că nu va putea sta 
liniştit până nu-l va vedea plecat la laşi pe Eminescu. Or, după 
procesul-verbal încheiat de comisarul de poliţie C. N. Nicolescu 
la ora 19, poetul a fost predat lui Şuţu pe la 18,55. Maiorescu 
n-a mai dat nici un detaliu asupra executării planului pus la cale 
cu Simţion. În schimb, o relatare a Liviei Maiorescu-Dymsza, 
martoră la sosirea poetului în strada Mercur, spune că „pacien- 
tul” a fost dus la Şuţu de îndată ce a ajuns cu birja la Simţion: 
„Când a înnebunit a venit la noi la 10, l-a îmbrăţişat pe D. 
Maiorescu tremurând, ne-a dus înaintea statuei lui Hermes şi a 
lui Jupiter din salonaşul D-lui M. Şi cu lacrimile în ochi, cu 
mâinile întinse ca de binecuvântare a rostit cu glas natural: 
«Țineţi minte. Ei se vor întoarce pe pământ şi se va renaşte feri- 
cirea». Săracul de el, apoi a cerut 2 lei pentru birjă, a plecat şi de 
acolo l-au dus la Souţo."”377 

Lăsăm la o parte inadvertenţele dintre detaliile tatălui şi 
ale fiicei şi reținem ceea ce Maiorescu nu ne mai spune, anume 
că „internarea” s-a făcut fără greutate, la Carpaţii, în strada 


377 - Apud Călin L. Cernăianu, op. cit., p. 44. 

Sfinţii nr. 14. În acest caz, toate celelalte „aventuri” (scena de la 
Capşa, încercarea de a-l împuşca pe rege, baia de la Mitraşewski 
şi îmbarcarea în dubă, încorsetat în cămaşa de forță) devin 
poveşti. În această variantă, internarea s-a putut produce până la 
ora 12.378 Cernăianu o consideră versiunea cea mai credibilă. 

A doua internare, bazată pe amintirile lui Grigore Ventura, 
preluate de Al. Ciurcu, şi pe cele ale lui Ion Russu-Şirianu, con- 
semnate de fiul său, Vintilă, s-ar fi putut produce aproape de ora 
13, crede Cernăianu. În Vinurile lor..., se găsesc două texte în 
care se abordează evenimentele din 28 iunie (dată fixată de 
memorialist în jurul lui 1 iulie): cel despre Caragiale şi cel despre 
Eminescu. În dimineaţa nefastă (Ion Russu-Şirianu precizează că 
în acele zile Eminescu era liniştit), „ciobanul” a plecat cu 
noaptea în cap la Bolintin, cu căruţa, după cumpărături. Probabil, 
a plecat înainte de ora 5, când s-a trezit Eminescu. S-a întors 
acasă pe la prânz: „Fusesem în ziua aceea, la Bolintin, după târ- 
guieli. M-am întors pe la prânz. Cobor. Încep să descarc căruţa. 
Aud glasul înțiglat al Saftei, care vine spre mine ca un butoi ros- 
togolit.”379 

Dacă interpretăm sintagma „pe la prânz”, ea poate să 
însemne intervalul cuprins între orele 12 - 13, şi chiar mai mult. 
Altfel spus, fixarea celei de a doua internări pe la 12,45 nu se 
susține. Descărcatul căruţei, deshămatul cailor trebuie să fi durat 
şi ele ceva. 

Dar ce află „ciobanul” de la Safta? O bună parte dintre 
amănuntele care au fixat în biografii imaginea poetului din acea 
zi: Eminescu s-ar fi sculat dis-de-dimineaţă foarte furios: „...a 
vrut să dărâme casa, «că-i urâtă şi umedă...». E rău, domnu” 
Niţă, conaşu Eminescu se pierde! Îi e mintea rătăcită. Coana 
mare s-a înspăimântat, m-a trimis cu un răvaş la domnu” 
Maiorescu, dar nu-l găsii acas? ”. Ce consemnează Maiorescu? 
La ora şase, Catinca Slavici i-a trimis biletul devenit celebru, cu 


378 - Cf. Călin L. Cernăianu, Conjuraţia anti-Eminescu, I, Edit. 
Semnele timpului, Bucureşti, 2000, p. 11. 
379 - Vintila Russu-Sirianu, op. cit., p. 404. 


Eminescu - Drama Sacrificării 221 


următorul conţinut: „Domnu? Eminescu a înnebunit. Vă rog să 
faceţi ceva să mă scap de el, că e foarte reu”. Aşadar, la sosirea 
Saftei criticul nu e acasă. lar dacă minte şi-n această privinţă, 
înseamnă că deja era plecat după aranjamente, ştiind că poetul va 
„înnebuni”, şi-atunci biletul era şi el programat să sosească, spre 
a deveni o piesă la dosar (s-ar confirma demonstraţia lui N. 
Georgescu privitoare la sensul de parolă masonică a faimosului 
bilet). Acesta, spune mai departe criticul, l-a determinat să plece 
la Simţion, iar, împreună, la Şuţu, spre a aranja internarea, cu 
plata anticipată (300 de lei pentru îngrijire şi cameră). Partea 
stranie a lucrurilor e că Maiorescu reacționează ca şi cum 
momentul crizei trebuia să sosească, şi pe care-l aştepta încă din 
23 iunie, când pomeneşte voalat de planul pus la cale cu acelaşi 
inginer Simţion. El nu pune nici o clipă la îndoială „diagnosti- 
cul” Catincăi Slavici, ba îl fixează în jurnal pentru posteritate şi 
pe baza lui hotărăşte destinul poetului. În tot ce gândeşte şi făp- 
tuieşte Maiorescu în acea zi, persoana lui Eminescu, pur şi sim- 
plu, nu-l interesează, tratând-o deja ca pe ceva irecuperabil, ca pe 
un obiect care nu poate tulbura programul riguros al zilei. Nici 
măcar nu are curiozitatea să meargă, mai întâi, la faţa locului, să 
vadă starea poetului. În mod normal, prima reacţie a unui prieten, 
la aflarea unei asemenea veşti, este să-l vadă pe nenorocit şi să-i 
dea o mână de ajutor, chemând medicii. În chip cu totul inexpli- 
cabil, Maiorescu nu se duce imediat la familia Slavici, iar de la 
Şuţu nu se gândeşte nimeni pentru o descindere medicală la pre- 
supusul pacient, dovadă că Şuţu însuşi nu se comportă ca 
„medic”, ci ca un om de încredere care acceptă un plan. Devine 
semnificativ faptul că proprietarul stabilimentului era membru al 
partidului conservator şi apropiat al criticului. (Mai mult, cei din 
familia Şuţu dominau ordinul masonic din care făcea parte şi 
Maiorescu!) Criticul se întoarce acasă, începe să anunţe junimişti 
importanţi despre nebunia poetului şi aşteaptă, culmea, să vină 
bolnavul la domiciliul său, iar acesta, la ora 10, soseşte liniştit şi 
pronunţă nişte cuvinte ciudate, reținute cu totul diferit de tată şi 
fiică, ceea ce pune sub semnul întrebării autenticitatea lor sau, 
cel puţin, sensul lor. Iar dacă Livia l-a văzut „alt om” (dar pro- 

nunțând, totuşi, cuvintele natural!), e fiindcă deja se aştepta să 
vadă „un nebun”, cum i se indusese, psihologic. Liniştea poetu- 
lui şi naturaleţea tonului său atestă elementele de contrast între 
ceea ce se aştepta Livia de la un smintit şi ceea ce era el în reali- 
tate. 

Dar să ne întoarcem la cele aflate de Ion Russu-Şirianu de 
la Safta (ceea ce presupune că soţia lui Slavici nu era acasă, de 
vreme ce „bărbatul casei” nu primeşte confirmări de la 
matroană). Slujnicei i-ar fi venit ideea să spună că pentru dărâ- 
marea casei e nevoie de zidari, fapt ce l-ar fi determinat pe tur- 
bulent să plece după necesarii meşteri. Poetul o ia „spre Podul 
Mogoşoaiei”, ceea ce atestă că avea altă ţintă decât presupuşii 
zidari ai Saftei, fiindcă drumul ducea spre redacția Timpului, 
vecină cu a Românului. De unde putem şti că scandalul n-a fost 
provocat ad hoc de Slăvicioaia şi indus ca isterie în conştiinţa 
slujnicei, mai ales că a şi fost trimisă sub această stare la 
Maiorescu? Las răspunsul la întrebare în suspensie, pentru a con- 
tinua firul faptelor lui Russu-Şirianu. Semnificativ, o ia şi el pe 
acelaşi drum cu Eminescu, adică spre redacţia Timpului. Acolo, 
este întâmpinat nu de un redactor de la Timpul, ci de la Românul, 
Iancu Procopiu. Înseamnă că ambele redacţii fuseseră alertate, 
iar autorul alertei nu era altul decât Grigore Ventura, care, după 
spusa lui Procopiu, tocmai plecase vârtej să-i anunţe şi pe juni- 
mişti. Dacă mesajul „nebuniei” poetului a fost vehiculat la 
redacţii de Ventura, înseamnă că poetul a ajuns, spre dimineaţă, 
acolo în stare normală. Ventura i-ar fi povestit lui Procopiu cum 
a dat el peste Eminescu la Capşa, poetul având „pistolul mare în 
mână” şi ţinând un „discurs fulminant contra liberalilor şi mai 
ales a regelui, marele vinovat de toate nenorocirile oamenilor. L- 
a tras pe Ventura după el ca să meargă la Palat să îl împuşte ime- 
diat pe Vodă... .”380 Al. Ciurcu, din contră, relatând aceeaşi 
poveste, tot din gura lui Ventura, spune că ideea de a merge la 
Palat i-a venit lui Ventura, iar cum Vodă nu se găsea la Cotroceni, 


380 - Ibidem, p. 405. 

l-a îndemnat să intre la Mitraşewski pentru o baie. Ademenirea 
cu baia e reţinută şi de Ion Russu-Șirianu. În consecinţă, nu mai 
stă pe gânduri şi, împreună cu lancu Procopiu, o ia spre Baia 
Mitraşewski, aflată pe cheiul Dâmboviţei. În drum, dau în pare 
de Caragiale, care sta moleşit de căldură, sub „cei doi copaci de 
lângă o fântâna” („izvorul lui Eminescu” din Cişmigiu, n. n.), 
„pe jghiabul de piatră”, „Cu haina de pânză pe braţ, cu o batistă 
udă pe cap”, curgându-i sudoarea „grea pe obraji”. Caragiale ştia 
deja de nenorocire. Înseamnă că asta deja se petrecea după prânz, 
căci Maiorescu menţionează că prânzul fusese luat de dramaturg 
la dânsul. Caragiale, suferind teribil de căldură (oare de ce 
Eminescu n-avea şi el acest „drept” în acea zi?), le-a spus celor 
doi că nu mai poate să se mişte „în Ghehena asta” şi le-a trasat 
sarcina de a-l căuta pe poet şi a-l transporta acasă, apoi să vină la 
redacţie, unde el îi va aştepta cu veştile. Mai departe: „Am 
străbătut cheiul. Cu adevărat ghehenă!...” Asta ar fi putut să se 
petreacă după ora 14, când arşiţa e la culme. În sfârşit, au ajuns 
la baie. În momentul acela se consuma scoaterea nebunului din 
putina cu apă clocotită, pus în cămaşa de forță, îmbrăcat în haine 
care nu erau ale lui, de vreme ce mânecele erau prea lungi, iar 
pantalonii „prea largi”, târându-se pe jos. Şirianu îl surprinde 
„fără prezenţă, între doi infirmieri, care se răsteau unii la alţii, nu 
pricep din ce cauză. La câțiva paşi, un vehicul ciudat, jumătate 
caretă, jumătate dubă”. Copleşit peste măsură, tânărul s-a arun- 
cat spre poet, s-a oprit în faţa lui, dar n-a fost recunoscut. Fireşte, 
nu putea fi decât o cauză - nebunia, sub sugestia căreia se afla şi 
el acolo. El nu şi-a pus problema altor cauze în ce priveşte lipsa 
de reacţie a încorsetatului în cămaşa de forță: putea fi sub stare 
de şoc, în fața violenţelor, putea fi anihilat psihic cu o injecție cu 
morfină (oare nu erau prezenţi acolo doi infirmieri ai lui Şuţu?). 
Percepția eronată a realității e contrazisă de reacţia poetului la 
urcarea în dubă, când Eminescu a ridicat braţele, împotrivindu- 
se: „Şi am auzit glasul său, cel adevărat, strigând cu desnădejdea 
celui ce se îneacă: 

- Ajutor!”381 

Prezenţa „glasului adevărat” atestă prezenţa fiinţei emi- 
nesciene. Ceea ce sporeşte, incalculabil, tragismul clipei. Asta în 
cazul că faptele relatate nu intră în categoria falselor amintiri. 

Cea de a treia variantă a internării aparține poliţiei şi ea 
plasează scena descrisă de Ion Russu-Şirianu în preajma orei 19. 
Comisarul de poliţie C. N. Nicolescu (de la secţiunea 18 din ca- 
pitală) ar fi fost informat de doi „amici” ai redactorului de la 
Timpul (G. Ocăşanu şi V. Siderescu), imediat după ora 18, că 
numitul Mihail Eminescu e „atins de alienaţiune mintală”, 
închizându-se, cu opt ore în urmă (timp exagerat de mare!), într- 
o cabină, la baie, refuzând să mai iasă de acolo. Toate acestea 
sunt relatate în procesul-verbal încheiat de comisar la ora 19. 
Ajunşi împreună la baie, îşi face apariţia şi Const. Simţion, pe 
care comisarul îl consemnează în mod deosebit. De ce? Oare nu 
fiindcă era pionul central al lui Maiorescu şi fiindcă el, de fapt, 
coordona planul? Cele „opt ore” de baie atestă interesul pentru 
mistificare şi pentru furnizare a unor dovezi de „nebunie”. 
Deducem că de la Societatea Carpaţii nu s-a reuşit executarea 
„fără greutate” a planului maiorescian şi atunci episodul cu baia 
a fost utilizat pentru confecționarea de probă inexpugnabilă. Spre 
deosebire de Călin L. Cernăianu, cred că acest moment s-a petre- 
cut cu adevărat, dar nu în sensul prezentat oficial. El a fost con- 
semnat şi de Slavici (de asemenea, şi de D. Teleor382), lucru ce 
atestă că devenise o întâmplare de notorietate publică. 

După estimarea lui Ocăşanu şi Siderescu, poetul ar fi 
intrat în baie pe la ora 9, aceştia neprevăzând că Maiorescu îi va 
da de gol notând că la 10 a fost la dânsul. Admiţând lunga 
prezență a poetului la baie, se elimină poveştile lui Ventura. 
Totuşi, Ventura şi-a avut rolul său în acea zi, încurcând planul lui 
Maiorescu. Acesta îl va numi, în jurnal, „indiscretul ticălos”, dar 
îl va include în evoluţia ulterioară a destinului eminescian. 


381 - Ibidem, p. 407. 
382 - Cf. Eminescu - Înfăşurat în manta-mi..., op. cit., p. 162. 

„Încurcătura” pricinuită de Ventura este ecoul celor două soluţii 
de lichidare a Societăţii Carpaţii: cea „paşnică” Maiorescu- 
Sturdza şi cea cu violenţe şi arestări (C. A Rosetti). Ventura este 
în slujba celei din urmă. În ochii lui Ventura, poetul apare ca un 
violent zurbagiu, în discursuri şi fapte, gata să-l împuşte pe rege. 
Oare faimosul „revolver” n-a fost introdus în circuit de acest 
informator al serviciilor secrete? 

Procesul-verbal încheiat de comisarul Nicolescu ne asi- 
gură că poetul i-ar fi rugat „pe amicul său Siderescu să-i aducă o 
pereche de pantaloni negri, negri de tot - ceea ce se realiză 
acum”. Poetul ar fi deschis cu greu uşa cabinei, dar, dezbrăcat 
fiind, s-a speriat „de vederea noastră în număr de 4-5 persoane, 
între care şi Const. Simţion”: „Am zis numitului Eminescu că 
n-are să sufere nici un dezagrement, că trebuie să se calmeze şi 
drept răspuns se repede la amicii săi şi la servitorii băei, 
îmbrâncindu-i spre uşe, apoi aruncându-se în baia plină cu apă, 
stropia p-oricine s-apropia să-l scoată afară. Am fost silit să-l 
îmbrăcăm în camisolul de forță, şi astfel, l-am condus Institutului 
Caritatea”. „La Caritatea - adaugă omul legii - l-am confiat 
d-rului Şuţu, rugându-l a-i da îngrijiri excepţionale”. În final, 
într-o manieră ciudată, sesizată de Cernăianu, e prezentat inven- 
tarul de obiecte din baie. 

Mai există un proces verbal încheiat de acelaşi comisar, 
pe 29 iunie, la locuinţa lui Slavici, de unde s-a luat pentru poet 
un costum de haine, o cămaşă, o pereche de pantaloni de noapte, 
după care s-a aplicat sigiliu pe uşa camerei. Faptul s-a consem- 
nat cu prezenţa lui G. Ocăşanu, a Catincăi Slavici, a avocatului 
Teodor Nica. Acest proces-verbal este important, deoarece la 
desigilarea locuinţei nu s-a mai încheiat altul, legea fiind încăl- 
cată, încât bunurile personale ale poetului n-au ajuns la moşte- 
nitorii de drept, ci la Maiorescu şi la Simţion. 

În acest haos de informaţii, pe care am încercat să-l sim- 
plific, va trebui să „optăm” pentru „varianta” cea mai credibilă. 
Cum primul proces-verbal încheiat de Nicolescu nu se mai 
găseşte (ca şi alte documente ale „cazului” Eminescu), cum 
Maiorescu, Slavici şi alţii nu pomenesc de implicarea poliţiei, 

Călin L. Cernăianu, de exemplu, conchide că poetul a fost „inter- 
nat” imediat ce a ajuns la sediul Societăţii Carpaţii, planul 
maiorescian derulându-se fără incidente. Documentele încheiate 
de poliţie ar fi falsuri, ca şi amintirile lui Ventura sau lon Russu- 
Şirianu. Foarte posibil, după acelaşi, ca internarea să se fi produs 
înainte de 28 iunie. Dacă în evenimente au fost implicaţi mai 
mulţi ziarişti şi carpatişti, rămâne suspectă amânarea în a da pu- 
blicităţii „internarea”, primele relatări înregistrându-se abia pe 2 
iulie. Fapt curios, Eminescu a fost „trădat” în acele zile de câți- 
va ziarişti şi carpatişti ardeleni, adică tocmai de cei în apărarea 
cărora se bătuse, inclusiv pe 28 iunie, când, de fapt, îi apar 
ultimele articole, unul dintre ele în apărarea libertăţii presei. 
După întoarcerea din Italia, Eminescu s-a arătat dezamăgit de 
ardeleni, ca despre nişte oameni în care nu poţi avea încredere. 
Sau cum recunoaşte Slavici că i-a mărturisit poetul: „ardelenii nu 
sunt oameni cu care se poate scoate la capăt ceea ce voiesc eu”. 

În pofida obiecţiilor lui Călin L. Cernăianu, nu putem 
elimina, de pildă, întâmplările de la Băile Mitraşewski. Am văzut 
de ce. Discutabile devin interpretările dictate de percepții defor- 
mate în raport cu adevărul. Apoi, implicarea poliţiei este atestată 
de cele două procese verbale, dintre care măcar al doilea este 
credibil. Părerea mea e că planul maiorescian nu excludea, ci 
implica amestecul poliţiei, pentru ca să se dea evenimentului o 
aparență de legalitate. Numai că arestările preconizate de 
„Rosettaki” la Carpaţii nu conveneau nici lui Dimitrie A. 
Sturdza, nici lui Maiorescu. Cum „„moderaţii” din societate îşi 
impuseseră punctul de vedere, rolul lui Simţion şi al lui Ocăşanu 
fiind decisiv (dovadă că ei controlează evenimentele zilei, 
Ocăşanu fiind şi redactor la Românul), mai rămânea de „anihi- 
lat” cel ce nu putea fi convins să calce în picioare principiile - 
Mihai Eminescu. Reacţia poetului la desființarea Societăţii 
Carpaţii nu putea fi decât vehementă, ca şi la încălcările grave 
ale libertăţii presei, soldate cu expulzarea lui Emile Galli şi a lui 
Zamfir C. Arbore. 

18. DE LA IDIOSINCRASIILE CATINCĂI SLAVICI LA 
ILEGALITATEA „INTERNĂRII” 


De fapt, ziua de 28 iunie începe cu protestul vehement al 
poetului la adresa siluirilor din presă. Că Eminescu era hotărât să 
protesteze, explică renunţarea lui de a mai pleca la Botoşani, 
ceea ce l-a pus în alertă pe Maiorescu. El a avut grijă să aver- 
tizeze, pe 26 iunie, despre plecarea poetului, dar lucrul nu s-a 
petrecut. Rămânea, inevitabil, cealaltă „eventualitate”, gândită 
cu Simţion încă din 23 iunie. Poetul scrisese în seara zilei de 27 
iunie două articole, pe care editorii nu i le-au mai atribuit, siliți 
de „nebunia” subită a ziaristului, ultima lui paternitate din 
Timpul fiind considerată Austria şi guvernul nostru. Fireşte, 
subiect incendiar şi acesta pentru guvernanțţi şi pentru diplomaţia 
austro-ungară, tocmai când se finalizau documentele Tratatului 
secret. Dar pe 27 iunie s-a decretat expulzarea directorului de la 
"Independence roumaine, Emile Galli, inaugurându-se seria de 
fapte care vor culmina a doua zi. Emile Galli se implicase în 
afacerea serbărilor de la Iaşi şi a toastului lui Petre Grădişteanu. 

Eminescu scrie imediat un articol în care ia apărarea 
expulzatului, în numele libertăţii de exprimare a presei, ca bunul 
cel mai de seamă al democraţiei. Aşadar, el deja începuse 
războiul care va culmina în 28 iunie şi care-l înfricoşase pe 
Slavici. Articolul (care este cu adevărat ultimul din Timpul) se 
intitulează Pentru libertatea presei şi a jurnalistului. N. 
Georgescu are temeinice motive să considere articolul ca fiind al 
poetului. Ş-apoi cine şi-ar fi permis să încalce din nou orienta- 
rea politicii conservatorilor care coabitau cu guvernul? 
Avertismentul are vigoarea penei lui Eminescu: „Cât pentru 

presă, am putea să-l asigurăm pe regim că oricât de cumplite ar 
fi actele sale de răzbunare (nu un asemenea act pregătea C. A. 
Rosetti?, n. n.), nu va fi în stare nici el a abate unele caractere tari 
ce se găsesc într-însa, şi teamă ne e că, căutând victoria peste tot, 
va pierde şi cea deja câştigată în monstruoasa sa pornire de a-şi 
subjuga şi presa.”383 Trimiterea la caracterele tari era, neîndoiel- 
nic, o pledoarie pro domo. 

Cum presa era antedatată, în dimineaţa zilei de 28 iunie 
Eminescu avea Timpul cu data de 29 iunie. Era unul dintre cele 
mai dure numere, ca ultimă operă de anvergură a ziaristului. În 
acelaşi număr, Eminescu începuse tipărirea în foileton a raportu- 
lui episcopului Melchisedec asupra înființării episcopatului 
catolic din Bucureşti. Nota însoţitoare era un rezumat extrem de 
aprins al articolelor anterioare semnate de poet pe această temă. 
Oare izbucnirea d-nei Slavici nu are legătură cu respectivul 
număr anticatolic din Timpul? Cu siguranță, Eminescu era foarte 
agitat în dimineaţa aceea, precipitat să ducă veştile din ziar 
cunoscuţilor. „Pentru noi - conchide N. Georgescu -, important 
este numărul din 29 iunie 1883 al ziarului, în care se aglome- 
rează atâtea texte polemice semnificative. Cu acest număr sub 
braţ a plecat Eminescu de la d-na Szöke în dimineaţa zilei de 28 
iunie 1883 - şi tot cu el a venit la Maiorescu, apoi a călătorit cu 
birja până la Capşa, împreună cu Ventura până la Cotroceni, apoi 
până la baia Mitraşewski... Purta cu sine expulzarea lui Galli din 
țară - şi a sa însăşi din presă şi din viaţa publică.”384 Da, în cazul 
când traseul ar putea fi exact reconstituit. 

Ca s-o ia înaintea împricinatului, Catinca Slavici 
trimite imediat servitoarea din casă cu un bilet la T. Maiorescu. 
(Conform deducerilor lui Călin L. Cernăianu, nu este exclusă 
nici prezenţa lui Slavici acasă, întors de la Măgurele. În acest 
caz, va fi plecat în ziua aceea la Halle, trimiţându-l el pe poet la 
Maiorescu cu o scrisoare, iar biletul Catincăi ar putea fi opera lui 


383 - Apud N. Georgescu, A doua viață..., p. 138. 
384 - Ibidem, p. 140. 

Maiorescu, ceea ce ar fi prea mult!). Femeia ştia că soarta poe- 
tului stă în mâinile fruntaşului junimist. E momentul să subliniez 
raporturile dintre poet şi gazdă, amintite doar în treacăt, în 
paginile anterioare. 

Catinca Slavici, născută SzOke-Magiorossy, n-avea deloc 
sentimentele carpatiştilor, printre care se prenumăra şi soţul 
(divorţul dintre ei dobândind motivaţie şi din acest punct de 
vedere). Pe deasupra, avea o fire violentă, trecând prin dese crize 
de nervi, suportate cu stoicism de blândul Slavici. Russu-Şirianu 
ne-a oferit detalii despre firea şi comportamentul acestei femei. 
Eminescu însuşi era scandalizat de ieşirile ei. La o furie, d-na a 
spart oglinda (fără ca cineva s-o acuze de nebunie!). Atunci 
Eminescu a şi notat într-o agendă: „Nu ţi-i ruşine, madam S[lavi- 
ci]? (...) Bine-ţi stă una ca aceasta D-tale, femeie serioasă?."'385 
Cunoscând şi unele detalii ale comportamentului ei de soţie, 
relaţiile dintre ea şi poet au ajuns, în iunie 1883, la o tensiune 
maximă, o dată cu campania anticatolică a lui Eminescu din 
Timpul. În orice caz, după cum a remarcat şi G. Călinescu, bile- 
tul trimis lui Maiorescu, la ora 6, trădează o ostilitate îndelung 
reprimată, o dorinţă ferventă de a se descotorosi de intrus. Nu 
ştiu cât mesaj „masonic” ascunde numărul de cuvinte din cartea 
de vizită a Catincăi Slavici, dar e sigur că acest bilet a avut darul 
de a-l trimite în „neant” pe poet, cum se exprimă Ion Filipciuc. 

Pe urmele lui N. Georgescu, Călin L. Cernăianu pune la 
îndoială autenticitatea lui, în sensul de a-l atribui integral lui 
Maiorescu, printr-o nouă contrafacere a jurnalului. Totuşi, se 
pare că acest bilet a existat, fiind consemnat şi de I. E. Torouţiu. 
Problema gravă e alta: că pe baza acestui bilet se hotărăşte pri- 
varea de libertate a lui Eminescu. Şi în acţiune e angrenată o 
întreagă maşinărie care acţionează absolut ilegal, categorisirea 
vizându-i nu numai pe Maiorescu, Ocăşanu, Siderescu şi 
Simţion, ci îndeobşte poliţia şi sanatoriul lui Şuţu. Dacă în alte 


385 - Mss. 2292, p. 48. 

privinţe lui Călin L. Cernăianu i se pot aduce obiecţii,38€ con- 
tribuţia lui la luminarea acestei „încurcături” este decisivă. Se 
dovedeşte, astfel, că a fost vorba de o arestare mascată, iar nu de 
o binefacere. Constituţia şi legile ţării nu permiteau o privare de 
libertate fără mandat special. Cine s-ar fi încumetat să emită un 
asemenea mandat pentru Eminescu şi pe ce baze? În schimb, 
românii sunt maeştri în ocolirea legilor.387 Şi-atunci, lui 
Maiorescu i-a venit ideea „nebuniei”, după amintita pildă a 
Hellei Hermann. 

Ocolirea legii în cazul Eminescu este izbitoare, dar abil 
mistificată. Regulile internării unui bolnav psihic au fost ocultate 
atât de comisarul de poliţie Nicolescu, cât şi de Şuţu. Un ospiciu 
nu putea primi un bolnav declarat nebun decât în puterea unui 
certificat medical semnat de doi medici. De aceea, un asemenea 
bolnav trebuia să treacă, mai întâi, printr-un spital civil sau dis- 
trictual „pentru observaţia, pentru fixarea diagnosii ori ca tran- 
zit. 388 

Or, acum se lămureşte de ce Maiorescu apelează la un 
medic de încredere, membru al partidului său şi mason, spre a 
aranja o internare ilegală. Tot „om de încredere” era şi comisarul 


386 - Ca, de pildă, modul de a polemiza cu diverşi eminescologi. 
Călinescu este numit, în prima carte, Ghe. Călinescu, apoi devine Gh. 
Călinescu. Când va fi, totuşi, G. Călinescu? I s-au mai reproşat unele etichetari 
neurbane, lipsa de rigoare a aparatului critic etc., lucruri care deservesc, ca şi în 
cazul lui Ovidiu Vuia, chiar scopul cercetării sale, cu totul salutare. 

387 - Acesta mi se pare aspectul cel mai dezolant în apariţia unor cazuri, 
ca acela al lui Eminescu, dar nu numai. Corupţia, cameleonismul, delaţiunea 
sunt tare ale omului românesc public departe de a fi eradicate azi. Aşa a fost şi 
pe vremea lui Eminescu. Caragiale s-a simțit şi el, în pofida forței lui de 
adaptare, la fel de prigonit de egoismul indivizilor, ca şi Eminescu. El, însa, 
graţie unei moşteniri, a găsit refugiul într-un exil voluntar. 

388 - Articolul 5 din Regulamentul Ospiciului Marcuţa, cap. "Despre 
primirea şi iesirea smintiţilor din Ospiciu" (Apud Călin L. Cernăianu, 


Conjuraţia anti-Eminescu, op. cit., p. 34). 

C. N. Nicolescu, meşter în procese-verbale contrafăcute, cu 
aparenţă de legalitate. 

În mod normal (prietenii o ştiau, inclusiv Maiorescu), 
poetul trebuia internat la Spitalul Brâncovenesc, unde obişnuia 
să se trateze, şi, de acolo, cu avizul a doi medici, ar fi urmat să 
fie dus la Mărcuţa sau altundeva, inclusiv la Şuţu, dacă cineva se 
angaja să plătească, întrucât institutul celui din urmă era privat. 
Dacă ar fi fost, cu adevărat, o binefacere de prieten, cu atât mai 
mult consultul a doi medici trebuia respectat. Dar ce face criti- 
cul? El substituie pe cei doi medici cu... biletul Catincăi Slavici 
şi cu propriile-i „constatări”, pe care are grijă, din timp, să le 
insereze în jurnal. Este de-a dreptul incredibil, dar asta e strania 
realitate! lar Şuţu, ca specialist ce era, cunoscător al legii, accep- 
tă abuzul, în clară cârdăşie cu planul comilitonului politic. Prin 
numitul comisar, mai departe, poliția e pusă în situația de a 
acţiona nu conform legii, ci să dea o poleială de „legalitate” pla- 
nului maiorescian, de vreme ce „„nebunul” este dus într-un sana- 
toriu particular, deja pregătit să-l primească. Baia a fost transfor- 
mată într-un caz de forță majoră, spre a se putea cere sprijinul 
poliţiei, executanţii lui Maiorescu dovedindu-şi nepriceperea şi, 
foarte probabil, jena faţă de un „prieten”, totuşi. Rolul lui 
Ventura de a crea o situaţie „specială” în acea zi, în care să poată 
fi implicată poliția, este prea evidentă. N. Georgescu sesizează: 
„A avut, probabil, de ales cum să-l compromită pe Eminescu în 
această zi de 28 iunie, pe la prânz, când s-a lăţit în toată urbea 
zvonul expulzării lui Emile Galli, acela al desființării Societăţii 
Carpaţii, al vizitei ce urmează să o întreprindă Petre Grădişteanu 
(ştirile sunt în presa zilei)."389 

De îndată intrat la baie, folosirea apei clocotite a fost 
mană cerească spre a se pretinde că „nebunul” e în pericol. 
Ventura îi alertează pe Ocăşanu, Siderescu şi pe Simţion, care 
aşteptau în strada Sfinţii. Baia clocotită va deveni „argument” şi 
pentru comisarul Nicolescu. Din nefericire pentru toţi aceştia, nu 


389 - N. Georgescu, op. cit., p. 47. 

cunoşteau că asemenea băi erau „specialitatea” lui Eminescu. 
Intrarea la băile Mitraşewski nu cred că a fost o idee a lui 
Ventura. Ţinând seamă de căldura de afară şi de strădania lui 
Eminescu de a se confrunta de unul singur cu stările de criză (şi, 
slavă Domnului, ziua i le-a răscolit cu asupra de măsură!), e mult 
mai probabil că Eminescu a fost acela care a vrut să se desco- 
torosească de intrus şi să rămână singur. El ştia că o baie caldă, 
cu apa până la fierbere, îl putea salva de tensiunea stării psihice 
create de evenimentele politice ale zilei. În atare privință, poetul 
era un „iniţiat” şi, cu siguranţă, mai pusese procedeul curativ în 
aplicare. Interesul poetului pentru sistemul băilor fierbinţi prac- 
ticat în Orient şi în Egipt era vechi. Ventura nu ştia că Eminescu 
tradusese şi publicase în Curierul de Iaşi proza lui Al. Dumas O 
baie caldă în Egipet.390 Neavertizat asupra cunoştinţelor şi „tabi- 
eturilor” poetului, Ventura a furnizat informaţia spre a oferi o 
probă de nebunie. Şi Slavici contrazice, indirect, „argumentele” 
lui Ventura. În Amintiri, precizează: „La d-l Maiorescu el s-a 
stăpânit, dar s-a dus apoi să ieie o baie ca să-şi potolească nervii 
(s. n.) şi de la baie a fost dus la casa de sănătate.”391 Un nebun 
grosso modo nu are luciditatea contracarării unei crize nervoase 
printr-o anumită terapeutică. Slavici recunoaşte că Eminescu s-a 
dus la baie ca să-şi potolească nervii, însă cineva nu l-a lăsat să 
şi-i potolească, ci a profitat de împrejurare pentru a împlini un 
plan. Interesant că nu proprietara băii (Eminescu avea abona- 
ment) face o plângere la poliţie, ci tocmai prietenii de la Carpaţii! 
Dacă a reacţionat cu ostilitate, poetul a făcut-o nu din violența 
smintitului, cum se pretinde. Cine nu s-ar simţi jignit să fie der- 
anjat într-un moment de maximă intimitate? Comisarul însuşi 
recunoaşte că în prima fază poetul s-a străduit să deschidă paşnic 
uşa şi a fost indignat doar când a văzut ce i se pregăteşte. Dar 
n-a fost numai asta. Erau tensiunile acelei zile, cabala urzită 
asupră-şi şi de care avea bănuială. Ce a urmat e opera mon- 
struoasă a agresării celei mai sensibile şi mai luminate minţi 


390 - Cf. M. Eminescu, Opere, VIII, pp. 575-577. 

aflate în mare cumpănă, o agresare ce a stârnit reacția de apărare 
a omului încolţit, sfârşită cu imobilizarea în cămaşa de forță. 
Apoi, nimic nu garantează că infirmierii lui Şuţu nu l-au 
„potolit” şi cu un „anesteziant”. 

Iar comisarul încheie procesul-verbal ca şi cum oamenii 
lui Şuţu (trimişi cu duba) n-ar fi fost la locul faptei. Asta n-ar fi 
nimic, dar obligaţia poliţiei era să-l predea pe „smintit” nu unui 
sanatoriu privat, deoarece poliţia nu-şi putea îngădui să plătească 
întreţinerea, ci era obligată să-l transporte într-un spital public de 
tranzit, care să permită consultul a doi medici. Or, e limpede că 
poliția a hotărât în funcție de planul deja de executat al lui 
Maiorescu, cel ce achitase 300 de lei lui Şuţu. Dar comisarul 
scrie în aşa manieră, încât să se creadă că a fost o hotărâre de care 
Şuţu habar n-avea, fiind rugat să dea îngrijiri „speciale” pacien- 
tului! 

Nici alte formalităţi legale n-au fost respectate. Le dau în 
rezumatul lui Călin L. Cernăianu: „Una peste alta, între ilega- 
lităţile comise de Şuţu sunt şi următoarele: 1) l-a primit pe 
Eminescu în ospiciul său (particular?), cu toate că acesta, 
nesuferind o recidivă, boala lui era incertă şi, prin urmare, tre- 
buia să stea fie la un spital, fie în arestul Poliţiei (cum avea să se 
procedeze, la 6 noiembrie 1886, la laşi), 2) l-a internat pe 
Eminescu în lipsa unei cereri scrise de admitere, care să cuprindă 
„numele, prenumele, profesiunea, religiunea, etatea, domiciliul 
atât al pătimaşului cât şi al petiţionarului”, alături de alte infor- 
maţii privitoare la „felul de relaţiune ce ar fi având acesta din 
urmă cu smintitul” (Decretul 1012, articolul 8); 3) l-a acceptat 
fără „vreun act medical subscris de doi medici”; 4) nu a respec- 
tat intervalul maxim în care medicii trebuiau să se pronunţe 
asupra stării sănătăţii pacientului (3 zile), semnând aşa-numitul 
lui certificat medical după o săptămână de la internare; 5) nu a 
înştiinţat „administraţia specială” asupra internării; 6) nu a soli- 
citat constituirea unei comisii care să-l examineze pe Eminescu; 

7) nu a întocmit „buletinul unde va scrie cauza admiterii” 
(Decretul 1012, articolul 16).'392 

Pe 5 iulie 1883, Alexandru Şuţu redactează următorul cer- 
tificat medical, sub nr. 12535: „Subsemnatul doctor în medicină 
atest prin aceasta că dl. Eminescu adus în căutarea Institutului 
«Caritatea» din Bucureşti la 28 Iunie 1883 de către Onor prefec- 
tura Capitalei este atins de alienațiune mintală în forma de 
«manie acutăy, stare care reclamă o căutare serioasă în un stabi- 
liment special”. Cernăianu demonstrează că şi acest document 
este o mistificare, nerespectând cerinţele legale. La cererea cui a 
fost eliberat? Nu se ştie, nefiind însoţit de alte acte obligatorii. 
Medicul pretinde că bolnavul a fost adus „de către Onor 
Prefectura Capitalei”, dar în România liberă din 2 iulie 1883 
(prima care reacționează la internarea poetului) se precizează că 
„Amicii săi îngrijoraţi” l-au „condus Marţi la casa de sănătate”. 
De ce Şuţu pune internarea pe seama poliţiei? În realitate, comi- 
sarul C. N. Nicolescu a recurs la o acţiune individuală, care nu 
poate fi atribuită instituţiei, de vreme ce nu s-au respectat forma- 
litățile legale, Prefectura neavând dreptul să trimită pacienți în 
spitale particulare.393 Certificatul medical semnat de Şuţu este 
„un bileţel fără valoare juridică”, pe care biografii l-au luat ca 
fundamental în istoria bolii. El este, în faptă, o încercare inabilă 
de acoperire a ilegalităţii comise, cu complicitatea lui Maiorescu 
şi a comisarului de poliţie. Mai departe, anchetatorul pune la 
îndoială până şi existența unui institut privat „Caritatea” 
(„Caritas”) al dr. Şuţu, în strada Plantelor. Pe vremea aceea, do- 
cumentele nu atestă decât existenţa unui spital israelit „Caritas”, 
în Calea Dudești. Să fi fost „institutul” din Plantelor o secţie a 
acestui spital israelit? Istoricii medicinii psihiatrice româneşti nu 
pomenesc de existența unui institut privat al doctorului Şuţu. 
Posibil ca atribuirea orală să se fi bazat doar pe prezenţa ca şef al 
stabilimentului. Lucrurile par mai obscure decât ne imaginăm. 


391 - Ioan Slavici, op. cit., p. 24. 
392 - Călin L. Cernăianu, op. cit., p. 37. 
393 - Ibidem, p. 41. 

Cert e că aici Eminescu a ajuns sub responsabilitatea directă a lui 
Maiorescu, cel ce a plătit spitalul şi avea drept să decidă în exclu- 
sivitate asupra externării poetului. Or, Maiorescu a plecat liniştit, 
chiar în aceeaşi zi, pentru multe zile, în străinătate, condamnân- 
du-l pe poet să rămână acolo chiar dacă s-ar fi dovedit că n-are 
nimic, a doua zi. De acest teribil obstacol se ciocneşte, la scurt 
timp, Matei, care, ca şi tânărul lon Popescu, constată că poetul 
nu numai că e rău îngrijit, dar stă acolo într-un regim de 
„detenţie”. El află de la poet că e „sechestrat” şi face petiție (23 
iulie 1883) la Tribunalul Bucureşti, care a trimis răspunsul (cu nr. 
9098/83) la Prefectura Capitalei, iar aceasta l-a remis reclaman- 
tului. Tribunalul nu stipulase nici o hotărâre de interdicție, ceea 
ce arată că se comitea un abuz din partea institutului „Caritatea”. 

19. SUFERINŢA LUI MAIORESCU 


Venit de la tratament, Slavici doreşte să-l vadă pe 
Eminescu. Aflase, pretinde el, din auzite vestea internării. Poetul 
l-a recunoscut „fizic”, dar a refuzat să-şi recunoască adevăratul 
prieten. În cele din urmă, s-ar fi lăsat înduplecat, acceptându-l la 
o plimbare (iarăşi gest de o mare generozitate a prieteniei!). 
Oarecum, poetul s-a mai înviorat, recitându-i chiar versuri din 
Iliada. Este evident că poetul era încă supărat pe Slavici. 
Supărarea era atât de înrădăcinată, încât nici în ziua de 17/29 
martie 1884, când, la întoarcerea în ţară din Italia, Chibi- 
ci-Revneanu l-a sfătuit să-i scrie lui Slavici pentru locuinţă, „însă 
poetul amintindu-şi desigur împrejurările în care se despărțiseră 
în vara trecută, declară că aceluia n-are ce să-i scrie.”394 Fireşte, 
nu-i putea ierta oportunismul în raporturile cu Maiorescu, referi- 
tor la Societatea Carpaţii, şi la fuga „sănătoasă” la Măgurele, 
apoi, la Halle. 

Zadarnic a încercat Slavici să-şi repare greşeala. 
Nemaiputând suporta atmosfera de la Bucureşti şi „sfătuit” de 
prieteni ca Maiorescu şi Dimitrie A. Sturdza să părăsească ve- 
chiul regat, deoarece era indezirabil politic, Slavici a plecat la 
Sibiu, unde a întemeiat revista Tribuna. Atunci a crezut el că-şi 
poate spăla ruşinea față de Eminescu, insistând mult să-l ia cu 
dânsul în Ardeal. Cum şi poetul era „persona non grata” la 
Bucureşti, poate că plecarea în Ardeal ar fi fost cea mai bună 
soluţie de reintegrare în viaţa civilă. Dar poetul s-a opus cu toată 
hotărârea. Prozatorul a pus „cerbicia” lui Eminescu tot pe seama 
nebuniei. Dar nu acesta era adevărul. Refuzul poetului are două 
motive fundamentale: nu mai putea sta alături de acela care-i tră- 

dase prietenia şi cauza carpatiştilor, pe de o parte, iar pe de alta 
autoexilul din Bucureşti ar fi însemnat abandon şi recunoaştere 
că adversarii politici au avut dreptate. Altminteri, am văzut că 
după întoarcerea în ţară Eminescu şi-a schimbat radical părerea 
despre ardeleni, privindu-i ca pe nişte oameni în care nu poți 
avea încredere. I-o dovedeau faptele carpatiştilor. Aceasta este 
semnificaţia „încăpăţânării” lui de a se reîntoarce la Bucureşti şi 
dura respingere a ideii de către Maiorescu. 

Reamintesc, făcându-şi el însuşi procese de conştiinţă, 
Slavici recunoaşte, într-un moment al adevărului: „convingerea 
mea e că din vina noastră l-am perdut."'395 Adevăr greu, reflex al 
unei tardive culpe asumate cu prea multă „discreţie”! De altfel, 
Slavici, în cele din urmă, se va lepăda şi de junimismul politic în 
care a fost antrenat, fapt semnificativ, chiar în anul morţii lui 
Eminescu. Aflat în detenţie la Vaţ, Slavici n-a putut lua parte la 
înmormântarea poetului, dar a ţinut să se distanţeze de 
Maiorescu, aşa cum a făcut-o şi Caragiale. De la Sibiu, îi trimite 
criticului o scrisoare, pe 2 noiembrie 1889, în care spune: „Cu, 
ori fără voia d-voastre, «Junimisby azi mai are şi un sens politic, 
şi e cestiune de onestitate să vă mărturisesc, că în înţelesul aces- 
ta noi, deşi amici literari ai «Junimiştilop> de peste Carpaţi, nu 
suntem «Junimişti»”. 

Mai evidentă este ostilitatea poetului faţă de Maiorescu, 
regizorul principal al întregii afaceri. Criticul, pur şi simplu, 
evită să dea ochii cu împricinatul, preferând să împartă ordine şi 
să ia iniţiative pentru finanţarea internării. Abia pe 17/29 august 
îl vizitează, dar nu singur, ci avându-l drept scut pe doctorul 
Wilhelm Kremnitz. Dar şi aşa scurtează vizita la un minut. Întot- 
deauna, de acum înainte, el se va ciocni de un Eminescu „agre- 
siv”, consemnând manifestările ca atare. Dar criticul nu e confir- 
mat de Chibici şi de alţii, care-l descriu liniştit. Dr. Kremnitz, 
întors mai devreme decât Maiorescu din vacanță, îl vizita din 


394 - Cf. George Munteanu, op. cit., p. 323. 

două în două zile, apreciind că e „bine internat la Şuţu”. Încreză- 
tor se arăta şi Th. Rosetti. 

Estimp, poliția continua să se intereseze de situaţia bol- 
navului. Şuţu a emis un certificat medical cerut de Prefectura 
Capitalei, pe 3 iulie, precizând că pacientul suferă de „manie 
acută”, lăsând să se înțeleagă că nu poate fi considerat respon- 
sabil apreciind că necesită „o căutare serioasă la un stabiliment 
special.” Dar adevărul nu putea fi ascuns de gura lumii. O parte 
dintre cei ce cunoşteau derularea evenimentelor îl considerau pe 
Eminescu nu internat, pur şi simplu, ci ca fiind pus sub inter- 
dicție. Ştirea ajunge şi în familia poetului. Primul care 
reacționează este Matei Eminovici. El soseşte în luna iulie la 
Bucureşti şi, probabil, Eminescu i-a confirmat sechestrarea. Cere 
externarea fratelui, dar i se răspunde că numai un singur om avea 
puterea de decizie în acest caz - T. Maiorescu.3% Or, acesta se 
afla departe de ţară. Intrigat, Matei face plângere, cerând infor- 
maţii despre situaţia lui Eminescu şi, am văzut, la 23 iulie 1883, 
Prefectura de Poliţie îi trimite răspunsul că „nu s-au luat nici un 
fel de măsuri de interdicție asupra poetului. "397 

Matei pleacă nedumerit şi revine în capitală la întoarcerea 
lui Maiorescu. El îşi va aminti că Eminescu nu era bine îngrijit 
la Şuţu, contrazicând, evident, pe cei din anturajul criticului. Faţă 
de Maiorescu, Matei trebuie să fi fost ofensiv şi „indiscret”. A 
solicitat iarăşi ca Eminescu să fie lăsat în grija lui, dar Maiorescu 
n-a cedat. Insistenţele lui Matei nu confirmă notele lui Maiorescu 
potrivit cărora familia s-a arătat nepăsătoare față de soarta poe- 
tului. Clara Maiorescu i-a scris Emiliei Humpel că fratele poetu- 
lui a vizitat-o, precizând că Matei „a vrut să-l scoată şi să-l ia la 
ţară” pe poet: „Cum însă Eminescu e înscris de Titus, doctorul 


395 - Ioan Slavici, op. cit., p. 28. 

396 - Ibidem, p. 315. 

397 - Cf. Săluc Horvat, Eminescu. Dictionar cronologic, Edit. "Guti- 
nul", Baia Mare, 1994, p. 161. 

nu-l eliberează decât după declaraţia acestuia.”398 În realitate, 
sesizează Călin L. Cernăianu, poetul nu era înscris decât verbal 
de Maiorescu, încât Şuţu a respectat o poruncă, iar nu legea!399 
Legea trebuia să dea câştig de cauză rudelor, iar nu străinilor în 
îngrijirea bolnavului. S-a spus că rudele n-ar fi avut cu ce să-l 
întreţină, de aceea au încredințat, prin acordul verbal al lui 
Ghoerghe Eminovici, Junimii toate responsabilitățile. Lucrurile 
nu stau aşa. La 18 iulie 1883, Matei îi scria lui Maiorescu: „Sunt 
informat de la D-nul Căţă-Niculescu, că fratele meu Michai 
Eminescu este serios bolnav; vă rog din suflet răspundeți-mi 
urgent unde se găseşte ca să vin a-l lua la mine pentru vreun an 
şi dacă binevoiţi a-mi arăta adevărata stare materială a lui ca să 
vin pregătit, căci am vreo 200 de galbeni într-un loc - îi iau şi-i 
cheltuiesc toţi pentru el”. Suma aceasta era cu mult mai sub- 
stanţială decât chetele junimiştilor. Văzând că nu i se răspunde 
urgent, Matei s-a deplasat la Bucureşti, dar am văzut de ce s-a 
ciocnit. Se reîntoarce la sosirea lui Maiorescu în ţară, dar argu- 
mentele lui Matei n-au avut nici un efect pozitiv asupra „protec- 
torului”, dimpotrivă, l-a supărat la culme. Liderul junimist a fost 
vădit iritat de Matei, pe care-l prezintă negativ, acuzându-l că a 
profitat de situaţia lui Mihai ca să-i şterpelească ceasul. Cum? 
Când Matei era dispus să-şi cheltuiască toate economiile pentru 
fratele său? Iată ce notează criticul în Însemnări zilnice, la 14 
august 1883: „Acum 2 zile a fost la mine tatăl său (anecdote din 
societatea moldovenească de odinioară) şi după aceea fratele său, 
locotenentul, care s-a folosit de această ocazie spre a-şi anexa 
ceasornicul alienatului său frate”. Atât, şi nimic mai mult! 
Documentele scoase la iveală de Gheorghe Eminescu atestă, 
dimpotrivă, cinstea ireproşabilă a căpitanului Matei Eminovici. 
Voi reproduce doar o apreciere din 1884 a colonelului Cuciuc: 
„Acest ofiţer are oroare de hoţii şi dându-şi silința să le 


398 - Texul scrisorii s-a tipărit abia în mai 1937, în Convorbiri literare. 


399 - Călin L. Cernăianu, Conjuraţia anti-Eminescu, 2, p. 31. 

descopere, a fost uneori rău apreciat.""400 Sancţiunea morală a lui 
Maiorescu vine prost, deşi istoricii literari i-au dat lui dreptate. În 
intervenţiile sale recente, Cernăianu aduce şi alte probe nu numai 
asupra cinstei lui Matei, dar aruncă o lumină şi peste istoria cea- 
sului de aur al lui Eminescu, care n-a fost niciodată posesia lui 
Matei sau a descendenților acestuia, ci a fost donat Muzeului 
Literaturii Române din laşi de către urmaşii Aglaiei 
Eminovici.401 

Nici Gheorghe Eminovici, sosit la Bucureşti, după infor- 
maţia lui Maiorescu, nu are mai mult succes. Ba, el s-a arătat 
repede dispus să-l lase pe fiu în îngrijirea prietenilor din 
Bucureşti. Însă şi aici lucrurile sunt încurcate. În scrisoarea 
Clarei către Emilia Humpel, după ce-l categoriseşte pe Matei ca 
fiind „ţicnit”, precizând, însă, că a vrut să-l ia la ţară, la Râmnicu 
Sărat, soţia criticului spune: „Natural că aceasta (externarea, 
n.n.) nu se poate întâmpla, decât la cererea tatălui, acesta însă 
n-a scris nimănui aici”. Ceea ce înseamnă că Gh. Eminovici nu a 
fost înştiințat şi n n-a stat de vorbă cu Maiorescu, dându-şi acordul 
Maiorescu menționează în jurnal că, în aceeaşi zi, a stat de Tos 
şi cu Matei, şi cu Gheorghe Eminovici. Ultimul l-ar fi vizitat 
înaintea lui Matei şi ordinea are rostul de a motiva de ce criticul 
a respins cererea fratelui. Prezenţa tatălui este, inevitabil, un fals 
al lui Maiorescu. „Dacă Matei cel «ţicnit» - ne atrage atenţia 
Călin L. Cernăianu - avea nevoie de avizul tatălui, i-l putea cere 
şi avea toate şansele să îl şi obţină. Ceva necunoscut nouă l-a 
făcut însă, repet, să renunţe la proiect."'402 În orice caz, este evi- 
dentă insistența lui Maiorescu de a-l izola pe poet de familie. lar 
cu mijloacele sale avocăţeşti a şi reuşit. 


400 - Gheorghe Eminescu, Personalitatea lui Matei Eminovici în lumi- 
na documentelor, în Eminescu - înfăşurat..., p. 433. 

401 - Călin L. Cernăianu, Conjuraţia anti-Eminescu, 3, pp. 100-105. 

402 - Ibidem, p. 89. 

Dacă Maiorescu a susținut că poetul a fost foarte bine 
îngrijit la Şuţu, în schimb, ca şi Matei, Emilia Humpel, sora 
criticului, era de altă părere. Emilia îşi ceartă fratele că nu se 
ocupă suficient de poet. Asta se întâmpla pe la începutul lui sep- 
tembrie. O impresie apropiată, despre reaua îngrijire la Şuţu, are 
şi Mite Kremnitz. Cu atât mai semnificativ, cu cât nici nu puteau 
bănui maşinăria. lată ce zice Mite: „Adeseori găsesc că Titus e 
lăsător, prea filozof, aş dori să puie mai mult suflet în această 
chestie spre a salva sufleteşte pe Eminescu. Titus zice că-i zadar- 
nic. (...) Afară de aceasta, nu mă pot aştepta - vai! la prea mult 
din partea reginei; nu e ca la un ministru, care semnează un 
decret şi atunci lucrul e soluționat. Toţi au fost împotriva venirii 
aici a lui. El e amarnic supărat pe Titus, fiindcă i-a publicat 
poeziile, apoi aici s-a întâmplat izbucnirea [bolii] iar Eminescu 
vrea şi sunt bucuroasă că-i pot spune cât de fericiţi sunt toţi. "403 
Maiorescu se lasă convins să organizeze trimiterea la Viena. Dar 
ideea trimiterii venea chiar în sensul intenţiilor lui de a-l izola de 
familie şi de prieteni. În gară, pe 20 octombrie / 1 noiembrie, 
Maiorescu şi Livia sunt întâmpinați de poet cu o usturătoare 
„parolă” (masonică?): „Dr. Robert Mayer, marele moment, o 
conspirație şi colo marea domnişoară.” Evident, posteritatea n-a 
putut interpreta mesajul decât tot sub spectrul nebuniei. Poate că 
aceste cuvinte aveau un înțeles şi Maiorescu le-a receptat din 
plin. Robert Mayer este numele unui mare fizician prețuit de 
Eminescu. Dar în acest caz este numit doctor, alt amănunt pe 
care poetul îl cunoştea. Mayer poate să fie, în acest context, 
Maior-escu însuşi care se erija în somitate medicală (dr.), dar e, 
în acelaşi timp, şi numele baronului von Mayr (Mayer), care a 
pus la cale (împreună cu Maiorescu) „aruncarea peste bord” a 
poetului în „marele moment” al încheierii tratatului secret, 
printr-o „conspiraţie” (planul de arestare din ziua de 28 iunie 
1883). Chiar dacă admitem că poetul nu era lucid atunci, el ar fi 
vorbit în simbolurile subconştientului care sunt, în felul lor, mai 


403 - Apud Ion Nica, op. cit., p. 222. 

precise decât un ambalaj verbal de circumstanţă. lar dacă a fost 
lucid şi-a dat seama că orice acuzaţie directă adresată în public 
protectorului său ar fi fost interpretată ca isterie şi ingratitudine. 
Şi dacă Eminescu înţelesese jocul parolelor, cu atât mai eficien- 
tă putea fi adresându-se astfel lui Maiorescu. Altminteri, criticul 
va uza direct sau indirect de arma ingratitudinii pe care ar fi 
dovedit-o poetul. Sfârşeşte chiar prin a-l considera pe poet 
ingrat, reproşându-i, prin Chibici, că nici măcar nu-i răspunde la 
scrisori. 

La fluieratul locomotivei, Eminescu a mai strigat un 
cuvânt de „nebun”: „Argus!” Evident că vorbea în simboluri. Se 
ştie cine a fost Argus - gigantul cu o sută de ochi însărcinat de 
Junona s-o supravegheze pe nimfa Io. Prin extensie figurată, 
Argus e un păzitor ager, un spion. Eminescu îl viza, de aseme- 
nea, pe Maiorescu, cel care veghea asupră-i cu o sută de ochi, 
ţinându-l prizonier. Dar şi baronul von Mayr pusese spioni pe 
urmele lui. Argus mai putea fi gardianul care-l păzea pe poet, ală- 
turi de Chibici, şi care a închis fereastra compartimentului în 
clipa când Eminescu a vorbit ironic şi a scuipat în direcția fami- 
liei Maiorescu. Acesta, se pare, i-a însoţit pe cei doi până la 
Predeal, la ieşirea din ţară. Călin L. Cernăianu dezvăluie, cu 
probe, că deplasarea la Viena s-a făcut la fel de ilegal ca şi 
internarea la Şuţu, încât la 21 octombrie 1883 s-a repetat ziua de 
28 iunie. Externarea de la „Caritas” s-a produs fără acte. 
legalitatea a mers până acolo că poetul a fost scos din ţară nu 
numai fără avizul său, dar şi fără paşaport. Pentru a-l trece 
fraudulos granița spre Austro-Ungaria, Petre P. Carp s-a deplasat 
special la Sinaia în respectiva zi. O ştim dintr-o scrisoare a lui C. 
Popazu (22 octombrie), prin care Maiorescu este anunţat că mi- 
nistrul Carp s-a deplasat acolo pe 21 octombrie, de îndată ce a 
primit epistola de la critic. Maiorescu a consemnat în jurnal că 
dimineaţa, la ora 9, l-a petrecut pe Eminescu la gară, iar seara l- 
a avut ca oaspete, abia sosit, pe Carp. Aşadar, la graniţă, dru- 
murile lui Eminescu şi al lui Carp s-au intersectat, ceea ce ar 
însemna că speciala lui venire în ţară poate fi legată de înlesnirea 
trecerii frontierei, fără documente în regulă, a lui Eminescu. 

„Conspiraţia” de care vorbea poetul pe peronul Gării de Nord 
putea fi chiar această trecere în străinătate, fără acordul său.404 

Eminescu şi Chibici-Revneanu au fost întâmpinați la 
Viena de dr. C. Popazu, vărul lui Maiorescu. Intenţia era să fie 
internat la Institutul dr. Schlager, dar n-au găsit locuri disponi- 
bile, după care merg la Döbling. Poetul, pretind cei ce au dena- 
turat documentele, nu poate ieşi din fantasmele sale. Leidesdorf 
şi Obersteiner erau deja avertizaţi de dr. Şuţu şi de Maiorescu 
asupra a două posibile diagnostice, între care, în prim plan, se 
situa paralizia sifilitică (după cum rezultă din scrisoarea dr. D. 
Boghean, dar şi din scrisorile lui Maiorescu şi ale dr. C. Popazu). 
De altfel, după D. Boghean, Popazu este acela care ne oferă cea 
mai elocventă dovadă asupra diagnosticului şi tratamentului 
derulat la Şuţu. Iată ce-i scrie respectivul lui Maiorescu chiar a 
doua zi de la internare la Ober Döbling (3 noiembrie 1883): „Pe 
Eminescu l-am internat imediat la institutul Leidesdorf, nefiind 
la Schlager nici un loc liber. O diagnoză şi o prognoză încă nu 
i-a putut face; abia după 10 zile, după ce se va studia paţientul se 
va putea spune ceva. În tot cazul: cred că mai întâi de toate va fi 
de lipsă o cură anti-syphilitică”. 

Precizarea finală devine fundamentală. Înseamnă, 
inevitabil, că la Bucureşti, aşa cum am mai spus, adevăratul diag- 
nostic a fost sifilis şi că i s-a administrat „tratamentul casei”, 
adică obişnuita gamă a preparatelor cu mercur. Spre onoarea lor 
profesională, vienezii se hotărăsc a nu mai continua cura antisi- 
filitică şi rezultatele pozitive se vor vedea la câteva săptămâni, 
când poetul îşi revine aproape complet. Că Şuţu a întrebuințat 


404 - Sau cum zice Călin L. Cernăianu: "dacă Eminescu a trecut grani- 
ţa în mod legal, cu paşaport în regula, înseamnă că respectivul document a fost 
obţinut în mod ilicit, fără ştirea şi fără acordul lui. Dacă, aşa cum este de bănu- 
it, paşaportul nici nu a existat, putem spune că, potrivit vămii austro-ungare, în 
perioada 21 octombrie 1883 - 15 februarie 1884, Eminescu nici nu a fost, de 
fapt, la Viena, deoarece... nu intrase în Imperiu". (Conjurația anti-Eminescu, 
2, p. 58). 

„metoda casei”, o arată înrăutățirea stării pacientului, care tre- 
buia să devină irecuperabil. Această credință sumbră o exprimă 
deopotrivă Maiorescu şi Şuţu. Livia spune, în finalul scrisorii 
către Emilia Humpel, că Şuţu nu mai credea în vindecarea 
pacientului, ca şi Maiorescu atunci când s-a opus trimiterii la 
Viena, comunicându-i lui Gh. Eminovici că e posibil ca poetul să 
fie declarat irecuperabil şi închis pentru tot restul vieţii la 
Mărcuţa sau Golia. Descrierea stării deplorabile a poetului de 
către critic, cu scuipatul frecvent, era un simptom al salivaţiei 
produse de intoxicația mercurială. De altfel, nici în tren spre 
Viena salivaţia nu încetase, scuipatul, reamintesc, fiind sesizat şi 
de către Livia. La 14 august 1883, Maiorescu nota în Însemnări 
zilnice: „Astăzi vizitat un minut împreună cu Wilhelm 
[Kremnitz] pe M. Eminescu, alienat, la Dr. Şuţu. Delirare neîn- 
treruptă. Nu m-a recunoscut, vorbind într-una, scuipând în toate 
părțile. O privelişte care te întristează şi te dezgustă, fără nici o 
atracţie”. Cum să fie „atractivă” o asemenea nenorocire provo- 
cată de Şuţu? 

Abia la sfârşitul lui noiembrie apar semnele deplinei 
lucidităţi, ca efect probabil al întreruperii tratamentului de la 
Şuţu, pentru ca la sfârşitul lui decembrie să se restabilească în 
mod spectaculos, spre uimirea atât a medicilor vienezi, cât şi a 
lui Maiorescu (care, împreună cu Şuţu, îşi vede contrazis diag- 
nosticul cel rău). Între timp, criticul era gata cu ediția de Poesii 
de la Socec. Poetul n-a avut posibilitatea să-şi spună ultimul 
cuvânt privitor la forma definitivă a poemelor (el avea conştiinţa 
estetică a lui Baudelaire şi Mallarme). Mai mult, se presupune că 
prinsese fobie de scris. De fapt, nimic mai firesc după tragedia pe 
care o trăise la 28 iunie. Voise el şi mai înainte „să spânzure li- 
ra-n cui” şi „să pună capăt poeziei”, aidoma lui Rimbaud. Acum 
fusese silit cu cea mai sălbatică brutalitate şi se vedea definitiv 
înfrânt, mort de viu, cum se va exprima faţă de mai mulți pri- 
eteni. Döbling însemna continuarea încarcerării. Oare nu fusese 
ea proiectată pe doi ani? 

Criticii au observat ciudăţenia aranjamentului celor 64 
de poezii de către Maiorescu.405 Au pus-o pe seama unui capri- 
ciu. Comentând ediţia, G. Munteanu spune: „a orândui cele 
şaizeci şi patru de poezii ale primei ediţii într-un anume fel, pe 
distanţa de la Singurătate la Criticilor mei, presupune o dozare 
mai inteligentă decât se crede a licorii dulci-amare oferite unui 
public încă slab receptiv şi şovăielnic în opţiunile lui artis- 
tice.”406 Este explicaţia cea mai raţională. N. Georgescu i-a 
atribuit, însă, intenţia unui mesaj masonic (nr. 64, un anumit 
aranjament al poemelor etc.). Ipoteza, nu lipsită de ingeniozitate, 
s-ar înscrie în duelul pe care deja l-am surprins între poet şi cri- 
tic. Este ediţia un răspuns criptic la teribila incriminare adresat 
de poet pe peronul Gării de Nord? Simţind doza de hazard, şi N. 
Georgescu şi-a abandonat analiza. Foarte probabil, structura 
volumului a fost gândită de poet, dar nerespectată întocmai de 
editor, plus abuzurile de lecţiune, strofele eliminate, neres- 
pectarea ortografiei şi a punctuaţiei. ( În vremea din urmă, însă, 
şi alți cercetători împărtăşesc intenţionalitatea masonică a 
ediţiei107). 

În orice caz, Maiorescu s-a pregătit îndelung pentru întâl- 
nirea cu Eminescu. Pe 24 decembrie 1883 pleca la Viena să-i 
înmâneze personal volumul lui Eminescu. Spera oare, ca şi 
Slavici, la o „împăcare”? E foarte probabil. Cert e că Maiorescu 
n-a avut curaj să-l întâlnească imediat pe poet. G. Munteanu vine 
cu următoarea presupunere: „Parcă spre a da mai precisă sem- 


405 - Exista şi ipoteza lui N. Georgescu ca o coală de tipar a fost pier- 
dută, ceea ce l-a determinat pe acesta să-şi revizuiască teza susținută în prima 
carte despre poet (4 doua viață a lui Eminescu). 

406 - Op. cit., p. 319. 

407 - Ion C. Rogojanu, în Curierul românesc, şi Ilie Torsan, membru 
corespondent al Academiei, autor la unei lucrări aflate încă în manuscris: Mihai 
Eminescu - jocul cifrelor şi al întâmplarii... (Vezi Monitorul de Vaslui, 5 febru- 
arie 1999, p. 10). Fragmente ample din această scriere reproduce N. Georgescu 


în subsolul ediţiei de la Chişinau a Morții antume a lui Eminescu. 

nificație gestului său, criticul amână o săptămână întreagă întâl- 
nirea cu poetul, stabilind-o pentru întâia zi a anului nou 
1884.'408 Mă tem că pricina a fost cu totul alta. Olimpianul trăia 
un moment de crâncenă zbatere interioară. Dincolo de faţada 
„seninătăţii”, Maiorescu a fost prizonierul unei dureroase însin- 
gurări, pe care o dezvăluie mai cu seamă însemnările din perioa- 
da studiilor. Drama lui Eminescu a trezit din adormire propriile 
coşmaruri. În ultima zi a anului, el s-a scuzat, printr-o scrisoare, 
până şi față de vărul său C. Popazu, că nu poate petrece reve- 
lionul împreună deoarece are alte „obligaţiuni până la ultimul 
moment al anului”. Uluitor, dar Maiorescu n-a avut nici o „obli- 
gaţiune” (afară de cea faţă de Eminescu!) şi a stat de unul singur 
la hotel în toată noaptea aceea. lată ce notează în jurnal: „petre- 
cut cea din urmă oră a anului 1883 în camera mea de la otel, sin- 
gur, aproape trist. Săptămâna aceasta petrecută la Viena a fost 
parte muncă, parte de copil de şcoală, cu ciudată suferinţă (s.n.).” 

Era suferința de a fi fost incapabil ca timp de o săptămână 
să-l vadă pe Eminescu, deşi venise special pentru asta cu volu- 
mul de poezii! Catastrofă: a doua zi n-are curajul de a se întâlni 
de unul singur cu Eminescu, ci şi-l ia ca pavăză pe C. Popazu: 
„Duminică 1/13 Ianuarie 1884, am fost cu văru-meu C. Popazu 
afară [din Viena] la Oberdsbling, la Institutul de alienaţi Dr. 
Leidesdorf. Am vorbit cu Eminescu şi am văzut pe generalul] 
Cerchez. Prânzul la Breying, cu Popazu şi colegul său Brăes- 
cu-Filipescu din Roman” (Însemnări zilnice).40% Momentul 


408 - George Munteanu, op. cit., p. 310. 

409 - Problema e, demonstrează incomodul Călin L. Cernăianu, că şi 
această însemnare a lui Maiorescu e o contrafacere! Doctorul H. Obersteiner 
considera că Maiorescu l-a vizitat pe poet pe 12 ianuarie, stil nou (adică în 
ajunul Anului Nou!). În sumarul privind evoluţia bolii, Obersteiner spune: 
"Este scos din secţia de izolare. Nu mai cântă, uşor deprimat, nu mai dă denu- 
miri false, citeşte. Vizita lui Maiorescu nu-l influenţează”. Culmea e că 
Maiorescu însuşi recunoaşte că, de fapt, l-a vizitat pe poet pe 31 decembrie 
1883, dupa cum îi scrie Emiliei la 23 ianuarie 1884: "Dragă Emilie, / Eminescu 

„solemn” se reduce la a-i înmâna poetului volumul şi, după mai 
puțin de un minut, pleacă. Poetul a luat cartea, s-a uitat o clipă la 
ea, apoi a dat-o cu indiferență deoparte. Războiul continua. 
Paradoxal, dar psihologic cel care conducea „ostilităţile” era 
Eminescu. Maiorescu s-a simţit atât de „neajutorat” de lucidi- 
tatea poetului, încât, după cum am arătat la nota de subsol 407, 
el se vede nevoit să-şi falsifice (pentru a câta oară?) jurnalul, 
scriind, pur şi simplu, că l-a vizitat pe poet pe 1 ianuarie 1884, 
când, de fapt, l-a văzut chiar în ajunul Anului Nou! lar toţi 
biografii au luat-o de bună. De ce a fost nevoit Maiorescu să se 
mai mintă o dată? Spre a ascunde adevărata cauză a suferinţei pe 
care el o trăieşte în noaptea de Anul Nou. Dacă ar fi consemnat 
ziua reală a vizitei la Eminescu (cum, de altfel, o face în 
scrisoarea către Emilia, din 23 ianuarie 1884!), el ar fi dezvăluit 
ecuaţia vizitarea poetului = suferinţa sfârşitului de an 1883. Dar 
n-a vrut ca posteritatea s-o ştie. În epistola către Chibici, 
Eminescu este extrem de reticent şi de sever cu scurta vizită a lui 
Maiorescu. De ce a fost aşa de scurtă? Criticul scrie Emiliei că 
poetul l-a întâmpinat cu „tensiune nervoasă”, dar nu ne explică 
pricina acestei tensiuni, mai ales că poetul îşi revenise. 
Maiorescu tace, dar consemnează brusca lui suferință din 
noaptea trecerii spre 1884. Această suferință n-a fost provocată 
de „nebunia”, ci de luciditatea celui ţinut în carantină ilegală. De 
acum încolo, criticul va invoca, pentru ochii lumii, ingratitudinea 
prizonierului de la Ober Döbling.  „Ingratitudinea” flagrantă a 
poetului nu era deloc gratuită. El ştia de planul maiorescian de 
a-l ţine captiv în Austria, de vreme ce dr. Boghean îi transmitea 
lui Petre Missir că poetul cerea să fie „redat patriei”, sperând - 
cum se adresa şi lui Chibici-Revneanu - „că nu voi fi condamnat 
a petrece aci ani întregi fără necesitate” (s.n.). Şi: „să-mi 
lămureşti poziţia în care mă aflu. Eu aş vrea să scap cât se poate 


s-a trezit din visul urât al nebuniei sale: e în deplinătatea conştiinţei! Tensiunea 
nervoasă în care l-am vazut în ajunul Anului Nou, a fost ca o trecere spre 


îndreptare". Ce să mai crezi?. 

de curând şi să mă întorc în ţară” (s.n.). În acelaşi spirit inter- 
pretează şi G. Munteanu nerăbdarea lui Eminescu: „Având de ce 
să fie temător, după felul cum fusese târât la Şuţu, iar mai apoi 
transportat la Ober-Dbling, Eminescu revenea necontenit, cu 
ironie amară, asupra faptului că «îmi sunt dar necunoscute 
măsurile pe care d. Maiorescu va fi binevoit să le ia în privin- 
ța-mi». 410 

Simultan, spaima criticului de „ingratitudinea” poetului 
sporea. O şi confecţionează, altminteri, în jurnal: „Zizin 
C[antacuzino] zicea ieri că Eminescu va răsplăti ostenelile mele 
pentru el cu cea mai neagră ingratitudine, căci, la o minte 
genială, ar fi având un caracter comun”. Eminescu - caracter 
comun? Dar ceea ce preţuia poetul la oameni era tocmai carac- 
terul. A spus-o de nenumărate ori în articole. În realitate, 
Maiorescu plătea ziua de 28 iunie, hărțuindu-l eriniile, cu atât 
mai vârtos cu cât se iluzionase că ispăşise prin ediţia de Poesii şi 
prin îngrijirea de cele materiale la Şuţu şi la Döbling. Ba chiar 
încearcă să-l sufoce pe poet cu iubire: „Bine, domnule Eminescu, 
suntem noi aşa de străini unii de alţii? Nu ştii d-ta iubirea şi 
(dacă-mi dai voie să întrebuinţez cuvântul exact, deşi este mai 
tare) admiraţia adeseori entuziastă ce o am eu şi tot cercul nostru 
literar pentru d-ta, pentru poeziile d-tale, pentru toată lucrarea 
d-tale literară şi politică? Dar a fost o adevărată exploziune de 
iubire cu care noi toți prietenii d-tale (şi numai aceştia) am con- 


tribuit pentru puţinele trebuințe materiale ce le reclama situa- 
ţia. "411 


410 - 235 Ibidem, p. 320. 

411 - T. Maiorescu, scrisoarea din 10 februarie 1884. Vezi şi Opere, 
XVI, pp. 615-616. Şi aceste contribuţii la întreținerea poetului sunt supuse unui 
examen sever de Călin L. Cernăianu şi, din nefericire, calculele lui şi cercetarea 
surselor ne duc iaraşi într-un haţiş al mistificărilor, cu atât mai mult, cu cât nici 
măcar nu ştim pe mâinile cui au încăput cei 2000 de franci pe care îi avea poe- 


tul în ajunul intrării la Şuţu. 

Celebra scrisoare a fost întotdeauna citată ca exemplu de 
mare nobleţe sufletească şi spirituală. Şi aşa este. Dar Eminescu 
n-a receptat-o astfel şi atitudinea lui nu poate fi redusă la simpla 
ingratitudine sau degradare caracterială. Nici vorbă de aşa ceva. 
Dacă acordăm circumstanţe atenuante lui Maiorescu, acestea tre- 
buie egal împărţite şi poetului. Lucrurile sunt infinit mai compli- 
cate. Eminescu a primit rândurile binefăcătorului ca pe o dovadă 
de fariseism aproape cinic. lar unele detalii ne pot da de gândit. 
Criticul îl asigura pe poet de dragostea prietenilor, dar şi de a 
reginei Carmen Sylva („care-ţi poartă cel mai sincer interes”). 
Or, se cunoaşte disprețul reginei pentru poezia lui Eminescu, dis- 
preţ care o plasa în zona „galaxiei Grama”. Eminescu nu putea fi 
înşelat cu asemenea mijloace. Şi, vai, bietul Maiorescu, implora, 
în realitate, iertare. El îşi recunoaşte, acum, indirect, şi eroarea de 
diagnostic (domeniu în care se considera imbatabil!). Îi spune, 
pur şi simplu, poetului că el şi Şuţu l-au crezut atins de sifilis 
cerebral, dar din cauza... căldurilor (!): „din cauza căldurilor 
mari, ce erau pe la noi în iunie 1883, d-ta ai început a suferi o 
meningită sau inflamație a pieliţei creerilor, mai întâi acută apoi 
cronică, din care cauză ai avut un deliriu continuu de peste 5 luni, 
până când s-a terminat procesul inflamaţiunei. În tot timpul aces- 
tui vis îndelungat ai fost de o veselie exuberantă, încât e păcat că 
nu ai păstrat nici o aducere aminte a trecutului imediat.” La drept 
vorbind, „veselia exuberantă” continuă era tot o măsluire a criti- 
cului, nefiind confirmată de alte surse. Un om vesel nu strigă 
„Ajutor!”, ca în ziua de 28 iunie. Nici Slavici nu l-a găsit râzând 
în hohote etc. 

Este adevărat, în scrisoarea către Chibici, Eminescu îşi 
mărturiseşte amnezia asupra perioadei de la internare (5 luni, cât 
are grijă să calculeze criticul). Dar nimic nu garantează că ea 
n-a fost provocată şi întreţinută de un diagnostic greşit la care 
Şuţu, se ştie, aplica un tratament cu mercur. D. Boghean a reţi- 
nut bine diagnosticul indus în ţară, apreciind că s-a dovedit a fi 
„O pseudopsychosă syphilitică care a trecut cu jodul care l-a 
luat.” Ei bine, tocmai această apreciere iniţială a medicilor i-a 
fost fatală lui Eminescu. 

Distrugerea minţii sale de geniu la Şuţu a început şi tot la 
Şuţu va sfârşi poetul şi biologic. La finele lui decembrie 1883, 
Maiorescu trebuia să recunoască pentru sine enorma greşeală în 
faţa evoluţiei absolut nescontate a stării poetului: „diagnosa stării 
d-tale trecute este astăzi cu putinţă şi este absolut favorabilă”. 
Aceasta este altă cauză a suferinţei lui Maiorescu. Dar nu e 
numai atât. Suferinţa lui are substraturi afunde, metafizice. Nu 
mă îndoiesc că dorința de a-l ajuta pe poet era pentru el o pornire 
sinceră, umană, prietenească. Dar Maiorescu nu-şi putea birui 
tara ființei sale - imensa iubire de sine. Destinul tragic al lui 
Eminescu vine de acolo că a fost ajutat de oameni cu o nemă- 
surată iubire de sine. Pe celălalt, spune Vladimir Soloviov, îl poţi 
ajuta şi din iubire de sine. 

În omul faustic maiorescian trăia „ateul” care s-a refugiat 
în utopiile franemasoneriei, utopie refuzată de Eminescu. 
Spuneam, aceasta e diferenţa dintre cei doi mari bărbaţi ai anilor 
'70 - '80 din veacul al XIX-lea românesc. În vreme ce Eminescu 
se ştia un om plin de păcate, toate „legate de o mână de pământ”, 
Maiorescu a avut ambiția utopică a perfecțiunii aici pe pământ: 
„Antihristul - spune Soloviov - e lipsit de vicii, moderat, virtuos, 
zelos în dorința de a servi şi de a-i ajuta pe alții. Era un om de o 
«moralitate fără pată».”412 Cu precizarea că asemenea conduită 
este exterioară, iar nu interioară. 

Am mai avut prilejul să vorbesc despre masca pe care 
şi-a creat-o admirabil Maiorescu. lar judecătorii lui postumi 
şi-au însuşit-o integral, devenind mânioşi când cineva o pune 
câtuşi de puţin la îndoială. „El doreşte - îşi continuă portretul 
Soloviov, vizându-l parcă special pe contemporanul său din 
România - ca oamenii pe care i-a salvat şi care au acceptat aju- 
torul său să-l venereze, să-i fie recunoscători şi să-l considere 


412 - Vladimir Soloviov, Scurtă povestire despre Antihrist, în 
Antihristul, texte traduse din Vladimir Soloviov, G. P. Fedotov, A. Mateina, 
Boris Molceanov, S. N. Bulgakov, studiu introductiv de Toader Paleologu, Edit. 
Polirom, laşi, 2000, p. 114. 

drept conducător şi stăpân”. Într-adevăr, când Eminescu îşi 
revine la Ober Döbling, în pofida tuturor previziunilor, 
Maiorescu pretinde de la poet gratitudine, dar, spre surprinderea 
lui, cu totul neplăcută pentru mângâierea orgoliului de binefăcă- 
tor, nu găseşte decât ingratitudine. Fantoma ingratitudinii îl bân- 
tuie pe Maiorescu de timpuriu. În scrisoarea către Johann 
Kutschera (20 aprilie 1857), se arată răvăşit de ingratitudinea 
celorlalți, pe care o vede peste tot: „Nerecunoştinţa este singurul 
lucru pe care nu-l mai consider copilăresc, fiindcă este o josni- 
cie”. De aceea, e în mare suferinţă s-o descopere la Eminescu, 
luând ca martore spusele lui Zizin Cantacuzino. Îi scrie disperat 
lui Chibici, trăgându-l parcă la răspundere că Eminescu îl 
sfidează şi-i nesocoteşte strădaniile: „Dar amicul Em. de ce 
nu-mi răspunde la scrisoarea mea ce sper că a primit-o la Viena 
în preziua plecării de acolo?” Şi din nou, la 14/26 martie: „De ce 
nu-mi răspunde Em. la scrisoarea mea, primită încă la Viena?” 
Teribilă tulburare. Să nu i se răspundă la cea mai frumoasă şi mai 
înălțătoare scrisoare pe care o concepuse vreodată Maiorescu?! 
Până şi-n nenorocirea poetului şi-l vrea ca „adept”, 
amintindu-și că ziaristul sfârşise prin a-i deveni adversar de 
opinii. S-a spus că Maiorescu a fost un magistru care i-a învăţat 
pe discipoli să gândească: „Eroare! Dacă i-a învăţat cu adevărat 
ceva, atunci i-a învăţat a-i urmări raţionamentele şi a-i da drep- 
tate.”413 El n-a format gânditori, ci adepţi, observă acelaşi Al. 
Dobrescu. Sub acelaşi imperiu i-au stat prieteniile: „Maiorescu 
are... nevoie de prieteni, însă numai pentru a-i domina."414 Şi: 
„Nevoia de recunoaştere, de «autoritate» a omului Maiorescu 
este imensă."'415 Tendinţa lui de a se substitui lui Hristos vine din 
tenebrele orgoliului. La Theresianum (ca mai târziu la Junimea), 
cei din jur îl numesc „Cristos şi cei 12 apostoli”, aluzie la gru- 
parea „filosofilor” pe care a creat-o acolo. Mai e poreclit Adonis, 


413 - Al. Dobrescu, op. cit., p. 44. 
414 - Ibidem. 
415 - Ibidem, p. 49. 

Socrate, Platon, sau, cum spune G. Călinescu, un „Platon acade- 
mizând printre ciraci”. A suferit fiindcă n-a reuşit să-l facă şi pe 
Eminescu un „cirac”. De aceea, e uluit că nici „nebun” poetul 
nu-i acceptă dominaţia de mentor. Marea dramă (ca să nu zic 
tragedie) a lui Maiorescu, în ipostaza de binefăcător al poetului, 
e următoarea, surprinsă în toată adâncimea ei înspăimântătoare 
de către Soloviov: „Egolatrul duce cu o mână binele, ca să fie 
respectat, iar cu o mână duce moartea, lichidându-i pe cei care nu 
i se închină şi nu-l recunosc ca stăpân.”416 Tragedia aparţine 
deopotrivă victimei şi binefăcătorului, în dublul ei referenţial, 
simbolizat de cele două mâini: a binelui şi a morţii. 

Mai atrag o dată atenţia, pentru cei care m-au acuzat de 
„impietate” faţă de Maiorescu: nu fac rechizitorii, ci doar dra- 
matice constatări. Nu-l încarc pe Maiorescu de vinovăţie şi nu 
pun la îndoială solicitudinea lui față de poet, atât în vremea studi- 
ilor la Berlin, când i-a înlesnit o bursă pentru doctorat, cât şi în 
perioada colectelor pentru întreţinerea prin ospicii. Scrisoarea lui 
către poetul aflat în nenorocire e frumoasă şi sinceră. Dar dinco- 
lo de raționalitatea voinţei personale săpa adânc destinul, atât în 
fiinţa poetului, cât şi a criticului. Prin structura lui „faustică”, 
Maiorescu era condamnat să întindă cu o mână binele, iar cu 
cealaltă - moartea. În subteranele lui, spune Soloviov, spiritul 
antihristic este „adevăratul autor al morţii”. Cu voie şi fără voie, 
planul nefast de „internare” a poetului, executat la 28 iunie 1883, 
a dus la moartea civilă a poetului, urmată de moartea fizică. 
Eminescu a primit toate acestea cu resemnare, încredințat că nu 
se poate opune destinului. Îl supărau doar încercările inutile ale 
prietenilor de a-l „salva”. Asta voia să spună, mărturisindu-i lui 
Vlahuţă: „La ce - zicea el - să mai porţi prin lume un om mort!” 
(Scrisoarea către Maiorescu, din 20 mai 1884). 

Criticul ştia că Eminescu nu este omul jumătăţilor de 
măsură. Nici toată averea şi nici toată dragostea lui nu erau în 
stare să şteargă adevărul cumplitei fapte de la 28 iunie 1883. 


416 - Vladimir Soloviov, op. cit., p. 116. 

Revenind la scrisoarea lui către poet, a fost, totuşi, o 
nechibzuinţă să-şi arate prețuirea pentru „toată lucrarea... literară 
şi politică” a lui Eminescu. Când, de facto, el surpase din temelii 
tocmai lucrarea politică, încercând acum zadarnic, cel puţin în 
ochii poetului, să recupereze „lucrarea literară”. 

C. Popazu, sugerându-i lui Obersteiner că o călătorie în 
Italia ar fi benefică pentru convalescent, acesta a găsit-o la fel şi 
Maiorescu a primit recomandarea ca pe o mare uşurare, dacă nu 
va fi fost chiar ideea lui, fiindcă astfel se prelungea şederea poe- 
tului departe de ţară. 

Şi Petre P. Carp era de părere că poetul nu trebuie să se 
repatrieze aşa repede. Dar el opta pentru prelungirea internării la 
Döbling. Îl considera încă bolnav, deşi în ianuarie îşi revenise: 
„Eminescu nu este de tot vindecat.”417 Obersteiner, însă, găsea 
inutilă rămânerea poetului în sanatoriu. Ne amintim că-i dăduse 
voie să umble haihui prin Viena. Eminescu a primit vestea trimi- 
terii în Italia cu ostilitate, interpretând-o în latura planului 
maiorescian de a-l ţine sechestrat departe de ţară. 

Eugeniu Speranţia a înţeles starea de spirit al poetului. 
Avea toate motivele să tălmăcească voiajul ca pe o continuare a 
pedepsei într-o altă casă de sănătate.418 Pe bună dreptate Gala 
Galaction va exclama: „Italia îi trebuia lui acum!”419 Nu îi tre- 
buia, dar, deşi Maiorescu scurtase şederea în străinătate cu un an, 
comparativ cu poruncile date lui Petre Missir, şi asta din cauza 
neprevăzutei însănătoşiri, el a proiectat din timp un program pre- 
lungit post-Ober-Dbling. O şi pregăteşte pe Emilia, de care se 
temea, încă din 23 ianuarie, scriindu-i: „Îndată ce se permite ca 
Eminescu să părăsească institutul, trebuie să stea liniştit 5-6 săp- 
tămâni în pensiune lângă Viena, apoi va urma o călătorie, împre- 
ună cu Chibici, în Italia, nu chiar o călătorie de plăcere din cauza 


417 - Scrisoare către T. Maiorescu, tipărită de T. Kirileanu în 
"Convorbiri literare", 1906, p. 996. 

418 - Eugeniu Speranţia, Amintiri din lumea literară, Bucureşti, 1967. 

419 - Gala Galaction, Mihai Eminescu, Edit. Junimea, laşi, 1987, p. 8. 

enervării, ci mai bine un popas la lacul Maggiore. / Prin mai sau 
iunie - întoarcerea în Patrie, dar încă nu între oameni, ci la ţară - 
sau la Soleşti la Rosetti sau la Ţibăneşti la Carp. Apoi la toamnă, 
în serviciu de bibliotecar la laşi”. Persista, aşadar, spaima de 
„enervarea” poetului şi dorinţa de a-l ţine cât mai mult departe de 
oameni, când se ştie că reintegrarea în societate e leacul cel mai 
bun pentru bolnavii psihici. 

Maiorescu ia din nou castanele din foc cu mâna altuia. 
Acelaşi devotat Chibici-Revneanu este trimis la Viena pe 12 fe- 
bruarie 1884. Dar împotrivirea lui Eminescu trebuie să fi fost 
mare de vreme ce plecarea spre Veneţia se produce abia pe 26 
februarie. Văzând în Chibici un pion al lui Maiorescu, poetul 
ajunge să urască şi pe acest prieten. Împotrivirea e semnalată atât 
de Chibici, cât şi de C. Popazu (19 februarie). Ultimul dă şi o 
explicaţie: „Se opunea pentru că se temea că în Italia va fi iarăşi 
internat în vreun institut sau va fi lăsat să se piardă pe acolo pe 
undeva” (2 martie 1884). Naivii artizani ai călătoriei credeau că 
vor răscoli nostalgiile romantice ale poetului doritor să vadă cu 
proprii ochi Veneţia pe care o cântase în sonetul plăsmuit după 
Gajetano Cerri. Maiorescu inclusese sonetul Veneţiei în ediţie şi 
îl apreciase în mod deosebit, menţionându-l în scrisoarea către 
Emilia (6/18 decembrie 1883). Dar putea fi înşelat Eminescu 
prin astfel de tertipuri? El întâmpină Veneţia cu ostilitate şi deza- 
măgitoare indiferență, încât, după o noapte, Chibici se vede 
nevoit să se îndrepte spre Florenţa, prin Milano. Acolo, Chibici 
trebuia să se întâlnească, la consulat, cu cineva. Eminescu refuză 
să intre în clădire, motivând: „Ce să caut eu acolo? Nu-i cunosc 
şi nici nu vreau săi cunosc. lacă ce copaci fantastici sunt aici...” 
E o „viclenie” bine regizată. Dacă la Veneţia respinsese argu- 
mentul „frumuseţii naturii”, iată-l aici luându-şi-l ca aliat 
împotriva celor din consulat, care cine ştie dacă nu cumva erau 
complici cu politicianul Maiorescu, aşa cum erau cei de la 
ambasada din Viena! leşit din consulat, bietul Chibici constată cu 
mare spaimă că Eminescu dispăruse. Şi acest gest a fost interpre- 
tat ca nebunie, deşi poetul plecase ca sănătos de la Döbling. 
Reacţia oglindeşte starea reală prin care trecea Eminescu. El 

avea tot dreptul să suspecteze că la consulat se putea lua o 
decizie pentru o nouă internare în ospiciu. 

Enigmatica „afacere” de la consulat e lămurită de Călin L. 
Cernăianu, ea având legătură tot cu ilegalitățile prin care poetul 
era pus să călătorească în Europa. La Milano, se afla consulul 
vienez Eduard Grisebach, pe care Maiorescu îl cunoştea încă din 
1880, de la Bucureşti. Coincidenţă, înainte ca Eminescu să fie 
expediat spre Italia, Maiorescu a luat legătura cu Grisebach, 
după cum consemnează în jurnal la 27 ianuarie 1884. „Dacă ne 
amintim - deduce Călin L. Cernăianu - că Eminescu a intrat în 
Austro-Ungaria fără documente, că România nu avea consuli 
nici la Veneţia, nici la Milano şi că Grisebach, în virtutea funcţiei 
sale, putea rezolva problema vizei şi a paşaportului, epistola lui 
Maiorescu (către consul, n.n.) şi obligaţia lui Chibici de a opri la 
Milano se leagă.”420 Despre momentul Milano, vorbeşte şi 
Eugeniu Speranţia. Eminescu şi Chibici trebuia să se prezinte „la 
locul indicat” decent îmbrăcaţi. Foarte probabil, consulul 
Grisebach a înlesnit obţinerea de documente pentru şederea lui 
Eminescu în Italia, pe căi menite să mascheze ilegalitățile de la 
intrarea în Austro-Ungaria. 

Nici la Florenţa, unde cei doi au stat vreo cinci săptămâni, 
Eminescu nu s-a putut împăca cu experimentul la care era sus- 
pus. Despre şederea la Florenţa se cunosc şi mai puţine lucruri. 
Acolo, Eminescu s-ar fi îndrăgostit de o englezoaică.42! În orice 
caz, tensiunea dintre el şi Chibici a crescut. Acesta îi raporta lui 
Maiorescu despre o continuă ameliorare a sănătăţii, dar, lucru 
ciudat, nervozitatea i-a sporit, tocmai din pricină că era ţinut 
departe de ţară (14 martie 1884). Cu gândul că sechestrat plecase 
din Viena şi nimeni nu i-a dat motive serioase să se liniştească, 
în atare privinţă. Ținta lui Eminescu era întoarcerea în ţară, ca o 


420 - Călin L. Cernăianu, op. cit., p. 88. 
421 - N. Petraşcu, Mihail Eminescu, studiu critic, 1892. din păcate, 
Petraşcu şi-a schimbat "amintirile" despre Eminescu în funcţie de relaţiile cu 


Maiorescu. 

garanţie că i se poate reda viaţa civilă. De aceea îl suspecta pe 
Chibici, incapabil să priceapă drama poetului. Sau poate Chibici 
o pricepea foarte bine. Ion Filipciuc are argumente să spună că 
Alexandru Chibici-Revneanu „cunoştea dedesubturile acestui 
scenariu al nebuniei poetului şi a refuzat să-şi aştearnă pe hârtie 
amintirile dintr-o pricină foarte serioasă: «Europa doreşte să tră- 
iască în linişte»."422 Declaraţia lui Chibici confirmă indirect şi 
foarte grav soarta ce i s-a rezervat lui Eminescu. Şi, culmea, poe- 
tul voia să se reîntoarcă la Timpul şi să reia lupta de acolo de 
unde o abandonase silit. Ştirea îl debusolează pe Maiorescu. 

Şi văzând că Eminescu, care nu mai putea fi ţinut pri- 
zonier nu doi ani, nici măcar câteva zile, voia repatrierea, 
Maiorescu cedează, dar nu abdică. În scrisoarea către Chibici din 
8/20 martie, criticul precizează condiţiile: „Fiindcă amicul nos- 
tru Eminescu pare aşa de doritor de ţară, întreabă-l unde anume 
şi cum vrea să trăiască aici? De Timpul nu mai poate fi vorba...” 
Asta era! Oriunde, numai la Timpul nu şi nici în Bucureşti, unde 
Eminescu devenea necontrolabil, oricând gata să reintre în pu- 
blicistică. Conservatorii junimişti erau atât de panicaţi, încât au 
fuzionat Timpul cu Binele public, sacrificând o mare gazetă pen- 
tru una mică, pentru ca poetul să nu mai aibă pretenţii de 
repunere în drepturi. 

Bietul Chibici, cu disperare îi răspunde lui Maiorescu, la 
14/26 martie 1884, că „astăzi s-a hotărât definitiv (s. n.) pentru 
locul care-i este mai puţin prielnic, adecă pentru Bucureşti.” Şi 
Chibici adaugă: „nici amintirile neplăcute ale boalei, nici căl- 
durile grozave ale Bucureştilor, care, desigur, au contribuit poate 
mult la declanşarea boalei, nici alte considerente... n-au putut 
schimba această a lui hotărâre.""423 

Ceea ce descrie aici Chibici-Revneanu este o voinţă 
impresionantă, voinţa lui de altădată izvorâtă din „mândria crun- 


422 - I. Filipciuc, O pagină eminesciană inedită?], op. cit., în "Poesis", 
1997. 
423 - Vezi şi lon Nica, op. cit., pp. 220-221. 

tă de-a spune adevărul”. Posibil ca Eminescu să fi voit o 
„revanşă”, voia să spună opiniei publice adevărul. Aceasta e 
cauza hotărârii lui Maiorescu de a-l ţine pe poet departe de 
Bucureşti, ca şi cauza desființării ziarului adus pe culme de 
Eminescu. Şi dacă Maiorescu a ajuns să se despartă de luptătorul 
politic (deşi îl aprecia), intrând în jocul distrugerii lui, e din pri- 
cina compromisului politic cu liberalii, în anul de graţie 1883. 

I. Filipciuc, recenzând ediția întâi a acestei cărți, mă 
declara drept naiv că încă îmi mai fac iluzii în legătură cu verti- 
calitatea legendară a lui Maiorescu, în cazul Eminescu. Ce-i 
drept, prestigiul mentorului în atare direcţie este atât de uriaş, 
încât sar scântei ori de câte ori cineva încearcă a se atinge de el. 
I. Filipciuc însuşi a produs asemenea „scântei” în urma recenziei 
amintite. (Nu mai vorbesc de cărțile lui Călin L. Cernăianu, 
autorul fiind etichetat în fel şi chip, faptă facilitată şi de stilul 
prea „frust” al cercetărilor sale!). Eu acum îmi fac datoria, cu 
mare strângere de inimă, şi spun că I. Filipciuc constată nişte 
fapte: regizând punerea sub interdicţie a ziaristului Eminescu şi 
lepădându-se de luptătorul politic în speranța că va compensa 
pierderea cu sporirea prestigiului poetului, Maiorescu nu a comis 
un act gratuit sau inocent, ci pactizarea lui cu liberalii, în contex- 
tul politic al consumării Tratatului secret cu Puterile Centrale, a 
avut un preţ. Cine va crede bine va fi, cine nu va crede iarăşi bine 
va fi, fiecare după cum îi va fi voia, ca să-l parafrazez pe 
cronicar: „În realitate, capell-maistrul orchestraţiei din scena 
«încătuşării» lui Eminescu a fost Titu Maiorescu şi «pruba de 
piatră a adevărului» se află în recompensa pe care corifeul con- 
servatorilor junimişti o primeşte, în trei etape, de la Ion C. 
Brătianu: 

l - vizita pe care şeful guvernului liberal, Ion C. Brătianu, 
i-o fac în toamna anului 1883, acasă, lui Titu Maiorescu; 

2 - propunerea lui Ion C. Brătianu, din aceeaşi toamnă, ca 
Titu Maiorescu şi alți junimişti să intre în guvernul liberal; 

3 - numirea lui Titu Maiorescu ca profesor la Facultatea 
de Litere de la Universitatea din Bucureşti printr-o rezoluţie 
«reparatorie» dată de ministrul cultelor, Gheorghe Chițu, în 10 


258 Theodor Codreanu 


oct. 1884, în urma hotărârii consiliului de miniştri prezidat de 
Ion C. Brătianu.”"424 

Că Maiorescu a fost un maestru în a-şi clădi propriul mit 
pentru posteritate (v. nota de subsol), o dată cu înălțarea mitului 
Eminescu, pare o realitate pe care înfocaţii „demitizanți” de azi 
o ignoră cu seninătate, fiindcă scopul e să se dărâme un mit au- 
tentic - cel eminescian. Maiorescu s-a preocupat constant să 


424 - Reproduc mai departe respectiva rezoluție şi completarea relatării 
lui I. Filipciuc: "Domnul meu, deciziunea prin care ați fost considerat demi- 
sionat în anul 1871 de la catedra de filosofie a facultății de litere din Iaşi, fiind- 
că a fost luată în afară de prescripțiunile legii şi în mod cu totul neregulat, sub- 
scrisul, auzind pe Consiliul permanent al instrucţiunii, are onoare a vă invita 
să binevoiţi a vă relua îndatoririle d-voastră profesionale, însă nu la laşi, unde 
catedra s-a ocupat deja, ci la facultatea de litere din Bucureşti, unde în vederea 
necesităţii de mult simțită, consiliul miniştrilor, sub rezerva aprobării ulte- 
rioare a M. S. Regelui, a hotarât înființarea unei catedre de Logică cu adaosul 
Istoriei filosofiei contimporane de la Kant încoace. Reintrarea d-voastră la 
profesură o faceți cu titlurile şi drepturile ce aveţi deja câştigat[e] de profesor 
definitiv. / Primiţi etc., Ministru G. Chițu”. 

Rezoluţia a fost reprodusă de Simion Mehedinţi - care doar semnează cu 
pseudonimul Soveja şi publică faimoasa biografie Titu Maiorescu, cu un portret 
din tinerețe, Ed. Cartea românească, 1925, "biografie" scrisă de însuşi... Titu 
Maiorescu! - şi reprezintă preţul pe care l-a încasat marele critic pentru livrarea 
în camaşă de forţa a marelui... gazetar M. Eminescu. 

Fireşte că olimpianul "cu cap rece" nu uită conjunctura în care a fost 
repus în drepturi de liberali şi glosează impersonal pe aceeaşi pagină (79): "Faţa 
de atâta abnegare, cei ce vor scrie în viitor istoria acestei epoce se vor întreba 
de bună seamă dacă idealismul membrilor Junimei n-a avut în sine o latura prea 
contemplativă. lar pentru a întări această impresie, urmaşii îşi vor aduce aminte 
ca, pe când cel mai însufleţit profesor al epocei era depărtat din învațământ, cel 
mai mare poet al neamului românesc, Eminescu, a fost şi el destituit din funcția 
de bibliotecar şi acuzat pentru risipa carţilor - găsite apoi în chiar rafturile bibli- 
otecii!"". (l. Filipciuc, Înspre alt Eminescu, în "Bucovina literară", serie nouă, 
an. VIII, nr. 9 - 91, septembrie 1998). 

creeze o imagine venerabilă şi Junimii. Octav Minar era de 
părere că Maiorescu a distrus tot ce se găsea compromiţător în 
scrisorile lui Eminescu, în legătură cu el şi cu Junimea. Pură de- 
nigrare? „O notă a lui Negruzzi - observă Minar - în josul unei 
scrisori arată că şi dânsul s-a călăuzit de măreţul principiu a[l] lui 
Maiorescu: Tot ce a fost la Junimea trebuie să rămâie o le- 
gendă. "45 
Evident, nu există dovezi limpezi cu privire la ce a făcut 
Maiorescu înainte de a preda lada cu manuscrise eminesciene la 
Academia Română, în urma unei campanii de presă din 1902. 
Le-a predat greu şi târziu; oare fără să le „inventarieze”? Nu prea 
e de crezut. Că au existat momente de tensiune între poet şi cri- 
tic şi înainte de 1883, o probează calificativul din 1875, când 
Maiorescu notează că Eminescu e „maniac”, unul dintre cei ce 
nu confirmă spiritele Junimii. Dar există o dovadă directă că 
Maiorescu distrugea lucrurile neconvenabile. Într-o scrisoare 
adresată Emiliei Humpel, la 4/16 octombrie 1883, precizează: 
„Scrisoarea ta către Clara, trimisă acum 4 săptămâni, nu i-am 
dat-o, ci am rupt-o, foarte liniştit. Erai obosită şi iritată când ai 
scris-o, şi mie îmi părea rău de tine, să fi risipit abilități de stil 
pentru asemenea nimicuri.” Pe bună dreptate se întreabă G. 
Munteanu: „Să nu fi rupt Maiorescu, «foarte liniştit», şi cele ce i 
se păreau «nimicuri» (de oarecare gravitate!) - la adresa lui, a 
«Junimii» - în manuscrisele eminesciene, până să le predea 
Academiei, în 19027426 
Dar nu e cazul să zăbovesc pe terenul presupunerilor. 
Mai bine să vedem ce s-a întâmplat cu Eminescu la întoarcerea 
în ţară. Un lucru e sigur: poetul a fost atât de hotărât să revină în 
Bucureşti, încât Maiorescu şi-a dat acceptul, dar numai din ra- 
țiuni tactice, fiindcă deja pregătise terenul spre a-l expedia la 
laşi. Eminescu a respins variantele găzduirii la Slavici şi la 
Maiorescu. Trenul a ajuns în gară în ziua de 27 martie 1884. În 


425 - Octav Minar, op. cit., p. 40. 
426 - George Munteanu, op. cit., p. 429. 

întâmpinare, veniseră şi junimişti, dar poetul i-a ocolit cu mân- 
drie, plecând direct la Simţion. Nu s-a dus nici la şedinţa Junimii 
de pe 29 martie, iar pe Maiorescu l-a evitat cu ostentaţie.127 A 
preferat compania Mitei Kremnitz, care l-a dus şi la regină, dar 
acolo vizita a fost un eşec. Întrucât Timpul dispăruse, poetul şi-a 
dat seama de situaţie şi încearcă să pătrundă la o altă publicaţie. 
În acest scop, face o vizită la redacția României libere, eveni- 
ment consemnat cu satisfacție în proximul număr al ziarului (29 
martie). Maiorescu, însă, intră imediat în alertă şi grăbeşte 
demersurile trimiterii la laşi. Planul din 28 iunie 1883 se reactua- 
lizează, dar acum nu mai existau raţiuni de internare. În loc de 
Şuţu şi Simţion sunt alertate cunoştinţele din laşi. Acolo locuiau 
Emilia, sora lui, şi junimiştii din vechea urbe moldavă. Trecuseră 
zece zile şi planul trebuia executat. Pe 6 aprilie, Maiorescu 
notează: „Acum azi, întâi să determin pe Eminescu să plece la 
laşi şi să-l însoțesc la gară. Apoi, de mâine încolo, posibilă 
liniştea sărbătorilor.” Maiorescu voia să aibă tihna Paştelui. Dar 
n-o putea dobândi cât poetul se găsea în capitală, unde România 
liberă sau altă publicaţie amenințau să-i găzduiască eventualele 
articole. 

În Vinerea patimilor, Maiorescu îşi anunţă sora că 
Eminescu va fi seara la laşi. Nu ştiu cum s-a lăsat înduplecat 
poetul şi cum a reacţionat. Sigur e că n-a avut încotro, total 
dependent material de alții. 

La laşi, a ajuns pe 7 aprilie, fiind găzduit de 
Miron Pompiliu, care locuia într-o singură cameră. Poetul n-a 
putut suporta condiţia şi s-a mutat într-o cămăruță în spatele 
Hanului Bacalu. E reticent mai cu toată lumea. Pare zgârcit şi 
nepăsător. Pe junimiştii „aleşi” îi ocoleşte cu obstinaţie, prefe- 
rând compania celor „periferici” şi a lui Creangă, bolnav şi el. 


427 - Altminteri, poetul va lipsi, de-acum înainte, de la şedinţele 
Junimii. Ruptura e confirmată şi de C. Rădulescu-Motru, care marturiseşte că 
după 1886 a frecventat toate şedinţele Junimii, dar nu l-a văzut niciodată acolo 


pe Eminescu. (Cf. Eminescu - înfăşurat..., p. 440). 

Soarta lui de aici înainte am evocat-o. Şi-a rezumat-o însuşi ast- 
fel: „m-au târât prin Italia, prin Elveţia, apoi m-au dus la 
Bucureşti, acum m-au târât din nou la Iaşi; pentru ce, când eu 
n-am nimic de făcut aici?”428 

Aşa va fi târât Eminescu până la moarte. El a spus 
esenţialul în zguduitoarea scrisoare către Chibici-Revneanu 
(12/24 ianuarie 1884), trimisă de la Ober Döbling: „Sufăr 
cumplit, iubite Chibici, de lovitura ireparabilă care va avea influ- 
enţă rea asupra întregului rest al vieţii ce voi mai avea de trăit. 
(...) D. Maiorescu a trecut pe aici într-o zi, dar a stat mai puţin de 
un minut şi nu mi-a spus nimic în ce mă priveşte, încât, deşi 
mi-am venit în fire de mai bine de două săptămâni, nu ştiu abso- 
lut nimic asupra sorții care mă aşteaptă, căci sper că nu voi fi 
condamnat a petrece aici ani întregi fără necesitate”. Şi: „nu-ţi 
poţi închipui starea în care un om se află într-un institut de alie- 
naţi, după ce şi-a venit în fire. Neavând nimic de lucru, închis 
alături c-un alt individ, hrănit rău precum se obicinuieşte la spi- 
tale şi lăsat în prada celor mai omorâtoare grije în privirea 
viitorului, mi-e frică chiar de-a-mi plânge soarta căci şi aceasta 
ar fi interpretat ca un semn de nebunie. (...) Foamea şi demo- 
ralizarea, iată cele două stări continue în care petrece nenoroci- 
tul tău amic M. Eminescu."429 

Literatura română n-a strălucit, în mod deosebit, prin spe- 
cia tragedie. În schimb, ţara a dat numeroase personaje tragice, 
în istorie. Nimic, însă, nu pare să se compare cu tragedia celor 
şase ani de agonie eminesciană, cu atât mai mult, cu cât ei au 
rămas o pată oarbă şi pentru eminescologi. 


428 - Apud George Muntean, Eminescu - documente noi, III, în "Revista 
de istorie şi teorie literară", nr. 1, 1965, p. 157. 
429 - Opere, XVI, pp. 197-198. 

20. IRONIA LUI CARAGIALE 


Între 28 iunie 1883 şi 1 ianuarie 1884, Maiorescu s-a con- 
sumat în propriile „idei a priori” (cum le-ar fi spus Eminescu), 
legate de „competenţa” sa în materie de psihiatrie şi de oameni. 
Ba, şi de arta poeziei. Întâi, pentru a legitima scoaterea lui 
Eminescu din ziaristică, el a decis că poetul este irecuperabil. 
Pentru asta, a confecţionat tabloul evolutiv al bolii de la „manie 
acută” la „demenţă”, comunicat, pe filiera Şuţu, şi celor de la 
Döbling. Pare tot mai clar că tratamentul aplicat în iulie-august 
1883 de dr. Şuţu a contribuit la această evoluţie care a nemulţu- 
mit-o profund pe Emilia Humpel (dar şi pe Matei Eminovici). 
Evitarea contactului direct cu poetul, izvorâtă din sentimentul 
vinovăţiei, a contribuit mult la această autosugestionare a criti- 
cului. El a crezut că se poate revanşa, pe ruina omului, cu acţi- 
unea de popularizare şi creare a mitului Eminescu, ceea ce, în 
bună măsură, a şi reuşit. A conceput ediţia de poezii ca şi cum 
poetul ar fi fost mort. Gustul personal a prevalat în materie de 
estetică a volumului. Ostilitatea poetului față de critic a avut ca 
laitmotiv, până la primirea Poesiilor, „conspirația? maioresciană 
împotrivă-i. După această dată, se mai adaugă unul - revolta față 
de modul cum i-au fost editate poemele. Această constantă 
indignare atestă supraviețuirea excepţionalei sale conştiinţe 
estetice. Dovezile sunt revelatoare. 

La mărturiile deja amintite, mai reamintesc de scrisoarea 
Mitei Kremnitz către Emilia Humpel, în care se zice că poetul 

era „amarnic supărat pe Titus, fiindcă i-a publicat poeziile...430 
E aici o nuanță care ne spune că poetul nu respingea doar modul 
de editare al criticului, ci până şi faptul că a publicat poeziile în 
volum. Fireşte, din punctul de vedere general admis, atitudinea 
lui Eminescu intră sub unghiul de incidenţă al ingratitudinii, de 
provenienţă psihotică. Nimic mai eronat, fiindcă poetul a înţeles 
că difuzarea ediţiei însemna hrănirea interesului public pentru 
creatorul căzut în nebunie. Caragiale, care avea un ascuţit simţ al 
realului, asta şi spune în Ironie: „Câţi îl ştiau că există? Foarte 
puţini. De-acu-ncolo, ţin-te popularitate!...” Popularitate de 
nebun, asta crease Maiorescu prin ediția lui şi Eminescu nu-l 
putea ierta, fiindcă o asemenea „celebritate” îl lovea în plinul 
fiinţei sale, eliminându-l încă o dată din viaţa civilă: „dar după 
un nebun, fără să-l cunoască nimeni, se strânge şi se ia toată 
lumea. Şi astfel succesul primei ediţii a întrecut toate aşteptările 
editorilor”, scrie acelaşi Caragiale.%1 Şi tot el, în Două note, 
condamnă intervenţia în texte a lui Maiorescu, ecou al nemulțu- 
mirii poetului însuşi, cu siguranţă: „mai târziu, pe când artistul 
era cu mintea bolnavă, s-a făcut în opera lui îndreptări, purgări şi 
omisiuni cu desăvârşire arbitrare. Eu crez că asta trebuie rele- 
vat.” O profanare, decidea dramaturgul, care nu se practica în 
cultura „popoarelor moderne”: „lar de profanare nu e capabil 
decât un om fără inimă şi cu spirit îngust, un om care niciodată 
nu se poate uita pe sine...” Duritatea aprecierii seamănă şi la 
Caragiale cu o „ingratitudine” şi s-au găsit istorici literari, apără- 
tori ai mitului maiorescian, care s-o ia ca atare. Dar dacă I. L. 


430 - C. Meissner, Despre T. Maiorescu, Mareşal Averescu dar mai ales 
despre M. Eminescu, în "Convorbiri literare", ianuarie-februarie-mai, 1937, p. 24. 

431 - Opinii foarte apropiate emite A. D. Xenopol: "Chiar dacă talentul 
său s-a manifestat într-un chip netăgaduit, cine îl citea, cine îl preţuia?" Oare 
nu-i mărturisea acelaşi lucru poetul lui D. Boghean? "A trebuit să înnebunească 
- adauga Xenopol -, să se creeze în jurul lui legenda - din nenorocire prea ade- 
varată - a unei vieți petrecute în torturi, pentru ca minţile contemporane să fie 
trezite din orbirea lor, pentru ca să recunoască că în Eminescu ţara pierduse pe 


unul din cei mai nobili fii ai săi". (Eminescu înfaşurat..., p. 241). 

Caragiale este unul dintre puţinii contemporani ai poetului care 
nu s-a lăsat înşelat de aparenţe, drept pentru care el însuşi s-a 
văzut nevoit să ia calea exilului, în cele din urmă? El a scris cele 
trei splendide articole despre poet fiindcă simţea nevoia „demi- 
tizării”. În Nirvana datează din 18 iunie 1889, adică a fost scris 
chiar a doua zi după înmormântare, o înmormântare făcută în 
grabă, fără elementare fonduri şi fără respectarea celor trei zile 
din datina creştină pentru priveghi, cum pe bună dreptate obser- 
va recent şi N. Georgescu.132 Ţinând cont că, de fapt, Eminescu 
a murit pe 16 iunie, la puţin timp după miezul nopții, fără 
lumânare, neştiut de nimeni, el a fost îngropat după o zi, pe 17 
iunie, ca şi cum ar fi făcut parte dintr-o nație de păgâni! Când el 
ar fi avut drepturi la funeralii naţionale! Şi să nu-l credem că la 
naşterea lui (pe care nici azi n-o cunoaştem în ce zi a fost cu ade- 
vărat!) Dumnezeu a comis o greşeală, cum însuşi a spus-o? 

Iar când Caragiale se hotărăşte să spună despre Eminescu 
nişte adevăruri, el e conştient că se expune riscului, precum o 
făcuse, neîncovoiat, poetul: „Îmi vine destul de greu să contra- 
zic nişte autorităţi în materie literară, ştiind cât le iritează con- 
trazicerea şi cât de primejdioasă iritaţia lor pentru soarta şi re- 
putaţia unor simpli muritori ca noi” (s.n.). - „lronie”. Luaţi-o 
cum vreţi, dar eu văd aici o mărturie clară despre ce i s-a întâm- 
plat lui Eminescu fiindcă a stârnit „primejdioasa iritaţie” a celor 
„reputaţi”, ca Maiorescu. Caragiale a plâns în ziua când a prân- 
zit la Maiorescu, puţin înainte ca poetul să fie îmbrăcat în 
„cămăşoiul de forţă” al morţii, neştiind atunci de grozăvia pla- 
nului maiorescian. Între timp, însă, răsuflaseră nişte adevăruri. Şi 
a mai ţinut să spună: „Acest Eminescu a suferit de multe, a sufe- 
rit şi de foame. Da, dar nu s-a încovoiat niciodată; era un om 
dintr-o bucată şi nu dintr-una care se găseşte pe toate cărările.” 
(În Nirvana). 


432 - N. Georgescu, Vorbe peste groapă, în "Adevărul literar şi artistic", 
9 februarie 1999, p. 8. 

Ce spune, în definitiv, Caragiale? Că dacă el, sau Slavici, 
sau mai ales Maiorescu se încovoiaseră uneori sau mai des, 
Eminescu nu o făcuse niciodată. El adunase în sine condiţia 
triplă a martirului, eroului şi înţeleptului: „Martirul, eroul şi 
înțeleptul sunt numai trei forme ale uneia şi aceleiaşi substanţe: 
adevărul. Dar un erou cât de mărginit în privirea inteligenţei, dar 
un martir ignorant, dar un înțelept şi puţin viteaz - câteşitrei 
cunosc aceleaşi stări - vedem suma lor. Pentru câteşitrei există un 
sacrificiu pentru un lucru care nu sunt ei înşişi şi care se răs- 
frânge asupra semenilor lor. De aceea la martir şi la erou poate 
subsista un transitus per filium medium, o trecere a tendinței lor 
în [ilizibil] adevărate prin principiu aparent fals, dar ceea ce ei au 
simţit este adevărat. 

În sfârşit adevărul e stăpânul nostru, nu noi stăpânii ade- 
vărului” .433 

Şi tot Caragiale a înțeles că, dincolo de mizeria unor 
maşinațiuni şi meschinării politice, poetul era condamnat de 
însuşi datul său ontologic, care absolvă de vinovăție pe duşmani 
şi prieteni deopotrivă: „Copil al unei rase nobile şi bătrâne, în el 
se petrecea lupta decisivă între flacăra celei mai înalte vieți şi 
germenul distrugerii finale a rasei - geniul cu nebunia.” Nu 
întâmplător pe această descifrare şi-a înălțat biografia emines- 
ciană George Munteanu. De fapt, aceasta e esenţa vieţii, definită 
de poet: Antitezele sunt viaţa. Dar viaţa e înaltă plenitudine cât 
antitezele se împacă în necurmata lor dispută. „Avea - spune 
Caragiale - un temperament de o excesivă neegalitate şi când o 
pasiune îl apuca era o tortură nemaipomenită.(...) Când ostenea 
bine de acel cutremur, se închidea în odaia lui, dormea dus şi 
peste două-trei zile se arăta iar liniştit ca «Luceafărul lui - nemu- 
ritor şi rece»”. Dar la încordarea ultimă din 28 iunie 1883, el 
n-a mai găsit odaia lui, în care să se închidă şi să doarmă dus. A 
încercat să-şi domolească demonii cu apa fierbinte de la băile 
Mitraşewski şi, cu siguranţă, această terapie realmente potrivită 


433 - M. Eminescu, Fragmentarium, Edit. Eminescu, Bucureşti, 1981, 
p. 87. 

şi fenomenală în ziua toridă (termometric şi politic) ar fi reuşit 
dacă înaltele interese de stat nu l-ar fi aruncat în „cămăşoiul de 
forță”. În clipa aceea de incredibilă brutalizare a primit Eminescu 
lovitura mortală. Caragiale a respins, a doua zi de la îngropare, 
mizerabilul diagnostic al lui Şuţu şi G. Marinescu, atunci când 
unor „oameni de seamă” „le-a plăcut să facă sau să lase a se 
crede că nenorocirea lui Eminescu a fost cauzată de un viţiu”. 
Caragiale era şi el convins că poetul murise cu zile, dar n-avea 
de unde şti că un tratament dezastruos îi grăbise sfârşitul. Punea 
această grăbire doar pe seama sărăciei poetului: „Astăzi nu mai 
încape îndoială că el era osândit de la naştere să moară cum a 
murit; însă neajunsurile practice ale traiului, hrana ordinară, inte- 
rior mizer, nevoie continuă de muncă grosolană obligată şi 
ridicul plătită, - cu acelaşi fin şi nobil instrument cu care trebuie 
să cânte plutirea lunii pe mişcătoarea mărilor singurătate...” „i-au 
grăbit scurta cale către tristu-i sfârşit” (,,Ironie”). 

În perioada „bolii”, raporturile dintre Eminescu şi 
Caragiale au evoluat invers decât cele dintre poet şi alți prieteni, 
îndeobşte cei implicaţi în evenimentele de la 28 iunie 1883. lar 
graţie geniului său de observator, Caragiale este un martor mai 
credibil comparativ cu mulți alţii care au scris fel de fel de 
„amintiri”. Şi el, desigur, a fost marcat de imaginea de „nebun” 
ce i s-a creat poetului din nefasta zi. În pofida acestui fapt, însă, 
şi în pofida rupturii dintre ei de după 1881, Caragiale s-a 
reapropiat de poet, nefiind respins, ca în cazul lui Slavici, şi i-a 
stat în preajmă, cât i-a permis depărtarea, după întoarcerea de la 
Ober Döbling. Iată imaginea reţinută de Caragiale: „Întâia criză 
trecuse; nu mai era acelaşi om, dar era om ca toţi oamenii, cu 
mintea normală, întreagă, şi tocmai de aceea nu mai era acelaşi 
om”. („Ironie”). Mărturia e capitală şi merită interpretată. Se 
reține, în primul rând, normalitatea întreagă a omului Eminescu 
de după internarea la Şuţu, despre care el nu putea avea alte 
informaţii decât cele „oficiale” oferite de Maiorescu şi de ceilalţi 
„junimişti aleşi”, cu atât mai mult, cu cât criticul l-a cooptat, for- 
mal, în consiliul de curatelă din 1889. Şi totuşi, cu „mintea nor- 
mală, întreagă”, Eminescu n-a mai fost acelaşi, adică nu s-a mai 

manifestat anormal, ca geniu creator. În În Nirvana, explică de 
ce: „Deşi în genere teoria de la care plecam eu ca să gândesc ast- 
fel - că, adică, un om mare trebuie în toate să fie ca neoamenii - 
era pripită, poate chiar deloc întemeiată, în speţă însă s-a adeve- 
rit cu prisosinţă”. Altfel spus, după 1883, Eminescu fie că şi-a 
pierdut geniul, criza transformându-l într-un om ca toţi oamenii, 
fie că poetul a ales tăcerea de tip rimbaudian, refuzând a se mai 
livra vieţii publice, dar din cu totul altă pricină decât Rimbaud, 
care a ales libertatea vieţii practice. La Eminescu, am văzut ade- 
vărata cauză - moartea civilă. El n-a mai dat semne ale geniului 
creator decât din când în când, în orice caz, cum vom vedea, cu 
mult mai des decât Caragiale în aceeaşi perioadă, dar nimeni nu 
l-a considerat nebun pe dramaturg din atare pricină. Şi poetul a 
dat acele semne ca spre a contrazice „vidul spiritual” şi a arăta că 
pusese doar lira-n cui, în faţa unei lumi care l-a sacrificat şi care 
nu-l merita. 

Caragiale a înţeles cu asupra de măsură că la mijloc e o 
cumplită tragedie. El a plâns de două ori pentru Eminescu: la 
vestea dată de Maiorescu pe la prânz, în 28 iunie 1883, şi în 
1889, la moartea poetului. Şi explică şi de ce: „n-am plâns de 
moartea lui; am plâns de truda vieţii, de câte suferise această iri- 
tabilă natură de la împrejurări, de la oameni, de la ea însăşi. / 
Acest Eminescu a suferit de multe, a suferit şi de foame. Da, dar 
nu s-a încovoiat niciodată: era un om dintr-o bucată, şi nu din- 
tr-una care se găseşte pe toate cărările”. Este chiar imaginea de 
martor al adevărului, pe care am schiţat-o într-un capitol anteri- 
or, imaginea celui care a primit sacrificiul, ca Mântuitorul în 
mijlocul unei „pături superpuse” corupte sau zămislitoare de 
false modele, care ascundea după mască indivizi „fără inimă şi 
cu spiritul îngust”, incapabili a se „uita pe sine”, cum zice tot 
Caragiale. Ceea ce l-a uluit pe dramaturg e că un om de geniu 
poate să treacă brusc de la cea mai înaltă organizare a minții la 
nebunie, dar că această trecere nu e, pur şi simplu, o fatalitate a 
naturii ereditare, ci poate fi declanşată de o anume împrejurare. 
De aceea, tragedia lui Eminescu a produs o schimbare profundă 
nu numai în omul Caragiale, dar îndeobşte în artist. Trebuie spus 

că opţiunea pentru tăcere a lui Eminescu (de care Caragiale nu a 
fost suficient avertizat) l-a împins pe el însuşi într-o perioadă de 
criză, din care a ieşit după o lungă tăcere. Ceva din acest moment 
al impasului existenţial caragialesc a sesizat Şerban Cioculescu, 
dar amploarea experienţei este relevată întâia oară de către Florin 
Manolescu. Caragiale îşi încheie seria capodoperelor comice în 
anii 1883-1885, cu O scrisoare pierdută şi cu D-ale carnavalului, 
după care nu mai publică nimic până în vara anului 1889, când 
colaborează la Constituționalul şi la Convorbiri literare, 
spărgând tăcerea cu O făclie de Paşti şi cu Năpasta, care 
marchează o cotitură radicală în opera lui, prin dimensiunea tra- 
gicului. Aceste două capodopere, cu care surprinde lumea lite- 
rară, au ca temă centrală nebunia. Mai bine zis, ele surprind 
grozăvia produsă de o împrejurare anume, fără „vina” celor doi 
protagonişti: Leiba Zibal şi lon Nebunul. Pomenitul Florin 
Manolescu observă că tăcerea dintre comedii şi drama Năpasta 
„contrastează frapant cu perioada extrem de vie a comediilor, 
încât trebuie să presupunem că ceva deosebit s-a petrecut în 
biografia scriitorului, în structura lui sufletească sau în modul de 
a privi literatura în general.”434 Acest efort de a nu spune nimic 
apare „ca un episod în esenţă dramatic”, „rezultat al unei traume, 
care nu-l priveşte numai pe el, ci şi lumea în care acesta 
trăieşte. "435 Criticul merge la ţintă şi înţelege că evenimentul 
traumatic este ziua de 28 iunie 1883, tăcere autoimpusă care se 
termină, grăitor, cu articolul În Nirvana, apărut în Constituţio- 
nalul, la 20 iunie 1889. Caragiale nu va mai putea scrie, de acum 
încolo, comedie şi zadarnic a încercat să revină la specie, încât 
nu e de mirare că Titircă, Sotirescu & comp. a rămas numai un 
simplu proiect. Se va întoarce la comic doar prin Moftul român, 
făcând o radiografie necruțătoare rrromânismului care l-a distrus 
şi pe Eminescu, pentru ca, la rându-i, să ia calea exilului, refuzat 


434 - Florin Manolescu, Caragiale şi Caragiale. Jocuri cu mai multe 
strategii, Edit. Cartea Românească, Bucureşti, 1983, p. 149. 
435 - Ibidem, p. 150. 

la Premiul Academiei de acelaşi Dimitrie A. Sturdza, sub care 
Eminescu a fost azvârlit peste bord o dată cu Societatea Carpaţii. 
Dar până la studierea moftologiei româneşti obsesia lui 
Caragiale devine încercarea de a înţelege cum poate un om nor- 
mal să ajungă să-şi piardă minţile, aşa cum noi toți am putea-o 
păţi „sub presiunea unor factori.”436 „Esenţialul - adaugă Florin 
Manolescu - este că, din 1889, o temă profund tragică ia locul 
veseliei din Claponul sau temelor tragicomice din comedii şi 
ocupă, pentru aproape un deceniu, prim-planul creaţiei lui.”4%37 
În tragedia lui Ion Nebunul din Năpasta, Caragiale a pus ceva din 
teribila cotitură produsă viaţa lui Eminescu la 28 iunie 1883, 
„sub presiunea unor factori”, iar „factorii” care au acţionat 
asupra publicistului, dincolo de „iritabilitatea” nativă a geniului, 
ştim acum care au fost. 


436 - Ibidem, p. 157. 
437 - Ibidem. 

21. AGONIA ULTIMĂ 


Interesante sunt primele reacţii publice la vestea internării 
lui Eminescu. Cel dintâi reacționează ziarul Românul, publicaţia 
cu care Eminescu a polemizat cel mai mult. O notă redacțională 
(1 iulie 1883) de la rubrica Ştiri ale zilei, anunţa cu „sinceră 
părere de rău” că redactorul de la Timpul, „tânăr plin de talent şi 
înzestrat cu deosebit geniu poetic, a căzut greu bolnav”. Nimic 
mai onorabil pentru o gazetă adversară. Aşa a fost receptată, 
aceasta fiind şi intenţia publicaţiei. După opinia lui N. 
Georgescu, însă, textul pare o parolă masonică, în 48 de cuvinte. 
Timpul replică şi el peste trei zile (3 iulie 1883), dând un anunţ 
de 64 de cuvinte, altă cifră masonică. Argumentele lui N. 
Georgescu au relevanță numai dacă acceptăm realitatea jocului 
comunicaţional masonic. Cum marja speculativă este mare, îi voi 
acorda un credit limitat. Şi acest credit ar putea veni din dupli- 
citatea atitudinii faţă de Eminescu. lată, reala reacţie la Timpul se 
produce imediat prin graba suspectă de a-l înlocui pe Eminescu 
din redacție, fapt anunţat pe 2 iulie, „când direcțiunea politică şi 
redacţiunea o luă Mihai Paleologu.”438 Meschinăria completată 
cu anunţul din 3 iulie a fost sesizată de biografi,439 dar nu şi 
întreaga ei semnificație. Este limpede că abia s-a aşteptat „îmbol- 
năvirea” incomodului pentru ca patronii să se descotorosească de 
el. Şi pentru a-l scoate definitiv din viaţa civilă nu vor ezita să 
desființeze ziarul. 


438 - Strămoş al cunoscutului eseist Al. Paleologu. 
439 - G. Munteanu, op. cit., p. 313. 

După ultimul val al tratativelor secrete dintre România şi 
Tripla Alianţă, care a marcat abandonul treptat al Franţei, în 
august 1883 viaţa politică se liniştise. Împrejurarea ducea, în 
mod firesc, la uitarea cazului Eminescu. În consecință, poetul 
putea avea un teren propice pentru reintrarea în viaţa civilă.440 
Este momentul când intră în joc Al. Macedonski, cu faimoasa 
epigramă din Literatorul. Există o întreagă istorie cu această 
epigramă adresată unui poet X.., nebun. Pe patul de moarte, 
Macedonski a mărturisit: „Niciodată nu am adresat o epigramă 
lui Eminescu. Cea cu pricina e scrisă cu doi ani înainte de 
nenorocirea care l-a izbit. Este o infamie care mi-a fost pusă în 
cârcă de oameni interesaţi să-şi facă un titlu de glorie din ipocri- 
ta şi falsa lor milă pentru cel pe care ei singuri l-au împins în pră- 
pastie.""442 

N. Georgescu e de părere că epigrama intră în categoria 
şaradelor masonice şi a avut menirea să relanseze cazul 
Eminescu ameninţat de uitare, după stingerea conflictului diplo- 
matic cu Austro-Ungaria. Cu alt prilej, Macedonski a pus 


440 - Printre puţinii care au făcut ceva pentru readucerea lui Eminescu 
la viaţa publică a fost Haşdeu, fost adversar al poetului. În octombrie 1884, 
Haşdeu a semnat o petiție pentru aducerea lui Eminescu ca director al Arhivelor 
Statului din Iaşi, recomandându-l "bun cunoscător al scrierilor româneşti vechi, 
după cum subsemnatul însuşi a avut ocaziunea a se încredința în mai multe rân- 
duri". (Apud N. Georgescu, Cercul strâmt, p. 41). Haşdeu l-a apărat constant, 
dupa 1883, pe poet. În 1888, propunea un premiu substanţial pentru vol. Poesii, 
spre a se curma ruşinea chetelor. Premiul i se va refuza. 

441 - "Un X.. pretins poet, - poet acum / S-a dus pe cel mai jalnic 
drum.../ L-aş plânge daca-n balamuc / destinul său n-ar fi mai bun / Căci până 
ieri a fost năuc / Şi nu e azi decât nebun!” ( "Literatorul", an. IV, nr. 7, iulie 
1883, p. 413). Abrevierea lui X.. cu doua puncte intră în cifrul masonic aluziv 
la Eminescu. Analiza jocului de cuvinte, în cartea lui N. Georgescu. 

442 - În Naţionalul, la 15 decembrie 1893, Macedonski revine şi acuză: 
"Mi-aţi creat mie legenda că am lovit pe eminescu, dar voi l-aţi omorât, căci l- 


aţi lăsat să moara în mizerie, pe când strigaţi că este cel mai mare poet al țării". 

tipărirea epigramei pe seama iniţiativei redacţionale a colabora- 
torului său D. Teleor, fără ştirea sa. Totuşi, Macedonski a avut o 
mare aversiune pentru Eminescu, ca răspuns la proasta părere a 
poetului despre poezia sa. La apariţia studiului critic al părintelui 
Grama (1891), îi va scrie acestuia de-a dreptul entuziasmat, 
găsindu-l curajos în demascarea „imposturii” eminesciene. Greu 
de judecat lucrurile. Am putea să-i dăm credit şi lui Macedonski, 
cel de pe patul morţii. 

N. Georgescu descifrează, prin anagramă („„anagramele şi 
şaradele erau cele mai îndrăgite jocuri de cuvinte din epocă”), 
numele întreg al lui Eminescu. Iniţiativa relansării „cazului” 
aparține aceluiaşi Grigore Ventura, care dovedea un zel sur- 
prinzător şi în susţinerea publică a colectelor pentru întreţinerea 
lui Eminescu, adică tocmai de ceea ce Eminescu avea oroare cel 
mai mult, înțelegând că au rostul întreţinerii zarvei în jurul bolii 
sale. Georgescu merge până la a bănui că anagramarea a făcut-o 
Ventura împreună cu Macedonski. Şi are motive, deoarece, deşi 
Macedonski a avut de pătimit mult de pe urma epigramei, el n-a 
dat atunci nici o dezminţire în presă. În schimb, i-a răspuns lui 
Ventura printr-o altă epigramă, semnată de asta dată.443 Dar epi- 
grama în sine, prin ambiguitatea literei X.., putea foarte bine să 
fie uitată a doua zi. Ea n-a avut decât rostul scânteii, fiindcă a 
intrat în acţiune viclenia inimaginabilă a lui Ventura, care trans- 
formă apariţia epigramei într-un scandal de presă, erijându-se 
într-un mare apărător şi prieten al lui Eminescu, ceea ce nu era! 
Ofensiva este declanşată în L/Independence roumaine: „Il n'y a 
pas doute: c'est notre malheureux collegue et ami Eminesco qui 
est visé par cette epigramme”. Fanfaronul de la baia Mitraşewski 
se arată foarte indignat: „Toţi cei care au onoarea de a ţine în 
mână o pană în România, nu pot să nu fie indignaţi de această 


443 - "V. proclama prin gazete moralmente c'am mutit / Dar asupră i 
avantajul ce mi rămâne tot e mare /Din momentul ce s "afirmă şi să ştie de ori- 
care / Cum că V. nici o secundă moralmente n a trait”. ("Literatorul", an. IV, 
nr. 8, august 1883, p. 475). 

acțiune. Eu, subsemnatul, om de litere şi jurnalist, mă constitui 
în apărătorul bietului amic Eminescu, şi-i declar d-lui 
Macedonski că acţiunea sa este nedemnă.”444 Deşănţata 
„apărare” avea ţinta precisă de a-l compromite definitiv pe 
Eminescu, subliniind faptul că este un „biet” nebun lovit 
mişeleşte de Macedonski. Scandalul a luat proporţii; în urbe, au 
avut loc manifestații, cu ameninţări şi spargerea geamurilor de 
la locuinţa lui Macedonski. „În codul de moravuri publice şi 
politice al epocii, «boala gravă» a nebuniei îl îndepărta pe cel 
atins de ea. Declararea nebuniei cuiva însemna, implicit, şi des- 
tituirea lui din funcţie. Iată, aşadar, ce realizează Grigore 
Ventura: dizlocarea unui mare ziarist, a unui adversar de temut, 
din sistemul unui ziar de opoziţie.”+%5 Anunţurile anterioare din 
presă fuseseră vagi. Ele nu aduceau precizarea categorică a diag- 
nosticului: „A doua tentativă, însă, a reuşit: prin gura lui 
Macedonski, Grigore Ventura anunţă lumii largi diagnosticul 
adevărat al bolii lui Eminescu... ."446 

Despre efectele dezastruoase ale campaniei Macedon- 
ski-Ventura asupra psihicului eminescian a relatat Ionescu- 
Dobrogeanu, care l-a vizitat în vara lui 1884, în strada Sperantei, 
la Baba Safta. Poetul citea presa. „Am convingerea nestrămutată 
- scrie lonescu-Dobrogeanu - şi aceasta era şi convingerea poe- 
tului - că într-o foarte largă măsură şi cu multă răutate 
Macedonski a contribuit - între alte cauze - la a doua şi ucigă- 
toarea nebunie a lui Eminescu [...] Tot timpul cât am stat la el, 
şi am stat vreo două ceasuri, poetul ni-a cetit bucăţi d-ale lui 
Macedonski, care-şi bătea joc de el, până şi de nebunia lui."447 
Dar Ventura ştia la fel de bine că poate întreţine trează opinia 
publică relativ la nebunia lui Eminescu şi prin acţiunile de colec- 
tă publică. Eminescu a înţeles cel dintâi raţiunea acestor probe de 


444 - Apud N. Georgescu, op. cit., p. 19-20. 
445 - Ibidem, p. 20. 

446 - Ibidem, p. 21. 

447 - Apud Ion Nica, op. cit., p. 235. 

milă publică, chiar dacă mulţi au făcut-o cu bună credință. Aşa se 
explică zelul său în vânzarea biletelor pentru conferința de bine- 
facere a lui V. Alecsandri. Am amintit de sarcina lui Petre Missir 
de a coordona colectele pentru întreţinerea poetului la Döbling. 
Alecsandri a susţinut, la Ateneu, o lectură publică a piesei 
Fântâna Blanduziei. Ventura a făcut turul oraşului spre a împărți 
bilete şi a explica viitorilor spectatori de ce trebuie ajutat 
Eminescu.448 

În acest sens, Maiorescu a colaborat cu Ventura, onorân- 
du-l cu o carte de vizită în limba franceză pe redactorul de la 
L’ Indépendence roumaine, care „în iulie 1883 deschisese 
focurile apărării lui Eminescu împotriva nechibzuitei epigrame a 
lui Macedonski din Literatorul.”449 Grigore Ventura, aşadar, 
intră în istorie ca un iscusit „adjuvant” în pecetluirea morții 
civile a lui Eminescu. Macedonski aprecia corect pe patul morții 
(dându-şi, probabil, seama că fusese utilizat el însuşi), că apariția 
epigramei a fost mană cerească pentru „cei interesați să-şi facă 
un titlu şi un steag de glorie din ipocrita şi falsa lor milă pentru 
cel pe care ei singuri l-a[u] împins în prăpastie”. Nimic mai 
limpede: Eminescu a fost „împins în prăpastie” de „salvatori”. 
Nu sunt vizate chiar faptele din ziua de 28 iunie 1883? 

Maiorescu, fulgerat şi el de regrete ascunse, îl numea, în 
jurnal, consemnând ziua înmormântării poetului, „nebunul şi 
ticălosul indiscret”, care ţinuse să se facă auzit la slujba reli- 
gioasă. Într-adevăr, Ventura a ţinut morţiş să nu-i dea pace lui 
Eminescu nici în coşciug şi nici mai târziu, în discuţiile cu amicii 
(v. Al. Ciurcu). La căpătâiul poetului, în Biserica Sf. Gheorghe 
cel Nou, fără a fi poftit de cineva, Ventura a ţinut să se ştie că 
important este poetul, iar nu ziaristul: „Soarta noastră, a 
ziariştilor, este ca aceea ce scriem, ceea e lăsăm în urma noastră, 
să dispară o dată cu noi”. Adevărat în ce-l privea, dar nu şi pen- 
tru Eminescu. 


448 - Augustin Z. N. Pop, op. cit., p. 227-228. 
449 - Ibidem, p. 278. 

Insist asupra faptului că primul care a înţeles viclenia 
publicităţii în jurul bolii sale, a fost poetul. Din acest punct de 
vedere, el a purtat un adevărat război cu prietenii, cu adversarii, 
dar cu insignifiante efecte. Am subliniat „ingratitudinea” lui 
Eminescu față de Maiorescu. Ea a mers până la gesturi disperate 
ca spargerea vitrinei, la Iaşi, cu călcarea în picioare a volumului 
editat de Maiorescu. Asemenea ieşiri i-au adus încarcerarea la 
Mănăstirea Neamţului. Uimeşte un anume „optimism” emines- 
cian în tentativa de a convinge că are dreptul la reîntoarcerea în 
societate. Sperând că o poate lua de la capăt (ca altădată de la 
Viena) îi trimite de la Neamţ o scrisoare lui lacob Negruzzi, cu 
versuri şi salutări către prieteni, „Mod de a le aminti complemen- 
taţilor că încă n-a murit?”450 Când Vlahuţă, pe urmele lui C. 
Mille (despre care am scris într-un capitol anterior), bine 
intenționat, vrea să înceapă o nouă campanie de ajutorare, 
Eminescu protestează cu vehemenţă: „Nu te pot încredința 
îndestul cât de odioasă e pentru [mine] această specie de cerşeto- 
rie, deghizată sub titlul de subscripţie publică, recompensă 
națională etc. E drept că n-am bani, dar aceasta e departe de a fi 
un motiv pentru a întinde talgerul în public. Te rog dar să 
desistezi cu desăvârşire de la planul tău, oricât de bine intenţio- 
nat ar fi, de-a face pentru mine apel la public. Mai sunt destule 
alte mijloace onorabile pentru a-mi veni în ajutor, iar cel propus 
de // voi e desigur cel din urmă la care aş avea vreodată 
recurs."'451 O mai lucidă şi dreaptă judecată a lucrurilor nu e de 
imaginat. De aceea, stau şi mă gândesc dacă nu cumva „nebunii” 
erau tocmai cei ce nu se arătau în stare să priceapă că un aseme- 
nea om de geniu merita cu prisosință o pensie onorabilă, care 
pensie i se va refuza până în ultima clipă a vieţii, chiar şi atunci 
când, în sfârşit, regele a semnat decretul pe 12 februarie 1889. 

Că Eminescu era pe deplin edificat asupra semnificației 
zvonurilor cu privire la boala sa, o dovedeşte scrisoarea trimisă, 


450 - George Munteanu, op. cit. p. 334. 
451 - Opere, XVI, scrisoarea din 26 ianuarie 1887, p. 239. 

tot de la Neamţ (ianuarie 1887) lui Gh. Panu, relativ la reaua- 
credinţă a lui C. Mille. Poetul, cum am spus, a încercat o contra- 
campanie publicitară la campania vizând nebunia menită să-l 
înfunde în moartea civilă. Tragedia trăită de el n-avea margini. 
Dar cine să-i devină aliat? 

Când are nevoie de bani, ca atunci când se afla la Odesa, 
locuind modest într-un hotel de categoria a treia - Hotel 
Strassbourg - şi trebuie să ceară prietenilor, apelează la drepturi 
ce i se cuveneau din salariul de profesor, post pe care-l obținuse 
cu propriile-i mijloace. De exemplu, la 2 septembrie 1885, i se 
adresa lui Petre Novleanu, amintindu-i că-i scrisese şi lui 
Bodescu „să-mi trimită o sută di franci ce aveam a-i primi de la 
şcoala comercială. Dar, din nenorocire, el a fost absent din Iaşi şi 
nu mi-a trimis nici pân-acuma nimic."452 

Tot din dorinţa de a menţine contactul cu viaţa culturală, 
solicită insistent trimiterea Convorbirilor literare de la Bucureşti, 
lui Socec şi Teclu (1 februarie 1887). Lui Gheorghe Bojeicu 
(noiembrie, 1886), fost coleg la Cernăuţi, i se plângea că a fost 
internat cu forța la Mănăstirea Neamţului „ca alienat, deşi nu fu- 
sese”. De altfel, Ursulescu, medicul spitalului şi intendentul 
Leon Onicescu, rudă a lui Bojeicu, admiteau că Eminescu putea 
să plece oricând de la Neamţ, dar numai sărăcia nu-i permitea să 
părăsească oficiul.+53 Eminescu voia să plece direct la Bucureşti 
şi să reintre în viața normală, dar Maiorescu nici nu voia să audă: 
„dinspre partea lui - se poate abia presupune de ce -, poetul 
trăgea numai spre Capitală încă de la întoarcerea din Italia, însă 
Maiorescu făcuse totul pentru a-l îndepărta de acolo.”454 Poetul 
l-a rugat pe Vlahuţă să-i scrie criticului despre dorinţa de a reveni 
în Bucureşti. Maiorescu a rămas iarăşi neclintit. În acelaşi sens, 
a intervenit şi Miron Pompiliu de la laşi, dar criticul nu a dat nici 
un răspuns. Atunci, Eminescu a încercat pe filiera Iacob 


452 - Opere, XVI, p. 218. 
453 - Gheorghe Bojeicu, /La Neamţ], în Eminescu - înfăşurat..., p. 38. 
454 - George Munteanu, op. cit., p. 334. 

Negruzzi, dar acesta avea acum alte obligaţii în privinţa poetului 
care n-a mai contat nici cât necunoscutul de la Viena. Ş. G. 
Vârgolici a intervenit, de asemenea, pe lângă Negruzzi întru 
înduplecarea lui Maiorescu.455 Criticul era atunci în vârful ie- 
rarhici, ministru al cultelor, şi n-avea nici un interes să-şi aducă 
un posibil „turbulent” în preajmă. N. Petraşcu s-a arătat şi el 
uimit de indiferența maioresciană.456 

Să mai amintesc că Eminescu a încercat în repetate rân- 
duri să reintre în posesia lăzii cu manuscrise şi cărţi, aflată la 
Maiorescu. Era dreptul său elementar; dar criticul se considera 
stăpân şi peste averea spirituală a poetului. Lipsit de aceasta, 
Eminescu trebuia s-o ia de la zero, căci memoria nu-i suficientă 
spre a-ţi revizui opera. Lada însemna pentru poet viața, mai mult 
decât pierderea postului de la Timpul. Ingrată postură şi-a asumat 
atunci Maiorescu, în pofida argumentului că a salvat manuscrise- 
le de cine ştie ce avataruri, până la cedarea lor către Biblioteca 
Academiei. 

Dar Eminescu a avut de suferit nu numai moral şi spiritu- 
al, în agonia ultimă, ci chiar şi fizic, ca în ziua primei internări. 
La Neamţ, el a stat închis de la 9 noiembrie 1886 până la 10 
aprilie 1887. După unele surse, a fost atunci tratat precum cel din 
urmă animal. Erau aruncate pe el găleți cu apă rece abia scoase 
din fântână, apoi bătut cu funia groasă de către gardieni.457 A 
încercat să evadeze. Romanul e coşmaresc, dar tratamentul cu 
mult mai uman decât fricțiunile şi injecţiile cu mercur ce aveau 
să vină.458 De altfel, tratamentul e contestat de alte surse. Nu e 


455 - Scrisoarea din Iaşi, 25 ianuarie 1887. 

456 - Ibidem, p. 341. 

457 - N. A. Bogdan considera bolnița "o adevarata casă inchizițională”: 
"căci aproape nimeni din cei ce-au intrat odată în acel locaş unde lipsa de 
supraveghere şi umanitate tronează, n-a mai ieşit nimeni vindecat şi n-a putut 
suporta supliciul tratamentului de acolo decât un timp relativ scurt". (Amintiri 
despre Eminescu, în "Familia", 1902, p. 92-93. 

458 - Cf. Augustin Z. N. Pop, op. cit., p. 293-295. 

confirmat nici de N. Georgescu în Moartea antumă a lui 
Eminescu, ediţia de la Chişinău, unde se ocupă pe larg de 
momentul Neamt. 

Când în 1888 Veronica Micle, ea însăşi jucărie în desti- 
nul eminescian, l-a smuls de la Botoşani, unde era otrăvit siste- 
matic de fricţiunile dr. Iszac, readucându-l, în sfârşit, la 
Bucureşti, pâlpâirea pasiunii pentru ziaristica cea blestemată 
păru să renască din propria cenuşă. Eminescu a scris câteva arti- 
cole pentru Fântâna Blanduziei şi România liberă. Aproape că 
rămăsese acelaşi, mai senin, în chip paradoxal, după atâta pusti- 
ire a suferinţei. Apăruse o altă generaţie de tineri entuziaşti, semn 
că ideile sale încolţiseră şi că puteau da rod. Lumea părea dis- 
pusă ca să-l reprimească şi să pună capăt morţii civile. De fapt, 
era prea târziu. Erau ultimele sclipiri, dar şi acestea putând să 
incomodeze şi să redeştepte vechile idiosincrasii. Poetul trebuia 
reîntors, cu orice preţ, la casa de nebuni. Guvernul era dispus 
acum să-i plătească o pensie din buget. Turbulentul care publi- 
case la 5 ianuarie, în România liberă, un articol care a zdruncinat 
guvernul, a fost dus la Mărcuţa, tot în forță (3 februarie). Apoi, a 
urmat cea de a doua „detenţie” la dr. Şuţu, cum bine i-a zis şi 
Augustin Z. N. Pop.459 Pensia venea prea târziu şi cu neînchipuit 
de multe obstacole, inexistente pentru alţii.+60 Zadarnic protesta, 
bunăoară, în „Curierul român” (4 septembrie 1887), Scipione 
Bădescu: „Eminescu e bolnav, e în mizerie, e pe moarte. Trebuie 
ajutat. Şi... guvernul - mi se sfâşie inima de durere gândindu-ne 
la aceasta - guvernul, zicem, atât de generos în multe privinţi, 
aprobând zilele acestea bugetul judeţului Botoşani, în care fi- 
gurează atâtea pensii grase şi inutile, n-a găsit, printr-o nenoro- 
cită inspiraţie, nimic alt de şters dintr-însul, decât tocmai alo- 
carea minimei sume de 120 lei, pe care consiliul general al 
judeţului, sub nobil impuls, găsise cu cale a o vota mai deunezi 


459 - Ibidem, p. 312. 

460 - Vezi documentatul studiu al Ilenei Ene, Eminescu - victima a par- 
lamentului român, în "Adevărul literar şi artistic", an. VI, nr. 370, 1 iunie 1997, 
p. 13. 

ca ajutor lunar, pentru marele şi nenorocitul - cel mai mare şi mai 
nenorocit fiu al acestui judeţ”. 

O pensie votată de comuna Botoşani a fost, de asemenea, 
respinsă, iar proiectul de lege înaintat Camerei Deputaţilor la 
petiția depusă în şedinţa din 2 martie 1888 de către Iacob 
Negruzzi, pentru care a pledat şi M. Kogălniceanu, trece de 
Cameră abia pe 2 aprilie 1888, pentru ca în Senat să ajungă la 23 
noiembrie 1888 şi regele să-şi pună semnătura tocmai pe 12 fe- 
bruarie 1889. Dar parcă asta a fost de ajuns? În realitate pensia 
(250 lei) nu va ajunge niciodată la Eminescu, fiindcă i se va 
intenta un proces de interdicţie la iniţiativa „consiliului de fami- 
lie” tutelat de T. Maiorescu, proces pus pe rol de Tribunalul Ilfov. 
Curatela cerută pe 12 iunie a fost dată spre rezolvare unui judecă- 
tor cu important grad masonic, „metrul Ghiţă” (G. G. Bursan), 
care-i va lua poetului interogatoriul procedural pe data de 13 
iunie 1889. 

Mă întreb: dacă Eminescu a fost bolnav (şi a fost, în cele 
din urmă, cu „ajutorul” medicilor!), de ce oameni atât de impor- 
tanţi care i-au decis soarta n-au avut puterea (şi voința) de a-i 
acorda o pensie când poetul îşi redobândise facultăţile mintale, la 
începutul lui 1884? Oare nu exista, în ochii lor, primejdia ca 
Eminescu să redevină independent, scăpat, astfel, de interdicții şi 
de mila publică? Până şi viitorul său denigrator postum, Al. 
Grama, a fost izbit de publicitatea ce se făcea în jurul bolii lui 
Eminescu, când toate s-ar fi putut rezolva simplu, printr-o pensie 
onorabilă. lată ce scrie Grama: „Tot întruna apăreau în foi ştiri 
despre starea sanitară a lui Eminescu."461 

Interogatoriul luat de Gheorghe Bursan (Bursen) este 
ultima tragi-comedie masonică înscenată lui Eminescu. Biografii 
n-au dat prea mare atenţie „metrului Ghiţă”, celebrul «metru 
Ghiţă», după relatarea lui Radu D. Rosetti, care a publicat textul 
anchetatorului. Bursan era Maître, adică maistru în ierarhia 


461 - Al. Grama, Mihailu Eminescu, studiu critic, Blasiu, 1891, pp. 4 - 
36. 

masonică. În el a avut încredere, se vede, Maiorescu. 
Interogatoriul luat constituie un act juridic, deci hotărâtor în a 
marca destinul poetului şi a pecetlui pentru eternitate starea de 
nebun irecuperabil. Astfel, pensia n-ar fi putut conferi poetului 
mult jinduita independenţă. 

Cele patru răspunsuri atribuite lui Eminescu au fost luate 
drept textul fundamental ce probează „paralizia generală”. În 
felul său, interogatoriul acesta este o „capodoperă”. Pentru curi- 
ozitatea cititorului, îl voi reproduce: „,- Cum te cheamă? / - Sunt 
Matei Basarab, am fost rănit la cap de către Petre Poenaru, mi- 
lionar, pe care regele l-a pus să mă împuşte cu puşca umplută cu 
pietre de diamant cât oul de mare./ - Pentru ce? / - Pentru că eu 
fiind moştenitorul lui Matei Basarab, regele se temea să nu-i iau 
moştenirea./ - Ce ai de gând să faci când te vei face bine? / - Am 
să fac botanică, zoologie, mineralogie, gramatică chinezească, 
evreiască, italienească şi sanscrită. Ştiu 64 de limbi./ - Cine e 
Poenaru care te-a lovit? / - Un om bogat care are 48 de moşii, 48 
de râuri, 48 de garduri, 48 de case şi care are 48 de milioane.""462 
Izbeşte în acest text o anume făcătură deconspirată de prezența 
cifrelor masonice 64 şi 48. Sunt cifrele cu care Eminescu a fost 
condamnat la moarte civilă, în principalele cotidiane ale vremii 
(58 de cuvinte în nota redacțională din Românul, 1 iulie 1883, şi 
64 de cuvinte în ştirea Timpului, 3 iulie 1883). „Aceste 4 între- 
bări şi 4 răspunsuri constituie în text cu cele mai ciudate simetrii 
cu putinţă”, observă N. Georgescu, fapt care-l duce la concluzia 
că a fost lucrat cu mare migală. „Metrul Ghiţă” s-a străduit ca 
totul să curgă impecabil, ceea ce pentru un nebun în delir e greu 
de imaginat.1%3 Importantă este concluzia: „Pe mine nu mă 


462 - Opere, XVI, p. 608 

463 - lată demonstraţia lui N. Georgescu: "Până la "ştiu 64 de limbi" în 
răspunsurile poetului sunt exact 64 de cuvinte, dacă respectăm câteva reguli" Al 
doilea răspuns - 48 de cuvinte. "Mai mult, al treilea răspuns are tot 16 cuvinte, 
cu cifra 64... şi tot 15 cuvinte fără cifră. Aşadar, dacă adresantul uita să adune 


la primul răspuns, de 33 de carate, pe următoarele 15 cuvinte, este atenționat 

interesează, de fapt, semnificaţia acestor cifre totale în sistemul 
cifric presupus. Constat, doar, că relaţiile numerice dintre 
cuvinte sunt suspect de exacte - ceea ce înseamnă că actul, în 
întregul său, este un fals. Cade dintr-un condei valoarea probato- 
rie a acestui act."464 

Într-adevăr, această concluzie este importantă. Există trei 
posibilități în a judeca celebrul interogatoriu: prima, cea 
tradiţională, a „autenticităţii” lui, în sensul că ar fi un document 
probatoriu pentru diagnosticul de sifilis cerebral ajuns în ultima 
fază (motiv pentru punerea sub interdicţie a poetului); a doua - 
ar putea fi că Eminescu însuşi a răspuns cifrat, în limbaj mason- 
ic; a treia - contrafacerea cifrată a „metrului Ghiţă”, cu scopul de 
a dovedi iresponsabilitatea pacientului. Ultimele două ar pleda 
pentru luciditatea poetului în ziua de 13 iunie 1889. Acceptarea 
presupusului joc masonic de către Eminescu este cea mai 
improbabilă soluţie, încât confecţionarea textului de către 
Bursan s-a realizat din materialul eventualului „delir” verbal 
eminescian în scopul de a deveni probatoriu. În acest din urmă 
caz, nu-l putem bănui pe anchetator că a inventat integral dia- 
logul cu Eminescu, ci doar că a denaturat cu bună ştiinţă infor- 
mațiile furnizate de interogat. Dacă n-a fost lucid în acea zi, ceea 
ce este plauzibil, poetul a vorbit în simbolurile inconştientului, 
ca în ziua plecării la Döbling. Cu un efort hermeneutic, aceste 
hieroglife pot fi descifrate şi puse în coerenţa lor pe care, alt- 
minteri, textul furnizat de Bursan o atestă chiar prin bizarele 
simetrii sesizate de N. Georgescu, riscând el însuşi să se expună 


a doua oară - după care, în cel de al treilea răspuns, cifră 48 se repetă de 6 
ori: semnal puternic. Asta, pe prima diagonală a încrucişării "ies" frumoasele 
sume: 32+ 16+ 16=64. Simetriile sunt atât de bine construite, încât este limpede 
că textul, în întregul său, a fost lucrat migălos" (A doua viaţă..., p. 8-9) 

464 - Op. cit., p. 9. 

ironiei unor eminescologi aşezaţi în buna logică a terţului exclus, 
ca Petru Creţia.465 

Voi recurge la o plasare a cuvintelor atribuite lui 
Eminescu de către „metrul Ghiţă” în zona raţionalităţii negative, 
adică a inconştientului „organelor sfărâmate”. În asemenea pos- 
tură, ne ciocnim, fatalmente, de o simbolistică a profunzimilor. 
Se cuvine a ne impresiona, în consecinţă, doar superficialitatea 
interpretativă a judecătorilor lui Eminescu, superficialitate 
izvorâtă din necunoaşterea operei şi a gândirii eminesciene sau 
din unilateralitatea referenţială a istoricilor literari. 

„Logica” inconştientului este mult mai complexă decât a 
raționalității în regim diurn. Ea e logica visului şi a poeziei. 
Această logică sparge legăturile intermediare şi produce asociaţii 
neobişnuite. lată, de pildă, poetul pare a-şi fi pierdut identitatea, 
căci răspunde la numele de Matei Basarab („Eu sunt un altul”, 
spusese Rimbaud). Cine este, însă, iniţiat în ontologia emines- 
ciană înţelege imediat că Eminescu se identifică arheal cu unul 
dintre marii voievozi preţuiţi, pe care intenționa să-l ia ca 
emblemă a formării şi unităţii ființei româneşti, dând numele 
unei societăți mondiale a tuturor românilor, de felul celei franc- 
masonice sau catolice. Există un puternic „complex voievodal” 
în opera lui Eminescu, sesizat şi analizat cu pătrundere de Lucian 
Blaga. Hyperion însuşi (ipostază a eului eminescian) se întru- 
pează într-un tânăr voievod. Această identificare arheală este o 
cheie hermeneutică de primă instanţă în interpretarea nu numai a 
operei poetice, dar şi a celei publicistice.4% În articole, Matei 
Basarab (alături de Mircea cel Bătrân, Ştefan cel Mare, Mihai 


465 - Petru Creţia, Testamentul unui eminescolog, Edit. Humanitas, 
Bucureşti, 1998, pp. 211-212. 

466 - Vezi cap. Monarhul arheu din Modelul ontologic eminescian. lată 
ce afirmă Blaga: "Susţinem din parte-ne, cu hotarâre, că identificarea sub- 
conştientă cu "tânarul voievod" face parte integrantă din structura şi substruc- 
tura sufletească a lui Eminescu”. (V. Spațiul mioritic, 1936, cap. Tânărul 


voievod). În Doina, poetul se identifică cu Ştefan cel Mare. 

Viteazul ş. a.) este simbolul arheului românilor. Eminescu se 
simte continuator (întrupare „metempsihotică”) şi solidar cu toţi 
aceşti iluştri apărători ai fiinţei naţionale. „Rivalitatea” dintre 
Eminescu şi Carol I, pe care l-a numit de atâtea ori Îngăduitorul, 
nu poate fi înţeleasă fără această cheie hermeneutică a operei, dar 
şi a vieţii poetului. Gazetarul luptător este ipostază de mare 
voievod, care şi-a ales drept armă scrisul, căci vremurile mo- 
derne sunt potrivite pentru astfel de arme. lar dacă politica 
românească n-a evoluat, în ultimă instanţă, pe toboganul intere- 
selor transnaţionale, se datorează şi extraordinarei verve pu- 
blicistice a culturii critice eminesciene, în ciuda sentimentului 
zădărniciei ce se degajă din mărturiile ultimilor ani. 

I. C. Brătianu va urma, după proclamarea regatului (fapt 
cu care Eminescu a fost de acord), marile linii naţionale ale 
gândirii poetului, deşi gazetarul a fost sacrificat. În vreme ce 
Carol I era regele politic al românilor, Eminescu era regele spiri- 
tului naţional. Numai aşa trebuie înțeleasă verticalitatea exis- 
tenţială a tot ce-a făcut Eminescu, acea impersonalitate pe care i- 
a lăudat-o Maiorescu, neavând nimic comun cu ura sau intole- 
ranța pe care unii încă i le mai atribuie pe urmele unor contem- 
porani. Carol Îngăduitorul trebuia „silit” să urmeze linia 
românităţii statului de la Dunăre, ceea ce s-a întâmplat spre me- 
ritul final al acestui Hohenzollern. 

Nu puteau încăpea doi regi într-o singură ţară. În mod 
fatal, unul dintre ei trebuia eliminat. lar eliminatul a fost 
Eminescu. El şi-a asumat sacrificiul, aşa cum au făcut-o dintot- 
deauna cei mai buni, ca la strămoşii daci. Pentru compensație, el 
a fost proclamat doar regele poeziei, poetul naţional. Acesta e 
sensul ontologic al creării mitului Eminescu de către T. 
Maiorescu, cel care a contribuit la „aruncarea peste bord” a 
ziaristului, care l-a numit „cea mai înaltă încorporare a 
inteligenţei române”. 

Şi-atunci, în straturile de adâncime, acolo unde zidurile- 
ligament ale raţiunii diurne nu mai funcționează, este absolut 
firească auto-identificarea poetului cu Matei Basarab. Milioanele 
lui Petre Poenaru sunt simbolul puterii regale (inexistentă, în 

realitate, ca şi „milioanele” tenorului internat la „Caritas”), iar 
piatra atentatorului se transformă în „puşcă umplută cu pietre de 
diamant”, poate chiar „diamantele” din discursul lui Petre 
Grădişteanu (alt Petre, nume evocând piatra) din 6 iunie 1883, la 
Iaşi, moment decisiv pentru soarta poetului. Ardealul, Bucovina, 
Basarabia („diamante” lipsă din coroana regală) au fost utilizate 
de cei interesaţi drept „gloanţe” pentru sacrificarea lui Eminescu. 
În continuare, motivaţia este perfectă: „Pentru că fiind moşteni- 
torul lui Matei Basarab regele se temea să nu-i iau moştenirea”. 
Sunt cuvinte care exprimă exact cauza morţii civile a lui 
Eminescu. Existând în manuscrisele poetului şi un plan de abdi- 
care a regelui, adevărul spuselor devine şi mai grăitor. La nivel 
arheal, Eminescu, iar nu Carol era moştenitorul lui Matei 
Basarab. O adâncă şi inexplicabilă („enigmă neesplicată”) teamă 
metafizică s-a insinuat la curtea regală şi-n ambianța ei, rezol- 
vabilă numai prin eliminarea păzitorului de arhei. S-a vrut com- 
pensată de gloria poetului, cu încercarea de consacrare şi-n 
lumea germană. Mite Kremnitz l-a şi numit „un Lenau român”. 
Fiind, aşadar, mort de viu pentru transferul de „moştenire” de la 
Matei Basarab, în caz că poetul s-ar fi vindecat (vezi a treia între- 
bare şi al treilea răspuns), nu-i mai rămânea decât domeniul cul- 
turii. Enumerarea ştiinţelor intră, de asemenea, în ordinea 
firească a enciclopedismului eminescian. De altfel, el şi făcuse 
gramatică sanscrită în timpul anilor de boală, ceea ce „metrul 
Ghiţă” nu ştia. 

Aşadar, pe 13 iunie, cu două zile înainte ca inima să-i 
înceteze a bate, Eminescu a dat răspunsuri grave în limbajul trans 
-rațional care-i mai rămăsese la îndemână. Documentul este de o 
mare însemnătate. Poetul a explicat pentru ultima oară unui 
pământean de ce a eşuat ca om şi gânditor politic, în slujba nea- 
mului său. Faimosul interogatoriu trebuie integrat în destinul 
operei şi al vieţii lui Eminescu. 

Dar ultima stranie enigmă din biografia lui Eminescu este 
cauza imediată a morţii, deoarece cauza pe termen lung o ştim - 
intoxicația cu mercur. Ocultându-le pe amândouă, versiunea ofi- 
cială a făcut ca lovitura primită la cap de la Petre Poenaru să dev- 

ină o simplă legendă, numai bună de ridiculizat, până în zilele 
noastre. 

Totuşi, cel puţin patru surse vorbesc de momentul hotărâ- 
tor al loviturii bizarului tenor internat la Şuţu. Deja le-am invo- 
cat într-o amplă notă de subsol din prima parte a lucrării. Le voi 
reaminti dintr-o ultimă perspectivă a agoniei poetului. Frizerul 
lui Eminescu, Dumitru Cosmănescu, a scris în 1926 că poetul a 
murit din cauza loviturii violente a lui Petre Poenaru. N-a fost 
crezut. Dar, de fapt, primul care-l confirmă este, surprinzător, 
însuşi T. Maiorescu. Am citat însemnarea din jurnal conform 
căreia criticul a fost înştiinţat, pe ziua de 16 iunie 1889, că 
Eminescu a murit din pricina unei embolii, care putea fi foarte 
bine consecinţa loviturii lui Poenaru. Oficial, însă, adevărul aces- 
ta nu putea fi trecut în acte, deoarece i-ar fi condamnat pe 
responsabilii stabilimentului. Dar ziarele arată că în sicriu capul 
mortului era acoperit cu o bandă neagră pentru a ascunde ce ? 
S-a spus că tăietura de la calota craniană, rezultată de la autopsie 
e o explicaţie cu totul neserioasă, fiindcă o autopsie craniană nu 
se face în partea frunţii, ci la ceafă. De fapt, de gravitatea lovi- 
turii, cu intenții ucigaşe, ne-a vorbit însuşi Eminescu în celebrul 
dialog cu „metrul Ghiţă” (Bursan), dar, fireşte, cum să-l crezi pe 
un... nebun? 

Şi atunci singurul martor demn de încredere rămâne 
Harieta. La nici o săptămână de la înmormântarea lui Mihai, ea 
scrie Corneliei Emilian despre cauza morţii fratelui, prezentând 
în culori sumbre atmosfera în care trăise şi fusese îngrijit la Şuţu, 
ca şi cum ar fi fost la faţa locului! Pură fabulaţie! au decis 
biografii, întrucât în Însemnări zilnice stă scris negru pe alb: 
„Nimeni din familia lui” prezent la funeralii (18 iunie 1883). 

De aici, observă Călin L. Cernăianu, maliţioasa şi hotărâ- 
ta concluzie a lui G. Călinescu: „Un bandaj negru în jurul capu- 
lui, ce acoperea linia secționării craniului, fu probabil pentru unii 

dovada grozavă că Eminescu murise ucis, aşa cum Harieta 
însăşi, țintuită departe, crezu.”467 

În realitate, Harieta nu a crezut, ci a văzut la faţa locului, 
căci ea venise de câteva zile în Bucureşti, iar în momentul fune- 
raliilor se găsea în convoi, într-un cupeu, neputând să se 
deplaseze. Harieta era alarmată încă din aprilie, de îndată ce a 
ajuns la Botoşani vestea că Mihai este iar greu bolnav. Voia să-l 
întoarne acasă şi să-l îngrijească din nou. Însă, aidoma lui Matei, 
s-a ciocnit şi de astă dată de interdicţia „protectorilor”. 
Maiorescu i-a inoculat Emiliei Humpel convingerea că Harieta e 
o „hoaţă”, că profită de colecte şi-şi însuşeşte banii. Se împrăştie 
şi ştirea că toţi din familie sunt indiferenți faţă de bolnav. Harieta 
află asta din ziarul Naţionalul. De fapt, cei care prin lege erau 
obligaţi să înştiinţeze familia, n-au făcut-o. Harieta încă din 1888 
voia să-l readucă pe poet la Botoşani, ea suferind enorm din 
cauza plecării fratelui. În pofida acuzaţiei din Naţionalul, 
Curierul român din Botoşani anunţa încă din 19 aprilie 1889 
soluţia revenirii poetului la Botoşani: „e vorba de a se readuce 
nenorocitul bolnav la Botoşani unde se făcuse deja odată bine, 
subt cura veteranului şi-nvăţatului nostru medic d. Dr. Isaac. În 
acest scop, sora poetului va şi pleca zilele acestea la Bucureşti”. 
Piedica, însă, vine tot de la Bucureşti. 

Pe 6 iunie 1889, se intentează poetului de către Tribunalul 
Ilfov al doilea proces de curatelă, pe baza declaraţiei mincinoase 
a lui M. Brăneanu că Eminescu nu mai are nici un fel de rude, 
minciună pe care Maiorescu n-a dezminţit-o, deşi ştia de exis- 
tenţa lui Matei, a Harietei, a Aglaiei.468 Dezinformat a fost şi 
Caragiale, care a acceptat să intre în consiliul de familie, din care 
mai făceau parte Maiorescu, Dimitrie A. Laurian, M. Brăneanu 
şi Valentineanu.469 Cât despre adevărata fire a Harietei, a depus 


467 - G. Călinescu, op. cit., p. 367. 

468 - Cf. Călin L. Cernăianu, Conjurația anti-Eminescu, 3, p. 121 

469 - Aprecierea ultimului biograf la adresa lui Maiorescu este deosebit 
de dură: "cele două procese de curatelă deschise împotriva lui Eminescu în 

mărturie Cornelia Emilian: „Dacă Eminescu este mare ca poet 
prin genialul său talent şi Henrietta sora lui e mare ca om prin 
sentimentele şi calităţile sale. Ea, prin înţeleapta sa îngrijire redă- 
du-se (sic!) pe Eminescu în stare de a mai împodobi salba terei 
cu stelele sale. Iar prin fineţa şi tactica sa, reuşise să’l stator- 
nicească la o viaţă mai liniştită”. (17 martie 1893). 

Acum e clipa să revin la afirmaţia biografilor că Harieta 
n-a fost la înmormântarea lui Eminescu. Chiar şi Augustin Z. N. 
Pop înclină să accepte că atât Maiorescu, cât şi G. Călinescu 
s-au înşelat în atare privinţă. Pop e nevoit să constate că ziarele 
vremii îi contrazic pe biografi: „Presa vremii informează că, «de 
departe», «o doamnă în cupeu» însoțea tristul cortegiu. 
Veronica? Harieta?” Erau amândouă, dar Harieta a trebuit să 
meargă în cupeu. Cercetătorul ieşean Ionel Maftei, citat de 
Cernăianu, a stabilit asta din presa momentului, în Personalităţi 
ieşene: „În ziua de 17 iunie 1889, prietenii din Bucureşti în 
frunte cu criticul literar Titu Maiorescu, Mihail Kogălniceanu, 
sora poetului - Harieta, cea care îi dăduse îngrijiri la Botoşani în 
greaua perioadă 1887-1888, Veronica Micle, «îngerul blond» al 
poeziei lui, câţiva studenţi şi elevi de liceu i-au urmat sicriul...” 
Dintre ştirile din ziare, voi menţiona pe aceea din Curierul 
român: „Înmormântarea poetului s-a făcut pe cheltuiala statului. 
Coroana presei, la care au cotizat mai toate ziarele din capitală, 
a costat 300 lei. Într-una din trăsurile ce urmau lungul cortegiu, 
se remarca, ni se scrie, nenorocita soră a poetului, d-şoara 
Henrietta Eminescu, cu totul consternată”. (Botoşani, 18 iunie 
1889). 

Şi de ce era cu totul consternată Harieta? Fiindcă ea 
văzuse la faţa locului cum îşi trăise Eminescu ultimele zile, cum 
fusese lăsat pradă violenţei unui „nebun” şi cum ea întâmpinase 
grele piedici în a-şi vedea fratele, nemaisperând să-l poată lua la 


1883 şi, respectiv, în 1889 spulberă şi ultima speranţă în buna-credinţă a lui 
Maiorescu şi a discipolilor lui, aratându-i aşa cum au fost: o gaşcă feroce". 
(Ibidem, p. 124). 

Botoşani. După înmormântare, a fost câteva zile ca paralizată. Se 
confensează astfel în scrisoarea din 22 iunie 1889 adresată 
Corneliei Emilian: „Nu sunt în stare a vă descrie nici ce am pri- 
vit cu ochii mei, nici ce am întâmpinat, de nu am fost în stare a 
vă scrie nimic”. Mărturia Harietei e zguduitoare şi arată că i s-au 
pus mari piedici să ajungă la fratele ei, deşi era îndreptăţită s-o 
facă. Şi mai departe: „,...spuneţi la toţi că nenorocituil meu frate 
a murit în cea mai din urmă mizerie şi moartea i-a fost cauzată 
prin spargerea capului ce i-a făcut-o un nebun, anume Petrea 
Poenariu. Să ferească D-zeu şi pe cei mai răi oameni din lume să 
fie instalaţi la D-rul Şuţu”. 

Iată că N. Georgescu a exagerat spunând că martiriul poe- 
tului s-a făcut fără martori. Ce spune Harieta e o mărturie tragică 
pe care biografiile tradiționale au bagatelizat-o cu o seninătate 
stupefiantă. Călin L. Cernăianu stabileşte că, în 22 iunie, Harieta 
e prima persoană din afara ospiciului „Caritas” care pomeneşte 
de numele lui Petre Poenaru, dovadă imbatabilă că ea a fost mar- 
toră, cum, de altfel, şi spune că a privit cu ochii ei. E dezolant 
acest nesfârşit şir de mistificări şi de măsluiri care s-au produs ca 
într-un cerc vicios, în anii agoniei eminesciene. lar faptul e cu 
atât mai zguduitor, cu cât poetul i-a iertat pe toţi, murind înseni- 
nat de lumina Părintelui ceresc, cum atestă ultimele lui versuri, 
cele reținute de Al. Vlahuţă. 

22. MÂNTUIREA 


Dar dincolo de infernul inimaginabil al suferințelor, 
Eminescu a pătruns într-o armonie interioară pe care n-a putut-o 
găsi în ordinea lumii, aidoma eroului său Dionis. Nu zicea şi 
Maiorescu, în scrisoarea trimisă la Ober Döbling, că poetul a 
avut parte de lungi momente de veselie, pe care în viaţa lucidă nu 
le-a cunoscut? (Stăm, însă, şi ne întrebăm dacă nu cumva eufo- 
ria subliniată de critic nu era efectul drogării cu morfină, despr e 
care ştim sigur că i s-a administrat la prima internare de la Şuţu!). 
În orice caz, de la 28 iunie 1883 el nu va mai fi fericit decât 
depărtându-se de logica lucrurilor obişnuite. Acum, el îşi poate 
îngădui să se joace, ca bufonii lui Shakespeare, să asculte muzi- 
ca şi replicile actorilor cu urechea lipită de bancheta pe care se 
întinde în deplină libertate. Sau, de ce nu, dă lecţii de limbă 
română „preţioaselor ridicole” franţuzite, într-o altă manieră 
decât o va face pe la 1900 Nicolae Iorga. Printre cei puţini care 
i-au înţeles drama şi geniul din perioada agoniei, s-a găsit şi o 
tânără şi cultivată femeie, Coralia Riria, viitoarea soţie a lui A. 
D. Xenopol. Inteligentă şi sensibilă, fata l-a cunoscut pe poet în 
vremea când făcea băi la Repedea, lângă laşi, în vara lui 1886. 
Era obosit, înstrăinat ca om, ce-i drept, dar forţa interioară a spi- 
ritului nu dispăruse. 

Fiind zi de 15 august, cu hram la un schit din apropiere, 
cei ce se tratau la Repedea s-au gândit să se abată cu căruțele pe 
la schit. Riria s-a nimerit în coada unei căruţe în care se mai aflau 
Eminescu, lungit din pricina picioarelor betege, soția unui 
colonel cu fiica şi o nepoţică a Ririei. Zărind-o pe Riria ghemuită 
pe coada căruţei şi văzând că doamna care vorbea franțuzeşte 

nu-i face loc, poetul şi-a descălţat botinele aşezându-le sub nasul 
cocoanelor. Efectul a fost intensificarea schimbului de replici în 
franțuzeşte. Supărat de această pălăvrăgeală, poetul a ciupit-o de 
un picior pe soţia colonelului, scandalizând-o, la care Eminescu 
a replicat: „Parol d'honneur, te-am pişcat franţuzeşte cu amân- 
două mâinele, nu doară româneşte numai cu una. Pardon, allez- 
vous en M-me, pardon”. Indignate, franţuzitele coborâră, făcând, 
astfel, loc Ririei. Îndată ce cocoanele părăsiră vehiculul, 
Eminescu i-a împărtăşit fetei intenţia de a pedepsi franţuzismul 
şi de a-i face loc Ririei în căruță. Nu e singurul amuzament pe 
care şi l-a îngăduit Eminescu în anii întunecaţi. Cel mai reuşit 
rămâne, fără îndoială, pretinsa traducere din Mark Twian. 
Altminteri, se observă un contrast uluitor între adâncirea 
tragediei sale lumeşti şi o înseninare lăuntrică, rămasă o enigmă 
pentru toţi. E-aici încrederea în reînvierea artei anticilor. Dacă 
replica reţinută de Maiorescu la ora 10, din ziua de 28 iunie 
1883, e autentică, să se observe că tonul cu care poetul o spune 
nu e de autocompătimire, ci compătimire a celorlalți, cărora el le 
insuflă nădejde: „Lasă, că va reînvia arta antică!”. În 1888, ela- 
borează un veritabil program cultural având la temelie reînvierea 
artei senine a anticilor şi împăcarea mioritică din poezia noastră 
populară. Este vorba de amplul articol-program pus în fruntea 
revistei cu acelaşi titlu: Fântâna Blanduziei, remediu contra dez- 
gustului modern, a amărăciunii şi pesimismului, ca semne ale 
nihilismului şi ireligiozității vremii: „Arta antică însă, precum şi 
cea latină din veacul de mijloc erau lipsite de amărăciune şi de 
dezgust, erau un refugiu contra grijelor şi durerilor. Literatura şi 
artele sunt chemate dar să sanifice inteligenţele de această boală 
psicologică a scepticismului, şi de aceea, în amintirea acelei arte, 
care putea face asemenea minuni, am pus acestei foi numele 
«Fântâna Blanduziei», numele izvorului ce răsărea de sub un ste- 


jar în vecinătatea oraşului Tibur, izvor care întinerea şi inspi- 
470 
ra... 


470 - Opere, XIII, p. 331. 


Eminescu - Drama Sacrificării 291 


Eminescu, aşadar, îşi asumă un program cultural, de 
suport ontologic autohton şi antic, amintind de cel al lui 
Nietzsche. Acest program, împărtăşit încă din 1882 Veronicăi 
Micle, într-o scrisoare, trebuia să exprime noua etapă a creaţiei 
sale, pe care tinerii erau dispuşi s-o sprijine, luându-l ca 
emblemă. Că moartea civilă ce i s-a rezervat în 1883 a strivit 
această şansă a spiritualităţii româneşti, nu mai încape îndoială. 
Or, nu Eminescu a fost pierzătorul. 

În adâncimile lui, care ne vor rămâne pururi pierdute, ca 
pedeapsă, el a găsit calea luminării, pe care, ştiindu-se în impas 
existenţial, a vrut s-o salveze şi pentru noi, călugărindu-se. Dar 
nici şansa aceasta nu i s-a dat, deşi intra perfect în „ereditatea” 
familiei, dacă vreți. Între fraţii şi surorile Ralucăi Juraşcu, au 
existat nu mai puţin de cinci călugări şi călugărițe: Calinic, 
Iachift, Fevronia, Olimpiada, Sofia. Cea din urmă, la rândul ei, a 
avut o fiică tot călugăriţă - Xenia. Toate au fost femei inteligente, 
între care a strălucit Olimpiada, ajunsă maică stareță la Agafton. 
În trecerea prin impasul existenţial din închisorile comuniste, N. 
Steinhardt s-a călugărit, iar la ieşire s-a retras la mănăstirea 
Rohia, înzestrând cultura noastră cu opere memorabile. Lui 
Eminescu, nu i s-a lăsat această şansă, deşi el a gândit o aseme- 
nea soluţie în momentele epuizante de la Timpul. În clipa când îi 
împărtăşeşte acest gând lui Maiorescu, raţionalistul critic pune 
intenţia pe seama nebuniei ce se apropie! Al doilea proiect exis- 
tenţial de salvare a omului Eminescu este ruinat de critic după cel 
al căsătoriei, ambele putându-i aduce echilibrul şi ordinea în 
viață, de care ar fi avut atâta nevoie. Oare n-ar fi fost mai 
omeneşte ca poetul să fie trimis într-o mănăstire decât la bala- 
muc? 

Pe 23 iunie 1883, când poetul era „stricat cu toată lumea”, 
cum zice, ştiind că nu mai e cale de salvare pentru el şi când 
Maiorescu proiecta o viitoare „internare” împreună cu Simţion, 
Eminescu a dat semnalul călugăririi. Dar ce notează Maiorescu? 
„Foarte excitat, sentiment al personalităţii exagerat (să înveţe 
acum albaneza!), vrea să se călugărească, dar să rămână în 
Bucureşti”. 

De ce? O călugărire la o mănăstire din Bucureşti ar fi avut 
avantajul păstrării contactului cu marele centru cultural al ţării. 
Că acest gând era foarte puternic la Eminescu, o atestă şi confe- 
siunea făcută lui Zamfir C. Arbore, şi el victimă a evenimentelor 
din 28 iunie 1883. Asta se petrecea în 1882, când Maiorescu nu 
descoperise semne de „alienat”: „, - Ştii ce, dragul meu, hai să 
demisionăm, tu de la Românul, eu de la Timpul, şi hai să ne 
călugărim, căci nu suntem făcuţi să trăim între lupi. La mănăs- 
tire, în chiliile solitare, să scriem letopiseţe în cari să înşirăm tot 
ce îndură nenorocitul neam românesc, pentru ca să se ştie cât 
amar a suferit românul cât a trăit pe acest pământ.” 471 

Cum între viaţă şi operă, la Eminescu, e o solidaritate 
ontologică, nu e întâmplător că ipostaza cea mai grăitoare a 
eroilor săi este călugărul (v. Sărmanul Dionis, Cezara, Povestea 
magului călător în stele etc.). De altfel, gândul salvării prin 
călugărire nu l-a părăsit nici după 1883, ecoul acestuia răzbătând 
într-o scrisoare a lui Petre Missir către Maiorescu (1884). 
Bineînţeles, nu putea fi decât simptom de nebunie în ochii aces- 
tor oameni. Missir o lua ca pe o glumă, Maiorescu ca „alienaţie”. 
De fapt, toată viaţa el a trăit ca un călugăr (în sensul renunțării la 
vanitățile lumeşti). Dacă în 1884, poetul ar fi fost luat în serios, 
el încă ar mai fi putut fi salvat. Ocrotitorii lui, însă, l-au destinat 
tratamentului cu mercur. 

Interesant că lui Eminescu i-a priit atmosfera de la 
Mănăstirea Neamţului, când şi-a revenit promițător, reluând 
legăturile cu prietenii şi reintrând în contact cu viața literară, 
găsind energia morală să protesteze împotriva milei publice. 

Şi fiindcă nu i s-a oferit nici măcar posibilitatea stabilirii 
într-o mănăstire, el s-a adâncit în una interioară, contrapunând-o 
infernului pedepsitor. S-a descoperit, în cele din urmă, voievodul 
Matei Basarab, mult dăruit de bunul Dumnezeu. Acest dar al 
Domnului era atât de cuprinzător în fiinţa lui, încât s-a întrupat 
în acele versuri geniale din 1889, din care Al. Vlahuţă n-a reuşit 


471 - Zamfir C. Arbore, în "Sămănătorul", VI, 1909, pp. 531-533. 

să rețină decât un catren, ultima şi cea mai desăvârşită capodo- 
peră de spiritualitate creştină zămislită de Eminescu: 

Atâta foc, atâta aur 

Şi-atâtea lucruri sfinte 

Peste-ntunericul vieţii 

Ai revărsat, părinte! 

L-am ascultat pe Părintele Galeriu, la un simpozion 
Eminescu (Predeal, toamna lui 2000), interpretând teologic 
aceste ultime versuri eminesciene. A făcut-o cu profesionalism şi 
har, conchizând că teologii români ai vremii nu s-au ridicat până 
la gândul exprimat, aici şi în alte texte, de poet. I s-a dat Iadul, 
dar acesta nu l-a biruit, ci a fost biruit. E chiar semnificația 
ultimă a sacrificiului eminescian primit nu pentru sine, ci pentru 
neamul său. 

23. DEBUTUL „GALAXIEI GRAMA” 


Întâmplarea face ca prima sacrificare a ziaristului să fie 
„încununată” şi cu preludiul sacrificării poetului, ca prevestitoare 
modă a „demitizărilor” de ultim ceas. Asta s-a întâmplat la doi 
ani de la moartea poetului şi demolarea venea, surprinzător, toc- 
mai din Transilvania pentru care fusese scos din viaţa publică. 
Mai mult, vocea venea din Blajul pe care tânărul Eminescu îl 
salutase în 1866 cu celebrele cuvinte: „Te salut din inimă, Romă 
mică!” 

Un om al bisericii, „vestitul” canonic Alexandru Grama, 
a tipărit în 1891 cea dintâi carte despre Eminescu. Desigur, con- 
testarea lui Eminescu - poetul şi gânditorul politic - a început 
încă din timpul vieţii, nedepăşind firescul dintr-o viaţă culturală 
obişnuită. Paradoxal, Grama îl acuză pe Eminescu în numele 
creştinismului, al patriotismului şi al moralei, pietre de temelie 
ale eminescianismului. Aşadar, există o stranie „inocenţă” atât la 
Grama, cât şi la cei care i-au grăbit pieirea, convinşi, unii, că 
i-au vrut binele. Din acest punct de vedere, nici Grama nu este 
„culpabil”, fiindcă se înscrie în linia destinului eminescian. Dar 
studiul lui a fost aplaudat în epocă, drept o dovadă de mare curaj 
în a întreprinde prima tentativă serioasă de demitizare a lui 
Eminescu. Aceeaşi mândrie protocronică o vom regăsi şi la 
grupul Dilema, în 1998, la 101 ani de la moartea canonicului de 
la Blaj. Am pomenit, în prefață la Dubla sacrificare..., că un poet 
de talia lui Mircea Cărtărescu îşi asuma mândria de a fi co-par- 
ticipant la începutul demitizării lui Eminescu. În realitate, nr. 
265/1998 al Dilemei a intrat pe căi bătătorite demult şi are se- 
mnificaţia unei repetări sacrificiale, dovadă a plasării într-un ce- 

remonial mitic ca antiteză la mitul Eminescu. „„Antitezele” fiind 
„viaţa”, mitul Eminescu s-a născut simultan cu contra-mitul 
Eminescu. Furia iconoclastă a părintelui Grama anunţa cariera 
impresionantă a operei lui Eminescu, împlinirea profeţiei 
maioresciene din anul morţii - 1889, când a publicat celebrul său 
studiu Eminescu şi poeziile lui. 

Ce zicea Grama în 1891? El sintetiza majoritatea relelor 
care au motivat, în adâncuri, moartea civilă şi cea fizică. Le voi 
sistematiza, deoarece trasează modelul tuturor denigrărilor de 
peste un secol: 1) Eminescu n-a fost un geniu autentic, ci unul 
fals, creat prin „mitizare”. Grama face un soi de teorie a geniu- 
lui: „genii adevăraţi” (Voltaire, Goethe, Cervantes, Shakespeare) 
şi „genii falşi” (Eminescu). Ba, ajunge să afirme că n-a fost „nice 
geniu”. 2) Eminescu a fost, pur şi simplu, un om comun care a 
înnebunit la 35 de ani (apreciere după ureche, dar poate mai 
reală, căci după 1885 intoxicația cu mercur va face din el un ire- 
cuperabil). Adevăratul Eminescu e cel din ultimii ani, care ilus- 
trează „întunecimea” minţii. 3) A fost lipsit de capacitate intelec- 
tuală, încât, în Germania (Grama nu ştia şi de Viena), a rătăcit 
„câtva timp”, întorcându-se în ţară cum s-a dus, „fiindcă îi lipsea 
pregătirea gimnazială”. 4) A început să fie adulat ca poet din 
pricină că s-a conformat „gustului lingvistic” al „noii direcţii” de 
la Convorbiri literare, care imita servil literatura germană. 
5) Eminescu nu corespundea interesului naţional, „se ferea de a 
manifesta în poeziile sale ceva foc şi însufleţire naţională”. 
6) Recunoaşte unele merite ale „direcţiei noi”, dar aceasta a 
comis o greşeală de neiertat, a introdus „cultul nemeritat şi pe- 
riculos al lui Eminescu”. („„Dilematicii” anului 1998 preiau 
oroarea de cultul Eminescu în termeni similari!). Interesul pentru 
Eminescu e din pricina „morbului mintal” indus pe presă: „pu- 
blicul a fost în mod formal alarmat din partea presei”, care i-a 
creat cultul aberant. Mitul Eminescu e o creaţie comică a „foilor” 
din Bucureşti. În scrierile poetului nimeni „nu poate afla în ele 
ceva genial”, iată o a doua „situaţiune comică în suirea lui 
Eminescu pe scara geniilor”. Mai clar: „El nu e un geniu 
recunoscut, ci un geniu impus aşa zicând cu forța”. (Dilematicii, 

dar nu numai, zic că a fost impus cu forța de Ceauşescu!). 
7) Cultul postum al lui Eminescu i se pare de-a dreptul scanda- 
lizant, ca şi dilematicilor. Grama protestează împotriva bustului 
care i s-a ridicat la Ateneu, precum contemporanii noştri împotri- 
va statuii lui Gh. Anghel: „Aceasta este a treia situaţiune comică 
în suirea lui Eminescu pe scara geniilor”. 8) „Ci adevărul e că 
Eminescu n-a fost nice geniu şi nice barem poet. Ci o ceată de 
oameni din alte motive a sedus publicul nostru cu cultul lui 
Eminescu într-un mod care nu se va putea nicicând scuza”. Cea 
fost? Cu siguranţă, „o nulitate literară”, în jurul căreia s-a stârnit 
o idolatrie: „De la 1883 încoace, cultul lui Eminescu îşi serbează 
prin publicul nostru toate orgiile sale”. (Uluitor, dar aşa credea, 
în ultimii ani, până şi Petru Creţia!). Eminescu nu merită nici 
„numele de poet mediocru”. (Exact ca dilematicii, care-l văd sub 
nivelul poeţilor din Epigonii). Mureşanu, Alecsandri şi 
Bolintineanu i se par net superiori lui Eminescu. El e un „biet 
poetastru, care ca poet stă pre un nivel mult mai inferior (sic!) 
decât ei ca prozaişti”. 9) În poezie, nu e „absolut nimic alta decât 
simţul sexual sub formă de amor şi un urât sub forma pesimis- 
mului lui Schopenhauer”. 10) Ideea lui N. Manolescu şi a altora 
că tinerii sunt torturați în şcoală cu Eminescu a fost emisă întâia 
oară de Grama: „trebuie să fie pentru un om cugetător o ade- 
vărată tortură sufletească a ceti pre un poet ca Eminescu”. Poetul 
nu poate fi un model de urmat (de intrat în Europa, zic dile- 
maticii), fiindcă „un suflet mohorât şi putred ca al lui Eminescu 
a fost cu totul necapace de a se însufleţi de orice altă iubire afară 
de cea sexuală” şi „tot cuprinsul poeziilor lui Eminescu este 
monstruos”. Modelul Eminescu trebuie extirpat urgent din faţa 
tinerelor generaţii. Celor maturi „să le fie milă de tinerimea noas- 
tră şi să-l lase pre poet să se cufunde în marea uitării, unde 
meritează”. (Nu propunea Eugen Negrici instituirea unei tăceri 
de cel puţin zece ani în jurul lui Eminescu?). 11) Maiorescu ar fi 
făcut mult mai bine României dacă lăsa nepublicate în volum 
poeziile lui Eminescu: „dl. Maiorescu mult mai bine făcea dacă 
pre toate poeziile lui Eminescu arunca văl de pudoare şi nu le 
mai publica în volum separat...” Din cauza lui Maiorescu, bietul 

popor român care a îndurat multe juguri în istorie, este con- 
damnat a suporta cel mai greu şi mai umilitor jug. De acest „jug” 
a încercat să ne scape Al. Grama şi n-a reuşit atunci, deşi nu i-au 
lipsit susținătorii. De aceea, dilematicii şi comilitonii lor încearcă 
acum din nou, poate cu mai mulţi sorţi de izbândă, să ne scape 
de ruşinea naţională numită Eminescu. Pe vremea aceea, 
Macedonski i-a lăudat curajul: „„Disperasem într-adevăr de bunul 
simţ românesc. Dar scrierea d-voastră dovedeşte că adevărul 
curând sau mai târziu, iese la lumină.”472 Un alt „predilematic”, 
Augustin Bunea, scria în necrologul din 1896 (când a murit 
Grama) că studiul despre Eminescu este piatră de hotar prin 
„hotărârea uimitoare în contra prejudiţiilor propagate în favorul 
lui Eminescu” şi că „va rămâne pururea un op de valoare, care 
stârneşte în cetitor idei sublime şi simţăminte nobile.”473 La fel 
de nobile precum cele din cultura de tip coca-cola! 

Grama a fost completat de pletora adversarilor publicis- 
ticii. Dar el a rămas modelul absolut al denigratorului. În 1943, 
Lucian Blaga scria articolul De la Cazul Grama la tipul 
Grama,474 iar mai înainte, în 1939, Şerban Cioculescu îi viza pe 
continuatorii popii, numindu-i agramaţi.+75 Tipologia va reveni, 
ca o nouă „consacrare”, la D. R. Popescu, sub sintagma „galaxia 
Grama.”476 Periodic, „galaxia” se reface din propria-i cenuşă. 


472 - Scrisoare către Al. Grama, | decembrie 1891. Apud Ion Buzaşi, 
Eminescu şi Blajul, Edit. Iriana, Bucureşti, 1994, p. 81. În acelaşi volum, citi- 
torul poate găsi extrase din studiul părintelui Grama. 

473 - Unirea, an. VI, 1896, nr. 25, p. 196; apud Ion Buzaşi, p. 81. 

474 - În Saeculum, I, nr. 3, 1943, p. 91-98. 

475 - Şerban Cioculescu, De la d-rul Grama la câțiva agramaţi de azi, 
v. Aspecte literare contemporane, 1932-1947, Edit. Minerva, Bucureşti, 1972, 
p. 593-595. 

476 - R. Popescu, Galaxia Grama, Edit. Cartea Românească, Bucureşti, 
1984. 

